
Prolog 
Spania, 1812 


Războiul era un iad. Scrisorile de la rude puteau fi ceva şi 
mai rău. 

Ziua fusese plină de gloanţe de muschetă şi de lupte 
mărunte. Randall se întoarse la cortul său şchiopătând, plin 
de praf şi dorindu-şi să doarmă timp de douăsprezece ore. 

Să se spele de praf era uşor. Ordonanţa sa foarte 
pricepută, Gordon, pregătise apa. Somnul era un privilegiu 
mai rar. Să scape de durerea din coapsă era imposibil. 

Lui Randall îi murise astăzi un soldat, un recrut irlandez 
fără experienţă, dar cu un zâmbet plin de entuziasm, ceea 
ce însemna că cineva trebuia să redacteze o scrisoare 
pentru familia băiatului. Asta era cea mai rea parte a 
funcţiei de ofiţer, dar fiecare viaţă merita să fie recunoscută 
şi fiecare familie merita să ştie cum dispăruse unul de-ai 
lor. 

— Poşta din Anglia, domnule. Gordon îi întinse lui 
Randall trei scrisori cu pecete. 

Randall le răsfoi. Una de la ducele de Ashton. Vechiul său 
prieten din şcoală era cel mai bun corespondent al lui. O 
alta de la Kirkland, tot un prieten din şcoală şi om de 
încredere. Şi cea din urmă... 

Fixă cu privirea semnătura arogantă ce marca 
scrisoarea. Daventry. Blestemul din viaţa lui. Randall avea 
doar cinci ani când părinţii săi muriseră de febră. Fusese 
pus sub tutela unchiului său, contele de Daventry. 

Anii care urmaseră fuseseră cei mai întunecaţi din viaţa 
lui Randall. Fusese adus la Turville Park, Conacul Daventry, 
şi plasat în aripa copiilor alături de moştenitorul 
domeniului, lordul Branford, care avea pe-atunci nouă ani. 
Cu o constituţie masivă pentru vârsta lui şi cu o aroganță 
ce ar fi fost impresionantă chiar şi la un adult, Branford 


fusese o brută şi un bătăuş. Randall învățase de mic să se 
bată. 

Fiindcă moştenitorul nu putea să greşească, Randall 
fusese trimis la o şcoală cu internat încă de la o vârstă 
fragedă. De fapt, fusese trimis la mai multe şcoli, dintre 
cele mai bune din Anglia. După ce fusese exmatriculat, pe 
rând, din fiecare, sfârşise la Academia Westerfield. După 
cum îi plăcea să spună lui Lady Agnes Westerfield, 
proprietara şi directoarea şcolii, academia era rezervată 
băieților de viţă nobilă şi purtare josnică. 

In şcoala pe care Daventry o considerase o pedeapsă, 
Randall descoperise bunătate şi prietenie. Indurase 
vacanţele la Turville cu stoicism şi cu pumnii strânşi. li ura 
pe Daventry şi pe Branford, iar aceştia, la rândul lor, îl 
tratau cu dispreţ. Din fericire, moştenise un venit 
confortabil. Când terminase şcoala, Randall îşi cumpărase 
un set de steaguri şi intrase în armată, ignorându-şi pe 
deplin rudele de rang înalt, exact aşa cum îl ignorau şi ele. 

Până în acel moment. Întrebându-se ce naiba avea 
Daventry să-i spună, Randall rupse sigiliul de ceară şi 
cercetă cele câteva rânduri scrise în caligrafia îndrăzneață 
a contelui. 


Vărul tău, Rupert Randall, e mort. Eşti, în acest moment, 
moştenitor prezumtiv al titlului de Daventry. Trebuie să-ţi 
vinzi funcţia şi să te întorci acasă. Mă voi aştepta să-ţi alegi 
o soţie şi să te căsătoreşti în decurs de un an. 


Randall privi intens hârtia grea, simțind amărăciunea din 
spatele cuvintelor. Branford murise într-un accident la 
beţie, cu mai mulţi ani în urmă, iar celălalt fiu al lui 
Daventry, un copil bolnăvicios, murise tânăr. Dar mai 
existau câţiva veri mai aproape de titlul respectiv, înainte 
de maiorul Alexander Randall. 

Işi analiză arborele genealogic. De fapt, nu erau chiar 
atât de mulţi - familia Randall nu părea să aibă prea mulţi 
urmaşi. Ceilalţi moştenitori fuseseră, în mare parte, mai în 


vârstă - tatăl lui Randall fiind fratele vitreg al actualului 
conte şi mult mai tânăr decât acesta. Se părea că toţi verii 
dinaintea lui muriseră şi nu lăsaseră fii în urma lor. 

Randall se încruntă, dându-şi seama că nu mai era 
nimeni după el. Altfel, Daventry ar fi sperat, probabil, ca 
nepotul pe care îl dispreţuia să moară în luptă sau răpus de 
febră, pentru ca cel care-i urma să devină moştenitor 
prezumtiv. Dar nu-i mai urma nimeni, iar Daventry era 
înverşunat de mândru de titlul său. Chiar şi gândul că titlul 
de conte ar ajunge pe mâinile unui bărbat pe care îl detesta 
era mai acceptabil decât să ştie că titlul avea să dispară. 

Reacţia imediată a lui Randall faţă de porunca lui 
Daventry fu să refuze, aşa cum făcuse întotdeauna când 
unchiul său dădea porunci. Dar era bărbat în toată firea 
acum, nu un băiat, iar ideea de a-şi vinde funcţia era destul 
de tentantă. Era sătul de război, sătul de durerea 
neîncetată la picior, care nu se vindecase niciodată pe 
deplin după o rană căpătată cu un an în urmă. Armata nu 
avea nevoie de el. Deşi era un ofiţer bun, existau şi alţii la 
fel de buni. 

Oftând, împături scrisoarea lui Daventry. Să se întoarcă 
la viaţa de civil avea să fie uşor. 

Să-şi găsească o soţie avea să fie mai greu. 


Capitolul 1 


Londra 


Vastitatea Casei Ashton fu o privelişte bine-venită după 
îndelungata călătorie a lui Randall în Spania. Conacul era 
cea mai mare locuinţă particulară din Londra, iar Randall 
nu intrase niciodată acolo fără a-şi spune că era cu mult 
mai impresionantă decât Casa Daventry, casa din Londra a 
unchiului său. 

Fiindcă locuinţa era prea mare pentru un singur om, 
ducele de Ashton îi oferise lui Randall propriul apartament, 
pentru a-l folosi ori de câte ori se afla la Londra. Mai mult 
decât orice, Casa Ashton reprezenta căminul lui. Locul 
unde era întotdeauna primit cu plăcere. 

Majordomul, Holmes, aproape zâmbi. 

— Domnule maior Randall, bine aţi venit! îl voi anunţa pe 
Excelenţa Sa că aţi sosit. 

Randall îşi scutură picăturile de ploaie de pe pălărie 
înainte de a i-o întinde: 

— Ducele şi ducesa sunt acasă? 

— Nici nu se putea să picaţi mai bine. Vocea familiară a 
lui Ash se auzi din spate. Randall se întoarse şi-şi văzu 
prietenii intrând în holul larg. 

Mariah, blondă şi frumoasă, şi cu un chip strălucind de 
căldură, veni în faţă şi-l îmbrăţişă pe Randall: 

— Ce surpriză minunată! Stai mult la Londra? 

— Suficient cât să vă săturaţi de mine. Randall o 
îmbrăţişă şi el, gândindu-se ce bărbat norocos era Ash. 

— Trage-ţi sufletul câteva minute, apoi vino cu noi în sala 
de mese a familiei, spuse Ash luând braţul soţiei sale. Luăm 
cina fără mare protocol, deci nu trebuie să te schimbi, dar 
avem un oaspete de care ai să te bucuri. Putem afla veşti 
de la toată lumea deodată. 

Cu o astfel de perspectivă tentantă, Randall avu nevoie 
doar de câteva minute să se spele şi să îşi compună un 


aspect respectabil înainte de a cobori. Când intră în sala de 
mese a familiei, o siluetă compactă, întunecată, familiară îşi 
puse jos paharul de vin şi traversă camera pentru a veni să- 
l întâmpine. 

— Ballard! Randall strânse mâna vechiului său prieten. 
Credeam că eşti în Portugalia. 

— Iar eu credeam că eşti în Spania. Justin Ballard îi 
strânse mâna cu la fel de mult entuziasm, iar ochii cenuşii îi 
străluceau pe chipul bronzat. Familia lui deţinea o faimoasă 
companie portuară, iar el se ocupa de operaţiunile din 
Portugalia. Aveam treabă la Londra şi era un moment 
propice să mă întorc. O dată pe an sau la fiecare doi ani îmi 
place să-mi amintesc că sunt britanic. 

— Vremea din Londra o să te vindece de asta foarte 
repede, spuse Randall, acceptând un pahar de vin roşu de 
Bordeaux de la Ashton. Simţea cum tensiunea se destrăma 
pe măsură ce se lăsa pătruns de atmosfera caldă. Era 
plăcut să se afle acasă printre prieteni, iar veselul Ballard 
era o încântare. Trecuseră câţiva ani de când se întâlniseră 
în Lisabona. Cum merg treburile în Oporto? 

— Mult mai bine acum, când voi, băieţaşii de armată, aţi 
dus războiul în Spania. Ballard îşi recuperă paharul de vin 
şi luă o înghiţitură. Eşti în permisie? 

Randall clătină din cap. 

— Am devenit recent moştenitor prezumtiv al titlului de 
Daventry, aşa că e timpul să mă întorc la viaţa de civil. 

— Îţi vinzi funcţia? întrebă Ashton, surprins. Nu m-aş fi 
aşteptat la aşa ceva. 

Randall ridică din umeri. 

— Practic, nu-mi vând funcţia, ci i-o cedez unui căpitan 
competent, care nu are mijloace pentru a plăti preţul de 
achiziţie. 

— Generos din partea ta, remarcă Ballard, avansând 
împreună spre masa pe care îi aştepta cina. 

— Nu chiar. Ştiind că acest căpitan îmi va prelua 
sarcinile, pot să plec cu conştiinţa împăcată. 

Mariah îl studie cu ochii ei mari, căprui: 


— O să-ţi lipsească armata? 

— Sunt unii oameni care o să-mi lipsească, spuse Randall 
încet. Dar, per ansamblu, sunt gata de plecare. Nu mi-a 
plăcut niciodată prea mult disciplina din armată. Dacă n-am 
avea un război în desfăşurare, aş fi fost trimis deja de 
câteva ori la Curtea Marţială pentru nesupunere. 

Ceilalţi râseră, deşi era mai degrabă un adevăr decât 
glumă. 

Ashton spuse plin de înţelegere: 

— In calitate de moştenitor, presupun că acum vei fi 
obligat să te căsătoreşti şi să produci un alt moştenitor. Eu 
am fost victima unor presiuni similare timp de câţiva ani. Ii 
aruncă o privire soţiei sale, cu o expresie caldă. Merită să 
aştepţi femeia potrivită. 

— Nu mă aştept să fiu la fel de norocos ca tine. Ridică 
paharul spre ducesă, oferindu-i un toast neoficial. Mariah e 
unică. 

— Linguşitorule, pufni ea. Când ne-am cunoscut prima 
dată, credeai că sunt o vânătoare de averi care şi-a înfipt 
ghearele malefice în Ash, într-un moment când el era 
neajutorat. 

— E adevărat, recunoscu el, dar am fost dispus să-mi 
recunosc greşeala. 

— Cât de generos din partea ta, spuse ea tachinându-l. 
Cât despre faptul că Mariah e unică, aminteşte-ţi că am o 
soră geamănă identică. Sarah arată aproape la fel ca mine 
şi, fiindcă a fost crescută normal, e mult mai potrivită să 
facă parte din nobilime. 

— Fiindcă a fost crescută normal, e mai puţin interesantă 
decât tine, spuse el imediat. Deşi comentariul fusese unul 
lejer, era totuşi adevărat. Educaţia neconvenţională pe care 
o primise Mariah făcuse din ea o femeie care stârnea 
curiozitatea. Avea profunzimi şi o anumită rezistenţă care 
nu se întâlnea la majoritatea domnişoarelor „normale”. 

— Devii cu adevărat abil în complimente. Un talent util, 
dacă te-ai pornit să-ţi cauţi soţie. Privirea lui Mariah 
reflecta calcule feminine. 


— Cu siguranţă, ţii prea mult la sora ta ca să-i doreşti să- 
mi suporte capriciile! 

— Asta e adevărat, recunoscu ea, dar aţi forma un cuplu 
atât de frumos. Gândeşte-te ce copii blonzi minunaţi aţi 
avea împreună! 

— Dacă tot vorbim de cât de apte pentru căsătorie sunt 
surorile, şi sora mea Kiri ar merita luată în considerare, 
spuse Ashton, glumind doar pe jumătate. Vei fi doar conte, 
desigur, dar, fiind fiica unui duce, îi va fi greu să încheie o 
căsătorie cu cineva de acelaşi rang. 

— Şi eu am o soră, îl întrerupse Ballard. E drept, are 
doar paisprezece ani, dar promite să devină o contesă 
excelentă, spuse el rânjind. Ar prefera să devină o prinţesă, 
dar i-am explicat că pur şi simplu nu există suficienţi prinți 
pentru toată lumea. 

— Toate surorile voastre sunt mult prea bune pentru 
mine, spuse Randall cu fermitate. Presupun că o să-mi caut 
o soţie în cele din urmă, dar nu mă grăbesc. Ar fi regretabil 
dacă Daventry chiar s-ar aştepta să mă supun voinţei sale 
în această problemă. 

— Să te pripeşti în privinţa căsătoriei ar fi o greşeală, 
recunoscu Ashton. Iar statutul tău de moştenitor nu e încă 
asigurat, fiindcă Daventry ar mai putea avea un fiu. 

— Posibil, dar soţia lui e la acea vârstă ciudată, spuse 
Randall. Prea bătrână pentru a mai avea copii, dar probabil 
suficient de tânără cât să-i supravieţuiască soţului ei. 

Ash se încruntă. 

— Dat fiind comportamentul lui oribil faţă de tine, n-ar fi 
posibil ca Daventry să găsească o cale de a scăpa de 
actuala soţie pentru a-şi lua una mai tânără? 

— Adică dacă ar împinge-o pe scări pe contesă, ca să se 
descotorosească de ea? Randall clătină din cap. In pofida 
faptului că îşi doreşte uneori să mă vadă mort, nu cred că 
Daventry e un ucigaş şi, în plus, ţine la actuala lui soţie. E 
cea de-a treia pentru el. A avut ghinion cu soțiile şi cu 
urmaşii, iar o nouă soţie nu ar îmbunătăţi neapărat 
lucrurile. 


— Dacă îmi amintesc eu bine, nu există alţi moştenitori 
cunoscuţi, comentă Ballard. Acum va fi nevoit să ajungă la 
o înţelegere cu tine. 

— Cred că da, dar nu imediat. Am să-i trimit lui Daventry 
o notă că m-am retras din armată, dar, în loc să-i fac o vizită 
acum, cred că am să merg în Scoţia. Să-l vizitez pe 
Kirkland. Să mă bucur de aerul proaspăt şi răcoros, prin 
care nu zboară gloanţe de muschetă. 

— E rezonabil. Ochii lui Mariah licăriră. Dacă mergi în 
Scoţia, poate vrei să tteci pe la Hartley, căci nu trebuie să 
te abaţi prea mult de la drum. S-ar putea ca sora mea să fie 
mai interesantă decât îţi aminteşti. 

— Am să mă gândesc. Randall îşi îndreptă atenţia spre 
friptura de vită şi spre budinca de Yorkshire. Mariah avea 
dreptate în privinţa surorii ei. Sarah era exact genul de fată 
pe care ar fi trebuit s-o ia de soţie - atrăgătoare, 
rezonabilă, capabilă să îndeplinească atribuţiile unei 
contese când ar fi sosit momentul. Avea să fie o soţie 
excelentă pentru cineva. 

Dar singura care îi atrăsese atenţia lui Randall în ultimii 
zece ani era o femeie, nu o fată. Şi, în mod cert, nu era o 
doamnă în ochii societăţii. Doamna Bancroft - Julia - era o 
văduvă, moaşă şi asistentă în Hartley, şi prietenă bună cu 
Mariah. Era atât de rezervată, încât devenea aproape 
invizibilă şi, cu siguranţă, nu trădase nici urmă de interes 
faţă de Randall. Era cât se poate de nepotrivită. 

Insă îi bântuia gândurile. 

Dacă vizita familia Townsend, putea s-o vadă şi pe Julia. 
Era un gând nebunesc. 

Dar irezistibil. 


Capitolul 2 


— Doamnă Bancroft? strigă o voce uşoară de femeie când 
clopoţelul uşii de la vilă sună, indicând un vizitator. Eu 
sunt, Ellie Flynn. 

— Ziua bună, Ellie. Julia trecu din bucătărie în sala de 
examinare, luând în braţe copilaşul tinerei femei. Cum se 
simte azi domnul Alfred? 

— Mult mai bine doamnă. Bancroft. Femeia îi zâmbi 
afectuos fiului ei roşcat, ce întindea mâinile după pisica 
Juliei. Ceaiul ăla de unguraş şi de miere pe care mi l-aţi dat 
i-a ajutat de minune la tuse. 

— E remediul pentru tuse al ducesei de Ashton. Julia îl 
examină pe băiat. Acesta îi răspunse cu un rânjet. Numai 
numele îl face pe jumătate predestinat să fie de leac. 

Ceaiul era o reţetă pe care o învățase de la prietena ei, 
Mariah, pe vremea când nu era ducesă. Mariah fusese 
crescută de o bunică ce era vindecătoare în sat, asemenea 
Juliei, dar care ştia mai multe despre ierburi. Julia aflase 
câteva leacuri simple de la moaşa care o pregătise, dar 
Mariah ştia mult mai multe, iar reţetele ei se dovediseră o 
bună completare la rezerva de tratamente a Juliei. 

Il dădu pe băieţel înapoi mamei sale. 

— E înfloritor. Il creşti foarte bine, Ellie. 

— Nu aş fi reuşit fără ajutorul dumneavoastră. Când s-a 
născut, nici nu ştiam de unde să-l apuc. Ellie, şi ea tot 
roşcată şi de cel mult nouăsprezece ani, îi oferi timidă un 
sac vechi de pânză. Am câteva ouă proaspete şi bune 
pentru dumneavoastră, dacă le-aţi dori. 

— Minunat! Mi-era poftă de un ou la ceai. Julia primi 
sacul şi trecu în bucătăria căsuţei sale, scoțând ouăle din 
paiele în care erau împachetate pentru a-i putea da sacul 
înapoi. Nu refuza niciodată o mamă sau un copil aflat la 
nevoie, aşa că, deşi mulţi dintre pacienţii ei nu-şi permiteau 
s-o plătească în bani, Julia şi restul casei mâncau bine. 


După ce plecară doamna Flynn şi băieţelul ei, Julia se 
aşeză la birou şi scrise notițe despre pacienţii pe care îi 
consultase în ziua respectivă. Whiskers, pisica ei tigrată, 
moţăia lângă ea. După ce îşi încheie notițele, Julia se lăsă 
pe spate şi mângâie pisica, examinându-şi între timp 
regatul. 

Casa Rose avea două săli de primire în partea din faţă. O 
folosea pe aceasta drept birou pentru tratarea pacienţilor şi 
pentru depozitarea leacurilor. Cealaltă încăpere din faţă 
era camera ei de zi. Bucătăria, cămara şi un dormitor se 
întindeau în partea din spate a vilei. La capătul scărilor 
înguste, se afla un al doilea dormitor, cu acoperişul înclinat, 
dar spaţios. 

In spatele căsuţei se afla un grajd pentru poneiul ei cel 
paşnic şi o grădină în care creşteau ierburi şi legume. 
Florile din faţa casei existau doar pentru că ea credea că 
toată lumea are nevoie de flori. 

Vila Rose nu se potrivea cu cea în care fusese crescută, 
dar viaţa aceea luase o întorsătură foarte proastă. Viaţa de 
acum era mult mai bună. Avea propria ei casă, prieteni şi 
asigura un serviciu vital acestei comunităţi izolate. 
Neexistând medici în apropiere, ea devenise mai mult decât 
o moaşă. Punea oasele la loc şi trata răni şi boli minore. 
Unii afirmau că era mai bună decât doctorii din Carlisle. Cu 
siguranţă, era mai ieftin să te duci la ea. 

Deşi călătoria la Londra, făcută în urmă cu vreo câteva 
luni ca însoţitoare a lui Mariah, îi stârnise neastâmpărul, 
era, în general, mulţumită în Hartley. Nu avea să aibă 
niciodată un copil al ei, dar avea mulţi copii în viaţa ei, 
precum şi respectul comunităţii. Se mândrea cu faptul că 
îşi construise singură această viaţă, muncind din greu. 

Uşa din faţă se deschise şi o tânără dădu buzna cu un 
copilaş agăţat pe un şold şi cu un sac de pânză trecut peste 
umăr. Julia le zâmbi celorlalţi doi membri ai casei sale: 

— Te-ai întors repede, Jenny. Ce mai fac doamna Wolf şi 
Annie? 

Chipul lui Jenny Watson se lumină: 


— Sunt fericite şi sănătoase. Fiindcă am adus-o chiar eu 
pe lume pe Annie, de câte ori o văd sunt mândră de parcă 
eu aş fi inventat copiii. 

Julia râse. 

— Cunosc sentimentul. Să contribui la aducerea pe lume 
a unui copil e o bucurie. 

Jenny băgă mâna în sac. 

— Domnul Wolf ne-a trimis o bucată frumoasă de şuncă. 

— O să se potrivească numai bine cu ouăle lui Ellie 
Flynn. 

— Pun atunci de ceai. Jenny o luă spre bucătărie şi-şi 
aşeză fiica într-un leagăn, lângă cămin. Molly, care avea 
paisprezece luni, căscă plină de poftă şi se făcu ghem să 
doarmă. 

Julia privi copila cu drag. Jenny nu era prima tânără 
însărcinată disperată care să bată la uşa Juliei, dar era 
singura care devenise parte a familiei. Jenny se căsătorise 
în pofida dorinţei familiei sale, care îi întorsese spatele 
când bărbatul o abandonase, spunând că trebuia să doarmă 
după cum îşi aşternuse. 

Ameninţată de foame, Jenny se oferise să lucreze ca 
servitoare pentru Julia, fără plată, cerând doar mâncare şi 
un acoperiş deasupra capului. Fata se dovedise deşteaptă şi 
harnică şi, după naşterea lui Molly, devenise ucenica Juliei. 
Nu mai avea mult până să ajungă o moaşă bună, iar ea şi 
copilul ei erau acum familia Juliei. 

Jenny tocmai anunţase că ceaiul era gata, când se auzi 
zăngănitul şirului de clopoței atârnaţi la uşa din faţă. 

Julia se strâmbă. 

— Mi-aş dori să am un şiling pentru fiecare dată când am 
fost întreruptă în timpul unei mese! 

Se ridică - apoi înlemni de groază văzându-i pe cei trei 
bărbaţi care intrară în casă. Doi erau străini, dar căpetenia 
lor cu chipul solid, brăzdat de cicatrice îi era familiar. 
Joseph Crockett, cel mai malefic om pe care-l întâlnise 
vreodată, o găsise. 


— Ia te uită. Deci Lady Julia chiar trăieşte, spuse el 
ameninţător, scoțând un cuţit strălucitor dintr-o teacă de 
sub haină. Asta se poate rezolva. 

Whiskers scuipă şi o tăie în bucătărie, în vreme ce Julia 
se dădu înapoi din faţa lui, încremenită de panică. 

După ani întregi în care se ascunsese în tăcere, era o 
femeie moartă. 

Menajera drăguță care deschise uşa conacului Hartley se 
aplecă într-o reverență când îl recunoscu pe vizitator. 

— Imi pare rău, domnule maior Randall, dar soţii 
Townsend nu sunt acasă. O nepoată a dnei Townsend se 
căsătoreşte undeva, mai spre sud, iar ei s-au hotărât să 
participe la nuntă. 

În timpul celor două săptămâni plăcute petrecute în 
Scoţia, cu prietenul său Kirkland, se oprise asupra ideii de 
a vizita familia lui Mariah, dar nu se hotărâse decât în 
momentul în care ajunsese pe drumul ce urma coasta 
Cumberland spre vest, către Hartley. li plăcea familia 
Townsend şi nu strica să le facă o vizită, chiar dacă nu era 
interesat să o curteze pe Sarah. lar dacă se întâmpla s-o 
vadă pe Julia Bancroft - poate că aşa s-ar fi vindecat de 
această atracţie nefericită. 

Acţiunile impulsive nu aveau întotdeauna rezultatele 
scontate. li întinse menajerei una dintre cărţile sale de 
vizită. 

— Te rog să-i anunţi că am trecut pe aici. 

Fata se încruntă, cu ochii la cartea de vizită. 

— Se face târziu, domnule. Dl şi dna Townsend vor fi cât 
se poate de nemulţumiţi de mine dacă nu rămâneţi să vă 
petreceţi noaptea aici, ca oaspete al casei. 

Randall ezită doar o clipă. Exista un mic han decent ceva 
mai jos în sat, dar avusese o zi lungă, picioarele îl dureau şi 
călătorea singur în condiţiile în care Gordon, servitorul şi 
fosta sa ordonanţă, îşi vizita şi el familia. Randall şi caii lui 
meritau să se odihnească. 

— Tot doamna Beckett e stăpână în bucătărie? 

Menajera zâmbi poznaş. 


— Tot ea, domnule, şi s-ar bucura să aibă un om flămând 
pe care să-l hrănească. 

— Atunci, îţi accept invitaţia cu deosebită recunoştinţă. 
Cobori scările, să-şi ducă trăsurica de călătorie şi caii la 
grajduri. Chiar dacă nu avea s-o întâlnească pe Sarah 
Townsend, în mod cert bunele maniere îi impuneau să îi 
facă o vizită doamnei Bancroft a doua zi dimineaţă, înainte 
de a-şi continua drumul spre sud. 

Utilă treabă, bunele maniere. 


Joseph Crockett se apropie şi lipi vârful cuţitului de gâtul 
Juliei. Ea rămase ţeapănă, întrebându-se dacă avea să 
moară chiar atunci şi acolo, iar el mârâi: 

— Ai să faci o călătorie cu noi, domniţă. Ştii cine se va 
afla la capătul ei. Apăsă suficient cât să străpungă pielea. O 
picătură de sânge se scurse pe gâtul ei, şi el adăugă: Să ai 
grijă să te porţi frumos sau îţi tai beregata. N-o să-mi 
poarte nimeni pică dacă voi fi nevoit să omor o ucigaşă. 

Un oftat îngrozit se auzi din uşa bucătăriei când apăru 
Jenny, care fusese atrasă de voci. Crockett blestemă şi se 
răsuci spre ea, ridicând cuțitul. 

— Nu! Julia îl prinse de încheietură. Pentru numele lui 
Dumnezeu, nu o răni! Jenny nu-ţi poate face rău cu nimic. 

— S-ar putea să dea alarma după ce te luăm, mârâi el. 

Molly apăru şi ea, împleticindu-se, cu faţa ei rotundă 
schimonosită de teamă, prinzându-se de fusta mamei ei. 
Jenny ridică fetţa în braţe şi se dădu înapoi spre bucătărie, 
cu privirea îngrozită. 

— Prindeţi-o! răcni Crockett. 

Cel mai tânăr dintre ceilalţi doi bărbaţi porni după Jenny 
şi o prinse de braţ, pentru a o împiedica să-şi continue 
retragerea. 

— Dacă am omori o mamă şi copilul ei, asta ar isca zarvă 
şi scandal, nu încape îndoială, spuse bărbatul. Pot s-o leg 
pe fată, ca să nu poată scăpa până mâine. Vom fi de mult 
duşi până să observe cineva că ceva nu e în regulă. 


După o pauză agonizant de lungă, Crockett spuse 
morocănos: 

— Foarte bine, leag-o pe fetişcană. Plecăm imediat ce 
termini. 

Cu voce tremurândă, Julia spuse: 

— Din moment ce nu mă mai întorc, aş dori să scriu o 
notă prin care să-i las casuţa şi toate din ele lui Jenny. 

— Mereu o doamnă generoasă, spuse Crockett brutal. Fă- 
o repede. 

După ce mâzgăli cele două propoziţii ce reprezentau 
ultima ei dorinţă şi testamentul, bărbatul aruncă o privire 
peste hârtie, pentru a vedea dacă se menţiona ceva despre 
soarta ei. Satisfăcut, o aruncă pe masa ei de lucru: 

— la-ţi şalul. Ne aşteaptă un drum lung. 

Făcu aşa cum i se poruncise, strângându-şi şalul şi 
boneta călduroase şi ponosite. Mai era ceva ce ar fi trebuit 
să-şi ia? 

Femeile moarte nu aveau nevoie de nimic. Ignorându-l pe 
Crockett, se duse la scaunul de Windsor de care era legată 
Jenny şi o îmbrăţişă: 

— Iţi las căsuţa mea şi tot restul. Se aplecă şi o sărută pe 
Molly, care se ascunsese în spatele fustei mamei sale. Eşti o 
moaşă bună, Jenny. Să nu-ţi faci griji pentru mine. Eu... Am 
avut mai mulţi ani buni decât mă aşteptasem. 

— Ce se întâmplă? şopti prietena ei cu lacrimi pe obraji. 

— Dreptate, strigă Crockett. 

— Cu cât ştii mai puţine, cu atât mai bine. Adio, draga 
mea! 

Julia îşi înfăşură şalul în jurul umerilor şi se întoarse spre 
uşă. 

Crockett ridică mai multe rânduri de lanţuri: 

— Acum, să ne asigurăm că nu poţi să fugi, domniţă, îi 
închise o cătuşă peste încheietura stângă, trăgând-o în faţă 
ca pe-un animal ţinut în laţ. 

Lanţul aproape că o frânse. S-ar fi aruncat în genunchi, 
să implore îndurare pentru viaţa ei, dacă ar fi crezut că are 
vreun rost. Dar Crockett doar ar fi râs de slăbiciunea ei. 


Fiindcă moartea era inevitabilă, avea s-o înfrunte cu capul 
sus şi cu demnitatea neştirbită. 

Doar atât îi mai rămăsese. 

Julia ieşi, cu lanţul zăngănind. O trăsură simplă, 
acoperită aştepta cu un vizitiu pe capră. Patru răufăcători 
împotriva unei moaşe mărunţele. Nu avea cum să scape. 

Crockett deschise uşa şi îi făcu semn spre locul din colţ, 
aflat în celălalt capăt faţă de uşă. Apoi se aşeză lângă ea, 
ţinând ferm în mână lanţul. După ce el şi ajutoarele sale se 
instalară, trăsura porni. 

Julia privi amorţită pe geam cât trecură prin Hartley. 
Când satul rămase în urma lor, închise ochii şi-şi înghiţi 
lacrimile. Fusese fericită aici, în acest colţ îndepărtat de 
lume. 

Dar nu fusese suficient de îndepărtat. 


Capitolul 3 


Randall terminase aproape jumătate din porţia de cotlete 
ale doamnei Becket când auzi bătăi violente în uşa 
conacului Hartley. Sunetul era atât de frenetic, încât se 
gândi să meargă el însuşi la uşă, dar cotletele erau 
excelente. 

Câteva clipe mai târziu, uşa se deschise şi se auziră voci 
de pe holul din faţă. La auzul numelui doamnei Bancroft, 
ţâşni din scaun şi porni cu paşi mari spre holul din faţă. 
Emma, menajera cea drăguță care îl invitase mai devreme 
să rămână afişa o expresie şocată, vorbind cu o tânără 
femeie cu privirea neliniştită, cu încheieturile însângerate. 
Se întâmplase ceva foarte grav. Izbucni: 

— Ce i s-a întâmplat doamnei Bancroft? 

— Au venit trei bărbaţi şi au dus-o! spuse tânăra şi îşi 
şterse ochii înlăcrimaţi. Eu sunt Jenny Watson, ucenica ei. 
Eu şi copilul meu locuim cu ea. Bărbaţii care au răpit-o m- 
au legat. După ce am reuşit să mă eliberez am venit aici, 
sperând să obţin ajutorul domnului Townsend, dar Emma 
zice că e plecat. Nu ştiu ce altceva să fac! 

Teama lui Randall se intensifică. 

— Ştii de ce au răpit-o? 

— Bărbatul a numit-o Lady Julia, dar poate a făcut-o doar 
din răutate. A spus că o duc să facă dreptate. Lui Jenny i se 
puse un nod în gât. A spus că... că e o ucigaşă. Dar aşa ceva 
e imposibil! 

Şi lui Randall îi era greu să-şi imagineze aşa ceva, dar nu 
conta. Îl interesa în primul rând s-o salveze pe Julia din 
mâinile răpitorilor ei. 

— Ce anume s-a spus? 

Fata inspiră adânc, apoi repovesti discuţia pe care o 
auzise: 

— O duc într-o călătorie îndelungată, încheie ea. Şi... şi 
nu se aşteaptă să se întoarcă în viaţă. A scris o notă prin 
care îmi lasă mie căsuţa şi toate, zise Jenny şi izbucni din 


nou în lacrimi. Nu vreau casa! Vreau ca doamna Bancroft 
să se întoarcă în siguranţă! 

— Cât a trecut de când au plecat? 

Jenny strânse din sprâncenele: 

— Poate o oră sau puţin mai mult. 

Randall aruncă o privire spre încheieturile ei 
însângerate. 

— Cum ai scăpat de legături atât de repede? Ţi-ai smuls 
mâinile din ele? 

— Nu au legat-o pe Molly a mea, îi explică Jenny. Nu are 
decât paisprezece luni, aşa că au lăsat-o liberă. După ce au 
plecat, am pus-o să-mi aducă un cuţit ca să-mi pot tăia 
legăturile. 

— Deşteaptă fată, spuse Randall pe un ton de aprobare. 
Accentele erau englezeşti sau scoțiene? 

— Englezeşti. Din sudul Angliei. 

— Deci probabil o vor lua pe drumul de est către Carlisle, 
apoi vor cobori spre sud, în Anglia, în loc să urce spre nord, 
în Scoţia. Se întoarse spre Emma. Domnul Townsend avea 
un murg pursânge, Grand Turk. E aici calul? 

— Da, domnule. 

— Atunci o să-l iau. Pune să fie înşeuat. 

— Fiţi prudent, domnule, spuse Jenny. Sunt oameni 
periculoşi. Nu... nu vreau să mă gândesc ce-i vor face 
doamnei Bancroft. 

— Dacă ar fi vrut s-o vadă moartă, ar fi ucis-o când au 
găsit-o. E în siguranţă până vor ajunge la destinaţie şi am s- 
o găsesc înainte să se întâmple asta. Îţi promit. Se roti pe 
călcâie şi porni spre camera lui, gândindu-se ce trebuia să- 
şi ia cu el. Bani; pălăria şi mantaua, plus un pachet cu 
pâine şi brânză şi bere ca să nu fie nevoit să se oprească să 
mănânce. 

Din fericire, era întotdeauna bine aprovizionat când 
călătorea. 

Trecând prin Hartley, Randall se opri să discute cu 
bătrâna doamnă Morse, care lucra în grădină şi observa 
toate sosirile şi plecările. După ce obţinu cât mai multe 


detalii posibile despre aspectul trăsurii, o luă spre est, spre 
Carlisle. Grand Turk era printre cei mai buni cai pe care îi 
încercase vreodată şi mânca distanţele în galopul său 
întins. 

Nu existau poşte pe drumul acesta, aşa că răpitorii nu 
aveau cum să schimbe caii obosiţi de cursa până la Hartley. 
Cu puţin noroc avea să-i ajungă din urmă înainte să 
sosească în Carlisle. După ce ticăloşii aveau să intre pe un 
drum mai aglomerat, ar fi fost mai greu să le dea de urmă. 

Probabil nu prea se aşteptau să fie urmăriţi. Chiar dacă 
Charles Townsend, cel mai de vază om din zonă, ar fi fost 
acasă, nu ar fi putut face prea multe. In plus, drumul rău 
avea să-i încetinească. Era mare păcat că Gordon, 
servitorul lui Randall, era în vizită la familia sa. Randall era 
cât se poate de capabil să se descurce singur în cursul 
călătoriei în Scoţia, iar Gordon îşi câştigase fără îndoială 
dreptul la un răgaz. Dar era un bărbat bun în luptă, iar 
prezenţa lui s-ar fi putut dovedi utilă în acest caz. 

Nu conta. Randall avea surpriza de partea sa. Cu puţin 
noroc, ar fi putut s-o elibereze pe Julia fără să fie ucis 
cineva. Deşi, dacă era nevoie să ucidă... 

Se adaptă trapului furios şi rapid al calului. Picioarele îl 
dureau al dracului de tare şi urma să fie şi mai rău, dar 
avea să reziste oricât ar fi fost nevoie. 

Inaintând călare pe fondul unui cer tot mai întunecat se 
întrebă ce avea să facă Julia după ce urma s-o salveze. 

Răpitorii ei ştiau unde locuia, aşa că nu avea să mai fie 
niciodată în siguranţă în Hartley. 

Trebuia să se găsească o altă soluţie. 


În noaptea ce se lăsa, răpitorii Juliei îşi continuau goana 
în ritm constant. In cel mai umed şi mai înnorat colţ al 
Angliei, de ce trebuia ca tocmai acea noapte să fie senină? 

Nu existau hanuri sau poşte, dar, după câteva ore pe 
drum, trăsura se opri pentru scurt timp şi cel mai tânăr 
dintre bărbaţi, Haggerty, scoase un sac de mâncare şi un 


urcior cu bere din partea din spate a trăsurii, rezervată 
bagajelor. 

Când trăsura porni din nou, cineva aruncă o plăcintă rece 
cu carne în mâinile Juliei. Încercă să mănânce aluatul rece, 
dar era ca lutul în gura ei. 

— Poftim, domniţă. Crockett îi întinse urciorul. Ea clătină 
din cap. Deşi îi era sete, nu voia să bea din acelaşi urcior pe 
care îl folosise şi el. 

Renunţând la plăcinta cu carne, privi pe fereastră 
peisajul sec. Dealurile aspre, majoritatea golaşe, arătau 
palide şi sinistre. Deşi încă nu era plină, luna era suficient 
de intensă cât să lumineze drumul, atât timp cât ritmul în 
care înaintau era unul moderat. 

Cât timp avea să dureze această călătorie? O săptămână, 
poate. Încercă să nu se gândească la ceea ce o aştepta la 
capătul ei. O moarte rapidă, spera ea. Tortura era puţin 
probabilă - deşi nu imposibilă. Nu avea încredere în 
stăpânirea de sine a duşmanului ei. 

După încă o oră, spuse: 

— Mi-ar prinde bine o oprire, domnule Crockett. 

El râse. 

— Şi eu care credeam că doamnele ca tine n-au nevoie 
niciodată să se pişe. 

Ştiindu-se lipsită de speranţă, îi fu mai uşor să-şi 
păstreze vocea calmă. 

— Sunt o femeie ca oricare alta, domnule Crockett. 

— Suntem hăt departe de satul tău cel zoios, iar cailor le- 
ar prinde bine puţină odihnă. li făcu un semn vizitiului. 
Tocmai dădeau colţul pe lângă un deal, iar trăsura opri cu 
zgomot după ce ajunse pe drumul drept de dincolo de 
curbă. 

Bărbaţii coborâră primii. Haggerty se îndreptă spre 
partea din spate a trăsurii pentru a lua din nou urciorul cu 
băutură, iar Crockett trase de lanţul Juliei. Cătuşa i se 
înfipse în carnea încheieturii, făcând-o să sângereze. leşi 
împiedicându-se, cu muşchii înţepeniţi şi tremurând de frig. 


Când se întinse, Crockett smuci din nou lanţul şi spuse 
pe un ton voit ameninţător: 

— Ar trebui să-ţi fie mai teamă, Lady Julia. 

— De ce? rosti ea rece. Teama nu îşi are rostul când nu 
mai există speranţă. 

Crockett râse. 

— Chiar dacă moartea e inevitabilă, există căi mai bune 
şi mai rele de a muri. Îşi puse mâinile pe umerii ei şi o trase 
strâns lângă el. 

Scârbită de atingerea lui, ea îl scuipă în faţă. 

— Târfă! Crockett o lovi peste faţă cu atâta forţă, încât 
căzu jos. 

Dar nu cu suficientă forţă, din păcate, cât să-i rupă gâtul. 


Era cât se poate de uşor să dea de urma răpitorilor câtă 
vreme exista un singur drum, iar cei pe care îi vâna nu 
făceau niciun efort să treacă neobservaţi. Randall îi ajunse 
din urmă când se opriră să se odihnească. Din fericire, 
calul lui necheză când simţi alţi cai şi reuşi să se oprească 
înainte să dea nas în nas cu ei. 

Ascultă şi auzi câteva voci relaxate. După ce-şi priponi 
calul într-un crâng, scoase din sacul de pe şa o eşarfă veche 
de lână. Era o relicvă din timpul petrecut în armată, de un 
gri închis şi mirosind a cal, dar utilă pe drumurile reci şi 
vântoase. În acea seară, avea să-l ajute să-şi ascundă părul 
deschis la culoare şi cea mai mare parte din faţă. 

Işi scoase carabina din teacă şi se asigură că era 
pregătită de tragere, apoi străbătu în tăcere cotul 
drumului. Acele dealuri accidentate erau acoperite în cea 
mai mare parte cu păşuni pentru oi, dar existau suficienţi 
copaci şi arbuşti de-a lungul drumului pentru a-i permite să 
rămână ascuns. 

Lumina lunii scotea în evidenţă trăsura, caii şi călătorii 
ce coborâseră din ea. Bătăile inimii i se accelerară când o 
văzu pe Julia Bancroft loborând. Ticăloşii o legaseră cu un 
lanţ, ca pe un animal. În vreme ce el se gândea la cea mai 
bună cale de a o salva de răpitorii ei, unul dintre bărbaţi 


făcu o remarcă zeflemitoare şi o trase spre el într-o 
îmbrăţişare. 

Ea îl scuipă în faţă. Bărbatul mugi „Târfă!” şi o lovi. 

Pe toți dracii! Randall îşi aţinti carabina spre capul 
bărbatului înainte ca Julia să ajungă la pământ. De-abia 
reuşi să se abţină să nu tragă. In bătălie îşi păstrase 
întotdeauna sângele rece, folosindu-se de furie ca de o 
armă, dar să vadă un bărbat lovind o femeie pe jumătate 
cât el îi zgudui stăpânirea de sine. 

Nu se îndoia că putea să-i doboare pe toţi cei patru 
bărbaţi, dar o ucidere în masă ar fi fost greu de explicat şi 
exista riscul ca şi Julia să fie rănită. Era de dorit să o 
salveze cu un minimum de violenţă. 

Nu Julia. Doamna Bancroft. 

Strângând din ochi, îşi cântări opţiunile. 


Capitolul 4 


Înjurând, Crockett îi dădu lanţul lui Haggerty. 

— Du-o pe domniţa asta blestemată în tufişuri până n-o 
strâng de beregată. 

Luă o înghiţitură din urcior şi i-l întinse unuia dintre 
ceilalţi bărbaţi, în vreme ce Julia se chinui, ameţită, să se 
ridice în picioare şi îl urmă pe Haggerty în cel mai apropiat 
pâlc de arbuşti, la vreo nouăzeci de metri de trăsură. Cel 
puţin, lanţul era suficient de lung cât să-i permită o 
oarecare intimitate, iar răpitorul ei se întoarse cu spatele 
când ea se retrase în dosul unui tufiş. 

Când ieşi, tânărul spuse jenat: 

— Imi pare rău, domniţa mea. 

— Probabil nu suficient de rău cât să mă eliberezi, spuse 
Julia sec. 

— Nu, doamnă, răspunse acesta cu regret. Chiar dacă aş 
face-o, nu aţi ajunge prea departe. 

Avea dreptate. Dealurile erau, în cea mai mare parte, 
acoperite de păşuni simple, iar lumina lunii ar fi făcut din 
ea o pradă uşoară. 

Dorindu-şi să-şi fi luat şalul, tocmai se întorcea spre 
trăsură când văzu o formă întunecată conturându-se în 
spatele lui Haggerty. O clipă mai târziu, tânărul se prăbuşi, 
făcând să zdrăngăne lanţul Juliei când căzu pe pământ. 

Julia scoase un icnet. 

— Cine...? 

Şirul vorbelor îi fu întrerupt de o mână ce i se lipi peste 
gură. 

— Linişte, îi şopti bărbatul la ureche. Trebuie să plecăm 
cât de repede şi de discret posibil. 

Julia înlemni, pradă şocului. Era ceva familiar în vocea 
aceea şoptită. Dar bărbatul al cărui nume îi trecu 
fulgerător prin gând nu putea în niciun caz să se afle acolo. 

Nu conta. Orice salvator era bun. Dădu din cap, iar el o 
eliberă. Văzu că avea în mână un fel de puşcă. 


După ce-şi înfăşură capătul liber al lanţului în jurul ei 
pentru a-i atenua sunetul, el se aplecă în faţă făcându-i 
semn şi ei să-i urmeze exemplul. Hainele lui erau 
întunecate, iar chipul acoperit, făcând din el o umbră 
printre umbre. Şi rochia ei era de culoare închisă. Se 
îndepărtară de pâlcul de tufe, înaintând paralel cu drumul, 
înapoi pe unde venise. 

Salvatorul ei era maestru în a profita de orice ascunziş 
disponibil. Din fericire, Crockett şi ceilalţi doi oameni ai lui 
discutau şi râdeau în vreme ce-şi treceau urciorul din mână 
în mână. Spera că n-aveau să observe cât de mult se 
întindea vizita ei în tufăriş. 

După ce trecură de curbă şi puseră dealul şi câţiva 
copaci între ei şi Crockett, salvatorul ei se opri şi se 
întoarse spre ea. Forma lui zveltă, cu umeri laţi, i se părea 
în continuare familiară, dar identitatea îi era ascunsă de o 
eşarfă întunecată. 

I se tăie respiraţia când el dădu la o parte eşarfa ce îl 
ascundea. Lumina rece a lunii alunecă peste părul lui blond 
şi peste eleganța răvăşitoare a trăsăturilor frumos 
sculptate. Era imposibil, dar salvatorul ei chiar era maiorul 
Randall, frumos şi înspăimântător precum îngerii 
infernului. 

Recunoaşterea fu urmată de un sentiment de 
inevitabilitate. Pe Randall îl întâlnise pentru prima dată la 
conacul Hartley, când el şi alți doi veniseră în căutarea 
prietenului lor dispărut, Ashton. Il găsiseră alături de 
Mariah Clarke, stăpână a conacului la acea vreme. Dintre 
prietenii lui Ashton, Randall era cel mai dificil, cel mai 
şiret. 

Dintr-un motiv sau altul, probabil drept pedeapsă pentru 
păcatele ei, exista între ei o legătură puternică, vibrantă, 
pe cât de incontestabilă, pe atât de nedorită. Când grupul 
de prieteni făcuse îndelungata călătorie până la Londra, 
Randall refuzase chiar şi să călătorească în aceeaşi trăsură 
cu ea. Julia fusese recunoscătoare. 


Cu toate acestea, dintre toţi bărbaţii din lume, el era cel 
care o salvase: 

— De ce tu, maior Randall? întrebă şoptit, o întrebare 
mai mult retorică decât practică. 

El îi răspunse la obiect: 

— Intorcându-mă din Scoţia, am decis să fac o vizită 
familiei Townsend. Şi vocea lui era şoptită când porni din 
nou în ritm vioi. Acum, că îşi îndreptase spatele, 
şchiopătatul era vizibil şi mai grav decât şi-l amintea ea. 

Julia îşi potrivi pasul cu al lui. 

— Familia Townsend e plecată. 

— Am aflat, dar am fost invitat să rămân peste noapte. 
Tocmai luam cina când a sosit ucenica ta, să anunţe că ai 
fost răpită. 

— Jenny e bine? întrebă ea. 

— Da. A pus-o pe fetiţa ei să-i aducă un cuţit ca să-şi taie 
legăturile. 

— Slavă Domnului! Julia nu şi-ar fi iertat-o niciodată dacă 
Jenny sau Molly ar fi ajuns să sufere din cauza ei. 

— Tremuri. Randall îşi scoase haina şi o petrecu peste 
umerii Juliei. Haina era fierbinte de la căldura corpului lui. 

— Ai să îngheţi, spuse ea, recunoscătoare pentru căldură, 
dar tulburată de felul în care haina o făcea să se simtă de 
parcă el ar fi atins-o. 

El ridică din umeri. 

— Am petrecut destul timp trăind în condiţii grele, aşa că 
nu prea mă mai afectează temperaturile. 

Acceptând să-l creadă pe cuvânt, Julia îşi trecu mâinile 
prin mânecile hainei. Pe ea, haina era aproape la fel de 
mare ca o manta şi era recunoscătoare pentru fiecare 
centimetru de lână grea din ea. 

Randall o conduse într-un crâng de lângă drum. Ea îşi 
spuse că murgul legat acolo era al lui Charles Townsend, 
dar nu era sigură. Randall îşi strecură arma într-o teacă din 
şa, apoi îi întinse mâna. 

— E mai bine să călăreşti bărbăteşte. 


Ea îl prinse de mână, iar el o urcă în şa cu o uşurinţă 
înspăimântătoare. li fu greu să-şi treacă piciorul drept de 
cealaltă parte a şeii, peste coburi, dar reuşi s-o facă. 
Randall îi impuse calului să meargă la pas şi porniră la 
drum, făcând cale întoarsă spre Hartley. 

Julia îşi puse ezitant mâinile pe mijlocul lui zvelt pentru 
a-şi ţine echilibrul. 

— Bărbatul pe care l-ai lovit, Haggerty. E... e mort? 

— Nu, dar va avea o durere de cap infernală. De ce îţi 
pasă? 

— Era cel mai decent din tot grupul. Julia închise ochii, 
cutremurându-se, încă nevenindu-i să creadă că era liberă. 
Randall era periculos şi incomod, dar îi salvase viaţa. Era 
un erou, iar salvarea femeilor făcea parte din repertoriul 
eroilor. 

In urma lor izbucniră strigăte, iar Crockett urlă furios: 

— Târfa aia nenorocită a fugit! 

Mâinile Juliei îl strânseră mai tare pe Randall. El spuse: 

— Nu-ţi face griji. Până să-şi dea seama că nu ai luat-o 
peste pajişte să te îndepărtezi de trăsură, noi vom fi deja la 
mare distanţă. 

— Nu ne vor urmări în trăsură? 

— Vor încerca, spuse el chicotind. O să constate că 
hamurile le-au fost tăiate, aşa că nu vor ajunge nicăieri în 
viitorul apropiat. 

— Ai făcut asta mai întâi? exclamă ea. Cât de eficient! 

— Experienţa militară e şi ea utilă. 

— li mulţumesc lui Dumnezeu şi ţie pentru asta, maior 
Randall. Inspiră adânc, nereuşind încă pe deplin să creadă 
că e în siguranţă. Credeam că soarta îmi era pecetluită. 

El ridică din umeri, dar nu răspunse. Totul făcea parte 
din rolul lui de erou. 

Drumul ocoli încă un deal, apoi Randall dădu pinteni 
calului, pornind într-un galop mărunt. În pofida paşilor lini 
ai lui Turk, Julia fu nevoită să strângă mai tare mijlocul lui 
Randall. Nu se atinseseră niciodată înainte de acea noapte, 


iar acum ştia de ce. Să fie atât de aproape de el îi stârnea... 
neliniştea: 

— Ne întoarcem la Hartley? 

El clătină din cap. 

— Chiar dacă Turk nu ar avea două persoane în spate, e 
prea obosit să ajungă atât de departe. lar dacă ne-ar 
urmări şi ar încerca să te răpească din nou din Hartley... 

Nu era nevoie să încheie fraza. Nu avea să atragă 
violenţa asupra orăşelului care îi servise drept casă ani la 
rând. 

— Sunt sigură că ai un plan de rezervă. 

— Am observat o cărare ce duce la o căsuţă ciobănească, 
nu departe de aici. Putem merge să ne instalăm acolo şi să 
ne odihnim puţin. 

— Odihnă. Ce gând plăcut! îşi sprijini capul de spatele lui 
şi se relaxă. Oricâtă nelinişte i-ar fi stârnit bărbatul acesta, 
avea încredere deplină în competenţa lui. 

Ostenită, se întrebă ce avea să facă mai departe, acum că 
o găsiseră. Dar hotărî repede că avea să-şi bată capul cu 
asta a doua zi. 

La scurt timp după aceea, ieşiră de pe drum, cotind pe o 
cărare aproape invizibilă, ce urca şi ocolea dealul cel înalt. 
Lumina lunii începea să fie ascunsă de petice de nori. De 
data aceasta, vremea mereu umedă era bine-venită. 

Ajunseră la pătratul întunecat reprezentat de o căsuţă, 
iar Randall opri calul. 

— Avem noroc. Pe lângă un acoperiş, o uşă şi patru 
pereţi, avem şi un şopron pentru Turk. 

— Aş fi fericită şi într-un grajd de vaci, câtă vreme 
Crockett şi oamenii lui nu ne pot găsi. Se lăsă să alunece de 
pe cal, clătinându-se când atinse pământul. Randall o 
sprijini cu o mână. Julia se smulse din atingerea lui imediat 
ce îşi reveni puţin. 

— Posibilităţile să ne găsească sunt din ce în ce mai mici. 
Randall cobori şi el. Dacă o fac, am să mă ocup de ei într-o 
manieră mai pregnantă. 


— Nu te deranjează că sunt patru împotriva unuia? îl 
întrebă ea, mai degrabă curioasă decât surprinsă. 

— Ei sunt amatori. Eu, nu. Dezlegă coburii şi îi duse în 
casă. Din ce în ce mai bine. Există un şemineu şi nişte 
rezerve de lemne. Dacă îţi dau cutia mea de iască, poţi să 
aprinzi focul până mă ocup eu de Turk? 

Ea îl urmă în casă, bucuroasă să se afle înăuntru: 

— Nu crezi că e riscant să facem focul? 

— Suntem bine ascunşi aici, iar vântul va duce fumul 
departe de drum. li întinse cutia de iască şi porni spre uşă. 
Va ploua până dimineaţă, iar asta va şterge orice eventuale 
urme de copită dacă le vor căuta pe lângă drum mâine. 

Când Julia se lăsă în genunchi lângă şemineu, o rază 
subţire de lună se strecură prin fereastra acoperită cu 
pergament. Coliba cu o singură cameră avea un aer de 
încăpere nefolosită, dar, cel puţin, era uscată şi se aflau la 
adăpost de vânt. Deşi mâinile îi erau neîndemânatice din 
cauza frigului şi a oboselii, reuşi să aprindă un mic foc, apoi 
i se alătură şi Randall. 

Acesta deschise coburii şi scoase o pătură mică. 

— Ia asta. 

Julia îi înapoie haina, apoi se înveli în țesătura aspră de 
lână, instalându-se într-o parte a focului. Randall scotoci 
din nou prin coburi. 

— Ţi-e foame? 

Ea se gândi puţin. 

— Sunt lihnită, de fapt. 

— Poftim nişte cidru. După ce-i dădu urciorul, scoase 
cuțitul şi împărţi pâinea şi caşul. 

Ea sorbi recunoscătoare din cidrul înţepător. 

— Eşti bine pregătit. Experienţa militară din nou, 
presupun. _ 

— Prima lecţie în campanii e să-ţi asiguri provizii. li 
întinse porţia ei de pâine şi caş, punându-şi ceva deoparte 
pentru el şi împachetând restul. 

Ea muşcă din caşcaval mai degrabă cu lăcomie decât cu 
eleganţă. Energia începu să-i revină pe măsură ce mânca. 


Păstrară tăcerea cât devorară pâinea şi caşul. Cidrul era 
rece, acrişor şi îi pica foarte bine. 

In lumina focului, chipul frumos al lui Randall era distant 
şi enigmatic. Nu avea niciun motiv să se teamă de el când 
tocmai o salvase, dar era prea puternic, prea masculin, 
pentru a fi o companie confortabilă. Chiar dacă închidea 
ochii, prezenţa lui rămânea la fel de vie în căldura focului. 

Se sili să-şi îndepărteze gândurile de la maior. Problema 
urgentă era să decidă ce să facă acum, când nu se mai 
îndrepta spre o moarte iminentă. 

Era atât de cufundată în gânduri, încât tresări când 
Randall o întrebă: 

— Ştii de ce te-au răpit bărbaţii aceia? 

Avea dreptul să ştie, dar detesta să-i împărtăşească 
povestea sordidă a vieţii sale. 

— Da, ştiu. 

— Jenny spunea că te-au numit ucigaşă, spuse el fără 
ocoliş. E adevărat? 

Buzele i se strânseră când ridică ochii şi îi întâlni privirea 
intensă. 

— Da. 


Capitolul 5 


Randall studie faţa delicată şi plăcută a Juliei. Era greu 
să şi-o imagineze ca ucigaşă. 

— Pe cine ai ucis? 

Privirea ei alunecă înspre foc. 

— Pe soţul meu. 

— Era cazul să fie ucis? întrebă Randall calm. 

Ea ridică din nou capul. 

— Nimeni nu m-a întrebat vreodată asta. 

— Oricine poate reacţiona violent dacă e suficient 
provocat. Nu-mi pari a fi genul de femeie care să ucidă, 
decât dintr-un motiv cât se poate de drastic. Ii oferi din nou 
urciorul de cidru. Povesteşte-mi. 

Relaxându-se puţin, Julia luă o înghiţitură prelungă de 
cidru. Oare se aşteptase ca el s-o arunce din nou în drum, 
să fie găsită de răpitori? Ca soldat, avusese mai multă 
experienţă în a ucide decât majoritatea oamenilor şi 
accepta că uneori era necesar să o faci. 

Randall se întrebase care era povestea Juliei Bancroft. 
Acum avea să afle. Poate că asta urma să explice de ce o 
găsea atât de al naibii de irezistibilă. 

Julia îşi trase pătura în jurul ei, strângând-o ca pe un 
scut. 

— Aveam doar şaisprezece ani când m-am căsătorit. A 
fost o partidă aranjată. Toată lumea fusese de acord că era 
o partidă foarte potrivită. 

Randall mai puse un vreasc pe foc. 

— Tu ce părere aveai în legătură cu partida? 

— Am fost învățată să cred că cele mai bune căsătorii 
erau cele aranjate. Mă aşteptam ca tatăl meu să-mi aleagă 
un soţ bun, spuse ea, zâmbind glacial. Logodnicul meu era 
tânăr, arătos şi fermecător. Eram destul de încântată. 

— Dar...? 

— Soţul meu cel frumos, de viţă nobilă şi cât se poate de 
potrivit era un monstru. Deşi vocea îi era plată, corpul o 


trădă, începând să tremure. 

Randall presupuse: 

— Violent şi abuziv. 

— Da. Se strânse şi mai mult în ea. 

Randall făcu un efort să-şi controleze propria furie faţă 
de acel soţ necunoscut. 

— Ai fost nevoită să-l ucizi ca să-ţi salvezi viaţa? 

Ostenită, Julia îşi îndepărtă de pe faţă o şuviţă de păr 
castaniu. 

— La început, violențele erau rare şi îşi cerea iertare cu 
mult zel. Dar căsnicia mergea din ce în ce mai prost. Era 
gelos şi mă acuza că vreau să mă culc cu fiecare bărbat pe 
care îl întâlneam, aşa că m-a ţinut la ţară şi s-a asigurat că 
am doar servitori femei. Treptat, am început să înţeleg că îi 
făcea plăcere să mă rănească. Vocea i se frânse. De unde aş 
fi putut eu să ştiu cum să mă port cu un astfel de bărbat? 
Eram o copilă, crescută cu simţul datoriei! 

— Nu se numără printre datoriile unei femei să-i permită 
unui bărbat s-o rănească. Acum, Randall înţelegea de ce 
era atât de discretă şi de ce tresărea de fiecare dată când 
se apropia de ea. Nu avea încredere în bărbaţi, şi pe bună 
dreptate. Cum s-a terminat? 

— După vreun an, am aflat că rămăsesem grea. Mă 
rugam să am un băiat, ca soţul meu să aibă un moştenitor, 
şi i-am spus că vreau să trăim separați până când nasc. 
Ochii ei cenuşii erau sumbri. Şi-a ieşit din minţi. A jurat că 
n-o să mă lase niciodată să plec, că locul meu era lângă el, 
administrându-mi, între timp, cea mai cruntă bătaie de 
până atunci. Eram sigură că avea să mă omoare. L-am 
împins când încercam frenetic să mă feresc de biciul lui de 
călărie. Băuse şi nu-şi ţinea prea bine echilibrul. 

A... a căzut şi şi-a spart capul de marginea şemineului. A 
murit pe loc, cred. 

Randall se crispă. Un bici de călărie? 

— Deci nu a fost o crimă, ci un accident petrecut în 
vreme ce te apărai. Işi forţă vocea să rămână uniformă. 


Dacă şi-ar fi dat în vileag furia, Julia ar fi fugit, poate, în 
bezna nopţii. Şi copilul? 

— Am pierdut copilul în aceeaşi noapte. Respirația îi era 
rapidă şi chinuită. Soţul meu mă lovise. De mai multe ori. 

Randall se crispă din nou. Ar fi dat aproape orice s-o ia în 
braţe şi s-o aline, dar se îndoia că Julia ar fi acceptat 
atingerea unui bărbat în acel moment. 

— Dumnezeule mare, dar cum ar putea cineva să te 
acuze de crimă în astfel de circumstanţe? 

— Crockett, bărbatul care m-a răpit, era prietenul şi 
acolitul soţului meu. Aveau o relaţie ciudată, foarte intensă, 
îşi aţinti privirea asupra focului cu o expresie gânditoare. 
Crockett a fost cel care a găsit corpul soţului meu şi pe 
mine sângerând lângă el. A luat rapid măsuri să ascundă ce 
se întâmplase, pentru a evita un scandal. 

— Deci nimeni nu a aflat ce s-a întâmplat cu adevărat? 

— S-a făcut o anchetă. Verdictul oficial a fost moarte 
accidentală, dar Crockett i-a spus socrului meu că eu îi 
omorâsem fiul. Fireşte, acesta a fost devastat de moartea 
unicului său fiu. Trebuia să dea vina pe cineva, aşa că a dat 
vina pe mine. Incă de-atunci şi-a dorit să mă ştie moartă. 

— El a fost cel care a pus să fii răpită? 

— Da. Julia închise ochii pentru o clipă. Nu ştiu ce soartă 
îmi pregătise, dar mă îndoiesc că aş fi rămas în viaţă. 

Randall medită la ceea ce spusese Julia şi la ceea ce nu 
spusese. 

— În mod cert, şi familia ta e puternică. Ei n-ar putea să- 
ţi ofere protecţie? 

Ea râse, nereuşind să-şi ţină în frâu amărăciunea. 

— Imediat ce-am fost în stare, cât de cât, să mă ridic din 
patul în care zăcusem bolnavă, am fugit la tatăl meu. 
Socrul meu îl anunţase într-o scrisoare că îmi ucisesem 
soţul. Erau prieteni de multă vreme, aşa că tatăl meu a 
preferat să-l creadă pe el, nu pe mine. M-a renegat. A spus 
că eram o pată pe obrazul familiei. După aceea, am devenit 
o pradă uşoară pentru socrul meu. 


Julia tăcu din nou, cu gândurile prinse în trecut. Randall 
o întrebă: 

— Ce s-a întâmplat apoi? 

— Mi-am înscenat propria moarte. Eram într-o zonă 
aproape de mare, aşa că m-am dus pe țărm şi am scris o 
notă în care arătam cât sufeream pentru moartea soţului 
meu. Mi-am luat banii pe care îi aveam, mi-am lăsat şalul şi 
boneta pe mal, pentru ca lumea să creadă că m-am înecat 
singură. 

Un gest de disperare şi semn al unei forţe aprige. Cu 
totul pasionat de felul în care se conturau piesele din 
povestea ei, o întrebă: 

— Cum ai fugit? 

Ea ridică din umeri. 

— Mi-am cumpărat bilet la primul poştalion pe care l-am 
găsit, fără să-mi pese unde mă duce. Dar nu mă refăcusem 
după bătăi şi avort. Când am început să sângerez abundent 
în trăsură, surugiul m-a dat jos într-un sat de lângă 
Rochdale, în Lancashire. Moaşa de acolo m-a luat la ea. Se 
credea că sunt pe moarte. 

— Lasă-mă să ghicesc. Numele ei era Bancroft? 

Chipul Juliei se relaxă. 

— Adevărata doamnă Bancroft. Louise era în vârstă, avea 
multă experienţă şi smulsese şi alte femei din ghearele 
morţii. Am întrebat-o dacă pot să rămân şi s-o ajut până mă 
întremez. În scurt timp am devenit ucenica ei. Mi-am luat 
numele de Bancroft şi le spuneam oamenilor că sunt o 
verişoară de-a ei. Aveam înclinaţie spre munca asta şi îmi 
oferea multă satisfacţie. Ea m-a învăţat tot ceea ce ştia, iar 
eu am avut grijă de ea când starea ei de sănătate s-a 
înrăutățit. 

— Te-ai mutat în Hartley după ce a murit? 

— Imi doream un loc cât mai îndepărtat posibil. Când 
doamna Bancroft începuse să se simtă rău, a primit o 
scrisoare de la o prietenă în care se spunea că era nevoie 
de o moaşă în partea asta din Cumberland, aşa că m-am 
mutat aici după moartea ei. Gura Juliei se schimonosi. 


Presupun că vizita pe care am făcut-o la Londra alături de 
Mariah i-a dat de bănuit socrului meu că s-ar putea să mai 
fiu în viaţă. Dacă aş fi rămas în Hartley, aş fi fost în 
continuare în siguranţă. 

— Nu poţi să te întorci să trăieşti acolo. Atracția pe care 
o simţea faţă de această femeie măruntă şi discretă nu mai 
era imposibil de explicat. Remarcase frumuseţea ei tăcută, 
dar existau şi alte femei frumoase, şi majoritatea nu prea 
făceau eforturi să treacă neobservate. Ceea ce o făcea 
unică pe Julia era tăria de oţel a sufletului ei. 

Simţi o dorinţă intensă de a o apăra. De a o apăra şi dea 
face mult mai multe. 

— Te-ai gândit ce-o să faci mai departe? 

— Mă îndoiesc că aş mai fi în siguranţă oriunde în Anglia, 
îşi mângâie din nou părul, cu o expresie sumbră. Poate într- 
una dintre colonii. Moaşele sunt utile oriunde. 

— Presupun că ai fost căsătorită cu lord Branford, spuse 
Randall pe un ton relaxat. Socrul tău criminal e contele de 
Daventry. 

Ea suspină şi se îndepărtă de el. 

— Doamne Dumnezeule, faci parte din acea familie, 
Randall. Mi-am pus întrebarea asta, dar Randall e un nume 
comun, iar tu nu semeni cu ei. Strânse pătura cu degetele, 
dar încheieturile lor păliseră. Ai să mă dai pe mâna lui 
Crockett? 

El îi susţinu privirea. 

— Niciodată. 

Privindu-l ca şi cum s-ar fi putut transforma într-un lup, 
Julia îl întrebă: 

— Care e relaţia ta cu Branford şi cu Daventry? 

— Fiindcă mai mulţi veri au murit de-a lungul anilor, iar 
Daventry nu are copii, sunt, în acest moment, moştenitorul 
prezumtiv al titlului de conte. Chipul i se înăspri. Tatăl meu 
a fost fratele vitreg, mai mic, al actualului conte. Nu s-au 
înţeles niciodată. Semăn cu familia mamei mele. Părinţii 
mei au murit când eu eram mic, aşa că am fost trimis la 
Turville Park, să fiu crescut alături de Branford. 


— Cum era pe vremea aceea? 

Randall rememoră sosirea sa pe moşia Daventry. Fusese 
copleşit de suferinţă, derutat şi disperat să găsească un 
nou cămin. 

— Branford mi-a făcut viaţa amară. Era mai mare şi mai 
masiv decât mine, altfel l-aş fi putut ucide chiar eu. 

Ea îl privi fix. 

— Nici nu-i de mirare că ai intrat în armată. 

— Ca să învăţ să lupt foarte bine? Eu nu aşa m-am 
gândit, spuse Randall. În mod cert, m-am luptat cu toată 
lumea de la Turville. Daventry m-a trimis la diverse şcoli 
imediat ce a fost posibil. Am fost exmatriculat de la fiecare, 
una după cealaltă, până când am sfârşit la Academia 
Westerfield. 

— Unde Lady Agnes Westerfield a făcut miracole, spuse 
Julia încet. 

— Chiar aşa a fost. 

Randall fusese un copil sălbatic, furios, agresiv, înainte 
de Lady Agnes. Ea nu încercase să-l țină în frâu. In schimb, 
îl întrebase de ce era atât de mânios. Furia şi durerea se 
rostogoliseră din el când îi povestise despre suferinţa, 
umilinţele şi şotiile urâte şi periculoase pe care le îndurase 
la 'Turville. Ea îl ascultase în linişte. Şi mai important era că 
îi spusese că avea motive temeinice să fie furios. După 
aceea, începuse să se vindece. 

— Mă întrebam, în trecut, dacă purtarea lui Branford era 
provocată de mine. Dacă ceva anume legat de mine 
declanşa acea violenţă în el. Dar nu era vorba de mine, nu-i 
aşa? A fost dintotdeauna brutal. Julia oftă. Mă întreb câţi 
alţi oameni a rănit. Prea mulţi, mă tem. 

— Ştiu că n-ai vrut să-l ucizi, dar le-ai făcut o favoare 
multor oameni când s-a întâmplat asta. Randall zâmbi 
strâmb. E o oarecare dreptate în faptul că a murit într-un 
accident, de mâna uneia dintre victimele sale. 

— Mi-aş dori să fi fost de mâna altcuiva. Daventry e un 
duşman formidabil. 


— Am fost în armată şi m-am înstrăinat de familie timp 
de mulţi ani, aşa că ştiam doar vag că Branford s-a 
căsătorit, apoi, un an sau doi mai târziu, a murit. Randall 
scotoci printre amintiri. Soţia lui era Lady Julia Raines, fiica 
ducelui de Castleton? 

— Ai o memorie bună. Julia zâmbi sarcastic. N-aş spune 
că poziţia de fiică a unui duce mi-a fost de mare folos. 

O idee nebunească îl străfulgeră. Se simţise atras de ea 
încă din prima clipă în care se cunoscuseră. O dorea, dar îi 
respecta totodată tăria de caracter şi simţea o dorinţă 
puternică să o apere de amenințările pe care nu le merita. 
Dumnezeu îi era martor că avea nevoie de protecţie. 

— Am o soluţie pentru situaţia ta, spuse Randall încet. Ai 
putea să te căsătoreşti cu mine. 

Ea se uită surprinsă la el. 

— Eşti nebun? Chiar dacă tu nu eşti ţicnit, unchiul tău, 
Daventry, o va lua razna dacă te căsătoreşti cu mine. 

— Când am fost grav rănit în Spania, am fost trimis la 
Londra şi dat în grija lui, spuse Randall cu o veselie în care 
se simţea sarcasmul. Aş fi murit lăsat în plata Domnului în 
podul casei sale dacă Ashton nu ar fi luat cu asalt Casa 
Daventry, ca să mă salveze. Ideea de a-l mânia pe bătrânul 
diavol nu mă tulbură. 

Cu o expresie de groază pe chip, Julia spuse: 

— Îţi înţeleg furia, dar nu vreau să te foloseşti de mine 
pentru a te răzbuna pe unchiul tău, maior Randall. 

— Acela e doar un motiv minor, spuse acesta serios. 
Familia Randall s-a purtat oribil cu tine. Din cauza lui 
Branford, ţi-ai pierdut numele, titlul, căminul şi copilul. 
Fiind soţia mea, ţi-ai putea recăpăta toate acestea, şi aşa e 
corect. 

— Deci te-ai căsători cu mine pentru a face dreptate? 
Zâmbetul ei era chinuit. E o intenţie onorabilă, dar o 
căsătorie se încheie între un bărbat şi o femeie, nu între 
două principii. Nici măcar nu ne plăcem reciproc, maior 
Randall. lţi mulţumesc pentru oferta cât se poate de 
măgulitoare, dar trebuie să refuz. 


Refuzul ei îl duru mult mai tare decât ar fi fost normal. 
Atât de tare, încât admise că oferta sa nu fusese făcută în 
glumă. 

— Ai motive să nu mă placi, Lady Julia. Am fost oribil de 
grosolan cu tine în trecut. Dar asta nu fiindcă nu te plac. 
Ci... din contră. 

Se priviră în ochi, iar emoţiile nerostite pe care 
încercaseră amândoi să le ignore prinseră viaţă cu 
intensitate. Ea înghiţi în sec: 

— Recunosc - încă de prima dată când ne-am întâlnit a 
existat un fel de... un fel de legătură între noi. Dare 
incomodă şi dificilă, şi nu e baza unei căsnicii. 

— Nu? spuse el încet. Această legătură e atracţie. 
Dificultatea s-a născut din împotrivirea noastră. Poate ar fi 
mai uşor dacă am înceta să ne mai împotrivim. S-ar putea 
ca atracţia noastră reciprocă să devină fundamentul unei 
căsnicii admirabile. 

Ea se încruntă. 

— De ce te-ai împotrivit atracției, maior Randall? Te-ai 
purtat de parcă m-ai fi detestat încă din prima clipă în care 
ne-am cunoscut. 

— Fiind ofiţer în activitate, nu eram într-o poziţie care să- 
mi permită să mă căsătoresc. Dar răspunsul nu era 
suficient de bun. Se forţă să pătrundă mai adânc. Şi... 
intensitatea dorinţei era înspăimântătoare. Nu m-am simţit 
niciodată atras atât de puternic de o femeie. Mă neliniştea 
profund. Dar constat că ideea de a mă căsători cu tine îmi 
apare ca firească. 

In ochii Juliei străluciră lacrimile. 

— Nu-mi laşi altă opţiune decât să-ţi spun adevărul, deşi 
e neplăcut, maior Randall. Poate că, dacă ne-am fi cunoscut 
când aveam şaisprezece ani, simpla atracţie ar fi fost 
suficientă. Poate ne-am fi căsătorit, am fi fost fericiţi şi am 
fi avut o mulţime de copii până acum. Dar nu mai sunt acea 
fată, spuse ea, închizând ochii îndurerată. Nu pot suporta 
ideea unei căsnicii. Gândul de a mă culca lângă un bărbat 
mă face să vreau să fug îngrozită. Mi-ai salvat viaţa, maior 


Randall, dar nu sunt o domniţă salvată de un dragon. Sunt 
prea bătrână şi prea marcată pentru a fi o mireasă 
inocentă. Dacă doreşti să mă ajuţi, escortea- ză-mă până la 
Liverpool şi împrumută-mi suficienţi bani cât să mă îmbarce 
pe un vas spre America. In calitate de moştenitor al lui 
Daventry, nu-ţi va fi deloc greu să-ţi găseşti o soţie care să 
corespundă. O femeie tânără, cu temperament blând, 
precum Sarah Townsend. Nu o văduvă năpăstuită, care nu 
mai are nimic de oferit. 

— Pe toţi dracii! izbucni Randall. De ce încearcă toată 
lumea să mi-o impună de soaţă pe Sarah Townsend? E o 
fată drăguță, însă doar o fată. Tu eşti o femeie, şi cea pe 
care o doresc. 

— Eşti obişnuit să obţii ceea ce-ţi doreşti, spuse Julia sec. 
Dar, cu siguranţă, dacă te gândeşti puţin, o să îţi dai seama 
că o femeie care refuză să fie soţie nu e ceea ce îţi doreşti. 

El îi studie silueta subţire şi ochii osteniţi, neîmblânziţi, 
cântărindu-i cuvintele: 

— Ceea ce spui e cât se poate de rezonabil, însă căsnicia 
nu ţine de rațiune. Vreau să faci parte din viaţa mea, Julia. 
Amândoi am supravieţuit unor mari suferinţe. Nu-mi doresc 
o fată veselă şi necomplicată, care nu înţelege umbrele. Noi 
doi putem să ne cunoaştem mult mai profund. Asta nu 
contează deloc? N-am putea să construim între noi 
încredere şi prietenie până într-atât încât, în cele din urmă, 
să devenim soţ şi soţie cu adevărat? 

— Poate că aşa ceva este posibil, răspunse ea, cu glasul 
plin de durere. Dar, chiar dacă ar fi - trebuie să-ţi dezvălui 
adevărul final, fiindcă e un obstacol insurmontabil. Nu cred 
că voi mai putea vreodată să nasc un copil, maior Randall. 
Branford... m-a stricat. Tu eşti moştenitorul unui titlu de 
conte. Eşti dator familiei tale să te căsătoreşti cu o femeie 
care îţi poate dărui un fiu. 

Deci Julia, care era cunoscătoare în domeniu, credea că e 
stearpă. Nereuşind să rămână în loc, Randall se ridică, 
plimbându-se agitat prin colibă. Nu era nici măcar suficient 
spaţiu cât să se învârtă ca un leu în cuşcă. 


Principala datorie a unui lord era să producă un alt lord 
pentru viitor. Însă Randall nu era lord în acel moment, iar 
în viaţă nu-l interesase niciodată titlul de conte de 
Daventry. 

Julia se sprijini cu spatele de perete, cu ochii închişi şi cu 
o expresie de epuizare. In experiențele sale anterioare cu 
ea, Julia făcuse neîncetat eforturi să treacă neobservată. 
Acum, stătea acolo descoperită, cu o forță tăcută şi cu o 
frumuseţe delicată. Inainte de căsnicia ei dezastruoasă, 
fusese probabil o fată remarcabil de frumoasă. Un trofeu de 
seamă în cercurile ce se ocupau cu peţitul. Daventry nici n- 
ar fi acceptat mai puţin pentru moştenitorul său. 

Această discuţie era probabil mai dificilă pentru ea decât 
pentru el. Cu toate acestea, îi dezvăluia adevăruri 
dureroase cu o sinceritate ce pornea din suflet şi care îl 
atrăgea. Cu cât vorbeau mai mult, cu atât şi-o dorea mai 
tare ca soţie. 

Dar o dorea şi ca iubită. Atracția era misterioasă. 
Eleganţa ei tăcută şi trupul micuţ, perfect proporţionat, îl 
captivaseră încă de prima dată când o văzuse. Ar fi putut să 
îndure o soţie pe care o dorea, dar pe care n-o putea 
atinge? 

Dacă exista vreo şansă cât de măruntă ca Julia să treacă 
peste groaza din prima ei căsnicie, el era dispus să-şi 
asume riscul. Işi asumase şi altele cu mult mai rele. 


Capitolul 6 


După o zi atât de lungă şi de traumatizantă, Julia abia 
dacă mai avea suficientă energie să fie tensionată, în pofida 
sugestiei bizare a lui Randall. Il privi foindu-se agitat prin 
camera mică. Şchiopăta mai rău decât îl văzuse vreodată, 
probabil fiindcă petrecuse atât de mult timp călare ca s-o 
salveze, după ce deja se aflase întreaga zi pe drum. Spera 
că nu se înşelase în convingerea că răpitorii ei nu aveau să- 
i găsească. Să se lupte cu patru duşmani deodată ar fi fost 
greu chiar şi pentru Randall. 

Sentimentele ei erau amestecate. La nivel pur emoţional, 
faptul de a fi în prezenţa unui bărbat puternic, ce avea 
experienţă în acte violente, o făcea să-şi dorească să se 
ghemuiască într-un colţ. Însă el nu avea nimic din cruzimea 
soţului ei. Randall se purtase - şi continua să se poarte - cu 
o onoare şi un curaj impecabile. 

I se părea ciudat să se gândească la Randall ca la vărul 
lui Branford. Nu vedea nicio asemănare între ei. Randall 
era un războinic, violent şi uneori caustic. Insă acea 
violenţă era controlată. Nu şi-l putea imagina făcând rău 
cuiva din plăcere. 

Fusese o adevărată uşurare să-şi dea la iveală legătura 
incomodă şi nedorită. Privindu-l pe Randall cu ochii aţintiţi 
spre focul mic, cu o mână sprijinită pe tavan, imaginea îi 
evocă Juliei statuile greceşti reprezentând atleți. Nu, el 
avea o constituţie mai zveltă, mai musculoasă decât idealul 
elin, iar părul blond şi trăsăturile atent sculptate erau 
tipice nordicilor. O zeitate a vikingilor, nu una născută din 
Marea Mediterană. 

Se întrebă la ce se gândea. Cel mai probabil, începea s-o 
privească în altă lumină acum, că ştia cine era şi că nu 
putea fi soţia nici unui bărbat. Dacă se simţea dezamăgit de 
refuzul ei, avea să-şi revină în scurt timp. Putea avea orice 
femeie şi-ar fi dorit. Inţelesese acest lucru încă de prima 
dată când îl văzuse zâmbind. 


Randall ridică privirea cu o expresie gânditoare. 

— Nu există nimic sigur în viaţă, Julia. Numeroase 
cupluri de tineri sănătoşi nu sunt binecuvântate cu urmaşi. 
Şi e posibil ca unele cupluri fertile să aibă doar fete. Faptul 
că tu eşti stearpă nu mă convinge să nu te doresc drept 
soţie. Te căsătoreşti cu mine, Lady Julia Raines? 

Ea căscă gura de uimire. 

— Chiar eşti nebun! Poate că acum nu te interesează 
copiii, dar asta s-ar putea schimba în viitor. Clătină din cap, 
venindu-i greu să creadă că vorbea serios. Chiar dacă nu-ţi 
pasă de copii, e imposibil să-ţi doreşti să te cāsātoreşti cu o 
femeie ce refuză să împartă patul cu tine. Doar dacă nu îţi 
doreşti să te căsătoreşti cu o fiică de duce atât de defectă, 
ca să ai un pretext pentru adulter. 

Randall ridică din sprâncene. 

— Nici vorbă. Sunt de acord că, dacă e de neconceput c- 
ai putea ajunge la alte sentimente, atunci nu poate exista o 
căsnicie adevărată. Dar, după cum spui, lucrurile se 
schimbă. Jur că mai degrabă mi-aş tăia mâna decât să te 
rănesc. Încearcă să crezi asta. Cu suficientă încredere şi 
suficientă prietenie, poate că, într-o bună zi, vei da uitării 
dezgustul tău faţă de bărbaţi. 

— Nu sunt sigură că există suficientă încredere în lume 
pentru asta, spuse ea neajutorată. 

Insă când îi studie chipul calm şi frumos, îşi dădu seama 
cât de intens îşi dorea să fie altfel. Ar fi dat douăzeci de ani 
din viaţă să fie normală, la fel de fericită şi de necomplicată 
pe cât fusese înainte de a se căsători. La şaisprezece ani 
tânjise după atingerea unui bărbat. Savurase sărutările 
furate cu încântarea ameţitoare a copilei inocente care 
fusese la acea vreme. Ba chiar, Dumnezeule mare, se 
culcase plină de nerăbdare în patul conjugal. 

Dorindu-şi să fie convinsă că nu era nebună, îl întrebă: 

— Chiar dacă ar fi posibil să mă schimb, cum pot să mă 
căsătoresc cu un bărbat aproape necunoscut? Nici măcar 
nu-ţi ştiu numele de botez. 

— Alexander David Randall. 


Alexander. Răsuci numele în minte. Era tăios, aşa ca el. 

— Ți se spune vreodată Alex? 

— Ocazional. In general, mi se spune Randall. Contează 
să ştii asta? 

— Alexandru Cuceritorul, spuse ea derutată. Cât anume 
din insistența ta se naşte din dorinţa de a demonstra că poţi 
câştiga chiar şi-atunci când sorții îţi sunt potrivnici? 

— E o întrebare bună. Se gândi înainte de a clătina din 
cap. Oferta mea nu are legătură cu dorinţa de a câştiga. Ai 
o anumită calitate pe care o găsesc... alinătoare. 

— Am mai auzit că pot alina oamenii de la femei aflate în 
chinurile naşterii, dar niciodată de la un bărbat în floarea 
vârstei. Dacă e o calitate, e opusul pasiunii, cred. Insă îi 
plăcea că el o considera astfel. Găsesc că eşti un bărbat 
pasionat, maior Randall. Incă nu pot să cred că ai fi fericit 
într-o căsnicie fără intimitate fizică. 

— Ar trebui să existe o înţelegere între noi că ai fi 
dispusă să încerci să-ţi schimbi sentimentele. Îşi plecă într- 
o parte capul, meditativ. Dacă îmi vei acorda permisiunea 
să te ating, eu îţi voi promite în schimb să mă opresc în 
clipa în care mi-o ceri tu. 

Se aventurau într-un teritoriu foarte periculos cu acest 
lucru. Amintindu-şi cât de înnebunit era Branford când era 
aţâţat, îl întrebă: 

— Nu ti-ar fi dificil? Dorinţa nu poate fi uşor controlată. 

— Sunt extrem de bun la control. Apăru o luminiţă în 
ochii lui de un albastru rece. E una dintre cele mai iritante 
calităţi ale mele. 

Surprinsă, Julia râse. 

— Îmi dau seama de ce. Aş adăuga şi încăpăţânarea. 
Căsătoria leagă doi oameni, maior Randall. Nu putem să-i 
întoarcem pur şi simplu spatele dacă găsim că rezultatele 
nu sunt satisfăcătoare. _ 

— De fapt, putem. Nu e uşor, dar e posibil. Încrucişându- 
şi braţele, se sprijini de peretele aspru. Legea căsătoriei e 
diferită în Scoţia faţă de Anglia. Femeile pot cere divorţ în 
aceleaşi condiţii ca şi bărbaţii. Dacă ne căsătorim aici, poţi 


să divorţezi de mine pentru adulter sau abandon, sau poţi 
cere o separare legală pe motiv de cruzime. 

Julia se încruntă. 

— Nu mi se pare corect să faci jurăminte de căsătorie 
păstrânduc-ţi în tot acest timp o portiţă de scăpare. 

— Poate. Cu siguranţă, e un risc. Dar căsătoria e o 
instituţie onorabilă. Privirea lui era fermă, iar vocea - 
surprinzător de blândă. Vrei să-ţi petreci restul vieţii fugind 
de Daventry şi de Crockett? Ai putea reuşi dacă ai pleca 
într-o altă ţară, dar acum, că ştiu că eşti în viaţă, s-ar putea 
să te urmărească peste tot. Dacă te căsâtoreşti cu mine, te- 
ai putea întoarce în lumea în care ai fost crescută. Nu sunt 
bogat, dar am un venit confortabil şi o mică moşie. Fiind 
soţia mea, ai putea vizita Londra, să porţi rochii drăguţe şi 
să fi din nou Lady Julia Raines. Nu merită să-ţi asumi un 
risc pentru asta? 

Să-şi recapete viaţa! Imaginea pe care i-o descrisese el 
era dureros de tentantă. 

— Riscul e mare, în special pentru tine. Ştiu că eşti un 
protector puternic, maior Randall, dar am putea sfârşi 
amândoi morţi. Se înfioră. Nu vreau ca sufletul meu să fie 
împovărat, pe vecie, de moartea ta. 

— In calitate de moştenitor al lui Daventry, am o oarecare 
influenţă asupra lui. Deşi nu mă place, ţine la tradiţie şi la 
titlul lui de conte, spuse Randall cu un umor întunecat. 
Dacă eşti soţia mea şi singura speranţă de a avea un 
moştenitor după mine, asta îţi oferă o protecţie puternică. 

— Atâta că eu nu-ți pot oferi un moştenitor. Nu reuşi să-şi 
ascundă amărăciunea din voce. 

— El n-ar şti asta. Gura i se schimonosi. Ai o dreptate 
ironică dacă titlul ar dispărea din cauza totalităţii lui 
Branford. Dar nu-ţi propun să ne căsătorim doar pentru a-l 
pedepsi pe Daventry. Cred că amândoi vom avea de 
câştigat dacă ne-am căsători. 

— Mă ispiteşti, maior Randall, spuse ea încet. Dar 
discuţia asta e atât de rece şi raţională. Oare căsătoria 


trebuie să fie un calcul rece, bazat pe protecţie şi 
posibilităţi? 

Fără a clinti un singur muşchi, Randall se transformă. 
Julia simţea emoția radiind dinspre el. 

— Sentimentele mele faţă de tine nu sunt reci, Julia, 
spuse cu voce la fel de şoptită ca a ei. Nu am întâlnit nicio 
altă femeie pe care să mi-o doresc de soţie. Gândul de a-mi 
alege o mireasă potrivită m-a făcut să mă refugiez în 
Scoţia. Am venit în Hartley teoretic pentru a o vedea pe 
Sarah Townsend, dar adevărul e că voiam de fapt, să te văd 
pe tine. Situaţia ta e mai complicată decât credeam, însă cu 
cât te descopăr mai mult, cu atât îmi doresc mai mult să fiu 
cu tine. 

Emoţionată şi speriată, ea îl întrebă: 

— Când ai început să-mi spui Julia? 

— Ceva mai devreme în cursul acestei conversații. Se 
ghemui pe podea suficient de aproape cât s-o poată atinge, 
dar fără a o face. Dacă, într-adevăr, simţi o asemenea 
aversiune faţă de mine încât nu vrei să trăim sub acelaşi 
acoperiş... ei bine, trebuie să accept asta. N-am să te mai 
deranjez vreodată. Dar dacă tu crezi că am putea ajunge, 
într-o bună zi, să însemnăm mai mult unul pentru celălalt... 

Ea citi vulnerabilitatea din privirea lui. Aceea fu, poate, 
cea mai mare surpriză dintre toate. 

— Nu-mi eşti indiferent, maior Randall, recunoscu ea. Ai 
avut dreptate în privinţa legăturii dintre noi. O simt şi eu şi 
te cunosc acum mult mai bine decât cu o oră în urmă. 

— O oră de familiarizare e durata potrivită, spuse el 
imediat. Dacă o prelungeşti, s-ar putea să-ţi întăreşti 
dubiile. 

— Constatarea că ai simţul umorului e în mod cert un 
avantaj. Işi fixă privirea asupra focului, uimită de faptul că 
analiza cu adevărat posibilitatea de a se căsători. Şi, pe 
deasupra, cu Randall, dintre toţi bărbaţii. Spui că trebuie 
să fiu dispusă să fac eforturi pentru o căsnicie adevărată. 
Ce vrea să însemne asta? 

Randall mai puse o bucată de lemn pe foc. 


— Cred că ar trebui să dedicăm un an acestei încercări. 
Eu voi avea dreptul să te ating, iar tu vei avea dreptul 
absolut să-mi ceri să încetez. Până... să zicem, a doua zi? 

— Mi se pare rezonabil, spuse ea prudent. 

— Îmi voi respecta jurămintele atâta vreme cât amândoi 
simţim că mariajul nostru e real. Dacă ne separăm - asta e 
o altă poveste. Dar îmi doresc foarte mult să încerc, Julia. 

Ea se întoarse şi-şi ridică privirea spre a lui. 

— A trecut foarte mult timp de când n-am mai atins un 
bărbat, cu excepţia celor cărora le-am bandajat rănile, 
spuse ea nesigură. Condiţiile tale sunt generoase, dar, chiar 
şi aşa, nu sunt sigură dacă le pot îndeplini. 

— Nu? încet, de parcă ar fi avut în faţă un mânz temător, 
se întinse şi-i luă mâna dreaptă într-a lui. 

— Asta e de nesuportat? 

Ea închise ochii, tulburată de atingerea lui. Un bărbat 
viril, care voia s-o ia de soţie o ţinea de mână. Se 
declanşară temeri profund ascunse, însă căldura şi forţa 
strânsorii lui îi aduceau alinare. Cel mai mult o tulbura 
atracţia de netăgăduit. Deschise ochii. 

— Derutant, dar nu de nesuportat. 

— Şi asta? îi ridică mâna şi-şi trecu uşor buzele peste 
dosul palmei. 

Ea se înfioră, străbătută de senzaţii de mult uitate, la fel 
de tentante pe cât erau de înspăimântătoare. 

— Nu... de nesuportat. Deşi e limita a ceea ce pot 
accepta acum. 

El îi zâmbi. 

— Te întreb din nou. Vrei să fi soţia mea, Lady Julia? 

Chiar dacă el îi promisese să-i respecte întotdeauna 
dorinţele, avea să-şi piardă zidurile de intimitate ce o 
protejaseră ani la rândul. Detesta să ştie că asta urma să se 
întâmple. 

Dar nu avea să mai primească vreodată o ofertă atât de 
uluitoare şi de neaşteptată. Credea că Randall era sincer, în 
pofida tuturor motivelor pentru care orice bărbat întreg la 
cap i-ar fi întors spatele, el o dorea suficient cât să rişte 


posibilitatea ca mariajul lor să se dovedească un eşec de 
proporții. 

Şi... îi trezea curiozitatea. Deşi era un bărbat 

înspăimântător din multe puncte de vedere, paradoxal, se 
simţea în siguranţă cu el. Se săturase să trăiască mereu cu 
frica în sân. Gândul de a se refugia pe un alt continent o 
făcea să-i dea lacrimile. 
__Copilă fiind, avusese o vână de nesăbuinţă în ea. 
Inăbuşise acea trăsătură mult prea mult timp, dar, acum, 
simţea o dorinţă nebună să-şi rişte viitorul. Dacă el era 
dispus să-şi asume riscul unei căsătorii, nu putea să nu se 
ridice şi ea la înălţimea provocării. Dar avea nevoie să ştie 
că putea fugi dacă era necesar. 

— Am şi eu o condiţie. Să-mi oferi o scrisoare semnată şi 
nedatată prin care arăţi că mariajul a dat greş şi îţi doreşti 
şi tu un divorţ. 

Randall se încruntă înspăimântător. 

— Eu... înţeleg. 

Ea îşi feri privirea. 

— Imi pare rău, nu vreau să sugerez că n-ai fi demn de 
încredere. 

— Dar nu ai încredere în mine, spuse el amar. Foarte 
bine, am să-ţi ofer o astfel de scrisoare înainte de a ne 
îndrepta spre altar. Îţi e suficient? 

Pentru un bărbat orgolios, accepta foarte multe. Putea 
face şi ea acelaşi lucru. Cu o voce nesigură, îi răspunse: 

— Consider că da. Dacă într-adevăr îţi doreşti acest 
lucru, Alexander David Randall, am să mă căsătoresc cu 
tine. E 

— Mă bucur, spuse el simplu. li strânse mâna, apoi îi 
dădu drumul. Era un om înţelept. 

— Unde mergem de aici, maior Randall? schiţă ea un 
zâmbet frânt. Primul pas, presupun, e să plecăm fără să fim 
văzuţi de Crockett şi oamenii lui. 

— O să trag cu urechea pentru tot restul nopţii, să îi aud 
dacă vin. Vor rămâne o vreme în zona în care ai fugit, 
căutându-te. In cele din urmă, vor fi nevoiţi să se întoarcă 


în Hartley sau să-şi continue drumul spre Carlisle, în 
funcţie de cum estimează direcţia în care e posibil să fi 
fugit. 

— Probabil vor crede că, fiind o femeie slabă, am să mă 
întorc în Hartley, fiindcă acolo am prieteni. 

— Foarte probabil, admise Randall. 

Julia îşi muşcă buza. 

— Sper să nu facă rău nimănui de acolo. 

— Au atras deja destul atenţia, deci asta e puţin probabil, 
o asigură Randall. Îmi închipui c-o să se instaleze pe drum 
şi pe câmpurile din afara satului, ca să te poată prinde 
înainte să te întorci acasă. 

Julia nu reuşi să-şi înăbuşe un fior. 

— Mă simt ca un şoarece hăituit de pisici. 

— N-au să te găsească. Fiindcă ar putea fi oriunde pe 
drum, vom merge la Carlisle ocolind drumurile. O să 
închiriez o trăsură de acolo. Putem trimite o notă la Hartley 
că ai scăpat de răpitorii tăi, dar că nu te mai întorci. 

Ea ezită. 

— Sunt câteva obiecte în casa mea pe care aş vrea să le 
recuperez. Amintiri de la mama mea şi altele asemenea. 

— Ne putem opri să le luăm mai târziu, spuse el, dar, mai 
întâi, mergem în Scoţia şi ne căsătorim. 

Julia se strâmbă. 

— O nuntă în Gretna Green? E vulgar, dar necesar, 
presupun. 

— Nu e nici necesar, nici de dorită mergem în Gretna 
Green, spuse el ferm. Oraşul e faimos pentru căsătoriile 
oficiate în grabă, fiindcă se află la extremitatea sudică a 
Scoției, dar noi avem timp să mergem mai departe. Cred că 
ar trebui să ne căsătorim în casa prietenului meu Kirkland. 
L-ai cunoscut. Respectabilitatea lui va întări legitimitatea 
căsătoriei. 

Kirkland fusese unul dintre cei trei prieteni care venise în 
nord să-l găsească pe Ashton. Intunecat, inteligent şi 
rezervat, le tratase pe Julia şi pe Mariah cu politeţe şi 
toleranţă. O căsătorie oficiată în casa lui ar fi fost mult mai 


avantajoasă decât o ceremonie scandaloasă în Gretna 
Green. 

— Dacă mă căsătoresc cu tine intru sub protecţia 
întregului grup de Lorzi Pierduţi ai Westerfieldului, nu-i 
aşa? 

— Chiar aşa e, spuse şi în ochi îi jucă din nou aceeaşi 
sclipire. Suntem o trupă formidabilă, şi din punct de vedere 
practic, şi din punct de vedere social. 

— Crede-mă, apreciez asta. Fusese singură atât de mult 
timp. Gândul de a se bucura de protecţie îi făcea plăcere. 
Va trebui să ne punem de acord asupra unei poveşti despre 
cum am ajuns să ne căsătorim. 

— Ceva care să nu reflecte tot adevărul, fiindcă unul 
dintre obiective este să îţi refaci poziţia socială. Se gândi o 
vreme. Înnebunită de moartea tragică a soţului tău, te-ai 
retras din societate şi te-ai mutat cu o verişoară 
îndepărtată de la ţară. Ulterior, te-ai împrietenit cu ducesa 
de Ashton - partea asta a poveştii e foarte importantă, eşti 
o prietenă apropiată a ducesei - şi ne-am cunoscut prin 
intermediul ei, fiindcă eu sunt un prieten apropiat al 
ducelui. După ce mi-am vândut rangul din armată, 
gândurile mele s-au îndreptat spre căsătorie, prin urmare, 
te-am căutat şi ţi-am cerut mâna. 

— Ai menţionat şi mai devreme că ţi-ai vândut rangul. 
Asta s-a întâmplat recent, probabil? 

El dădu din cap. 

— Daventry m-a informat că ultimul văr care mă 
despărţea de titlu a murit şi că trebuie să mă întorc în 
Anglia şi să mă pregătesc pentru responsabilităţile mele 
viitoare, găsindu-mi o soţie şi întemeindu-mi o familie. 

— Mă surprinde că ai fost dispus să faci ceva sugerat de 
el, spuse ea sec. 

— M-am silit, fiindcă se potrivea cu propriile mele 
dorinţe, îi explică el. 

— E o poveste bună, consimţi Julia. Suficient de simplă 
cât să nu ne încurcăm. 


— Nici nu e departe de adevăr, remarcă el. Chiar mi-am 
vândut rangul, m-am hotărât că trebuie să-mi caut o soţie şi 
m-am gândit la tine. 

Ea îi studie chipul. 

— Totuşi, te-ai dus la Hartley s-o vizitezi pe Sarah 
Townsend. Oare faptul că sunt de viţă nobilă mă face mai 
potrivită pentru căsătorie? O moaşă de la ţară ar fi cu mult 
sub poziţia ta socială. 

— Ai fost întotdeauna o lady, chiar şi ca moaşă într-un 
sat, spuse el încet. Recunosc, rangul tău va face ca ceilalţi 
să te accepte mai uşor ca soţie a mea, dar principalul motiv 
pentru care am căutat în altă parte e faptul că tu păreai să 
nu vrei să ai nimic de-a face cu mine. Nu credeam că te-aş 
putea face să te răzgândeşti, dar voiam totuşi să te văd din 
nou. Pentru orice eventualitate. 

Julia îşi cobori privirea spre tăciunii din cămin. 

— Imi stârneşti modestia, maior Randall. Nu merit 
aprecierea ta, dar sunt recunoscătoare pentru ea. 

— Să spui că nu meriţi aprecierea mea sugerează că aş 
avea gusturi proaste, spuse el cu un umor subtil. E chiar 
invers. 

Ea râse. 

— Imi cer scuze. 

Râsul i se transformă într-un căscat. 

— Dormi acum. Probabil că eşti frântă. 

— Sunt. Işi ridică privirea spre el. Nu mi-aş fi imaginat 
niciodată o zi precum cea de azi. 

— Nici eu. Şi totuşi, iată-ne. Li oferi unul dintre zâmbetele 
sale rare, surprinzător de dulci. Cred că ne va fi bine 
împreună, Julia. 

— Aşa sper. Se întinse şi-şi înfăşură pătura în jurul ei, 
atât de obosită încât n-o deranjă podeaua tare. Să accepte 
să devină soţia unui bărbat aproape străin era o nebunie. 
Dar era plăcut să aibă pe cineva care să-şi facă griji pentru 
ea. Fusese singură atât de mult timp. 


Capitolul 7 


Randall se aşeză lângă uşă şi se sprijini de perete. 
Piciorul îl duru îngrozitor când îl întinse. Îşi solicitase mult 
prea mult corpul în acea zi, dar meritase. Julia era în 
siguranţă, iar el avea să se asigure că aşa şi rămânea. 

Crăpă puţin uşa ca să poată asculta sunetele din noapte. 
Dacă ar fi existat vreun călător pe drumul aflat mult sub ei, 
s-ar fi auzit, dar, la ora aceea, nu era nimeni. Doar sunetele 
animalelor mici foindu-se prin zonă, văzându-şi de-ale lor, şi 
sunetul moale şi implacabil al ploii ce cădea. 

Era ciudat cât de importantă devenise Julia pentru el, 
având în vedere că era posibil să nu ajungă niciodată la o 
căsnicie veritabilă cu ea. Şi, totuşi, era importantă. 

li studie silueta adormită, întinsă pe podea lângă foc şi 
învelită în pătură. Acum, când tensiunea dispăruse de pe 
chipul ei, arăta foarte tânără. Fragilă. Chiar cunoscând atât 
de bine cruzimea lui Branford, Randall tot nu reuşea să 
înţeleagă cum fusese în stare vărul său cel malefic să 
brutalizeze o mireasă tânără şi blândă. 

Dar nu punea câtuşi de puţin la îndoială povestea ei. 
Presupunea că nu putea vorbi despre cele mai rele lucruri 
pe care le suferise. Precum un soldat după o bătălie, poate 
că nu avea să reuşească niciodată să dezvăluie oroarea 
deplină a ceea ce îndurase. 

Dar, pe Dumnezeu, nu avea să mai permită nimănui s-o 
rănească vreodată. Era uimit că acceptase să se 
căsătorească cu el. Se îndoia că acest lucru se datora 
farmecului său incert. Mai degrabă îşi dorea să fie în 
siguranţă şi să-şi recapete viaţa pe care o pierduse. Nu 
conta. Deşi avea dreptate când spunea că era nebun să-şi ia 
o mireasă cu asemenea probleme, el nu avea regrete. 

Il lovi un gând excentric. Pe când era elev, îi plăceau la 
nebunie poveştile medievale despre iubirile de la curte. 
Lady Agnes, directoarea Academiei Westerfield, comandase 
mai multe cărţi pentru bibliotecă special pentru a-i 


satisface acest interes. Ideea devotamentului generos al 
unui cavaler faţă de o femeie fără pereche ce se ridica mult 
deasupra poziţiei lui i se păruse atunci profund nobilă şi 
romantică. Acel ideal devenise o parte din el. Julia era 
domniţa lui, iar el era cavalerul care jurase să-i slujească. 

Zâmbi uşor. Modificaseră povestea pentru a se potrivi 
timpurilor moderne, dar avea în sfârşit şansa de a-şi dedica 
serviciile unei femei la care ţinea foarte mult. 

Sentimentul de afecţiune era esenţialul. Când zăcuse 
uitat de toţi în casa lui Daventry din Londra, aşteptând ca 
rănile şi febra să îl ucidă, avansase mult pe drumul către 
moarte. Deşi Ashton îl salvase, nu-şi revenise complet la 
viată în lunile scurse de atunci. 

În anul ce urmase, trăise într-o ceaţă umedă şi rece de 
durere şi deşertăciune. Se încăpăţânase să meargă mai 
departe, pas cu pas, fiindcă viaţa era un dar prea preţios 
pentru a-l irosi. Dar nu avusese parte decât de mult prea 
puţină fericire sau de satisfacţie. 

Acesta era unul dintre motivele pentru care se lăsase 
atât de uşor convins să-şi vândă rangul din armată. Un 
soldat căruia nu prea îi păsa dacă trăia sau murea nu avea 
şanse să reziste prea mult pe câmpul de bătaie. Undeva în 
fundul sufletului încă mai păstra speranţa că, în timp, avea 
să depăşească acea melancolie. _ 

Acum avea pe cineva la care să ţină. Işi dorea ca Julia să 
se simtă în siguranţă şi fericită. Voia să fie cu ea fiindcă, în 
prezenţa ei, trăia un minunat sentiment de pace. 

Dacă ea îşi refăcea viaţa şi hotăra să trăiască fără el - ei 
bine, ar fi avut satisfacția de a şti ce făcuse pentru ea. Cel 
mai pur devotament era cel neatins de interese personale, 
deşi se îndoia că ar ajunge vreodată atât de pur. Avea să 
câştige ceva de pe urma căsătoriei lor, indiferent ce cale 
stranie ar fi urmat. 

Se întinse complet, folosindu-şi coburul pe post de pernă. 
Deşi corpul îl durea, se simţea mai bine decât se simţise 
vreodată după ce francezii aproape reuşiseră să-l ucidă în 


Spania. A doua zi, aveau să pornească spre Scoţia pentru a 
se căsători. 
In noaptea aceea, dormi iepureşte. 


Extenuarea o ajută pe Julia să doarmă, dar se trezi 
înţepenită după noaptea petrecută pe podeaua tare. li luă o 
clipă să-şi amintească unde se afla şi de ce. Şi, da, viaţa ei 
construită cu grijă se făcuse ţăndări cu o zi înainte. 

In colibă nu mai era întuneric şi ghici că se crăpa de ziuă. 
Maiorul Randall nu era pe nicăieri. 

Se ridică tremurătoare în picioare, încercând să nu se 
gândească prea mult la ceea ce îi rezerva viitorul, 
înfăşurându-şi pătura în jurul umerilor, ieşi. Ploaia trecuse, 
iar cerul era răcoros şi senin, luminat la est, deasupra 
dealurilor, cât să dezvăluie că zorile erau aproape. Drumul 
era undeva dedesubt, ferit privirilor, dar nu şi dat uitării. 

Randall i se alătură, tăcut ca o umbră. Rămase destul de 
aproape de ea cât să-i simtă căldura radiindu-i din corp, dar 
nu o atinse. 

Logodnicul şi viitorul ei soţ. Gândul nu era chiar atât de 
bizar pe cât îi păruse cu o noapte înainte. Vorbind încet, 
pentru a nu tulbura pacea dimineţii, îl întrebă: 

— Se văd pe undeva Crockett şi oamenii lui? 

— Am auzit câţiva cai trecând pe drum, îndreptându-se 
spre vest, ceva mai devreme. E posibil să fi fost ei. Dacă nu 
au reuşit să repare hamurile de la trăsură, e posibil să se fi 
despărţit şi s-o fi luat în ambele direcţii. 

Julia se înfioră la acest gând. 

— E bine că vom merge evitând drumurile. 

— Dacă ai noroc, vor crede că te-ai refugiat pe dealuri şi 
ai murit în sălbăticie, fiind o femeie neajutorată şi singură. 

— Oamenii chiar mor aşa în regiunea asta sălbatică, 
consimţi ea. Dar, cu siguranţă, Crockett îşi va da seama că 
am fost ajutată să fug, nu-i aşa? 

— Nu neapărat. Tipul pe care l-am lovit în cap probabil 
nu-şi va aminti exact ce s-a întâmplat. Ar putea presupune 


că l-ai lovit cu o piatră şi ai tăiat hamurile cailor înainte de 
a fugi. 

— De-aş fi eu aşa îndrăzneață! spuse ea, muşcându-şi 
buza. Sper că Crockett nu l-a pedepsit pe Haggerty fiindcă 
m-a lăsat să fug. 

— Există alţi oameni care merită mai multă compasiune 
decât Haggerty, spuse Randall sec. Ar fi cazul să mâncăm 
ceva şi să pornim la drum. 

Sperând că Crockett avea să decidă, într-un final, că îşi 
găsise sfârşitul pe dealuri, Julia se întoarse în căsuţă. 
Mâncară fiecare câteva înghiţituri de pâine şi de caş şi 
băură câte o gură de cidru. După ce Randall puse şaua pe 
cal şi îl încărcă, se întoarse s-o ajute să urce în şa. 

— Va trebui să câlăreşti bărbăteşte. 

Ea se încruntă, gândindu-se la piciorul lui rănit. 

— Tu nu călăreşti? 

— Turk a avut o zi grea ieri, răspunse el. Nu vreau să- 
ldistrug călărind amândoi astăzi. Nu sunt decât vreo 
şaisprezece kilometri până la Carlisle. Ar trebui să ajungem 
la primele ore ale după-amiezii. 

Ştiind că nu avea rost să se împotrivească, Julia îi 
permise s-o ajute să urce în şa. Când fu instalată, trase de 
poalele fustei, dar aceasta de-abia dacă îi acoperea 
genunchii. Randall îşi întoarse privirea dinspre picioarele 
indecent expuse, lucru pentru care îi fu recunoscătoare. 
Prinzând hăţurile calului, Randall porni spre dealuri, 
îndepărtându-se de drum. 

Ajunseră în scurt timp la o cărare de oi ce ducea în 
direcţia potrivită. Terenurile joase erau scăldate în nori 
siniştri de ceaţă, care se risipiră treptat pe măsură ce 
soarele se ridica şi dăruia căldură şi lumină peisajului 
sălbatic. Julia îşi spuse cu melancolie că plimbarea călare 
ar fi fost plăcută dacă n-ar fi fost nevoită să fugă pentru a-şi 
salva viaţa, flămândă, îndurând frigul şi tânjind după o 
baie. 

Maiorul Randall era o companie relaxantă şi ştia 
întotdeauna exact unde voia să meargă. Uneori, erau 


nevoiţi să se abată de la drum acolo unde panta unui deal 
devenea prea abruptă, dar el nu ezita niciodată când venea 
vorba să aleagă o direcţie. După circa o oră petrecută 
călare, Julia îl întrebă: 

— Ai o busolă? 

— Cea din mintea mea îmi ajunge. Nu mă rătăcesc 
niciodată. 

— Probabil asta te-a făcut popular ca şef de patrule în 
Peninsulă. 

— Aşa era. Ajungeam întotdeauna înapoi în tabără, spuse 
el, făcând un semn spre dealurile verzi. E o plăcere să 
călătoreşti pe pământ fără a fi nevoit să-ţi faci griji în 
privinţa cavaleriei franceze. 

— Cred că-i prefer pe francezi decât pe Crockett. 

Şchiopătatul lui se agrava. Ghicind că mai degrabă ar fi 
murit decât să-şi recunoască slăbiciunea, Julia îi spuse: 

— Stai o clipă. Vreau să merg pe jos. 

El se opri, dar spuse: 

— Poţi să rămâi în şa. Eşti atât de uşoară, încât Grand 
Turk abia dacă te simte. 

— Imi place să merg pe jos. Mai ales că mi-am petrecut 
ziua de ieri înghesuită într-o trăsură cu infractori. 

Işi trecu piciorul drept peste şa şi se lăsă să alunece. 
Turk era un cal înalt, iar Julia se împletici când atinse 
pământul. Randall o prinse de braţ pentru a o stabiliza, 
dându-i drumul înainte ca un moment sufocant de jenă să 
capete proporţii, devenind ceva mai grav. 

Mulțumită că purtase botine solide în momentul în care 
fusese răpită, Julia îşi potrivi pasul cu al lui şi îşi continuară 
drumul. Era atât de plăcut să-şi dezmorţească picioarele. Şi 
foarte ciudat să călătorească spre nunta ei cu un bărbat 
aproape străin. 

Fiind atât de aproape de el, îi văzu ridurile de durere de 
pe chip, iar şchiopătatu! se agravase vizibil: 

— Grand Turk nu pare deosebit de obosit. De ce nu-l 
călăreşti tu o vreme? 

— N-am nevoie să fiu răsfăţat, spuse el scurt. 


Julia se dădea întotdeauna înapoi când un bărbat era 
furios pe ea, dar izbucnirile de furie venite din partea unui 
om care suferea erau altceva. 

— Nu înseamnă că te răsfeţi dacă îi oferi o pauză unui 
picior rănit când ai o zi proastă. 

— Nu există zile bune, izbucni el. Doar rele şi mai rele. 

— Atunci, în mod cert, trebuie să mergi călare, spuse ea 
blând. 

El îi aruncă o privire mânioasă: 

— Te rog să-mi faci o favoare şi să-ţi vezi de treburile 
tale. 

Julia nu se putu abţine să nu râdă. 

— Dacă urmează să ne căsătorim, cu certitudine faci 
parte din treburile mele. După cum şi tu m-ai inclus pe 
mine într-ale tale. 

După o clipă de uluire, Randall îi zâmbi ezitant. 

— E greu să te contrazic în privinţa asta. Îmi pare rău că 
sunt aşa de morocănos. După cum ai observat, piciorul îmi 
dă de furcă azi, dar, deocamdată, e mai bine să merg pe jos, 
ca să nu înţepenească. 

— Ce fel de rană a fost? Când el îi aruncă o privire 
piezişă, ea adăugă: în lipsa altcuiva mai bine pregătit, eu 
am fost şi chirurg, şi medic în Hartley, nu doar moaşă. Am 
avut de-a face cu tot felul de boli şi de răni. 

— Am fost testat şi consultat de experţi, spuse el fără 
entuziasm. Părerea generală e că ar trebui să fiu mort şi e 
aproape un miracol că nu mi-am pierdut piciorul. Mă 
îndoiesc că ai putea să mă ajuţi cu ceva. 

Ea îi aruncă un zâmbet vesel. 

— Probabil că nu. Aş vrea doar să-mi satisfac curiozitatea 
morbidă, fiindcă am fost dintotdeauna interesată de boli şi 
de răni. 

Acest lucru fusese valabil încă din copilărie. Într-o lume 
mai bună, ar fi putut să studieze medicina în loc să se 
căsătorească de la o vârstă prea fragedă. 

— Dacă aşa pui problema... îi zâmbi el din nou scurt. Am 
fost sfâşiat de un şrapnel în bătălia de la Albuera. Chirurgii 


au făcut tot ce le-a stat în putere, dar încă au mai rămas 
bucăţi de metal ascuţit ce se deplasează prin rană într-un 
mod oribil şi dureros. 

Julia presupuse că Randall, fiind un stoic militar, nu avea 
să-i ofere mai multe explicaţii: 

— Asta e rana din cauza căreia ai sfârşit în podul casei lui 
Daventry? 

El aprobă din cap: 

— Hemoragie masivă, infecție, febră. Eu nu eram 
conştient când cineva a decis că ar trebui să fiu trimis la 
unchiul meu şi lăsat la mila lui nesfârşită. Ordonanţa mea, 
Gordon, i-ar fi împiedicat dacă ar fi putut, dar era şi el 
rănit. 

— Bătălia aia a avut loc în mai anul trecut, nu-i aşa? 
Când el aprobă din cap, ea continuă: Nu tot cam atunci a 
murit şi fiul mai mic al lui Daventry? 

Randall oftă: 

— Ba da, din păcate. Băiatul fusese dintotdeauna 
bolnăvicios şi a murit de febră chiar înainte să aterizez la 
uşa lui Daventry. Unchiul meu era înnebunit de durere. 
Presupun că de asta m-a trimis în pod să mor - fiindcă eu 
eram în viaţă, iar fiii lui, nu. Nu m-a plăcut niciodată, dar 
nu avea porniri ucigaşe. 

Julia se crispă în sinea ei, constatând maniera simplă în 
care Randall accepta o situaţie îngrozitoare. 

— Din moment ce tu erai moştenitorul, s-ar putea crede 
că ar fi vrut să supravieţuieşti. 

— La acea vreme, mai existau încă un văr sau doi până la 
mine, aşadar nu avea nevoie de mine. 

— Sper că ai dreptate şi că te va considera mai valoros 
acum, de vreme ce eşti ultimul moştenitor, spuse ea sec. 

— Aşa stau lucrurile acum, că a avut timp să-şi revină 
după moartea fiului său, răspunse Randall. Nici măcar nu l- 
am cunoscut pe băiat. S-a născut după ce ai fugit tu. Mama 
lui, cea de-a doua contesă, a murit câteva zile mai târziu. 

— Unchiul tău a avut ghinion în ceea ce priveşte copiii şi 
soțiile, remarcă Julia. N-am întâlnit-o niciodată pe actuala 


contesă, dar mi s-a spus că primele două au trecut prin 
numeroase avorturi şi că au avut copii născuţi morţi. 

— Cea de-a treia soţie a lui e o văduvă care a avut trei fii 
sănătoşi cu primul ei soţ. Unchiul meu a crezut, probabil, 
că asta îi va garanta fertilitatea, dar nu a fost aşa. Prin 
urmare, dacă vrea ca titlul de Daventry să-şi continue 
existenţa, trebuie să se bazeze pe mine, spuse el, 
aruncându-i o privire rapidă. Şi pe tine. 

Ea, care avea să fie o altă Lady Daventry care nu avea să 
dea naştere nici unui urmaş. Poate că era sortit ca titlul să 
dispară. 

— O să fie interesant de urmărit care va fi 
deznodământul acestei drame de familie. Julia studie chipul 
viitorului ei soţ. Părea cenuşiu şi era evident că avea 
dureri. Poate că acum ar fi mai bine să mergi călare decât 
pe jos? 

Randall bolborosi o înjurătură în barbă. 

— Poate, dar nu sunt în stare să merg călare când o 
doamnă merge pe jos. 

Pe ea n-o deranja să meargă pe jos, iar el călare, dar, 
fiindcă îl deranja pe el, Julia i se adresă calului: 

— Turk, eşti dispus să porţi doi oameni în şa? Nu mai 
mult de patru sau şase kilometri. 

Calul întoarse capul şi o împunse cu botul în piept într-un 
gest prietenos. Ea zâmbi şi-şi îngropă degetele în coama 
lui. 

— Cred că tocmai a răspuns afirmativ. 

— Pare să se mişte bine, în ciuda efortului de ieri, 
recunoscu Randall. Turk e un cal de cea mai bună calitate. 
Mă întreb dacă Townsend ar fi dispus să-l vândă. 

— A refuzat deja o ofertă din partea unui duce, deci cred 
că nu. 

— Ashton a încercat şi nu a reuşit? Atunci, cu siguranţă, 
Townsend nu mi-l va vinde mie. Prea bine, Turk, din 
moment ce pari dispus şi nu trebuie să avansăm rapid, o să 
încercăm. Încălecă, tresărind când îşi forţă piciorul, apoi îi 
întinse mâna Juliei. Ea îşi sprijini piciorul de al lui şi se 


aruncă în şa, instalându-se în spatele lui. Calul nu se arătă 
deranjat. 

Işi puse uşor mâinile pe talia zveltă a lui Randall şi 
porniră din nou la drum. Acum, că îl atingea din nou, era 
oare la fel de înfricoşător ca în ziua precedentă? Hotări că 
nu. Inregistrase un mic progres. Poate că mai existau 
speranţe pentru ea. 

După circa un kilometru jumătate, îl întrebă: 

— Ai vreun plan după ce ajungem în Carlisle? 

— Nu prea. Trebuie să găsim un mijloc de transport ca să 
ne putem continua drumul cât de repede posibil. Mai ai 
nevoie să faci şi altceva în afară de a le scrie prietenilor tăi 
din Hartley? 

— Există un magazin de haine vechi la marginea oraşului. 
Aş vrea să mă opresc să-mi mai iau câteva haine. Se 
strâmbă. Dar va trebui să împrumut bani de la tine. Sunt 
săracă de n-am nici după ce bea apă. 

— Nu se cheamă că împrumuţi atunci când eşti pe 
punctul de a-mi deveni soţie, se încruntă el. Şi, ca soţie a 
mea, nu ar trebui să fii nevoită să porţi haine vechi. 

— Am purtat haine vechi ani de-a rândul. N-o să păţesc 
nimic dacă le mai port încă puţin, spuse ea blând. O bonetă 
şi o mantie mă vor face să ies mai puţin în evidenţă. 

— Prea bine. Dar am să îţi asigur condiţii mai bune în 
viitor. O bătu uşor peste mâna care se odihnea pe talia lui. 
Consider că ţi-ai câştigat dreptul la puţin răsfăţ. 

— Răsfăţ. Ce concept remarcabil. Se gândi la orele 
îndelungate de muncă, la economiile făcute pentru a se 
putea descurca. Viaţa ei în Hartley îi oferise satisfacţii, dar 
nu fusese uşoară. Cred că mi-ar plăcea mult aşa ceva. 

Işi continuară drumul în linişte şi pace până ajunseră la o 
cărare ierboasă ce mergea în direcţia potrivită. Avansaseră 
de la zona sălbatică rurală şi de la potecile făcute de oi la 
câmpuri cultivate şi drumuri ce puteau fi recunoscute. 

Ajunseră în vârful unei creste şi văzură Carlisle în faţa 
lor, cu o catedrală tronând maiestuos asupra oraşului. 
Randall spuse: 


— E timpul pentru o pauză. Trebuie să-mi întind 
picioarele. 

O ajută pe Julia să coboare şi descălecă şi el, cu chipul 
chinuit de durere. Julia şi-ar fi dorit să-l poată ajuta, dar, 
fără leacurile ei, nu putea nici măcar să facă ceai din 
scoarță de salcie. 

Pe lângă drum curgea un pârâu, astfel că atât calul, cât şi 
călăreţii se înviorară. După ce bău şi-şi stropi faţa cu apă 
rece, Julia aruncă o privire plină de dor spre oraşul care se 
profila la orizont. 

— Vom avea timp să mâncăm cum se cuvine înainte de a 
continua. 

— Vom avea. Privirea pe care i-o aruncă era admirativă. 
Eşti ca un soldat, Lady Julia. Nu te-ai plâns nici măcar o 
dată, deşi ai fi avut motive din belşug. 

— Nici tu nu te-ai plâns, maior Randall, deşi piciorul ţi-a 
dat de furcă, îi replică ea. 

Gura lui tresări. 

— Da, dar eu chiar sunt soldat. Se presupune că sunt 
stoic. 

Ea chicoti, gândindu-se că ori se îmbunătăţea simţul lui 
al umorului, ori începea ea să înţeleagă mai bine spiritul lui 
sec. 

Randall îşi scoase portmoneul şi îi întinse câteva 
bancnote. 

— Poftim bani pentru haine. Ştii să călăreşti? S-ar putea 
să fiu nevoit să închiriez cai de călărie dacă nu există nicio 
trăsură disponibilă. 

Ea puse bine bancnotele, sperând că Randall va reuşi să 
găsească o trăsură. Ultimul lucru de care mai avea nevoie 
bietul om era să petreacă din nou câteva ore în şa. 

— Nu prea am călărit în ultimii ani, dar mă descurc. O să 
văd dacă îmi găsesc un costum de călărie la magazin. 

El îşi miji ochii şi privi înspre oraş: 

— Cum Carlisle e înconjurat din trei părţi de râuri, există 
doar câteva drumuri de intrare, ceea ce înseamnă că e mai 


uşor să fii găsită dacă te caută cineva. Care drum crezi că e 
cel mai puţin probabil să fie ţinut sub observaţie? 

Julia se încruntă uşor, analizând dispunerea oraşului: 

— Dacă ocolim pe la est, există un pod vechi ce dă spre 
partea veche a oraşului. Magazinul de haine e pe o alee ce 
se desprinde din drumul acela. 

— Atunci, aceea va fi ruta noastră. Am să te las la 
magazin până vizitez grajdurile de închirieri. Işi scoase de 
pe mâna dreaptă un inel de aur cu sigiliu. Vom ieşi mai 
puţin în evidenţă dacă pretindem că suntem soţ şi soţie, aşa 
că ia inelul meu. Purtat întors va arăta ca o verighetă. 

Căldura umană ce radia din aur îi păru curios de intimă 
când şi-l strecură pe inelar: 

— N-o să arătăm ca un cuplu potrivit. Tu ai o înfăţişare 
prețioasă, eşti chipeş şi aristocratic, în vreme ce eu sunt 
ponosită, simplă şi uşor de ignorat. Femeilor le va fi milă de 
tine şi se vor gândi că ele ti-ar fi soţii mai bune. 

El o fixă cu privirea, uluit. Julia nu l-ar fi crezut capabil să 
Toşească. 

— Ce idee absurdă. Poate că hainele mele sunt scumpe, 
dar am călătorit şi am dormit în ele, sângele tău nobil e de 
rang mai înalt decât al meu şi, cu siguranţă, nu sunt chipeş. 

— Te-am considerat chipeş încă de prima dată când ne- 
am cunoscut, spuse ea gânditoare. De o frumuseţe 
temperamentală, oarecum. 

Arăta şi mai frumos când râdea. 


Capitolul 8 


Nu se găsea nici măcar o singură nenorocită de trăsură 
de închiriat în Carlisle în după-amiaza aceea. Cel puţin, 
Randall nu reuşi să găsească niciuna. Dacă ar fi fost dispus 
să aştepte până a doua zi dimineaţă, ar fi avut de unde 
alege, dar simţea o dorinţă aprinsă de a o scoate pe Julia 
din oraş cât de curând posibil. Carlisle era, evident, un loc 
în care răpitorii ar fi încercat să dea de urma ei. 

Din fericire, găsi doi cai de povară solizi. Randall nu era 
încântat de perspectiva de a-şi petrece câteva ore călare, 
dar avea să se descurce. 

Se întoarse la magazinul ponosit unde o lăsase pe Julia. 
Deşi îi căută din priviri pe bărbaţii care ar fi putut fi 
răpitorii ei, nu văzu pe nimeni care să potrivească. 
Probabil, Crockett încă cerceta dealurile din zona de unde 
fugise Julia. Dar nu se puteau baza pe acest lucru. 

Magazinul era mic, curat, dar aglomerat. Pe mese erau 
aranjate separat haine pentru bărbaţi, femei sau copii. O 
ţinută elegantă, deosebit de frumoasă pentru femei, era 
atârnată pe peretele din spate, compusă dintr-o rochie, un 
şal şi o bonetă. Dar nu o văzu pe Julia. Cu siguranţă, nu 
fusese atât de nesocotită încât să iasă singură! 

O mişcare îi atrase atenţia şi, întorcându-se, o văzu pe 
Julia cosând într-un colţ. Cum ţinea capul plecat şi era 
îmbrăcată în haine mohorâte, nu o observase deloc: 

— Ai terminat aici, draga mea? o întrebă, încercând să 
adopte tonul un soţ afectuos. 

— Ai sosit numai bine. Făcu nod la aţă şi o rupse cu 
dinţii. Tocmai am terminat de peticit tivul ăsta. Se ridică în 
picioare şi scutură o mantie de un gri închis, apoi şi-o 
înfăşură în jurul umerilor. Haina era incredibil de lipsită de 
stil. Luă de jos o geantă de voiaj ponosită şi strigă printr-o 
uşă deschisă aflată în spatele micii încăperi. Eu plec, dnă 
Rown. Vă mulţumesc mult pentru ceai. 


— Cu mare plăcere, draga mea, răspunse o femeie cu un 
accent nordic pronunţat. Să ai drum bun şi-ţi mulţumesc 
pentru sfaturi! 

Randall luă geanta de voiaj şi-i oferi Juliei braţul său. 
Când ajunseră în stradă, îi spuse: 

— O cunoşteai deja pe proprietară? 

Julia ridică privirea de sub o bonetă neagră deprimantă. 
—Nu, dar a rămas grea şi a apreciat cele câteva sugestii 
pentru a se simţi mai bine. 

El îi studie ţinuta. Culorile erau mohorâte, țesătura uzată 
şi mărimea nu i se potrivea: 

— Felul în care te-ai îmbrăcat te face aproape invizibilă, 
pe cât e omeneşte posibil. Bravo. 

— Am petrecut ani întregi încercând să devin invizibilă. 
Degetele Juliei se strânseră pe braţul lui. Credeam că mă 
ascunsesem atât de bine, încât trecutul nu avea să mă mai 
găsească vreodată. Cu toate acestea, când a apărut 
Crockett, nu am fost cu adevărat surprinsă. 

— În curând, nu vei mai fi nevoită să te ascunzi. După ce 
ne căsătorim şi după ce Daventry îţi recunoaşte dreptul la 
viaţă, o să înceteze să te mai vâneze. Julia îşi muşcă buza: 

— Chiar crezi c-o va face? 

— Da, deşi nu va fi încântat. O viaţă întreagă trăită cu 
prudenţă îi permitea lui Randall să-l înţeleagă într-o 
oarecare măsură pe unchiul său. De dragul supravieţuirii 
titlului de conte, avea să o facă. 

— Sper să ai dreptate, spuse ea încet. 

Şi el spera asta. Deşi se arăta încrezător în faţa Juliei, 
Randall ştia mai bine decât oricine că Daventry era un 
diavol bătrân şi imprevizibil. 

— Ai reuşit să-ţi cumperi un costum de călărie? Nu erau 
trăsuri disponibile, aşa că am închiriat cai. Ne aşteaptă la 
un han unde putem lua cina şi să ne scriem mesajele. 

Ea aruncă o privire spre piciorul lui rănit, dar ştiu că nu 
era cazul să îl menţioneze. 

— Mi-am găsit un costum, deşi mi-e mare. Pot să mă 
schimb la han. 


leşiră pe strada principală. Julia oftă surprinsă şi se dădu 
în spate, lipindu-se de cărămizile clădirii de pe colţ. 

— E acolo! Crockett şi unul dintre oamenii lui! 

— Te-a văzut? 

Randall scană oamenii ce treceau pe stradă. 

— Nu. Nu cred. Julia îşi făcu mâinile pumn, încercând să- 
şi menţină stăpânirea de sine. Se uita în direcţia catedralei. 

Privirea lui Randall se opri asupra unui bărbat înalt, cu 
faţă de prădător. 

— Poartă o pălărie neagră şi o manta de culoare verde 
închis? 

— Ele. 

Bărbatul care îl însoțea pe Crockett era un tip aspru, 
ameninţător, lipsit de inteligenţa sălbatică a lui Crockett. 
Randall îşi întipări chipurile lor în memorie. 

— Au pornit în direcţia opusă faţă de destinaţia noastră. 
Putem folosi o străduţă lăturalnică pentru a ajunge la han. 
Din Carlisle pornesc drumuri în toate direcţiile, aşa că vom 
fi probabil în siguranţă după ce plecăm. 

Julia se sili să-şi desfacă pumnii şi-l prinse din nou de 
braţ. 

— O să mă străduiesc să mă fac şi mai invizibilă. 

După câteva minute de mers pe jos ajunseră la Leul Alb. 
Hanul forfotea de lume, dar exista o încăpere privată şi li se 
servi rapid o cină consistentă. Randall încercă să nu se 
arunce asupra mâncării ca un lup hămesit. Nu era sigur că 
şi reuşise. Julia, deşi mai reţinută, era la fel de entuziastă. 

— Mă simt mai optimistă acum, că am mâncat. După ce 
termină cu masa, Julia se ridică şi se duse la fereastră. Nici 
urmă de Crockett pe aici. 

— Boneta ta te ascunde atât de bine, încât probabil că nu 
te-ar recunoaşte nici dacă am călări chiar lângă el. Işi 
termină berea şi se ridică în picioare. Am să-i spun 
grăjdarului să pună şeile pe cai. Grand Turk va petrece 
noaptea aici, apoi va fi dus înapoi la Hartley mâine 
dimineaţă, ducând şi eventualele mesaje pe care vrei să le 
trimiţi. 


— Am să-mi scriu notele şi o să mă schimb în costumul de 
călărie. Julia dădu drumul draperiei şi se întoarse cu 
spatele spre fereastră. Mi-e greu să cred că ieri dimineaţă 
m-am trezit în propriul meu pat din Hartley. Mi se pare că 
asta a fost într-o altă viaţă. 

— A fost o zi plină de evenimente. 

Ea zâmbi: 

— Ai un talent de a minimaliza lucrurile. 

Dacă acest talent o făcea să zâmbească, el era 
recunoscător. 


Chiar şi cu voalul bonetei tras peste faţă, Julia se simţi 
oribil de expusă când ieşiră călare din curtea hanului şi 
porniră spre nord. Işi spuse că Crockett căuta o femeie 
singură care mergea pe jos, nu un cuplu călare, dar nervii 
ei erau atât de întinşi, încât îi venea să tipe. In pofida 
încercărilor sale de a privi în şase direcţii deodată, fără a-şi 
întoarce capul, încă simţea neliniştea cuibărită în spate, 
între umeri. 

Din fericire, nu purta singură povara acestei sarcini. 
Randall părea relaxat, dar era sigură că observa totul în 
jurul lor, lucruri şi oameni. Până în acel moment, ea era cea 
care se bucura de toate avantajele relaţiei lor. 

Incepu să se relaxeze când ieşiră din Carlisle. Acesta era 
drumul principal spre Scoţia, iar traficul era constant din 
ambele sensuri. Printre căruțele ţăranilor ce înaintau cu 
greu, treceau călăreţi, trăsuri şi, la un moment dat, un 
poştalion rapid de corespondenţă. 

Randall se relaxă şi el, deşi privirea îi rămase atentă. La 
câţiva kilometri la nord de oraş, spuse: 

— Călăreşti bine, chiar dacă îţi lipseşte exerciţiul. 

— În copilărie, eram la fel de înnebunită de cai ca şi 
fratele meu, recunoscu ea. Faptul că nu mai puteam călări 
a fost una dintre cele mai dificile aspecte legate de fuga 
mea. Aveam o iapă atât de blândă... Se întrerupse brusc şi 
mângâie gâtul calului ei cuminte şi nepretenţios. In Hartley, 


aveam o trăsură cu ponei, dar nu mi-am permis un cal de 
călărie. 

— Ai în continuare mâini uşoare şi o poziţie excelentă în 
şa. 

— Poate, dar îţi garantez că atunci când o să ne oprim să 
ne odihnim peste noapte, voi avea dureri în părţi ale 
corpului despre care am uitat că există! spuse ea cu 
tristeţe. 

El rânji. 

— Să sperăm că dăm peste un magazin unde se vând 
alifii. 

Ea îi răspunse tot cu un zâmbet, dar îşi aminti că durerile 
lui aveau să fie mult mai intense decât ale ei. Se cufundară 
amândoi în tăcere, în vreme ce după-amiaza părea să nu se 
mai termine. 

Soarele începea să apună când ajunseră lângă un pod jos 

de piatră, cu taxă, aflat la intrarea într-un orăşel. 
__— Bun venit în Scoţia şi în Gretna Green, spuse Randall. 
Înţeleg că există o sală de căsătorii în biroul de încasare a 
taxei, pentru cei care nu vor să mai aştepte până ajung în 
oraş. 

— Glumeşti! Julia îi aruncă o privire scurtă însoţitorului 
ei. Nu, văd că nu glumeşti. Probabil că unele cupluri chiar 
sunt foarte nerăbdătoare. 

— Pentru un derbedeu care vrea să-şi ia de soţie o 
moştenitoare înainte ca tutorii ei s-o salveze, cu cât mai 
repede, cu atât mai bine. Randall plăti taxa şi îşi continuară 
drumul. Încă mai avem câteva ore de lumină. Există un sat 
la circa opt kilometri mai spre nord, cu două hanuri de 
poştă. Dacă te simţi în stare să mergi mai departe, putem 
petrece noaptea acolo şi să închiriem o trăsură pentru 
restul drumului. 

Inăbuşindu-şi impulsul de a scânci că îşi dorea un pat 
chiar atunci, Julia spuse: 

— Dacă astfel creşte distanţa dintre mine şi Crockett, mă 
descurc. 

El zâmbi. 


— Bravo, fată. 

— Ai început să şi vorbeşti în stil scoţian de când ai 
trecut graniţa, spuse ea amuzată. Pentru mine, e prima 
vizită în Scoţia, deşi am locuit atât de aproape. Până acum, 
mi se pare că seamănă mult cu nordul Angliei. 

— Cu excepţia faptului că aici poţi să te căsătoreşti prin 
simpla declarare a intenţiei în faţa a doi martori, remarcă 
el. Cât de mult contează o graniţă! 

Fericită că ei aveau să aştepte să ajungă la Edinburgh 
pentru a se căsători, Julia studie faimosul atelier de fierărie 
din centrul oraşului când trecură călare pe lângă el: 

— Ăsta e locul unde au loc atât de multe căsătorii? Nu 
am înţeles niciodată obiceiul de a-i cere unui fierar să 
îndeplinească ceremonia deasupra nicovalei sale. 

— Kirkland spune că e din cauză că fierarul e cel care 
lipeşte două bucăți de metal pentru a obţine una singură, 
răspunse Randall. Tot astfel cum o căsătorie trebuie să 
unească un bărbat şi o femeie. 

Julia îl studie pe Randall din colţul ochiului, îndepărtat, 
chipeş, stăpân pe sine. Un bărbat imposibil de ignorat. 
Aveau să fie vreodată uniţi ei doi, la fel de strâns precum 
metalul topit ce făcea ca două piese separate să devină una 
singură? O astfel de apropiere cu un bărbat aproape străin 
i se părea imposibilă în acel moment. 

Însă, pe parcursul zilei ce trecuse, învățase să-l accepte 
ca protector. In timp, poate că avea să-l vadă şi ca pe un 
soţ. 


Capitolul 9 


Cei opt kilometri până la satul următor părură mai lungi. 
Până să ajungă la destinaţie, Julia avea dureri în tot corpul. 

— Ne-am câştigat dreptul să ne odihnim cum se cuvine 
peste noapte, într-un pat bun. 

— Asta aşa e. 

Chipul lui Randall era la fel de istovit pe cât era, 
probabil, şi al ei. Din fericire, în stânga apăru un han vechi 
de piatră, numit Armele Regelui. Intrară călare în curte. Cu 
toate încheieturile trosnindu-i, Julia cobori din şaua 
specială pentru femei, imediat ce calul se opri. 

Randall sări de pe cal. Când atinse pământul, piciorul 
drept se prăbuşi sub el. Înjură şi se prinse de cal pentru a 
rămâne în picioare. 

— Randall! Julia aruncă frâiele calului în mâinile grăj- 
darului ce tocmai se apropia şi sări lângă el. Văzu cu 
groază că, pe piciorul drept, partea de sus a pantalonilor 
din piele de cerb mustea de sânge. 

Cu capul aplecat, gâfâi. 

— Doar... o bucată de şrapnel care taie prin carne să 
iasă. 

Şi călărise cu o asemenea rană? Ce nesăbuit! Adresându- 
i-se grăjdarului, spuse: 

— Ocupă-te de cai şi adu bagajele înăuntru când poţi. 

Trase braţul lui Randall peste umerii ei. 

— Poţi să ajungi înăuntru, în han? 

— Lasă-mi... o clipă. După ce inspiră din greu de vreo 
zece ori, ridică din nou capul. Eşti prea mică să-mi serveşti 
drept cârjă. 

— Am cărat şi alţi bărbaţi care erau prea încăpăţânaţi ca 
să-şi dea seama când erau răniţi, replică ea. 

Randall râse uşor, îndreptându-se şi dând drumul şeii: 

— E plăcut când te porţi fără mănuşi. De obicei, eşti atât 
de fină şi de delicată. 

— Ai un simţ al umorului cam ciudat. 


Avansând încet, Julia îl ajută pe Randall să urce scările 
clădirii. Şchiopăta foarte tare şi ghici că era ameţit de 
durere. 

Inăuntru, o femeie pricepută, ce purta un şorţ, veni să-i 
întâmpine pe hol. 

— Eu sunt doamna Ferguson, hangiţa, spuse ea cu un 
accent scoţian pronunţat. Privirea îi alunecă spre piciorul 
însângerat al lui Randall. Probleme? 

— Soţul meu, maiorul Randall, are nevoie de un chirurg, 
răspunse Julia. Există vreunul prin apropiere? 

— In Gretna Green. 

Julia rosti o înjurătură în gând. Ar fi trebuit să se 
oprească în Gretna. 

— Avem nevoie de o cameră, apă fierbinte, lenjerie 
curată, laudanum dacă aveţi, câteva cuțite ascuţite şi o 
sticlă din cel mai tare alcool disponibil în casă. 

— Ăla ar fi whisky-ul local. Hangiţa preluă o parte din 
greutatea lui Randall, conducându-i de-a lungul unui 
coridor ce ducea la partea din spate a clădirii. Am o cameră 
goală aici, la parter. Cum s-a rănit soţul dumneavoastră? 

— Francezii i-au făcut-o. 

— Ah, bietul de el! Fiul meu cel mic face parte dintr-un 
regiment scoţian. Doamna Ferguson îi dădu drumul lui 
Randall şi porni în faţă să deschidă uşa unui mic dormitor 
cu pereţi goi, daţi cu var. Aşteptaţi o clipă, să acopăr patul. 

Hangiţa scoase două pături vechi şi grele dintr-un cufăr 
de lemn şi le scutură deasupra cuverturii, în vreme ce Julia 
îi dădu jos haina lui Randall. Acesta aproape se prăbuşi pe 
pat. Părul blond îi era ud de sudoare. 

— Merg să vă aduc materialele, dnă Randall. 

— Mulţumesc. Julia îşi dădu jos mantia şi boneta şi le 
aruncă pe spatele unui scaun de lângă pat. Practic, fusese 
doamna Randall şi când fusese căsătorită, dar i se spusese 
întotdeauna Lady Branford. li plăcea mult mai mult să fie 
doamna Randall. 

— S-a dus abilitatea ta de a rămâne invizibilă, spuse 
Randall, cu ochii închişi. Vorbeşti ca Lady Julia Raines. 


— De fapt, am vorbit ca doamna Bancroft, moaşă cu 
experienţă şi, neoficial, medic şi chirurg. 

li scoase ghetele lui Randall, recunoscătoare că erau bine 
purtate şi nu de genul celor foarte strâmte, care erau la 
modă. 

— Ai cerut un cuţit. Ai de gând să faci o operaţie pe 
câmpul de bătălie? 

— Dacă e nevoie. li examină gheata de la piciorul drept. 
Văd că ai ascuns aici un mic pumnal destul de periculos. 
Oare de ce nu sunt surprinsă? 

— Presupun că întrebarea e retorică. 

— Cam da. Aş fi şocată dacă nu ai fi înarmat până în 
dinţi. Il dezbrăcă de pantalonii din piele de cerb, apoi se 
folosi de cuţit pentru a tăia cracul drept, îmbibat de sânge 
închegat, al indispensabililor. Sângele curgea dintr-o rană 
aflată pe exteriorul coapsei. O atinse foarte uşor, smucindu- 
şi mâna şi murmurând ceva prea puţin demn de o lady. Ai 
avut dreptate în privinţa şrapnelului care îşi croieşte drum 
spre suprafaţă. Simt muchii ascuţite. 

— Nu e prima dată când a ieşit un şrapnel. Degetele lui 
strânseră spasmodic pătura când Julia împătură un ştergar 
subţire de pe lavabou şi îl apăsă peste rană pentru a opri 
sângerarea. Randall inspiră nesigur. Poate ar fi mai bine să 
foloseşti briciul din coburii mei. 

Părea o idee mai bună decât un cuţit. Chiar atunci sosi şi 
grăjdarul cu bagajele, aşa că îi mulţumi şi îngenunche să 
scotocească prin coburi. Tocmai dăduse peste setul de ras 
al lui Randall când doamna Ferguson intră cu o tavă plină 
de obiecte, urmată de o cameristă care purta un urcior cu 
apă fierbinte. 

— Am adus o sticlă întreagă de whisky, cuțite mai mari şi 
mai mici şi o mulţime de pansamente. Mai aveţi nevoie de 
ceva, doamnă Randall? 

Julia ridică privirea. 

— Ar trebui să ajungă. Mulţumesc. 

Hangiţa aruncă o privire neliniştită spre Randall. 

— Aveţi nevoie de ajutorul meu? 


— Ne descurcăm, spuse Randall cu o voce răguşită. Lady 
Julia a mea e cât se poate de competentă. 

Părând uşurată, doamna Ferguson se retrase urmată de 
cameristă. Julia îmbibă o cârpă cu whisky şi şterse briciul şi 
lamele cuţitelor. 

Privirea lui Randall se fixă asupra sticlei. 

— lroseşti un whisky bun. 

— Îmi pare rău. li aşeză la spate câteva perne pentru a 
putea sta ridicat, turnă o doză de laudanum într-un pahar 
de whisky şi i-l întinse. 

Randall dădu pe gât dintr-o suflare jumătate de pahar. 

— Probabil ţi-ar prinde bine şi ţie o duşcă, spuse el, dar 
poate e mai bine să nu bei. : 

— Am să beau cu plăcere după ce eşti bine tu. Ii examină 
coapsa centimetru cu centimetru, apăsând uşor pe muşchii 
tari pentru a găsi piesele şi mai tari de metal îngropat în 
carne. li era mult mai uşor să se gândească la el ca la un 
pacient, nu ca la un bărbat. Da' ştiu că ai o colecţie 
pitorească de cicatrici. 

— Chirurgul care mi-a scos majoritatea bucâţilor de 
şrapnel mi-a spus că pielea mea zdrelită a reprezentat un 
record personal pentru el. Randall bău din nou, de data 
aceasta mai încet. Degetele i se albiră în jurul paharului 
când Julia atinse zona din jurul rănii. 

Când îşi termină examinarea, ea spuse: 

— În afară de bucata cea mare care te face să sângerezi 
atât de rău, mai este una deasupra genunchiului. Nu ţi-a 
trecut prin piele, dar pare să se fi desprins. E activă. 

— Deci rana asta nenorocită îmi provoca durerile alea 
infernale, bombăni el. Scuză-mi limbajul. Ai să mi-o scoţi şi 
pe aia? 

Ea îşi şterse mâinile umede pe fustă. 

— Aşa aş vrea. Din câte ştiu eu despre şrapnele, sunt 
probabil şi alte bucăţi care au rămas prinse şi nu-ţi vor 
cauza probleme, dar asta e pe cale să provoace un 
dezastru. 


— Şi se va întâmpla mai degrabă mai devreme decât mai 
târziu, spuse el în timp ce expiră cu un gâfâit. Ai experienţă 
în tăieturi? 

— Cum nu exista un chirurg propriu-zis în Hartley, eu 
eram cea care scoteam alice, bucăţi de lemn şi alte obiecte 
străine care rămâneau înfipte în carnea oamenilor. De 
obicei, în carnea bărbaţilor. 

Impături o cârpă de pânză curată şi folosi apa fierbinte 
pentru a-i spăla sângele de pe coapsă. 

— Bărbaţii sunt mult mai predispuşi la accidente. Dacă te 
consolează cu ceva, nu i-am tăiat niciodată unui bărbat, din 
greşeală, ceva ce şi-ar fi dorit să păstreze. 

Randall zâmbi strâmb. 

— E o mare consolare. 

Culoarea îi mai revenise în obraji, fie din cauza ironiilor, 
fie datorită whiskyului, fie pentru că era, în sfârşit, întins în 
loc să stea în şa. 

— O să doară, îl avertiză ea. Crezi că poţi să rămâi 
nemişcat? Pot să-i cer doamnei Ferguson un servitor care 
să te imobilizeze. 

El se strâmbă. 

— Mă îndoiesc că ai putea face ceva care să doară mult 
mai tare decât ceea ce simt deja în picior. Dă-mi doar sticla 
de whisky. 

— Fii atent, îi spuse ea, întinzându-i-o. Combinația de 
tărie şi laudanum poate fi periculoasă. _ 

— Sunt greu de ucis. Inghiţi o duşcă zdravănă. In 
cantităţi medii, whisky-ul şi opiumul creează o distanţă 
plăcută între mintea mea şi cuțitul tău. 

Cuprinsă de temeri, Julia spuse: 

— Încă nu e prea târziu să trimitem după un chirurg 
adevărat. 

El clătină din cap. 

— Continuă, draga mea soţie. Am cel puţin la fel de multă 
încredere în tine ca în chirurgii care m-au măcelărit în 
Peninsulă. 


Ea îi zâmbi nesigur, încântată de încrederea lui şi 
speriată de responsabilitate. 

— Încă nu sunt soţia ta şi, după ce termin de tăiat, s-ar 
putea să vrei să-ţi retragi oferta. 

El râse şi privirea i se lumină. 

— După legea scoțiană, suntem deja căsătoriţi, Julia. Ne- 
am prezentat ca fiind soț şi soţie în faţa a doi martori. 

— Căsătoriţi? Vocea îi trădă neliniştea. Încă nu se simţea 
pregătită. Poate că e mai bine aşa. Fără o ceremonie cum 
se cuvine, nu trebuie să-ţi promit supunere. 

— Acum eu sunt cel care nu e surprins, murmură 
Randall. Am să ţin cont de asta. Nu e cazul să mă aştept la 
supunere. 

Ignorându-i comentariul, Julia se pregăti pentru 
intervenţie, aşezând cârpe împăturite la îndemână, ca să 
poată absorbi sângele, şi punând ştergare făcute sul de 
ambele părţi ale coapsei lui Randall, pentru a o fixa în loc. 
Briciul lui şi cel mai mic dintre cuţitele dnei Ferguson erau 
cele mai ascuţite instrumente, prin urmare, le curăţă cu 
whisky din nou. Când se pregăti să înceapă să taie, el 
spuse: 

— Vorbeşte cu mine. 

Ea se opri. 

— Despre ce? 

— Orice. Cum ai învățat chirurgie? N 

— Mi s-a părut interesant subiectul. In copilărie, mă 
strecuram în casa chirurgului din sat să urmăresc ce face. 
El a fost cel care m-a învăţat să folosesc tării pentru a 
curăța instrumentele. Tamponă sângele de la bucata de 
şrapnel ce ieşea şi se pregăti să taie. Aş fi studiat chirurgia 
dacă acest lucru ar fi fost posibil pentru o femeie. Dar să 
lucrez ca moaşă e la fel de fascinant şi e o meserie pentru 
femei. _ 

Continuă să vorbească în timp ce lucra. Invăţase repede 
prima regulă în chirurgie: rapiditatea. Cu cât lucra mai 
repede, cu atât se încheia mai repede intervenţia, se 


pierdea mai puţin sânge, iar soarta pacientului avea să fie 
mai bună. 

Constată că era mai dificil de extras un şrapnel decât o 
alice, fiindcă bucata de metal era mai mare, de formă 
neregulată şi cu margini zimţate. Dorindu-şi să fi avut un 
forceps, tăie în jurul cocoloşului urât de metal. 

— Cred că bucata asta tot încearcă să iasă de ceva 
vreme. Dacă ar fi fost aproape de suprafaţă de la început, 
chirurgii tăi militari ar fi scos-o pe loc. 

— Am simţit-o muşcând din picior de câteva luni. La 
naiba! tresări când ea introduse lama sub bucata de 
şrapnel şi o făcu să sară din muşchi, dar reuşi să-şi 
păstreze coapsa rezonabil de nemişcată. 

Tamponă rana deschisă până se curăţă, turnă whisky şi 
tamponă din nou, apoi o unse cu miere. El întrebă: 

— Miere? 

— Asta am învăţat de la doamna Bancroft. E mult mai mic 
riscul ca o rană să se infecteze dacă foloseşti miere. Ii legă 
bandajul în jurul coapsei. Asta e gata. Mai eşti dispus să mă 
laşi să scot şi cealaltă bucată? 

— Ai putea, spuse el şi luă o înghiţitură zdravănă de 
whisky. Taie în continuare, Lady Macbeth. 

— Nu a mânuit ea însăşi cuțitul. Mă întreb dacă a 
regretat faptul că a trebuit să lase asta în sarcina soţului ei. 
Guvernatoarea mea m-a pus să învăţ pe de rost monologuri 
din toate piesele lui Shakespeare. Şi încă mi le amintesc. 
Dă-mi pumnalul! Asta era Lady Macbeth. A fost, cu 
siguranţă, un chirurg frustrat. 

Julia recită şi alte monologuri pe care le învățase cu mulţi 
ani în urmă, lucru care-i permise să-şi concentreze cea mai 
mare parte a atenţiei asupra intervenţiei. 

Incizia era mai dificilă, fiindcă nu era atât de evident 
necesară şi fii nevoită să apeleze la brici pentru a tāia 
pielea ce nu fusese sfâşiată. Amintindu-şi că îl scutea pe 
Randall - care, nu-i aşa? era soţul ei - de o durere ce ar fi 
apărut mai târziu, tăie în jurul şrapnelului. Era mai mic 
decât prima bucată, dar aflat lângă tendoane şi ligamente 


vitale. Rugându-se să nu-i facă rău, se relaxă şi scoase 
bucata păcătoasă de metal. 

Mulţumindu-i lui Dumnezeu fiindcă nu părea să fi produs 
vreun rău iremediabil, bandajă rana şi îşi aşeză cu grijă 
uneltele pe tavă. Apoi se ghemui pe scaunul de lemn de 
lângă pat. Se simţea ameţită, extenuată şi, dintr-un motiv 
oarecare, pe punctul de a izbucni în lacrimi. 

— Bea ceva! Randall îi întinse sticla de whisky. 

Ea o acceptă şi-şi dădu capul pe spate, luând o duşcă 
zdravănă. După ce înghiţi, fu cuprinsă de un acces de tuse. 

— Doamne Dumnezeule, gâfâi când reuşi să vorbească 
din nou. Băutura asta ar putea dobori un bou! 

El chicoti. 

— Cam asta e şi ideea. 

Julia luă o înghiţitură mai mică şi îi întinse sticla, apoi se 
ridică în picioare, clătinându-se puţin. 

— Se face întuneric. Am să-i cer doamnei Ferguson o 
lampă. 

— Fă-ţi rost şi de ceva mâncare. Şi scoate, te rog, oala de 
noapte. 

Ea se încruntă. 

— Te simţi destul de bine cât s-o foloseşti? 

— Destul de bine. Apoi intenţionez să dorm până mă 
satur. Randall îi zâmbi cu o dulceaţă surprinzătoare. Ii 
mulţumesc, domniţa mea îndărătnică. Eşti cât se poate de... 
uluitoare. 

Uşor fâstâcită, Julia ieşi din cameră şi porni spre 
bucătărie. Dat fiind felul în care o salvase, era bucuroasă că 
putea, în sfârşit, să facă ceva pentru el. 

Soțul ei? 

Se călăuzi după mirosul de mâncare pentru a ajunge la 
bucătăria din spatele casei, unde dna Ferguson era stăpână 
peste două servitoare: 

— Pari frântă, spuse vioi femeia mai în vârstă. Cum se 
simte soţul tău? 

— Se odihneşte acum. Va fi bine, reuşi Julia să 
zâmbească. 


— Evident că n-a vrut să recunoască nimic până nu s-a 
prăbuşit. Bărbaţii ăştia! Hangiţa pufni. Şezi, fată, şi 
mănâncă ceva înainte să te prăbuşeşti şi tu. Să tai bucăţi de 
şrapnel din soţul tău pare o sarcină de-a dreptul obositoare. 

Julia se gândi puţin. 

— Nu e la fel de greu cum e să asişti la o naştere de două 
zile, dar destul de greu. 

— Eşti moaşă? întrebă doamna Ferguson şi nu se lăsă 
rugată să vorbească despre propriile lăuzii şi despre plozii 
excelenți şi sănătoşi cărora le dăduse naştere. 

Julia se mulţumi să rămână tăcută, lăsând conversaţia să 
curgă în jurul ei, în vreme ce hangiţa îi puse în faţă o supă 
groasă de cocoş cu praz, pâine proaspătă, caş şi un vas cu 
ceai. Când termină de mâncat se întunecase complet. 
Doamna Ferguson o trimise înapoi în cameră, cu o lampă şi 
cu promisiunea de a-i face rost de o trăsură pentru ziua de 
poimâine. Randall era nevoit să se odihnească o zi, 
indiferent dacă voia sau nu. 

Proaspătul ei soţ dormea buştean când ea intră în 
cameră. Era evident că reuşise să se ridice în siguranţă, 
fiindcă acum era întins sub pături. Arăta... liniştit. Julia îşi 
dădu seama că nu-i văzuse niciodată chipul fără a fi 
străbătut de o notă discretă de durere. 

Işi spuse crispată că fusese de acord să se căsătorească, 
nu să împartă un pat. Dar, fiindcă nu voia să doarmă pe 
podeaua tare şi rece, nu prea avea de ales în noaptea 
aceea. 

Bucuroasă că pe costumul de călărie maro şi ponosit 
petele de sânge nu se vedeau aproape deloc, se dezbrăcă în 
cămaşa de noapte. Era o uşurare să scape de corset şi de 
ciorapi. Chiar şi capul i se simţi uşurat când îşi desfăcu 
părul. 

Dacă faptul că se prezentaseră ca soţ şi soţie în faţa unor 
martori însemna că azi era ziua nunţii lor, asta, presupuse, 
era noaptea nunţii. Tresări când îşi aminti prima ei noapte 
cu Branford. Această noapte a nunţii era cât se poate de 
diferită şi mulțumea cerului pentru asta. 


Verifică temperatura şi bandajele lui Randall. Nici urmă 
de febră. Nici nu mai sângerase. După cum îi spusese 
doamnei Ferguson, avea să fie bine. 

După ce reduse lampa până la o licărire palidă, se 
strecură sub pături, în stânga lui Randall, rămânând cât de 
departe de el posibil. Era prea obosită să o mai alarmeze 
gândul de a împărţi patul cu un bărbat masiv. Din fericire, 
era practic cufundat în inconştienţă. i 

Chiar fără a-l atinge, îi simți căldura corpului. Închizând 
ochii, fu nevoită să admită că acea căldură era plăcută. 
Foarte plăcută. 


Randall se trezi încet. Capul lui sugera că băuse o idee 
prea mult şi îl durea piciorul drept, dar nu mai era o durere 
acută. Ceasul lui interior îi spuse că era în jur de ora patru 
dimineaţa, deci dormise deja zdravâăn. Nu că ar fi fost 
tentat să se mişte. Nu când avea o femeie caldă şi moale 
cuibărită lângă el, în stânga. 

Faptul că Julia nu alesese să doarmă pe podea îi dădea 
speranţe în privinţa evoluţiei relaţiei lor. Se potrivea foarte 
bine sub braţul lui. Braţul ei era înfăşurat în jurul taliei lui. 
Se întrebă care dintre ei se mişcase în somn. Amândoi, 
probabil, fiindcă păreau să se fi întâlnit la mijloc. 

Prin fereastră trecea destul din strălucirea lunii cât să 
lumineze chipul Juliei. Semăna cu un înger adormit, cu 
părul întunecat revărsat blând peste umerii înveliţi în 
cămaşa de noapte. Simţi un val de emoţii. Adoraţie. 
Recunoştinţă. landreţe. 

Niciunul dintre ei nu avea să simtă că erau căsătoriţi cu 
adevărat până nu organizau o nuntă autentică în 
Edinburgh. Dar iată-i acolo, întinşi în acelaşi pat. Făcând 
parte fiecare din viaţa celuilalt. 

Fu surprins de o altă senzaţie intensă, ce era pur fizică. 
Rememorând trecutul, îşi dădu seama că dorinţa fusese 
aproape complet redusă la tăcere de când fusese rănit în 
Albuera. Acea muţenie fusese şi mentală, şi fizică. Acum, în 


sfârşit, norul negru ce-i sufocase viaţa începea să se 
risipească. 

Mângâie blând spatele Juliei. O dorise încă din prima zi 
în care o văzuse. Acea dorinţă se născuse din gânduri şi din 
emoţii. Acum era întărită de o poftă carnală neostoită. 
Dorinţa avea să le complice foarte mult situaţia. Insă nu 
putea s-o regrete. 

Nu regreta absolut nimic. 


Julia se trezi încet, simțindu-se calmă şi... în siguranţă. 
Pluti într-o ceaţă de mulţumire până îşi dădu seama că era 
lipită de corpul lui Randall, cu capul pe umărul lui şi 
cuprinsă de braţul lui. 

Se crispă, intenţionând să se retragă, dar el îi spuse, cu 
vocea lui profundă: 

— Nu-i nevoie să fugi. Chiar dacă mi-aş uita promisiunea 
de a te lăsa în pace, nu sunt în stare să sar pe tine. Îşi roti 
capul pe pernă până când privirile li se întâlniră. Doar dacă 
nu cumva deteşti să fii ţinută în braţe. _ 

— De fapt, nu. Se relaxă din nou. Imi place să fiu 
cocoloşită într-o dimineaţă răcoroasă. 

— Iar în Scoţia ele sunt numeroase. 

— Nici în Hartley nu lipseau. 

Iar patul ei fusese mult mai puţin confortabil. Pisica ei se 
străduia să-l încălzească, dar Whiskers avea trupul mic. 

— Cred că ăsta e unul dintre principalele motive pentru 
care se căsătoresc oamenii, spuse Randall meditativ. Pentru 
atingere. Pentru căldură şi apropiere. Pasiunea e bună şi 
frumoasă, dar durează puţin. Atingerile pline de afecţiune 
pot avea loc mult mai des. 

Julia îşi înclină capul pentru a-i studia chipul, surprinsă. 

— Nu ştiam că eşti un romantic. 

El râse. 

— Nu sunt. Genul ăsta de apropiere e mai degrabă o 
plăcere animală, ca atunci când se îngrămădesc laolaltă 
puii de pisică sau căţelandrii. 


Branford nu o atinsese niciodată cu gândul la o astfel de 
plăcere. El era mai interesat de durere. Crispându-se, 
schimbă subiectul. 

— Ai avut amante care ţi-au stârnit gustul pentru plăceri 
de căţelandru? 

— Cred că mi se trage de la mama mea, spuse el 
gânditor. li plăcea la nebunie să mă îmbrăţişeze. Nu mi-am 
dat seama până acum, dar îmi aminteşti puţin de ea. Nu 
neapărat prin aspect sau personalitate, dar aveţi în comun 
o oarecare căldură sufletească. 

Julia ştia de la pacienţii ei că, în multe căsnicii 
îndelungate, intimitatea fizică era foarte rară. Dacă Randall 
se putea mulţumi cu o femeie plină de afecţiune şi cu o 
atitudine maternă, în locul unei soţii pline de pasiune, era 
posibil să se potrivească foarte bine. 

— Şi mamei mele îi plăcea la nebunie să mă îmbrăţişeze. 
Nu prea se potrivea unei ducese. Acesta era, poate, şi 
motivul pentru care Julia savura acea îmbrăţişare caldă, ce 
nu-i impunea nimic. Işi petrecuse mulţi ani fără a avea 
parte de destule atingeri. Mi-ar plăcea să stau întinsă aşa 
toată săptămâna viitoare. 

— Şi mie mi-ar plăcea, spuse el cu regret. Dar trebuie să 
ne ridicăm şi să pornim la drum. 

— Nu vom avea o trăsură decât mâine, spuse ea îngro- 
pându-se adânc sub braţul lui. Aşa că resemnează-te să 
petreci o zi întreagă mâncând şi dormind. 

El râse, iar vibrația din pieptul lui îi aminti de torsul unei 
pisici. 

— Văd că am fost învins. Prea bine, atunci, azi ne vom 
odihni. Ar trebui să fim destul de feriţi aici. 

Aţipind din nou, cu trupul lipit de cel al lui Randall, Julia 
decise că, dacă asta aştepta el de la căsătorie, ea, una, era 
cât se poate de încântată. 


Capitolul 10 


Julia privi pe fereastră în vreme ce trăsura lor ieşi din 
curtea hanului Armele Regelui şi coti spre nord, în direcţia 
Edinburgh. 

— După atâţia ani liniştiţi în Hartley, acum am impresia 
că sunt permanent în mişcare. Totuşi, au trecut doar trei 
zile de când am fost răpită. 

— Trei zile pline de evenimente, îi aminti Randall. Dar 
ziua de ieri a fost liniştită. 

Din fericire. Randall se dovedise un soţ prea puţin 
solicitant, dormind în cea mai mare parte a zilei, trezindu- 
se de două ori pentru a mânca lacom, înainte de a se 
prăbuşi din nou în somn. Dar corpul lui se dovedise 
înţelept. Când îi verificase bandajele de pe coapsă, spre 
sfârşitul după-amiezii din ziua precedentă, rănile rămase în 
urma intervenţiei erau pe jumătate vindecate. 

— Eşti un pacient care-mi oferă mari satisfacţii, remarcă 
Julia. Azi de dimineaţă, erai atât de robust şi de temerar, 
încât de-abia dacă ai avut nevoie de bastonul cel vechi şi 
strâmb pe care ţi l-a oferit doamna Ferguson. Pot să-mi 
spun singură că sunt pricepută în arta vindecării. 

El râse. 

— Chiar eşti. Am fost ciopârţit de experţi şi, pe lângă 
faptul că te situezi bine printre ei, eşti şi mult mai 
frumoasă. 

Ea îşi feri privirea, jenată de compliment: 

— O minciună galantă, maior Randall. 

— E adevărul, Lady Julia. Ai petrecut atât de mult timp 
încercând să devii invizibilă, încât ai uitat cât eşti de 
atrăgătoare ca femeie. 

Ea continuă să privească dealurile spectaculoase ale 
Scoției, sfâşiată între plăcere la gândul că o găsea 
atrăgătoare şi un disconfort extrem. 

Mâna lui caldă o cuprinse pe a ei: 


— Eşti cu adevărat încântătoare, Julia, spuse încet. 
Cândva, înainte să te căsătoreşti, probabil ştiai asta, şi cu 
siguranţă îţi plăcea să fi admirată. E firesc. Deşi ai avut 
motive să uiţi asta în anii care s-au scurs de atunci, a-ţi 
recăpăta viaţa înseamnă a accepta tot ceea ce eşti. Inclusiv 
faptul că eşti încântătoare. 

Ea zâmbi strâmb. 

— Incă nu pot face asta. Lasă-mă să mă obişnuiesc 
treptat cu ideea că sunt acceptabilă. 

— Prea bine, doamna mea. Vocea îi era caldă de umor. 
Arăţi destul de acceptabil azi. Ce ten acceptabil! Te rog, dā- 
ţi jos boneta să-ţi pot admira părul castaniu acceptabil. 

Râzând, reuşi să-şi îndrepte privirea spre el, în vreme ce- 
şi dădu jos boneta. In trecut, găsise intimidante trăsăturile 
lui austere, fin tăiate, dar nu mai era cazul. 

— Nu-mi vine să cred cât eşti de plăcut, maior Randall. 
Erai atât de ţepos prima dată când ne-am întâlnit. 

— Ai dreptate, nu-mi stă deloc în fire să fiu plăcut, spuse 
el solemn. Pentru binele tău, sper să nu mă întorc la 
personalitatea mea obişnuită, posacă. 

Deşi expresia de pe chipul lui era sobră, umorul îi 
strălucea în priviri. Durerea nu mai arunca o umbră pe faţa 
lui. 

— Încă de când ne-am întâlnit, ai avut de-a face cu bucăţi 
de metal ce-ţi tăiau în carne încercând să iasă. Asta ar 
justifica destul de mult din posomoreală. El oftă. 

— Sper că ai scos şi ultimele bucăţi de şrapnel ce se mai 
deplasau. Deşi mă doare piciorul, pentru prima dată de mai 
bine de un an nu mai simt o durere acută. 

— Lamele îmi sunt pregătite dacă e nevoie să-ţi lecuiesc 
din nou proasta dispoziţie. 

El ridică din sprâncene. 

— Asta e o promisiune sau o ameninţare? 

— O ameninţare, spuse ea dulce. 

— Am să ţin cont de asta, zise el devenind gânditor. Cred 
că a ajutat şi faptul că, după ce am încetat să-ţi mai opun 
rezistenţă, am devenit mult mai relaxat. Timp de mulţi ani, 


viaţa mea a însemnat durere şi război. Acum, cu tine, pot 
să-mi imaginez o viaţă dincolo de astea. 

— Viaţa unei moaşe de la ţară se deosebeşte cât se poate 
de mult de viaţa în război, consimţi ea, înțelegând mai bine 
de ce era atras de ea. Acum, că am lăsat în urmă vechile 
noastre vieţi, ce ne aşteaptă? Cum nu sunt o persoană 
îndrăzneață, mă bucur că nu fac parte din armată, dar unde 
vom locui? spuneai că ai o mică moşie? 

— Am moştenit Roscombe de la mama mea. E lângă 
Cirencester şi am locuit acolo în copilărie. Deşi nu e atât de 
grandios ca domeniul pe care ai fost crescută, cred că o să- 
ţi placă, rânji el. De-abia aştept să dau câteva ture pe moşia 
mea şi să aflu mai multe despre oi şi despre culturi. Poate 
am să devin un nobil vânător. Cu o haită de câini, cu favoriţi 
şi c-un chip rumen. 

Ea râse: 

— Aşa ceva nu-mi pot imagina. Dar îmi place ideea unei 
vieţi boiereşti, confortabile şi nu prea pretenţioase. 
Presupun că am face ocazional şi vizite la Londra? 

— Desigur. După cum ştii, Ash mi-a permis să folosesc un 
apartament din cadrul Casei Ashton, dar am putea închiria 
o casă dacă preferi. 

— S-ar putea să nu-mi placă Londra atât de mult, încât 
să-mi doresc o casă acolo. Dacă Ashton e de acord, ar fi 
plăcut să locuim cu el şi cu Mariah când suntem în oraş. 
Privi gânditoare spre dealurile scoțiene masive. Nordul e 
foarte frumos, dar mi-au lipsit câmpiile prietenoase şi 
satele din sudul Angliei. O să-mi facă plăcere să mă întorc 
acolo. 

— Ai să-ţi continui munca de moaşă? întrebă el pe un ton 
relaxat, de parcă întrebarea nu ar fi avut prea mare 
importanţă. 

Julia îşi întoarse brusc capul spre el. 

— Mi-ai da voie? 

— După ce ai fost căsătorită cu îngrozitorul meu văr, cred 
că ţi-ai câştigat dreptul de a lua singură deciziile legate de 
viaţa ta, spuse el împăciuitor. In plus, dacă încerc să-mi 


impun voinţa prea des, ai să mă părăseşti. Aş prefera să nu 
se întâmple asta. 

Julia îşi dădu seama că Randall o ţinea în continuare de 
mână, iar ea îl strângea suficient de tare cât să împiedice 
circulaţia sângelui. Îşi desfăcu blând strânsoarea. 

— Nu mă proiectasem atât de mult în viitor, dar ai 
dreptate. Imi place să aduc pe lume copii şi nu voi mai trăi 
niciodată într-o colivie. 

— Nici nu intenţionez să te bag într-una. Privirea lui era 
concentrată. Ai un talent de a vindeca. Nu vreau să lipsesc 
lumea de abilităţile tale. Dar Gloucestershire nu duce lipsă 
de medici şi de chirurgi, deci ar trebui să te mulţumeşti 
doar cu activitatea de moaşă. Astfel, ai putea să aduci pe 
lume copii şi ţi-ar rămâne timp şi să îndeplineşti rolul de 
stăpână a conacului. 

— Mi se pare un plan foarte rezonabil, consimţi ea, 
minunându-se că Randall accepta valoarea muncii ei şi 
înţelegea ce însemna pentru ea. Nu sunt deloc obişnuită cu 
bărbaţi care să nu îşi impună voinţa, aşteptându-se ca 
femeile să li se supună. 

— Mi-am petrecut cea mai mare parte a vieţii de adult 
atât dând, cât şi primind ordine, adesea pe jumătate 
nebuneşti sau tragice, spuse el trist. Mi se pare foarte 
atrăgătoare arta blândă a compromisului. 

In spatele umorului lui sec, Julia simţi extenuarea adusă 
de anii întregi petrecuţi în război şi într-o poziţie de 
comandă. Buzele i se curbară lent într-un zâmbet: 

— Încep să cred, maior Randall, că o căsnicie între noi 
chiar ar putea avea un viitor. 

Şi mai surprinzător era faptul că începea să-şi dorească 
acest lucru cu adevărat. 


x 


Călătoria până la Edinburgh fu rapidă şi eficientă şi o 
încheiară într-o singură zi lungă, cu cai de poştă şi cu 
câteva opriri scurte pentru a mânca. In pofida zgâlțâiturilor 


trăsurii, Randall reuşi să doarmă o bună parte din drum. 
Julia îl invidia. Era un talent util şi care avea să-i grăbească 
vindecarea. 

La amurg, trăsura opri în faţa arătoasei locuinţe de vară 
a lui Kirkland. Cât traversaseră Edinburgh, pe care Julia îl 
găsea mai atrăgător şi mai necizelat decât se aşteptase, 
Randall făcu diverse comentarii despre oraş. Julia spera că 
avea să li se ofere ocazia de a vizita şi castelul, care trona 
impunător deasupra oraşului. 

Ajutând-o să coboare de pe bancheta poştalionului, 
Randall îi spuse: 

— Aici am locuit cu Kirkland în cursul vizitei mele 
recente. Fiindcă el călătoreşte foarte mult pentru a se 
ocupa de afacerea sa de transporturi, mătuşa lui favorită 
locuieşte aici şi are grijă de casă. O să-ţi placă de doamna 
Gowan, iar ei o să-i placă la nebunie să te ajute să te 
pregăteşti pentru o nuntă rapidă, dar respectabilă. 

Ea ridică o privire nesigură spre faţada de piatră. 

— Eşti sigur că Lord Kirkland nu se va supăra că m-ai 
adus aici? 

— Cât se poate de sigur. Randall luă bastonul într-o 
mână, apoi îi oferi celălalt braţ. Te place. Mi-a spus că tu şi 
Mariah, prin compania voastră, aţi făcut mult mai plăcută 
călătoria de la Hartley la Londra. 

Julia îl luă de braţ când urcară scările. Nu mai şchiopăta 
aproape deloc. 

— În afară de faptul că te-ai încruntat la mine, a fost o 
călătorie plăcută. 

— După cum ziceam, viaţa e mult mai uşoară acum, când 
nu mai opun rezistenţă farmecelor tale. 

Randall bătu la uşă, apoi îi spuse majordomului care le 
deschise: 

— Credeai că ai scăpat de mine, Tanner, dar te-ai bucurat 
prea repede. 

Majordomul chicoti. 

— Mă bucur să vă văd din nou atât de curând, domnule. 
Lord Kirkland va fi încântat şi el. 


Privirea curioasă a majordomului alunecă spre Julia. 

— Mi-am schimbat planurile, spuse Randall cu un 
zâmbet. 

Inclinându-se, majordomul îi pofti înăuntru. 

— Dacă doriţi să aşteptaţi în salon, îl voi anunţa pe 
Excelenţa Sa că aţi sosit. 

Deschise uşa din dreapta. 

Julia intră în salon, în vreme ce Randall zăbovi să mai 
discute cu majordomul. Tocmai îşi scotea mănuşile, când 
observă o siluetă familiară la masa de scris din faţa 
ferestrei. 

— Lord Masterson? 

Maiorul cel masiv şi calm era şi el unul dintre prietenii 
din Westerfield care îl căutase pe ducele dispărut şi 
avusese o atitudine foarte tolerantă faţă de ea şi de Mariah. 

— Credeam că sunteţi în campanie în Spania. 

Bărbatul îşi înălţă privirea, apoi se ridică în picioare şi se 
îndepărtă de fereastră: 

— Imi pare rău, dar nu sunt Masterson. Sunt fratele lui 
vitreg, mai puţin respectabil şi cu mult mai puţin legitim, 
Damian Mackenzie. lar dumneavoastră sunteţi...? 

Acum, că nu mai avea strălucirea ferestrei în spatele lui, 
Julia îşi dădu seama de greşeală. Acest bărbat şi Masterson 
aveau trăsături similare şi siluete masive, musculoase, dar 
străinul avea nuanţe mai pronunţate de roşcat în păr şi o 
licărire ştrengărească în ochi. Ochi ce erau de culori 
diferite, după cum observă când se apropie de ea. Unul 
căprui, unul albastru. Surprinzător şi uşor derutant. 

Se întrebă scurt cum să se prezinte. Lady Julia Raines 
cea de rang înalt nu s-ar fi coborât la aşa ceva, dar, în 
pofida dorinţei lui Randall de a-şi revendica din nou titlul, 
nu se mai simţea ca fiica unui duce. Nu fusese niciodată cu 
adevărat doamna Bancroft, refuza să fie Lady Branford şi 
nu era încă doamna Randall. Se mulţumi să spună: 

— Eu sunt Julia. Anost de legitimă. 

— Bun răspuns, spuse acesta relaxat. Da, stimatul meu 
frate e în Spania, cu instinctul de a se feri când e cazul, 


sper eu. 

— Aţi fost elev tot la Academia Westerfield, domnule 
Mackenzie? întrebă ea. Am înţeles că prieteniile legate 
acolo tind să dureze. 

— Te rog, spune-mi Mac. Detest să fiu luat în serios, 
spuse el cu un zâmbet vizibil poznaş. Da, am ieşit tot din 
sânul Academiei Westerfield, la doi ani după Will. 

— Mac e dovada vie că nici măcar Lady Agnes nu poate 
face minuni cu toţi băieţii ei răi, spuse Randall, intrând în 
cameră în spatele Juliei. Veni în faţă şi-i întinse mâna. Mă 
bucur să te văd. Au trecut - se gândi puţin - mulţi ani. 

— Mi-a părut rău când Kirkland mi-a spus că ai plecat cu 
o zi înainte să sosesc eu, zise Mackenzie, strângându-i 
mâna. Ce te-a făcut să te întorci la Edinburgh? 

Randall îşi aşeză mâna caldă pe partea de jos a spatelui 
Juliei. 

— Suntem logodiţi şi m-am gândit că Kirkland o să ne 
ajute să organizăm o nuntă scoțiană. 

— Te căsătoreşti cu fata asta? exclamă Mackenzie, 
căscând gura a mirare. 

— Sper că insulta din tonul tău nu a fost intenţionată, 
spuse Randall rece. 

— Scuze, nu intenţionam să vă insult, zise el şi se înclină 
în faţa Juliei. Atâta că nu mi-ai părut niciodată genul care 
să se însoare, Randall. Vă urez multă fericire amândurora. 

Julia îi mulţumi din cap, întrebându-se dacă Mackenzie 
îşi ascundea surpriza că un bărbat atât de arătos ca 
Randall se căsătorea cu o femeie simplă şi ponosită ca ea. 
Era o uluire firească, dar nici măcar un pungaş declarat nu 
ar fi pus o astfel de întrebare. 

Momentul penibil se încheie când intră Kirkland, la fel de 
întunecat, de arătos şi de enigmatic pe cât şi-l amintea: 

— Randall, ce te aduce înapoi...? Julia! Renunţă la 
detaşarea lui obişnuită pentru a-i zâmbi larg şi a-i strânge 
mâna. Randall e ca fiul rătăcitor care se întoarce mereu, 
dar să te văd pe tine e o plăcere cât se poate de 
neaşteptată. 


— Julia şi cu mine suntem logodiţi şi speram să ne putem 
căsători în casa ta, spuse Randall. E... o poveste cam 
complicată. 

Kirkland păru surprins şi el, deşi îşi ascunse surpriza mai 
bine decât Mackenzie. 

— Mătuşa mea, Maggie, iubeşte nunțile şi va fi încântată 
să vă ajute să o organizaţi pe a voastră. A ieşit peste zi, dar 
se întoarce deseară. Dă-mi voie să te conduc la camera ta, 
Julia. După ce îţi tragi puţin sufletul, coboară şi putem 
discuta despre complicaţii la cină. Randall, tu stai în 
camera în care te-ai cazat ultima dată. Mac, spune-i, te rog, 
lui Tanner să pună masa pentru patru persoane. 

Lord Kirkland era un bărbat eficient. In vreme ce o 
conducea la etaj, Julia încercă să-şi amintească puţinul pe 
care îl ştia despre el. Moştenise titlul de la tatăl său englez, 
dar mama sa fusese fiica unui negustor scoţian înstărit. In 
copilărie, manifestase o curiozitate regretabilă faţă de 
rudele sale scoțiene şi faţă de negoţul lor, prin urmare 
fusese trimis la Academia Westerfield. In loc să devină 
respectabil, se transformase şi el în magnat de 
transporturi. 

Kirkland o conduse într-o cameră de oaspeţi spațioasă, 
cu o vedere superbă spre castelul Edinburgh, care se 
profila în depărtare. 

— Cred că această cameră e în stare bună. Va veni o 
cameristă să verifice. 

— Sunt sigură că e bună. Mai mult decât bună. O 
examinare rapidă îi arătă că Kirkland le asigura tot 
confortul oaspeţilor săi. E foarte generos din partea ta să 
ne primeşti astfel, pe neaşteptate. 

— Am avut oaspeţi mult mai neaşteptaţi decât tine. Ochii 
îi licăriră. Şi unii mai puţin respectabili. 

Sub un impuls de moment, Julia spuse: 

— Randall mi-a zis că în Scoţia o femeie are drepturi 
egale în a cere divorţul ca un bărbat. E adevărat? 

— Aşa e. Fără a mişca un singur muşchi, Kirkland deveni 
foarte concentrat. Te-ai îndoit de cuvântul lui Randall? N-ar 


trebui s-o faci. E înspăimântător de sincer. 

— Nu m-am îndoit de sinceritatea lui. Se întoarse să-şi 
dezbrace mantaua. Dar era posibil să nu fi fost corect 
informat. 

— El rareori se înşală. Kirkland o privi gânditor. E ciudat 
să te interesezi despre divorţ în ajunul unei nunţi. Ai dubii? 

Deşi tonul lui era neutru, îngrijorarea faţă de viitorul 
prietenului său se simţea clar. 

— Îmi place Randall foarte mult, îl asigură Julia. Nu sunt 
sigur că îmi place şi căsătoria la fel de mult. 

— Samuel Johnson spunea că o a doua căsătorie 
reprezintă triumful speranţei în faţa experienţei, spuse 
Kirkland. Unde am fi fără speranţă? Chiar dacă Randall e 
cam înţepător, e unul dintre cei mai perspicace oameni din 
câţi cunosc, iar loialitatea lui e absolută. 

— Am constatat şi eu. Sunt norocoasă. Zâmbi strâmb. El, 
mai puţin. 

— Dubiile sunt fireşti când te gândeşti să faci un pas atât 
de mare, dar eu cred că s-ar putea să vă potriviţi destul de 
bine. O bătaie în uşă anunţă intrarea cameristei, care aduse 
geanta modestă a Juliei cu lucrurile ei şi un urcior cu apă 
fierbinte. Kirkland se îndreptă spre uşă. Te aştept jos când 
eşti gata. 

După ce plecară Kirkland şi camerista, Julia îşi turnă apă 
în lighean şi începu să se spele. Deci unul dintre prietenii 
vechi ai lui Randall considera că acesta s-ar potrivi cu 
Julia? Poate că speranţa avea să triumfe, într-adevăr, în faţa 
experienţei. 

Când Randall termină de redactat scrisoarea care i-ar fi 
permis Juliei să se elibereze mai uşor din căsnicie, îşi spuse 
că ea avusese suficient timp să se revigoreze. Traversă 
holul şi bătu la uşă, anunţându-şi numele. Piciorul îl durea 
puţin după călătoria îndelungată şi dificilă din acea zi, dar 
azi se descurca mult mai bine fără baston. 

Intră când Julia îşi exprimă permisiunea. Chiar şi în 
rochia aceea ponosită, care nu i se potrivea, mireasa lui 
arăta absolut încântător. Părul castaniu strălucitor, ce îi 
trecea de umeri, era mult mai mult decât acceptabil, iar 
trăsăturile ei delicate şi tenul fără cusur îl făcură să-şi 
dorească să le atingă. 

De fapt, îşi dorea cu destul de multă ardoare să 
traverseze încăperea şi s-o strângă în braţe, dar expresia ei 
rezervată arăta clar că nu avea dispoziţia necesară. Faptul 
că îl invitase în dormitorul ei fără ezitare era un progres 
suficient pentru acea zi: 

— Sunt chiar în camera de vizavi. Aproape şi, totuşi, prea 
departe. 

Ea îi aruncă un zâmbet scurt. 

— Chiar nu putem dormi împreună aici, fiindcă nu 
suntem tocmai căsătoriţi. Sper ca noaptea să nu fie prea 
rece 

— Încă două sau trei zile, şi vom fi soți legitimi în ochii 
lumii. 

Deşi împărțiseră patul doar preţ de două nopţi, în 
noaptea aceea avea să-i simtă lipsa. li întinse scrisoarea pe 
care tocmai o redactase. 

— După cum mi-ai cerut. 

Ea despături hârtia şi citi cele câteva rânduri. 

— Prea bine. Mulţumesc. 

Cu o expresie indescifrabilă, Julia puse scrisoarea 
deoparte şi începu să-şi prindă părul la spate. Randall 


speră că, după ce oficiau căsătoria, Julia avea să accepte şi 
un stil mai puţin auster. 

— Nu ştiam că Will Masterson are un frate, remarcă ea. 

— Mac e copilul unei actriţe şi motivul pentru care Will a 
sfârşit prin a ajunge la Academia Westerfield, îi explică 
Randall. 

— M-am întrebat şi eu, spuse Julia, cu mâinile mişcându- 
i-se rapid, în timp ce-şi îmblânzea buclele într-o coafură 
severă. E uşor de înţeles de ce restul prietenilor tăi au fost 
trimişi la o şcoală pentru băieţi dificili, dar mi-e greu să mi-l 
imaginez pe Will ca fiind o sursă de probleme grave. 

— Mama lui Mac a murit când el era destul de mic, aşa 
că a fost trimis în casa tatălui său, pentru ca lordul 
Masterson să poată decide ce să facă în privinţa lui, îi 
explică Randall. Will, care e cu vreo câţiva ani mai mare, s- 
a ataşat foarte tare de frăţiorul lui. Cred că tatăl lor ar fi 
preferat să-l trimită pe Mac la un orfelinat, unde să poată fi 
dat uitării, dar Will nu i-a permis asta. A refuzat să plece la 
şcoală dacă nu venea şi Mac. După cum ai remarcat, Will 
nu e din fire un om care să provoace probleme. 

— Spre deosebire de tine, spuse Julia, zâmbindu-i din nou 
scurt. 

— Spre deosebire de mine, consimţi Randall, amuzat. Dar 
poate fi destul de remarcabil de încăpățânat. Lordul 
Masterson nu ţinea să-şi trimită fiul din flori la o şcoală cu 
reputaţie, precum Eton sau Harrow, aşa că Academia 
Westerfield era o alternativă bună. 

— Domnul Mackenzie a avut noroc să intre sub protecţia 
lui Will, spuse Julia, prinzându-şi nemiloasă cu agrafe şi 
ultimele bucle întunecate. Dar părea destul de lipsit de 
respect faţă de fratele său. Neserios. 

— Aşa e Mac. Şi-ar da viaţa pentru Will fără să ezite. 
Luându-l peste picior în tot acest timp. Randall îi oferi 
braţul. 

— Coborâm? 

Julia îşi vâri mâna sub braţul lui. Randall era încântat de 
aceste mici semne care arătau că, acum, formau un cuplu. 


— De ce au părut Kirkland şi Mackenzie atât de surprinşi 
de ideea că vrei să te căsătoreşti? îl întrebă când ieşiră din 
cameră. 

— În trecut, susţineam cu ardoare că n-am de gând să-mi 
iau o soţie, mai ales dacă acest lucru i-ar fi produs 
satisfacţie unchiului meu, Daventry, spuse el zâmbind. 
Zâmbi strâmb. De-abia recent mi-am dat seama cât ar fi de 
stupid să-mi refuz ceva ce-mi doresc, doar fiindcă îşi 
doreşte şi el acelaşi lucru. 

— Intelepciunea sobră a maturității. 

Schimbară o privire caldă. Pornind spre scări, el spuse: 

— Cred că e mai bine să le explicăm lui Kirkland şi lui 
Mackenzie că Daventry te vânează şi care îi sunt motivele. 
Să spun eu povestea? 

Ea oftă. 

— Te rog. Atâta doar - nu le împărtăşi detaliile mai 
umilitoare. 

— N-am s-o fac, îi promise. Şi niciunul dintre ei nu va 
vorbi despre nimic ce ai dori să păstrezi secret. Incepură să 
coboare scările. Acum, Lady Julia Raines, e timpul să ieşi 
din umbră şi să păşeşti în lumină. 


— Nu vom mai avea nevoie de tine, Tanner, spuse 
Kirkland. 

După ce majordomul se retrase din sala de mese, 
continuă: 

— Sper să mi se recunoască meritul de a-mi fi ţinut 
curiozitatea în frâu pe durata cinei. Julia, ţi-ai dorit 
vreodată să afli ce discută bărbaţii la un pahar de vin roşu? 
Acum ai ocazia. 

— Cred că e mai bine pentru mine să nu ştiu. Dădu să se 
ridice şi să se retragă, când surprinse privirea lui Randall 
asupra ei. 

Aproape că îl auzi spunându-i în gând că, dacă avea de 
gând să înfrunte societatea din Londra, trebuia să fie în 
stare să înfrunte doi bărbaţi care erau prietenii lui. 


— Dar presupun că ar trebui să rămân, din moment ce 
conversaţia se referă la mine. 

Kirkland aprobă din cap, de parcă ar fi fost firesc. 

— Dacă nu cunoşti eticheta legată de vinul roşu, mi se 
permite să servesc o doamnă aflată în dreapta mea - îi 
turnă o jumătate de pahar de vin rubiniu, dar, în rest, 
tradiţia cere ca întotdeauna carafa să fie împinsă spre 
stânga - făcu o demonstraţie împingând carafa de cristal pe 
lemnul de mahon lustruit, până la Randall - şi să nu fie 
ridicată niciodată dacă nu e nevoie, fiindcă un gentleman 
care a băut prea mult ar putea vărsa din el. 

— Ceea ce ar fi o pierdere regretabilă, spuse Mackenzie 
pios. 

În vreme ce Randall îşi turna vin, Kirkland spuse: 

— Ai pomenit că povestea din spatele logodnei voastre e 
complicată, Randall. Vrei să ne dai detalii? 

— Deşi o cunoaşteţi pe Julia ca fiind doamna Bancroft, 
adevăratul ei nume e Lady Julia Raines, spuse Randall 
scurt, împingându-i carafa lui Mackenzie. 

Mackenzie înlemni preţ de o clipă, atât de surprins, încât 
uită, pe moment, să-şi umple paharul. 

— Ai fost căsătorită cu Branford, Lady Julia? 

Julia tresări în gând. 

— Da. 

— Condoleanţele mele. 

— Legate de moartea lui? întrebă ea sec. 

— Legate de faptul că ai fost căsătorită cu el. Ă 

Mackenzie făcu o mutră ca şi cum ar fi băut vin acru. Işi 
turnă de băut, apoi împinse carafa înapoi spre Kirkland. 

— Probabil a fost diavolul în persoană ca soţ, iar asta ca 
să mă exprim eufemistic. 

— Exact, spuse Randall, scoţând-o pe Julia din centrul 
atenţiei, din fericire. Intr-o zi, când era beat şi devenise 
violent, Julia l-a împins, încercând să scape de el. Branford 
a căzut, s-a lovit la cap şi a murit. Din păcate, tatăl său, 
unchiul meu Daventry, a dat vina pe Julia. Situaţia a devenit 


atât de dificilă, încât Julia şi-a înscenat propria moarte şi a 
fugit. 

Kirkland ridică din sprâncene. 

— Am bănuit că trecutul tău e neobişnuit, Julia, dar n-am 
ghicit asta. Dacă faci parte din familia Raines, înseamnă că 
eşti fiica lui Castleton? 

— Am fost cândva, spuse ea scurt. M-a renegat. 

— Rămâi oricum fiica lui, indiferent ce decizie a luat 
bătrânul bădăran în privinţa testamentului său, spuse 
Kirkland studiind-o cu atenţie. Deci te-ai ascuns în 
sălbăticiile ținutului Cumberland şi ai devenit moaşă. 
Randall te-a convins să renunti să te mai ascunzi? 

— Eu m-aş fi mulţumit să rămân în Hartley pentru 
totdeauna. 

Se gândi melancolică la viaţa ei liniştită şi folositoare şi 
la prietenii pe care şi-i făcuse acolo. 

— Dar probabil am fost recunoscută când am vizitat 
Londra cu Mariah, fiindcă acum patru zile am fost răpită de 
oamenii lui Daventry. Din întâmplare, Randall era în vizită 
în Hartley şi a venit după mine când a aflat. M-a salvat din 
mâinile celor patru răufăcători, a sugerat să ne căsătorim şi 
iată-ne aici. 

Kirkland şi Mackenzie se uitau amândoi fix. 

— Doar patru, Randall, spuse Mackenzie ironic. Nici nu 
prea merita să pomeneşti episodul, din moment ce erau mai 
puţin de şase. 

Randall ridică din umeri. = 

— Nu s-a ajuns la nicio luptă. In timp ce îşi odihneau caii 
de la trăsură, eu am găsit-o pe Julia şi am plecat împreună 
sub protecţia întunericului. 

— Stai să văd dacă am înţeles corect, Randall, spuse 
Kirkland încet. Te căsătoreşti cu văduva vărului tău. 
Unchiul tău, al cărui moştenitor eşti, o consideră o ucigaşă 
şi caută să se răzbune, acum, când ştie că e în viaţă. [ţi 
cauţi singur belele sau te găsesc ele? 

— Nu sunt sigur dacă dorinţa mea de a mă căsători cu 
Julia face parte din vreuna dintre aceste categorii, răspunse 


Randall. Deşi faptul că e văduva vărului meu reprezintă o 
complicaţie, mi-am dorit să mă căsătoresc cu ea încă 
dinainte să aflu asta. Chiar dacă nu aş fi avut această 
dorinţă dinainte, mi-ar fi fost greu să nu intervin când am 
auzit că nişte bărbaţi i-au intrat cu forţa în casă, au legat-o 
pe ucenica ei şi au luat-o pe sus ziua în amiaza mare. 

— Evident că nu, se încruntă Kirkland. Julia e în 
continuare în pericol? Aşa s-ar părea. 

— Cred că Daventry îşi va struni dulăii după ce îl vizitez 
şi îl informez despre căsătoria noastră. Vrea să vadă un 
moştenitor sănătos pentru titlul de conte înainte de a muri, 
iar asta înseamnă să o accepte pe Julia drept soţia mea, 
încruntă Randall din sprâncene. Nu prea cred că oamenii 
lui Daventry ne vor mai găsi, de vreme ce ne-am îndepărtat 
de Cumberland. Dar până nu ajungem la Londra şi până nu 
discutăm cu unchiul meu - da, s-ar putea să existe unele 
pericole. 

— Eu urmează să mă întorc la Londra în curând, spuse 
Mackenzie, de data aceasta serios. Dacă vrei, pot să 
călătoresc alături de voi. 

— N-aş putea spune că mi-am imaginat vreodată c-ai să 
mă  însoţeşti în luna de miere, Mac, spuse Randall, 
strâmbând din buze. Dar da, ne-ar prinde foarte bine. 
Pentru orice eventualitate. 

Mackenzie zâmbi încântat, lăsând din nou deoparte 
seriozitatea. 

— Splendid! O călătorie îndelungată e întotdeauna mai 
interesantă dacă există posibilitatea să se lase cu bătaie. 

— Noi o să ocolim prin Cumberland, să luăm câteva 
dintre lucrurile Juliei, îl avertiză Randall. Asta va prelungi 
călătoria cu vreo câteva zile. 

Celălalt bărbat ridică din umeri. 

— Voi vedea o parte din ţară necunoscută până acum. 

Uşa sălii de mese se deschise şi o femeie de vârstă 
mijlocie, elegant îmbrăcată, dădu buzna în încăpere. 

— Nu pot să plec din casă nici măcar o zi, că lucrurile o 
iau razna! îi zâmbi afectuos nepotului ei, studiindu-i pe 


oaspeţi. Tanner spuse că maiorul Randall s-a întors cu 
logodnica lui, iar eu voi avea de organizat o nuntă? 

Kirkland chicoti, iar bărbaţii se ridicară în picioare. 

— Adevărat a grăit, mătuşă Maggie. Dacă nu cumva 
logodnica lui Randall preferă să se organizeze altfel. Lady 
Julia Raines, fă cunoştinţă cu doamna Margaret Gowan, cea 
mai înspăimântătoare dintre mătuşile mele. Vă voi lăsa pe 
voi două să puneţi la punct planurile pentru nuntă. 

Julia se ridică. 

— Din moment ce prezenţa mea nu mai e necesară, vă 
urez noapte bună, ca să puteţi renunţa la comportamentul 
galant, distinşi gentlemani. 

— Suspiciunile tale mă rănesc, spuse Mackenzie din 
suflet. 

Randall rânji. 

— Aş zice că te-a ghicit bine, Mac. Somn uşor, Julia! 

Privirea lui arătă clar cât de mult şi-ar fi dorit să i se 
poată alătura mai târziu. 

Surprinsă de cât de mult îşi dorea şi ea acelaşi lucru, 
Julia i se alătură doamnei Gowan. 

— Să mergem să bem un ceai până îmi spui ce ţi-ai dori 
pentru nuntă, spuse femeia mai în vârstă. 

Avea o atitudine veselă şi practică, ce-i amintea Juliei de 
doamna Ferguson de la hanul Armele Regelui. 

După ce porunci ca ceaiul să fie adus în salonul ei privat, 
doamna Gowan o conduse pe Julia într-o sufragerie 
mobilată confortabil. 

— Simte-te ca acasă, Lady Julia. Făcu un semn spre 
fotolii. Sunt sigură că ai o poveste interesantă, dacă doreşti 
să mi-o împărtăşeşti, fetiţo. Maiorul Randall nu avea deloc 
gânduri de însurătoare când a plecat de aici săptămâna 
trecută. 

— Decizia a fost bruscă, dar ne cunoaştem de ceva 
vreme, spuse Julia, evitând intenţionat să dea detalii. 

Dezamăgită că nu aflase mai multe, dar păstrându-şi 
ospitalitatea, doamna Gowan spuse: 


— Tanner m-a lăsat să înţeleg că vreţi ca nunta să aibă 
loc cât mai curând posibil. Ce fel de ceremonie ţi-ai dori? 

Julia nu se oprise asupra acestei întrebări, aşa că fu 
nevoită să se gândească: 

— O mică ceremonie la biserică. Nimic complicat. 

— Îmi închipui că tu şi maiorul Randall sunteţi anglicani. 
Femeia mai în vârstă luă o hârtie şi un creion, pentru a-şi 
putea lua notițe. Aveţi nevoie de o capelă anglicană sau va 
fi bună una a bisericii scoțiene? 

Julia nu se gândise nici la acest lucru. Fiindcă principalul 
motiv de a oficia căsătoria în Scoţia era ca ea să aibă 
dreptul să divorţeze, puteau să adopte maniera scoțiană 
pentru întreaga nuntă: 

— Biserica scoțiană va fi foarte bună şi, cu siguranţă, va 
fi mai uşor de organizat. 

— Într-adevăr, aşa va fi. Doamna Gowan dădu din cap 
aprobator. Biserica din parohia noastră e la doar o stradă 
distanţă şi va fi uşor să organizăm o ceremonie acolo. Ce ar 
mai fi? 

Julia se strâmbă spre hainele ei uzate şi urâte. 

— Dacă avem timp, mi-aş dori să-mi iau o rochie mai 
drăguță. Nu am la mine nimic care să se potrivească. 

— Asta se rezolvă uşor. Fiica mea cea mică poartă cam 
aceeaşi mărime ca tine şi se va bucura să-ţi dăruiască o 
rochie sau două, fiindcă astfel va avea un pretext să-şi 
cumpere altele. Doamna Gowan îşi notă pe hârtie. 
Indiferent cât de mică e o nuntă, ceva atât de important 
trebuie pus la punct cum se cuvine. Ai prieteni în 
Edinburgh pe care ţi-ai dori să-i inviţi? 

— Nimeni, în afară de Kirkland. Sunt văduvă şi am trăit 
întotdeauna în Anglia, îi explică Julia. Prima mea nuntă a 
fost foarte grandioasă şi mi-aş dori ca aceasta să se 
deosebească de ea cât de mult posibil. 

— Aşa va fi, fetiţo. Li se servi ceaiul, iar doamna Gowan 
turnă câte o ceaşcă pentru fiecare. Acum, spune-mi ce 
altceva ţi-ai dori pentru ziua nunţii tale. 


Când se căsătorise cu Branford, toate aranjamentele 
fuseseră făcute de către rudele ei mai în vârstă. Julia 
aproape că nu avusese niciun cuvânt de spus. Această 
nuntă avea să fie mică, dar organizată după gustul ei. Şi, cu 
voia Domnului, la fel şi căsnicia care urma. 

După ce doamna Gowan o luă pe Julia cu ea, Mac îşi 
termină vinul şi se ridică. 

— Eu mă retrag acum. Există o casă de jocuri pe care 
trebuie s-o inspectez. 

— Ține strânse baierele pungii, îl sfătui Kirkland. 

După ce Mac plecă, Randall întrebă: 

— Vizita lui are legătură cu treburile tale oficiale sau cu 
cele neoficiale? 

— Câte puţin din amândouă. Plus câteva dintre treburile 
lui oficiale, rânji Kirkland. Nu suntem toţi la fel de direcţi 
ca tine. 

— Războiul reduce întreaga viaţă la esenţă. Randall se 
gândi la ceea ce îl aştepta în viitor. Problemele sunt mai 
complexe acum, când m-am retras din armată. 

Kirkland se lăsă pe spate în fotoliu şi-şi împleti degetele 
peste pântec. 

— Chiar eşti atât de încrezător pe cât păreai că-l poţi 
îmblânzi pe unchiul tău? 

— Nu, dar m-am gândit că nu strică să mă prefac 
încrezător până se întâmplă ceva care să-mi infirme 
încrederea. Zâmbetul lui Randall era ironic. Niciun plan de 
bătaie nu supravieţuieşte primului contact cu duşmanul. 
Daventry poate fi raţional, dar e posibil şi să scoată un 
pistol din birou şi să ţintească. Cu asta mă pot descurca. 
Ucigaşii plătiţi, ascunşi pe alei întunecate sunt cei de care 
e mai greu să te fereşti. De dragul Juliei, sper ca pericolul 
să poată fi îndepărtat. A suferit destul din cauza familiei 
Randall. 

Kirkland îşi miji ochii. 

— Nu l-am cunoscut niciodată pe Branford, iar tu nu 
vorbeai niciodată despre el. Chiar atât de rău era? 

— Mai rău. 

Randall ştia că nu avea să reuşească niciodată să 
înţeleagă pe deplin ce însemna să fii o fată tânără, rămasă 


la mila lui Branford. Julia fusese doar o copilă. Dar ştia 
destule despre vărul lui, cât să se cutremure la gândul a 
ceea ce îndurase Julia. 

— Te-ai bucura de un pretext ca să-l ucizi pe Daventry? îl 
întrebă Kirkland încet. 

Incruntându-se, Randall cântări întrebarea. Unchiul său 
refuzase să recunoască sau să ţină în frâu cruzimile fiului 
său. Din acest motiv, atât Randall, cât şi Julia suferiseră din 
cauza lui Branford. Şi, desigur, mai era şi dorinţa lui 
Daventry de a-şi lăsa nepotul să moară din lipsă de îngrijiri. 

— Poate că da. Dar ar trebui să fie o provocare 
însemnată. 

— Imi voi păstra speranţa că poate fi îmblânzit. Dacă ai fi 
nevoit să-l ucizi, ar ieşi un scandal monstruos. 

— Îţi stă în fire să te exprimi prea reţinut. Randall 
reumplu paharele. Înainte să uit, îţi mulţumesc pentru 
ajutor. Am fi putut să ne căsătorim în Gretna Green, dar nu 
voiam să fie o nuntă făcută pe ascuns. 

Kirkland îşi roti paharul de vin, fără să bea. 

— Am o părere excelentă despre Julia, dar eşti sigur că 
această căsătorie e un pas înţelept? Pare o mireasă mai 
degrabă nesigură. 

— Tocmai de asta ne aflăm în Scoţia, spuse Randall 
strâmbându-se. E dispusă să devină soţia mea doar dacă e 
sigură că există o cale de scăpare. 

Kirkland se relaxă. 

— Ar fi trebuit să-mi dau seama că eşti conştient de 
temerile ei. 

— Dacă timpul mi-ar permite, i-aş face curte în mod 
normal, dar asta nu e posibil. Cea mai bună protecţie i-o 
pot oferi dacă e soţia mea. 

Ceea ce era adevărat. Dar se întrebă dacă atenţiile lui ar 
fi fost primite favorabil de către Julia dacă aceasta nu s-ar fi 
temut pentru viaţa ei. Presupunea că nu. 

— Ai rămas tot un cavaler în armură strălucitoare, din 
câte văd. Celălalt bărbat ezită. Deşi are nevoie şi merită 
protecţie, să-ţi sacrifici viitorul nu e singura soluţie. 


— Căsătoria nu e un sacrificiu în ceea ce mă priveşte, 
spuse Randall sec. Julia a fost în permanenţă în gândurile 
mele încă din prima clipă în care ne-am cunoscut. 

Kirkland îl studie: 

— Atunci, e mai bine să te căsătoreşti decât să te 
consumi. Ridică paharul. Fie să cunoaşteţi amândoi 
fericirea ce vi se cuvine. De preferat, împreună. 

Randall era dispus să bea pentru asta. In special pentru 
cea de-a doua parte. 


Julia lucra la pupitrul din camera ei, când auzi sunetul 
discret al unor paşi, însoţit de bocănitura unui baston. 
Randall urca să se culce. Avea să observe lumina 
strecurându-se pe sub uşa ei. Oare avea să intre, să-i ureze 
noapte bună? 

Fu încântată când el bătu la uşă. 

— Intră, îi strigă, ridicându-se să-l întâmpine. Pregătesc 
liste. Doamna Gowan sugerează să ne căsătorim peste două 
zile. Cu un mic dejun festiv servit aici după ceremonie. 

— Foarte bine. Işi privi hainele murdare de pe drum. 
Trebuie să-mi găsesc nişte haine decente. Poate aş putea să 
împrumut ceva de la Kirkland. Suntem cam de aceeaşi 
mărime. Zâmbi uşor. Nu ai hotărât să-ţi iei zborul? De 
fiecare dată când te văd, sunt pe jumătate surprins că n-ai 
plecat pe furiş. 

Deşi vorbise pe un ton glumet, Julia detectă seriozitatea 
din spatele cuvintelor. 

— Am emoţii, recunoscu ea. Dar am promis că nu voi 
fugi. Tu îmi oferi cea mai bună şansă la o viaţă normală. 

Randall râse, surprins. 

— Nu sunt sigur dacă sunt încântat sau alarmat de faptul 
că mă consideri normal. 

— Ar trebui să fii încântat. 

— Atunci voi fi. Somn uşor, Julia. 

Dădu să se întoarcă. 

— Aşteaptă. 


Se ridică pe vârfuri şi îl îmbrăţişă de noapte bună, 
strecurându-şi braţele pe sub haina lui. Bastonul lui 
Randall căzu la pământ, zăngănind când răspunse gestului 
ei, învăluind-o în braţele lui puternice. 

Deşi dormiseră împreună timp de două nopţi, era prima 
dată când se îmbrăţişau stând în picioare. 

— Aaaa... oftă ea, sprijinindu-se de el şi odihnindu-şi 
capul pe umărul lui solid. li simţi bătăile inimii, ritmul 
respirației, muşchii tari şi oasele sub mâinile ei ce îl 
mângâiau blând. Ar fi mai confortabil dacă aş fi mai înaltă. 

— Eu cred că te potriveşti numai bine. 

O mângâie pe cap, mişcându-şi uşor degetele. Julia nu-şi 
dădu seama că îi cădeau acele decât în clipa în care părul i 
se revărsă în jurul umerilor. 

— Ai un păr extrem de acceptabil, murmură el, trecându- 
şi degetele prin părul ei. 

Ea râse uşor, simțindu-se feminină, atrăgătoare şi... 
netemătoare. Randall o făcea să se simtă în siguranţă. Câtă 
vreme fusese medicul neoficial din Hartley, tăiase, cususe şi 
vindecase trupuri de bărbat, dar era cu totul altceva să 
îmbrăţişeze un bărbat sănătos. 

Mâinile lui o mângâiară pe braţe şi pe spate, descriind 
cercuri blânde. 

— Mă bucur că începi să te obişnuieşti cu atingerea mea, 
murmură el. 

— Imi place atingerea ta. 

Ceea ce, într-adevăr, era cât se poate de uluitor. Dar 
adevărat. Nu îşi dădea seama de cât timp stăteau 
îmbrăţişaţi. Trecuse mult timp, deşi nu îndeajuns. 

Randall părea la fel de mulţumit şi de liniştit ca ea. Slavă 
Domnului că nu era un puştan lipicios, mânat de dorinţă, îi 
venea tot mai uşor să-şi imagineze o căsnicie bazată pe 
afecţiune şi pe înţelegere. 

In cele din urmă, Randall oftă şi îi dădu drumul. 

— Am să adorm în picioare în câteva minute. Se aplecă 
şi-şi recuperă bastonul, tresărind aproape imperceptibil 
când îşi îndoi piciorul drept. Noapte bună, domniţa mea. 


Vocea lui avea o intonaţie mângâietoare, ce o făcu să se 
simtă ca o pisică răsfăţată. Regretându-i plecarea, spuse: 

— Doar alte două nopţi în paturi separate. 

Randall se opri şi, timp de o clipă, Julia se gândi că avea 
s-o sărute. Se retrase puţin, nefiind pregătită pentru atât de 
multă intimitate. 

Inţelegând, Randall depuse un sărut pe fruntea ei. Uşor. 
Liniştitor. 

— Voi dormi mai bine ştiind că n-ai de gând să fugi. 

leşi înainte să apuce să-i spună că nu mai voia să fugă de 
el. 


Capitolul 13 


Pentru Randall, nunta a fost o experienţă învăluită de o 

umbră de realitate, punctată de scurte momente de 
claritate. Julia arătând frumoasă şi delicată, într-o rochie 
trandafirie, cu valurile moi de păr castaniu încadrându-i 
trăsăturile fine. Mackenzie, unul dintre oaspeţi, tresărind 
surprins când observă cât era de atrăgătoare mireasa. 
Mâinile reci ca gheaţa ale Juliei, când prinse un bucheţel de 
flori sălbatice de haina lui Randall, şoptindu-i tremurătoare 
că îi aducea noroc. 
__ Randall era agitat de parcă ar fi călcat pe cărbuni încinşi. 
Işi închipui că ea era şi mai neliniştită, fiindcă era a doua 
oară când se căsătorea, iar prima dată se dovedise un 
dezastru. Triumful speranţei asupra experienţei. 

În mintea lui, era clar cât de mult risca prin această 
căsătorie - dar inima, sufletul şi fiecare părticică din corpul 
lui o doreau. Renunţase să mai încerce să înţeleagă 
motivele. Conta numai faptul că ea era dispusă să-i acorde 
atâta încredere, cât să devină soţia lui. 

Micul dejun festiv din casa lui Kirkland deveni, de fapt, 
un prânz festiv şi se întinse pe câteva ore de bună 
dispoziţie. Cum oaspeţii şi tinerii căsătoriţi râdeau, 
glumeau şi savurau mâncarea excelentă, Randall se relaxă, 
iar lumea începu să-i pară din nou normală. 

Festinul se încheie când Kirkland se ridică să ţină un 
toast. Cu paharul înălţat spre cuplul proaspăt căsătorit, 
spuse cu un zâmbet larg: 

— Te cunosc de peste douăzeci de ani, Randall, şi nu am 
crezut niciodată că vei da dovadă de o asemenea 
înţelepciune încât să te căsătoreşti cu o femeie ca Julia. 

— Pe atunci nu o cunoscusem încă pe Julia, de aceea nu 
ştiam că o să-mi doresc să mă căsătoresc. 

Privirea lui o întâlni pe a ei şi zâmbiră melancolic 
amândoi, gândindu-se la motivele complicate care îi 
aduseseră împreună. 


Adoptând un ton mai serios, Kirkland continuă: 

— Pentru această nuntă scoțiană şi englezească, ofer o 
binecuvântare în galică şi în engleză. După ce rosti câteva 
fraze într-o galică tunătoare, spuse în engleză: 

Fie să rămâneți sănătoşi cât trăiţi. 

Să fiţi binecuvântaţi cu viaţă lungă şi pace, 

Să îmbătrâniţi întru bunătate şi printre bogății. 

— Mulţumim. 

Randall s-ar fi mulţumit cu sănătate, viaţă lungă şi pace. 
Bogăţiile nu erau necesare. Cât despre bunătate, Julia avea 
destulă, cât pentru amândoi. Privirea îi alunecă spre ceilalţi 
oaspeţi. Erau doar o mână de oameni. In afară de Mac, 
erau prieteni şi rude de-ale lui Kirkland şi toţi o 
cunoscuseră pe Julia şi se îndrăgostiseră de ea. 

Ridicând paharul, Randall continuă: 

— Vă mulţumesc tuturor că aţi venit şi că aţi făcut ziua 
de azi specială. Işi încheie toastul dintr-o singură 
înghiţitură prelungă, apoi se ridică şi se înclină în faţa 
soţiei sale, nereuşind să-şi înăbuşe zâmbetul la acest gând. 
Soţia lui! Fiindcă vom pleca din Edinburgh mâine- 
dimineaţă, domniţa mea, nu ai vrea să-ţi petreci restul 
după-amiezii explorând oraşul? Nu prea ai avut timp să-l 
vezi. 

— Mi-ar plăcea. 

Julia se ridică şi le mulţumi şi ea oaspeţilor, oferindu-i o 
îmbrăţişare doamnei Gowan. Apoi îşi luă un şal şi o bonetă 
şi părăsiră casa. 

leşiră pe strada rezidenţială cufundată în linişte. Ca de 
obicei, în Scoţia, ziua era un amestec de soare, nori 
trecători şi un aer înviorător. Randall oftă uşurat: 

— A fost o sărbătoare reuşită, dar mă bucur că am rămas 
singur cu tine. Ce ţi-ar plăcea să vezi? Castelul Edinburgh? 

Palatul Holyrood? Străzile întortocheate şi vechi sau 
fundăturile din vechiul oraş? Edinburgh nu seamănă cu 
niciun alt oraş englezesc. 

Ea îl prinse de braţ. 

— Vreau să le văd pe toate! 


Randall chicoti. 

— Te vei mulţumi cu atât cât reuşim să vedem înainte să 
ni se termine timpul sau energia? 

— Va fi de-ajuns, se încruntă. Sau până începe să te 
doară piciorul. Azi nu foloseşti bastonul. 

— De-abia dacă mi-a mai rămas un junghi. Eşti bună în 
munca ta. 

Studie chipul Juliei. Frumos, senin şi uşor chinuit. „Soţia 
mea.” Dând colţul pe Princess Street, spuse încet: 

— Mă bucur că n-ai dat bir cu fugiţii, Julia. 

— Şi eu. Chipul îi era gânditor. Mi-e greu să-mi amintesc 
de ce eram atât de neliniştită. Acum, mă simt minunat de 
liberă. 

__— Fiindcă decizia a rămas în trecut, zâmbi el melancolic. 
Încercarea de a lua o decizie e ceea ce te ţine în tensiune. 

Ea râse, părând tânără şi fără griji. 

— Ai dreptate. Mă simt de parcă aş fi luat viaţa de la 
început. Privind înainte, nu în urmă. li dădu drumul 
braţului şi-l prinse de mână, împletindu-şi degetele cu ale 
lui. Rişti foarte mult căsătorindu-te cu o femeie a cărei 
singură zestre va fi, cel mai probabil, un şir de probleme, îţi 
mulţumesc fiindcă ai îndrăznit să o faci. 

— Tu rişti foarte mult acceptând să te căsătoreşti în 
general. Ezită. Nu ştiu de ce, dar cu tine pot vorbi despre 
lucruri pe care nu le discut cu nimeni altcineva. 

— Iar eu ţi-am spus lucruri pe care nu le-am dezvăluit 
nimănui altcuiva. Nu e deloc o bază rea pentru o căsnicie. 

Expresia Juliei era caldă şi plină de viaţă - precum cea a 
unei mirese fericite. Cuprins de un val de entuziasm, 
Randall îşi dădu seama că noaptea aceea ar putea fi cu 
adevărat o noapte a nunţii. Julia se schimbase mult în 
ultimele câteva zile. Dacă nu era pregătită pentru un 
contact intim, n-avea să o forţeze. Dar nu se putea abţine 
să nu spere. Cu cât se simţea mai fericit, cu atât o dorea 
mai tare. 

Când au intrat pe strada Princess, o stradă largă, Julia 
spuse: 


— Mi-au plăcut jurămintele de nuntă. Nu s-a pomenit 
nicio prostie de genul că ţi-aş datora supunere. 

El râse. 

— Femeile scoțiene sunt independente din fire, iar 
jurămintele de nuntă reflectă acest lucru. Ar fi putut fi 
concepute anume pentru tine. 

Mâna ei se strânse peste a lui. 

— Mă bucur că am venit la Edinburgh. Oraşul şi prietenii 
tăi au oferit un început bun pentru căsnicia noastră. 

Randall se gândi fericit că, într-o zi, avea să le 
povestească nepoților despre această zi a nunţii. Fericirea i 
se mai topi când îşi aminti că nu aveau să se bucure de 
nepoți. Nu-l interesase prea mult când Julia îi spusese că nu 
putea rămâne grea, întrucât nu se aşteptase niciodată să se 
căsătorească pentru a-şi forma o familie. Şi nici urmaşii lui 
Daventry nu contau prea mult pentru el. 

Acum, descoperi că îi păsa. L-ar fi plăcut să aibă o fiică, 
iar aceasta să moştenească zâmbetul dulce şi mintea ageră 
a mamei ei. l-ar fi plăcut să crească un fiu cu bunătate, nu 
cu brutalitate. Acest lucru nu avea să se întâmple niciodată, 
iar pierderea durea mai tare decât şi-ar fi putut imagina cu 
două săptămâni în urmă. 

Dar acea pierdere nu conta atât timp cât o avea pe Julia. 


Julia nici nu mai ţinea minte de când nu se mai simţise 
atât de lipsită de griji ca în timpul plimbării prin 
Edinburgh. Randall era însoţitorul perfect. O făcea să se 
simtă în siguranţă şi iubită, şi cunoştea bine oraşul. Era un 
loc măreț, spectaculos, o felie impresionantă de istorie şi 
foarte diferit de Londra. 

Incă de când Randall îi ceruse mâna, se întrebase dacă 
era greşit să te căsătoreşti cu un om doar fiindcă era cel 
mai mic dintre rele. Insă devenise mult mai mult decât o 
necesitate seacă. Era uimitor de bun cu ea şi incredibil de 
răbdător. Deşi încă o neliniştea gândul unei căsnicii, nu ar 
fi putut să-şi găsească un soţ mai bun decât Randall. 


Când ajunseră înapoi la casa lui Kirkland, lumina începea 
să pălească, iar ea se simţea obosită într-un mod plăcut. 
Fiindcă Kirkland nu folosea personal spaţiosul apartament 
principal, acesta fusese desemnat ca apartament nuptial. 

— Se vede că a trecut doamna Gowan pe aici, spuse Julia 
când intrară în dormitorul mare. 

Atinse bobocii de trandafiri din buchetul bogat aşezat pe 
o măsuţă. 

— Ştie să se ridice la înălţimea ocaziei, spuse Randall 
apreciativ, examinând colţul destinat relaxării din capătul 
îndepărtat al camerei. O masă şi două scaune fuseseră 
pregătite elegant, cu tăvi de mâncare acoperite şi cu o 
sticlă de vin răcindu-se în gheaţă. Ce-ai zice să ne 
schimbăm în ţinută de noapte şi să împărţim şampania şi 
această cină rece? Credeam că am mâncat cât pentru o 
săptămână după micul dejun de la nuntă, dar plimbarea 
lungă mi-a stârnit foamea. : 

— Mâncare, şampanie şi odihnă. li zâmbi, dezlegându-şi 
boneta. Sfârşitul unei zile perfecte. Imi desfaci tu rochia, te 
rog, ca să nu mai cer o cameristăâ? 

— Desigur. 

Se chinui puţin să dezlege fundele din dreptul cefei şi al 
taliei, iar degetele lui calde îi atinseră pielea ei. Ea zâmbi. 
Era mai bună puţină neîndemânare decât un bărbat prea 
priceput în a dezbrăca femei. 

Când termină, se aplecă să depună un sărut uşor pe 
ceafa ei. Buzele lui calde o făcură să se înfioare, şi nu era 
sigură dacă de plăcere sau de teamă. Poate câte puţin din 
fiecare, ceea ce era în sine un fapt înspăimântător. 

— Mulţumesc. 

Evitând să-l privească, se retrase într-un mic budoar. 
Deşi nu era târziu, ziua fusese obositoare. Se simţea 
pregătită să se culce. Şi mai mult decât pregătită să 
împartă patul cu Randall. Se dovedise un coleg de somn 
cald şi plăcut şi avea să savureze senzaţia de a adormi din 
nou în braţele lui. 


Julia îşi desfăcu părul şi îl perie până i se revărsă pe 
umeri. In lumina discretă, nu părea mult mai în vârstă 
decât o copilă inocentă de şaisprezece ani, aşa cum fusese 
în prima ei noapte a nunţii. Cu excepţia ochilor, care trădau 
prea multă experienţă sumbră. 

Se întoarse şi se dezbrăcă de rochia trandafirie, apoi îşi 
puse eleganta cămaşă de noapte din muselină şi halatul 
asortat, care reprezentaseră darul de nuntă al doamnei 
Gowan. Mânecile erau lungi, iar decolteul nu era adânc, 
însă straturile de material transparent şi broderia alb pe 
alb o făcură să se simtă, inconfundabil, ca o adevărată 
mireasă. 

Amintindu-şi că aceasta nu avea să fie prima lor noapte 
împreună, se întoarse în dormitor. Cu mâinile prinse la 
spate, Randall stătea lângă o fereastră, urmărind ultimele 
gene de lumină dispărând în depărtare, în spatele 
înălțimilor stâncoase ale castelului Edinburgh. Halatul de 
un albastru închis îi scotea în evidenţă părul blond, trupul 
puternic şi umerii laţi. 

Era un adevărat războinic viking, şi gândul că se 
căsătorise cu el - că se afla singură cu el într-un dormitor - 
îi stârni o nelinişte acută. 

Temerile îi dispărură când el se întoarse şi-i zâmbi. 
Războinicul dur care o intimidase când se întâlniseră prima 
dată era real şi se născuse din necesitate. Dar bunătatea 
era şi ea reală. Bănuia că bunătatea era cea mai profundă 
şi mai adevărată parte a naturii sale, altfel nu ar fi 
supravieţuit copilăriei pe care o avusese. 

— Arăţi foarte... acceptabil, spuse el, cu umor în priviri. 
Cred că ţi-a fost greu să te deghizezi în pitulice când îţi era 
sortit să furi privirile ca un pescăruş verde. 

— Un pescăruş verde e prea strălucitor, dar poate că m- 
aş potrivi printre cintezele mai acceptabile. Îi zâmbi încet, 
plină de apreciere. Şi tu arăţi destul de bine. Relaxat şi 
sănătos. 

— Faptul de a nu suferi constant dureri îmbunătăţeşte 
inevitabil comportamentul omului. 


Deşi vocea lui Randall era lejeră, privirea îi era 
inconfortabil de intensă. Nu-şi dorea să fie privită astfel de 
un bărbat, nici măcar de soţul ei. 

— Ştiai că doamna Gowan a fost căsătorită şi a rămas 
văduvă de trei ori? întrebă Julia, inspirând parfumul 
buchetului de trandafiri. Nu ştiu cum a reuşit. 

— Din câte spune Kirkland, toate căsniciile au fost 
fericite şi n-ar avea nimic împotrivă să se căsătorească din 
nou. Ori e foarte norocoasă, ori şi-a ales excelent soţii. 

— N-am crezut niciodată că o să mă căsătoresc a doua 
oară şi, cu siguranţă, n-o voi face din nou, spuse Julia ferm. 
Dacă nu reuşesc o căsnicie decentă cu un bărbat atât de 
înţelegător şi inteligent ca tine, trebuie să încetez să mai 
încerc. 

El râse surprins. 

— Nu încercam să obţin complimente, Julia. Mă gândeam 
cât sunt de norocos că eşti dispusă să-mi acorzi o şansă. Se 
îndreptă spre masa pe care se aflau mâncarea şi vinul. 
Doreşti şampanie? 

— Te rog. li făcea plăcere să-l privească. Mişcările line 
nu trădau cu nimic lunile de dureri şi de intervenţii pe care 
le suferise. Şi era o privelişte plăcută. 

Randall turnă vin spumant în cupele înalte şi înguste şi îi 
întinse una, atingându-i uşor degetele cu vârfurile 
propriilor degete: 

— Pentru noi, la bine şi la rău. 

— Şi inevitabil vor exista şi unele, şi altele, spuse ea trist, 
luând o înghiţitură măruntă, apoi una mai mare. Veselia 
înspumată a şampaniei începu s-o relaxeze. Alexander, 
spuse meditativ. lţi foloseşte cineva numele complet 
vreodată? 

— Părinţii mei o făceau. De atunci, nu prea a mai făcut-o 
nimeni. Alex sau Randall, e mai scurt. 

— Alexander, murmură ea. Care va fi într-o zi Alexander, 
Lord Daventry. Va arăta bine pe placa de nume a 
portretului tău măreț, reprezentându-te în ţinută militară, 
ce va sta agăţat în galeria de portrete a moşiei Turville 


Park şi va impresiona generaţiile viitoare. Sau poate că 
pictorul te va reda drept cavaler în armură strălucitoare, 
călare pe un cal alb. 

El rânji. 

— Ai o imaginaţie bogată, domniţa meal H, 

— Foloseşti numele ăsta fiindcă sunt Lady Julia? îl 
întrebă curioasă. E doar un accident faptul că m-am născut 
nobilā, nu e ceva important. 

El păru uşor jenat. 

— În copilărie, îmi plăceau foarte mult poveştile vechi cu 
cavaleri. Domniţe graţioase şi cavaleri ce jurau să le 
slujească. Tu eşti domniţa meal. 

Oare simţul cavaleresc se afla la baza dorinţei sale de a o 
proteja când se afla în dificultăţi cumplite? Dacă aşa 
stăteau lucrurile, nu putea decât să fie recunoscătoare: 

— In taină eşti un romantic, domnule Cavaler. 

El râse. 

— Să nu le spui lui Kirkland sau lui Mackenzie. N-aş 
suporta să mă fac şi mai tare de ruşine. 

— Doamne fereşte să-şi închipuie că ai putea fi altfel 
decât dur ca pielea tăbăcită. 

Mai bău puţină şampanie şi îşi dădu seama că era 
fericită. Nu doar mulţumită, ci fericită în privinţa 
posibilităţilor încântătoare, necunoscute, ce se întindeau în 
faţa ei. 

În seara aceea, voia să creadă că soţul ei o va putea 
proteja în faţa socrului ei ucigaş. Credea chiar că, într-o 
bună zi, ea şi Randall ar putea ajunge să aibă o căsnicie 
adevărată, din toate punctele de vedere. Ridică paharul de 
şampanie. 

— Pentru viitor! 

— Pentru viitor. Randall îşi ciocni paharul de al ei. 
Uneori, la popotă, ciocneam paharele cu armele împletite 
între ele uite aşa. Îşi înlănţui braţul pe după al ei, ceea ce îi 
făcu să se apropie de la talie până la genunchi. În felul 
acesta, doi băutori se pot susţine reciproc când sunt piliţi. 


— Eu nu sunt pilită, dar pricep care sunt avantajele. 

Conştientizând intens căldura întregului său corp, Julia 
ridică braţul drept şi duse şampania la buze. Randall făcu 
acelaşi lucru, cu o expresie de tachinare. De ce i se păruse 
că ochii îi erau de un albastru îngheţat? Culoarea deschisă, 
transparentă era luminoasă şi autentică precum 
diamantele. 

Cu şampania croindu-şi drum prin ea, începu să se 
relaxeze. li plăcea felul în care se atingeau trupurile lor. 
Randall era doar forţă, soliditate şi putere masculină de 
viking. Indrăzneaţă peste măsură, se lipi puţin mai strâns 
de el. _ 

Expresia lui se schimbă. Işi termină şampania dintr-o 
singură înghiţitură şi puse paharul deoparte. 

— Julia... 

Se aplecă pentru a o săruta, iar pulsul i se acceleră 
nebuneşte. Primul lor sărut. O pasiune şocantă o cuprinse 
fierbinte, acoperindu-i toate simţurile. 

Uită să mai respire. Paharul de şampanie se înclină, 
vărsând ultimele picături de vin pe covor. Cu grijă, Randall 
îi luă paharul din mână şi îl puse pe masă. Apoi, o cuprinse 
într-o îmbrăţişare ce le strânse trupurile laolaltă. 

— Domnița mea, soţia mea... şopti. 

Presiunea erecţiei sale plină de forţă presără teamă în 
plăcerea ei. O îngropă furioasă. Randall nu semăna deloc 
cu Branford, deloc. O dorea, după cum se şi cuvenea. 

Şi ea îl dorea pe el. Chiar îl dorea. Pasiunea pe care o 
smulsese din viaţa ei o năpădi acum, fierbinte şi 
copleşitoare, în vreme ce mâinile lui mari îi frământau 
spatele şi şoldurile. O, Doamne, cum fusese în stare să 
uite...? 

Buzele ei se întredeschiseră şi sărutul deveni mai 
profund. Respirația lui Randall era chinuită. 

— Eşti atât de frumoasă, Julia, spuse răguşit. Atât de 
rară... 

Mâna îi alunecă în jos, trăgându-i halatul şi cămaşa de pe 
umăr. Aerul răcoros îi mângâie pielea încinsă, urmată de 


mâna lui arzătoare. 

Apoi înlemni când el atinse cicatricile oribile, pe care 
încercase atât de mult să le uite. 

— Julia? 

Amintiri pline de groază izbucniră, aducând la suprafaţă 
emoţii care parcă erupeau din focul iadului, cu trecutul şi 
prezentul ciocnindu-se într-o avalanşă de plăcere, de 
pasiune şi de durere. 

Incepu să tipe. 

Încântarea lui Randall faţă de răspunsul entuziast al 
miresei sale se frânse când simţi conturul uluitor, de 
neînțeles al cicatricilor de pe minunatul ei sân. 

Fericirea îi fu zdrobită când ea se smulse frenetic din 
îmbrăţişarea lui. Se îndepărtă, împiedicându-se orbită, 
până se prăbuşi într-un colţ al camerei. Acolo, se strânse 
ghem pe podea, plângând în hohote, cu părul întunecat 
căzându-i peste faţă. 

Schimbarea de dispoziţie fu la fel de bruscă şi de violentă 
ca focul unui tun. Randall fusese atât de sigur că şi ea îl 
dorea aşa cum o dorea şi el. Aveau să devină amanți şi 
prieteni, bucurându-se de intimitatea după care tânjise încă 
din prima clipă în care o văzuse. 

Speranţa muri într-o clipă, când înţelegerea îi străpunse 
inima ca un şrapnel. Dar durerea lui era măruntă în 
comparaţie cu a ei. Fuga ei înspăimântată era mai mult 
decât grăitoare despre prima ei căsnicie oribilă. 

Ingenunche lângă ea, dezgustat de constatarea că 
Branford încă putea să-i producă Juliei o teroare 
chinuitoare, chiar şi la atâţia ani după moartea lui. 

— Julia, spune-mi ce s-a întâmplat. Trebuie să înţeleg. 

Ea clătină din cap, cu faţa îngropată în palme. 

— Nu eşti... nu eşti tu de vină. 

Nu, dar Randall era cel nevoit să facă faţă consecinţelor. 
Umărul stâng al Juliei rămăsese dezgolit şi putu să-şi 
confirme astfel atrocitatea pe care o descoperise prin 
atingere. Curba blândă a sânului era pocită de o creastă 
urâtă de piele cicatrizată, ce desena o literă B neregulată. 

Sumbru, îi trase cămaşa de noapte peste umăr. 

— B de la Branford, desigur. Vocea îi era nefiresc de 
calmă. Nu m-aş fi aşteptat nici măcar din partea lui la o 
asemenea răutate. 

Julia păru să se retragă şi mai mult. 


— Mi-a crestat un D de la Daventry pe celălalt sân, spuse 
monoton. În noaptea în care i-am cerut să ne despărţim. 
Noaptea în care a murit. 

Sperând că, dacă vorbea, putea să scape din iadul ei 
interior, Randall spuse: 

— Când mi-ai povestit despre noaptea aceea, ai spus că 
Branford era beat? 

— Beat şi furios. Oftă înfiorată. După ce aproape m-a 
omorât în bătaie, şi-a scos cuțitul şi m-a țintuit la pământ, 
ţinându-mă sub genunchi, în vreme ce-mi tăia hainele. A 
folosit un pumnal Saracen vechi, la care ţinea deosebit de 
mult. Ii plăceau toate cuţitele. 

— Ştiu. Stătea şi-şi petrecea ore întregi ascuţindu-le. 

Randall îşi simţi gâtlejul strângându-se când fu năpădit 
de amintiri de mult îngropate. In repetate rânduri, 
Branford îşi atacase vărul mai mic cu aceste cuțite, dar 
Randall era rapid şi învățase să se apere atunci când viteza 
nu îi era de ajuns. 

Cobori privirea spre linia albă subţire ce se răsucea în 
jurul încheieturii de la mâna stângă, urcând pe antebraţ. 
Era un semn rămas de pe urma incidentului care îi 
demonstrase clar că trebuia să lupte pentru a supravieţui. 

Silindu-se să-şi înăbuşe furia pentru a nu o tulbura şi mai 
mult pe Julia, spuse: 

— Nimeni nu ar trebui să îndure ceea ce ai îndurat tu. 

— Eram soţia lui, spuse ea cu amărăciune. Putea face cu 
mine orice voia. Mi-a spus asta de mai multe ori. Eram 
proprietatea lui şi avea dreptul să mă marcheze ca fiind a 
lui. După ce mi-a întipărit literele în piele, m-a violat. 

— Dumnezeule mare, Julia! spuse Randall, prea chinuit 
pentru a se mai preface calm. 

În râsul ei se simţi o notă de isterie: 

— Violul a fost cel care m-a salvat, de fapt. După cea 
terminat, Branford s-a prăbuşit peste mine şi am putut, 
astfel, să-l împing. Am reuşit apoi să mă ridic în picioare, 
înainte să apuc să fug, s-a întins după mine, dar eram 
alunecoasă din cauza sângelui şi n-a reuşit să se ţină când 


l-am împins. A... a căzut apoi pe marginea şemineului. Nu- 
mi amintesc să fi tipat, deşi, când m-am gândit la acel 
moment, mai târziu, auzeam întotdeauna ţipete. E ciudat, 
nu crezi? 

— Branford era malefic, replică Randall, nereuşind să-şi 
păstreze vocea calmă. O luă de mână. Julia încercă să şi-o 
elibereze, dar el i-o ţinu strâns. Avea nevoie să rămână 
ancorată în prezent, ca să nu se lase îngropată de trecut. 
Nu eşti tu de vină pentru nebunia lui. 

— Nu, dar sunt de vină pentru prostia mea ruşinoasă. 
Vocea ei nesigură abia dacă se putea auzi. Nu ar fi trebuit 
să mă căsătoresc niciodată cu el. 

— Nu e nimic ruşinos în a fi tânăr. Erai doar o copilă când 
te-ai căsătorit. Dar nu ai fost niciodată proastă. li strânse 
mâna uşor. Asta ştiu sigur. 

— Aşa crezi? Ţi-am spus că am acceptat de bunăvoie să 
mă căsătoresc, dar asta... nu e întregul adevăr. Râse amar. 
Adevărul oribil şi ruşinos e că eram nebună după Branford. 
Era arătos, fermecător, prinţul la care visa orice fată. Şi... 
şi credeam că şi el mă iubeşte. Am fost naivă mai presus de 
iertare. 

Cunoscându-l pe Branford, Randall înţelese. 

— Deci la început a fost tandru şi iubitor. Işi cerea scuze 
sincer dacă te rănea, pretinzând că fusese un accident. A 
făcut eforturi să-ţi câştige încrederea, pentru ca tu să suferi 
şi coşmarul trădării, pe lângă agonia fizică, atunci când 
avea să-şi dea pe faţă brutalitatea. 

Julia înlemni aproape complet. 

— De unde ştii? 

— În mare măsură, tot astfel s-a purtat şi cu mine. Dar 
relaţia dintre doi veri băieţi e mai puţin intimă decât cea 
dintre un bărbat şi soţia sa. 

Deşi trădarea fusese destul de dureroasă. Când fusese 
lăsat pentru prima dată în grija lui Daventry, îl privise 
admirativ pe Branford. Işi dorise un frate mai mare care să- 
i poată fi prieten. Timp de două săptămâni, trăise cu 
impresia că dorinţa i se împlinise. Acea convingere îi 


alinase pentru scurt timp durerea pricinuită de moartea 
părinţilor săi. 

Ar fi fost mai uşor dacă Branford l-ar fi chinuit de la bun 
început. 

— Era un maestru al trădării, şopti ea. Tu poţi înţelege 
asta mai bine decât oricine. 

Din păcate, aşa era. Dacă faptul că înţelegea o ajuta pe 
Julia, acest lucru conferea o oarecare valoare suferinţei pe 
care o îndurase Randall. 

— Mi-aş dori să fi fost eu cel care să-l fi ucis pe nemernic. 

Julia râse sec. 

— Dar eu am fost ucigaşa. 

— Un accident petrecut în timp ce încercai să-ţi salvezi 
viaţa nu e o crimă. Deşi înţelegea că, pentru o femeie 
dedicată încercărilor de a conserva viaţa, fapta păruse o 
crimă. Branford a distrus deja ani buni din viaţa ta. Nu-l 
lăsa să-ţi distrugă şi restul. 

— Asta ar fi triumful lui de dincolo de mormânt, nu-i aşa? 
îşi apăsă obrazul brăzdat de lacrimi de mâna lui Randall. I- 
ar plăcea la nebunie să ştie că m-a distrus, că niciun alt 
bărbat nu se mai poate bucura de mine. 

Tremura din cauza şocului ca un soldat epuizat de 
bătălie. Randall o întrebă: 

— Vrei puţin coniac? 

Când ea confirmă din cap, adăugă: 

— E timpul să ieşi din colţ. 

Se ridică şi, ţinând-o de ambele mâini, o convinse şi pe ea 
să se ridice. 

Degetele ei erau îngheţate, şi faţa, pătată de lacrimi, dar 
reuşise să-şi ţină în frâu durerea zguduitoare ce-o făcuse să 
fugă de el. In picioarele goale şi îmbrăcată în cămaşa de 
noapte de culoare deschisă, arăta fragilă, frumoasă şi 
neînfrântă. 

Bucurându-se că-şi refăcuse rezervele din plosca de 
călătorie, Randall turnă un pahar mic pentru ea şi unul mai 
mare pentru el. Şi-ar fi dorit să ţină la distanţă imaginile în 
care o tânără frenetică, însângerată, încearcă să scape de 


soţul ei violent, dar tot coniacul din lume nu putea face 
acest lucru. 

După ce luă câteva înghiţituri din paharul ei, Julia spuse 
pe o voce mai puternică: 

— Credeam că am îngropat cele mai oribile amintiri, dar 
m-am înşelat. Acum, ţi-am împărtăşit şi ţie coşmarurile 
mele. 

El ridică din umeri. 

— Poate vor fi mai uşoare acum, că au fost împărtăşite. 

— Poate. Işi termină băutura, refuzând când el se oferi 
să-i toarne din nou. Mâine voi fi din nou întreagă la cap. Îi 
promit, Alexander. Deocamdată... vreau să fiu singură. 

Deşi el şi-ar fi dorit s-o aline, nu era surprins că nu-i 
putea suferi atingerea. 

— Am să dorm pe podea. 

Ea oftă înfiorată. 

— Imi pare rău, dar voiam să zic... chiar singură. Am să 
merg într-unul dintre celelalte dormitoare. 

Randall îşi aminti din nou că nu el era cel pe care îl 
respingea de fapt. Trebuia să se confrunte cu trecutul ei 
aşa cum credea ea că era cel mai bine. Dar nu era sigur că 
ar fi putut suporta dacă ea hotăra să-şi părăsească 
proaspătul soţ. 

— Nu ai să fugi? 

— Nu. lţi dau cuvântul meu în privinţa asta. Oftă. M-am 
săturat să tot fug, să tot fiu terorizată de mâna moartă a 
trecutului. Vreau să trăiesc liber din nou. Dar mi-aş dori ca 
luptele mele interioare să nu-ţi facă râu şi ţie. 

— Împreună o să reuşim. Nu uita asta, domniţa mea. Îşi 
dorea s-o cuprindă în braţe şi s-o strângă la piept, 
protejând-o de ororile nopţii, dar nu era posibil. Pe mâine- 
dimineaţă. : 

— Pe mâine-dimineaţă, repetă şi ea. Îţi mulţumesc, Alex. 
Pentru tot. Pentru că înţelegi, pentru că eşti aici şi pentru 
că mă laşi singură. 

El îi dădu drumul la mână, dar nu reuşi să se convingă să 
plece înainte de a-i mângâia părul greu şi lucios. Şuviţele 


mătăsoase îi torturară vârfurile degetelor. Lăsă mâna jos şi 
o strânse în pumn. 

— Somn uşor, domniţa mea. 

Strecură plosca de coniac în buzunarul halatului şi ieşi 
pe uşă, coborând amorţit scările. Tocmai intra în vechiul 
său dormitor, când Mackenzie ieşi din camera lui, aflată 
puţin mai jos pe coridor. 

Celălalt bărbat era îmbrăcat ca pentru a ieşi la vânătoare 
în noapte, dar se opri, în vreme ce privirea îi trădă 
surpriza, apoi încercarea de a ghici ce se întâmplase: 

— Mi s-a părut că am auzit o femeie ţipând mai devreme. 

— Probabil motani în călduri, spuse Randall scurt, do- 
rindu-şi al naibii de mult ca Mac să nu se fi aflat acolo, să 
vadă că mirele îşi părăsise mireasa. 

— Îmi închipui că orice femeie care a fost căsătorită cu 
lordul Branford are nevoie de... răbdare, spuse Mackenzie 
încet. 

Randall se încruntă. 

— Îmi place mai mult când eşti superficial şi insensibil. 

Chipul lui Mac se netezi, adoptând o expresie de 
amabilitate goală. 

— Cum doreşti. 

Se întoarse să plece, dar, din mers, atinse scurt umărul 
lui Randall. Simpatie din partea diavolului. 

Randall încuie uşa în urma lui. Draperiile erau trase şi 
lăsau să treacă suficientă lumină cât să se vadă că patul 
fusese dezbrăcat de aşternuturi, dar păturile şi plapuma 
erau împăturite frumos la picioarele patului. Ostenit, se 
întinse pe salteaua goală. Piciorul îl durea după atâta mers 
pe jos, deşi nu la fel de tare pe cât îl durea inima. 

Deci Julia îl iubise pe Branford. Acest lucru făcea ca totul 
să fie şi mai grav. Randall considerase că era posibil ca ea 
să-şi depăşească temerile şi să devină o soţie adevărată. 
Preţ de câteva momente trecătoare, păruse dornică s-o 
facă, chiar nerăbdătoare. Dar temerile se dovediseră mai 
puternice. 


Avea să-şi revină vreodată după acea trădare în dragoste, 
avea să poată iubi din nou? Era posibil ca trecutul ei să se 
dovedească un obstacol insurmontabil. 

Luă o înghiţitură prelungă de coniac. Plosca nu conţinea 
suficientă băutură cât să se îmbete, dar era probabil de 
ajuns cât să-i mai amorţească din durere. 

Coniacul nu reuşi să încălzească fiorul rece din sufletul 
Juliei. După ce Randall plecă, aprinse focul pregătit în 
şemineu, apoi se ghemui într-un colţ al canapelei mici. 
Ideea de a se târi sub pupitrul de scris o atrăgea, dar era 
lipsită de demnitate. Era cazul să se poarte ca un adult 
raţional, nu ca o copilă înspăimântată. 

Un colţ mic şi fricos din mintea ei o îndemna să fugă 
undeva unde nu o cunoştea nimeni, ca să poată lua totul de 
la început. Dar nu avea energie pentru aşa ceva, nici forţa 
de a face faţă unei asemenea singurătăţi. 

Fiindcă nu reuşise să şteargă trecutul cu buretele, 
singura cale de a merge mai departe era să treacă prin 
ruinele de coşmar ale primului său mariaj. Ceea ce însemna 
că era nevoită să-l analizeze pe Branford şi sentimentele pe 
care le nutrise faţă de el. 

Julia se sili să-şi dea jos halatul lejer şi cămaşa de noapte, 
pentru a-şi putea privi atent sânii marcați de cicatrici. În 
copilărie nu ştiuse să-şi aprecieze trupul tânăr şi sănătos. 
In pofida faptului că era scundă, avea un trup frumos. Nu 
extraordinar, dar plin de graţie şi bine proporţionat, demn 
de admiraţia bărbaţilor. Natura concepuse bărbaţii şi 
femeile tinere astfel încât să se găsească reciproc 
atrăgători. 

Acel sentiment firesc de acceptare a propriei persoane 
fusese distrus de prima ei căsnicie. Plăcerile senzuale 
ocazionale pe care le cunoscuse la început fuseseră în scurt 
timp înlocuite de ura faţă de trupul lui şialei. 

Literele pe care el i le încrustase cu sânge pe sâni 
pecetluiseră pentru totdeauna ura ei de sine. Era urâtă, 
mutilată. Niciun bărbat nu putea s-o dorească, după cum 
nici ea nu dorea niciun bărbat. Ani la rând, se străduise să 
nu-şi privească trupul cu cicatrici. Nu avea oglindă în 
dormitor şi devenise expertă în a se îmbrăca fără a-şi vedea 


corpul sau a se gândi la forma ei fizică mai mult decât era 
absolut necesar. 

Privind în urmă, îşi dădu seama că timpul, viaţa şi munca 
ei de infirmieră îi atenuaseră o mare parte din ura faţă de 
corpul uman. Adusese pe lume atât de mulţi copii concepuţi 
din dragoste. Văzuse legături sexuale profunde şi 
satisfăcătoare între soţ şi soţie. Şi-şi luase porţia de glume 
indecente, lascive într-un mod plăcut, fiindcă femeile 
căsătorite nu-şi ţineau gura în preajma unei moaşe rămase 
văduvă. 

Iniţialele de formă neregulată ale lui Branford, întinse pe 
pielea ei, aveau circa cinci centimetri lungime şi fuseseră 
tăiate în curbele din partea de sus a sânilor ei. Nu îi fusese 
uşor să le ignore. De-a lungul anilor, roşul aprins al literelor 
pălise, lăsând în urmă cicatrici albe, sub forma unor creste 
groase. 

Nu simţi nimic deosebit când îşi trecu degetele peste 
urmele din piele. „B” de la Branford, dispărut din viaţa ei şi 
din lume. „D” de la Daventry. Era o ironie faptul că, atunci 
când avea să sosească momentul, încă mai exista 
posibilitatea să devină contesă de Daventry. Dar cu un soţ 
care era, slavă Domnului, foarte diferit. 

Julia îşi trase înapoi cămaşa de noapte şi halatul şi se 
instală din nou pe canapea, cu privirea absentă fixată 
asupra focului pâlpâitor. De-abia împlinise şaisprezece ani 
când tatăl ei o anunţase că avea să se căsătorească cu 
moştenitorul titlului Daventry. 

Fusese crescută să se aştepte la un astfel de aranjament 
datorită rangului ei înalt. Deşi ar fi opus rezistenţă dacă l- 
ar fi întâlnit pe Branford şi l-ar fi găsit respingător, fusese 
încântată de alegerea făcută de tatăl său. 

Işi amintea mult prea clar cum îi zâmbise Branford când 
se întâlniseră prima dată. Era oacheş, arătos şi îmbrăcat la 
modă şi se declarase nebun de încântare să aibă o mireasă 
atât de frumoasă şi de elegantă. 

Julia îşi dorise să creadă că era frumoasă şi elegantă. Ce 
fată tânără nu şi-ar fi dorit aşa ceva? Până să ajungă să fie 


sărutată de Branford pentru a pecetlui logodna, era deja pe 
jumătate îndrăgostită de el. Nunta lor fusese cea mai 
grandioasă din acel sezon, bucurându-se de participarea a 
nu mai puţin de şapte membri ai familiei regale. Cu nimic 
mai prejos de ceea ce merita fiica ducelui de Castleton. 

Privind acum în urmă, îşi dădu seama că existaseră, încă 
de la început, semne că ceva era în neregulă cu Branford. 
Farmecul lui strălucitor, tăios ca un pumnal, îi stârnea 
uneori nelinişti profunde. Se amuza în mod straniu din 
motive pe care ea nu le înţelegea. Insă Julia îşi ignorase 
orbeşte instinctele. 

Deflorarea ei fusese şocant de dureroasă, dar, după 
aceea, o ţinuse în braţe şi îi spusese că acea durere era 
normală. De-abia mult mai târziu îşi dăduse seama că 
Branford nu făcuse niciun efort să fie blând şi că, în spatele 
falsei sale simpatii, se ascundea plăcerea de a-i fi provocat 
durere. 

Julia era o tânără femeie normală şi, la început, i se 
întâmpla uneori să simtă plăcere în timpul contactelor lor. 
Dar, din ce în ce mai des, sfârşea plângând. Branford îşi 
cerea iertare cu aparentă sinceritate, iar ea ajungea să 
simtă că vina îi aparţinea. Era prea tânără, prea mică, prea 
proastă pentru a fi o soţie bună. 

Găsise întreaga situaţie prea ruşinoasă pentru a putea s- 
o discute cu oricine altcineva. Ea era Lady Julia Raines, 
vicontesă Branford, şi nu avea să-şi dezvăluie slăbiciunile. 

De-abia treptat începuse să observe strălucirea infamă 
din ochii lui atunci când ea suferea. Şi, mai târziu, înţelese 
că Branford făcuse uneori eforturi pentru a-i fi pe plac, 
astfel încât ea să privească mai încrezătoare mariajul lor. 
Incepea atunci să creadă că slăbiciunile ei fuseseră 
aproape vindecate şi că totul avea să fie bine. 

Când se credea îndrăgostită de el, era vulnerabilă, iar lui 
îi era mai uşor s-o rănească. 

Julia fusese devastată prima dată când el îi spusese că se 
culcase cu o altă femeie, care se dovedise o parteneră de 
pat infinit mai satisfăcătoare. În scurt timp însă, ajunse să 


simtă uşurare la gândul că avea amante. Din păcate, nu-şi 
putea ignora soţia oficială, întrucât erau obligaţi să 
producă un moştenitor. 

Privea cu ochi buni călătoriile lui la Londra, fiindcă ea 
era lăsată în pace la ţară. Singură, reuşea să se gândească 
şi să înţeleagă ce mult greşise căsătorindu-se cu el. Începu 
să-l evite când se întorcea în casa lor de la ţară. Indiferenţa 
ei tot mai pronunţată în faţa manipulării sale emoţionale îi 
stârnea furia. 

Atunci începură bătăile. 

Punctul culminant fu atunci când rămase grea, şi tot 
sarcina ar fi fost poarta ei spre libertate. Rugându-se să-i 
nască lui Branford un fiu şi un moştenitor sănătos - şi să-i 
fie permis să se ocupe ea în cea mai mare parte de educaţia 
copilului până la vârsta la care ar fi putut fi trimis la şcoală 
-, îi ceru să se despartă. Acea rugăminte declanşase în el 
violenţa cumplită în urma căreia murise, iar ea scăpase ca 
prin urechile acului. 

Ar fi putut face ceva diferit? Era prea bine-crescută 
pentru a declanşa un scandal, aşa că nu-i trecuse niciodată 
prin minte că ar putea să fugă. Era o raritate printre 
cuplurile de aristocrați să trăiască vieţi separate. Datoria 
sa de soţie era să-i ofere soţului ei un moştenitor. Din 
moment ce Branford o dispreţuia, cu siguranţă avea să-i 
permită bucuros să păstreze distanţa după ce avea un fiu. 

Dar el nu acceptase acea soluţie civilizată şi încercase s-o 
ucidă. Începu să tremure când în minte i se aprinseră scene 
din acea oribilă ultimă noapte. 

Cărbunii incandescenţi din şemineu se prăbuşiră şi o 
făcură să conştientizeze o realitate dură. Se bucura că 
Branford era mort. 

Conştiinţa faptului că ea îi provocase moartea o apăsase 
greu pe suflet în toţi aceşti ani. Nu ar fi făcut niciodată rău 
unei alte fiinţe vii în mod intenţionat. 

Dar dacă Branford ar fi supravieţuit, ea nu ar mai fi avut 
niciodată o viaţă a ei. Oare sentimentul de vinovăţie se 
datora senzaţiei de uşurare? Poate. Dar vinovăția nu avea 


să schimbe trecutul, iar dacă unuia dintre ei îi fusese sortit 
să moară, se bucura că acela fusese Branford. 

Branford cel malefic, tragic, pe jumătate nebun. Mai 
aruncă o lopată de cărbuni în foc şi urmări scânteile ce se 
aprinseră, ridicându-se spre coş. Furia şi durerea ei erau ca 
acei cărbuni arzători, îi pârjoleau sufletul. Îşi imagină furia 
consumată de flăcări, cu cenuşa ridicându-se şi pierzân- du- 
se în noapte. Una câte una, îşi aruncă în foc amintirile 
dureroase. Branford nu putea s-o mai rănească decât dacă 
Julia îi permitea... 

lar ea nu avea să-i mai permită. 

Un sentiment fragil de pace se cuibări adânc în sufletul 
ei. Se instală din nou pe canapea, ştiind că datora acea 
pace bunătăţii noului soţ şi faptului că acesta o accepta cu 
toate imperfecţiunile ei. 

Dacă l-ar fi cunoscut pe Randall la şaisprezece ani, ar fi 
fost oare atrasă de el? Şi-l imagină subţire, blond, tăcut şi 
puternic, dar necălit încă pentru a deveni bărbatul 
formidabil care era în prezent. Cât de regretabil era să ştie 
că, la şaisprezece ani, l-ar fi preferat poate pe mai galantul 
Branford. 

Dar acum era o femeie matură, încercată de viaţă. Şi ce-i 
spuneau instinctele despre noul ei soț? Că era un bărbat de 
onoare, care nu ar fi rănit-o niciodată în mod intenţionat. 
Branford îi zâmbise când se întâlniseră prima dată. Randall 
îi aruncase o privire posacă. O privire posacă, dar sinceră 
se dovedise mai benefică pentru ea decât zâmbetul 
încântător, dar mincinos al lui Bran. 

Deşi acceptase propunerea lui Randall cu intenţia de a 
fugi pe uşa din dos dacă mariajul lua o turnură proastă, 
subestimase puterea jurămintelor de nuntă. Se angajase 
faţă de el oferindu-i cuvântul ei, atât la altar, cât şi în seara 
aceea, din nou, înainte să plece din cameră. La bine şi la 
rău, nu avea să-i fie uşor să se retragă din această căsnicie. 

Oare lui Randall i-ar fi fost mai bine fără ea? spusese că 
nu-l deranja faptul că era stearpă, dar era posibil ca acest 


lucru să se schimbe acum, de vreme ce se retrăsese din 
armată şi intra în ritmul unei vieţi normale. 

Nu. Nu avea dreptul să ia acea decizie în locul lui. 
Indiferent ce motive ar fi avut, ea era cea pe care o alesese, 
iar dacă l-ar fi abandonat, l-ar fi făcut să sufere. Randall nu 
merita asta. 

Dacă tot înfrunta adevărul, recunoscu faţă de ea că îl 
prefera pe el de soţ oricărui alt bărbat. li plăceau umorul 
lui sec şi inteligenţa, precum şi prietenia ce se dezvolta 
între ei. Şi mai surprinzător era faptul că-i plăcea trupul lui 
îngrijit şi puternic şi chipul acela frumos, cu trăsături 
sculptate, care reuşea atât de bine să-i ascundă 
sentimentele. 

Avea şi el cicatrici. Poate că împreună aveau să şi le 
vindece. 


Fiindcă lucrurile îi fuseseră mutate în apartamentul 
nupţial în ziua precedentă, Randall fu nevoit să urce a doua 
zi dimineaţă. Nu era sigur ce anume avea să găsească, dar, 
cel puţin, Julia îi promisese că nu avea să dispară în toiul 
nopţii. 

— Intră. 

Vocea Juliei părea destul de normală. Intră în cameră şi o 
găsi îmbrăcată de călătorie, într-o rochie albastră drăguță. 
Expresia ei era calmă, fără urme ale izbucnirii din noaptea 
precedentă. 

— Hainele mele sunt aici, spuse Randall pe un ton de 
scuză. 

— Ştiu. Te aşteptam. Arătă spre o tavă pe care se aflau 
un ceainic aburind, căni şi biscuiţi. O cameristă tocmai a 
adus astea. Vrei o ceaşcă de ceai? 

— Te rog. Inchise uşa, bucuros că se restabilise norma- 
litatea. Cum te simţi în dimineaţa asta? 

Intrebarea nu era doar una de politeţe. 

Julia se întinse după ceainic, schiţând un zâmbet frânt: 

— Mi-am petrecut noaptea luptându-mă cu fantome, dar 
cred că am învins. 


Se pregăti sufleteşte pentru ceea ce trebuia spus. 

— Doreşti o anulare? Fiindcă nu s-a consumat căsătoria, 
nu ar fi dificil de obţinut. Inţelegerea noastră iniţială era ca 
eu să te pot atinge în fiecare zi, iar tu să-mi spui când e de 
ajuns. Poate că... ţi-am cerut prea mult. Cum cuvintele lui 
rămaseră suspendate dureros în aer, adăugă: Indiferent ce 
decizi, voi face tot ce-mi stă în putinţă să te protejez de 
Daventry. 

Mâna Juliei înlemni, oprindu-se cu ceainicul în aer. 

— Dar tu îți doreşti o anulare? Ar fi... de înțeles, date 
fiind circumstanțele. 

Un adevărat gentleman ar trebui să se conformeze 
dorinţei doamnei, dar, dacă existase vreodată un moment în 
care era nevoie de sinceritate, acesta era. Conştient de 
faptul că ceea ce spunea putea schimba cursul întregii sale 
vieţi, spuse: 

— Sunt cât se poate de sigur că nu vreau să pun capăt 
căsătoriei noastre. Dar, dacă nu suporţi să fii atinsă de 
mine, poate că asta e singura soluţie. 

Julia puse jos ceainicul şi străbătu încăperea, oprindu-se 
în faţa lui. Cu o privire cercetătoare, îi cuprinse faţa cu o 
mână. Nu se răsese, deci firele de păr îi zgâriau probabil 
palma. Părea foarte serioasă şi insuportabil de frumoasă. 

— Îmi pare rău pentru azi-noapte, Alex, spuse ea încet. 
N-o să se mai întâmple. Ezitând, se aplecă în faţă şi îşi 
petrecu braţele în jurul taliei lui. Se înfioră puţin când se 
lipi de el, bucată cu bucată din corpul ei moale. Sânii i se 
mulară pe pieptul lui, apoi trunchiul i se lipi uşor de al lui. 
Intr-un sfârşit, capul ajunse să i se odihnească pe umăr. 

Randall fu mişcat de încrederea ei, cuprins de o tandreţe 
mută. Niciun soldat asediind o cetate fortificată nu s-ar fi 
dovedit mai curajos. Creştetul capului ei îi ajungea exact la 
bărbie, iar când îi mângâie părul, simţi un parfum uşor 
aspru, de lavandă: 

— Noaptea trecută a fost interesantă şi a avut o oarecare 
valoare educativă, murmură el. Dar aş prefera să nu repet 
experienţa. 


Ea râse puţin, respiraţia ei înfierbântându-i umărul 
halatului: 

— Incă mai sunt obstacole-n cale. Dar cred că acesta a 
fost cel mai dificil. 

După aceea nu mai spuse niciunul nimic. Se mulţumiră să 
se strângă în braţe. Mâna lui dreaptă o mângâie blând pe 
spate, explorând arcurile coastelor şi forţa de oţel a 
coloanei. Randall închise ochii, mulţumit să absoarbă 
esenţa din soţia sa. Dulceaţă şi lavandă. 

Nu fusese acea noapte a nunţii la care sperase. Dar era 
un început. 


Capitolul 16 


Întoarcerea la Casa Rose fu o dezamăgire pentru Julia. 
Bătu la uşă de mai multe ori, fără a primi un răspuns, iar 
uşa se dovedi încuiată când încercă s-o deschidă. In toţi 
acei ani pe care îi petrecuse în Hartley, casa nu fusese 
aproape niciodată încuiată. 

— Probabil că Jenny Watson a ieşit pentru câteva ore, 
spuse Randall. 

— Sper că ai dreptate. Julia se dădu spre stânga şi pipăi 
locul de sub pervazul ferestrei de la salon. Bun, cheia era 
încă acolo. Descuie uşa şi intră, apoi oftă uşurată. Totul 
pare în regulă. 

Casa era îngrijită şi părea locuită. Julia văzu aluat de 
pâine pus la dospit într-un bol în bucătărie. Zâmbi când 
motanul ei tigrat apăru şi i se încolăci printre glezne. 
Ridicând pisica în braţe, o întrebă: 

— Ce mai faci, Whiskers? 

— Nu pare să fi sărit peste prea multe mese, remarcă 
Mackenzie. 

Cu cei doi bărbaţi masivi prezenţi acolo, vila părea foarte 
mică. 

— Viaţa merge mai departe şi se pare că Jenny şi 
Whiskers s-au acomodat plecării mele. 

Uşurarea era uriaşă. 

— E ciudat să fii din nou aici? o întrebă Randall. 

— Da. Julia se încruntă, gândindu-se la reacţia ei. Totul 
pare neschimbat, dar viaţa mea a fost complet dată peste 
cap. Am fost atâţia ani doamna Bancroft, utilă şi în 
siguranţă. Acum, doamna Bancroft a dispărut pentru 
totdeauna. 

— Ea nu a existat niciodată cu adevărat, spuse Randall 
încet. 

— Cred că nu. 

Dar doamna Bancroft i se păruse cât se poate de reală 
preţ de ani buni. 


— Va dura mult să-ţi iei lucrurile? o întrebă el. 

Julia clătină din cap. Prea puţine lucruri din viaţa ei de 
moaşă aveau să-i fie necesare în noua existenţă. 

— Până termin, Jenny şi Molly se vor întoarce de oriunde 
s-ar fi dus, aşa că voi putea să le liniştesc şi să-mi iau 
rămas-bun. 

Randall ezită. 

— Eu trebuie să merg la Conacul Hartley. Toți cei de 
acolo vor dori să ştie că eşti în siguranţă şi trebuie să mă 
asigur şi că Grand Turk a fost trimis înapoi aşa cum se 
cuvine. Dar nu vreau să te las singură. 

Fuseseră toţi cu ochii în patru pe drumul dintre Carlisle 
şi Hartley. Deşi nu văzuseră nici urmă de Crockett sau de 
oamenii lui, Julia îşi dădea seama că Randall rămânea 
prudent. 

— Stau eu cu Lady Julia, spuse Mackenzie. N-am s-o scap 
din ochi. 

Randall se relaxă: 

— Bine. Când trec din nou prin sat, la întoarcere, o să 
rezerv o cameră la han. N-o să lipsesc mult. 

— Voi fi bine, îl linişti Julia. Nu-i cazul să-ţi faci griji. 

— Probabil că nu, recunoscu el. Dar Hartley e singurul 
loc pe care Crockett îl poate supraveghea, ştiind că e foarte 
probabil să te întorci. 

Mackenzie se însufleţi la acel gând. 

— Nu m-ar deranja puţină distracţie. 

Julia se înfioră. 

— Prefer mult mai mult plictiseala. 

Randall rânji. 

— Am să încerc să fac din căsnicia noastră una cât mai 
plictisitoare posibil. 

Mackenzie râse, iar Randall o sărută uşor pe obraz pe 
Julia şi plecă. In sunetul lăsat de hurducăiala trăsurii ce se 
îndepărta, Julia întrebă: 

— Doreşti o ceaşcă de ceai sau o halbă din berea mea de 
ghimbir, domnule Mackenzie? 

— Berea de ghimbir mi-ar pica bine. 


Mackenzie veni în bucătărie după ea. Julia turnă într-o 
carafă înaltă băutura aromată, uşor acidulată. După ce o 
gustă, spuse: 

— Excelentă. Dacă vei fugi vreodată din căsnicia cu 
Randall şi vei dori să începi o viaţă nouă, ai putea deveni 
berăreasă. 

Julia tresări, turnându-şi şi ei un pahar mic. 

— Nu prea pot să fac glume pe tema asta. 

— Scuze. Am un simţ al umorului jalnic. Tonul îi deveni 
serios. Dar te asigur că Randall nu seamănă câtuşi de puţin 
cu Branford. 

— L-ai cunoscut pe primul meu soţ? 

— Ne intersectam ocazional la Londra, spuse Mackenzie 
strâmbându-se. Cea mai vie amintire a mea datează de 
când am avut proasta inspiraţie să-l bat la cărţi într-o 
nenorocită de casă de jocuri. M-a acuzat că am trişat, dar 
eu eram cunoscut acolo, iar Branford stârnise antipatie, aşa 
că a fost dat afară. Fireşte, m-a considerat vinovat de 
această umilinţă, aşa că el şi câţiva dintre băieţii lui m-au 
aşteptat şi m-au atacat când am plecat. Doar printr-un 
noroc chior am scăpat să nu fiu omorât în bătaie. 

Era îngrozitor de tipic pentru Branford. 

— Cum ai scăpat? 

— Ashton trecea pe acolo în trăsura lui, întorcându-se 
acasă dintr-un loc mai respectabil. A văzut bătaia şi m-a 
recunoscut, aşa că a oprit trăsura. Branford şi bătăuşii lui 
au fugit. Puteai avea încredere în Ashton că se va afla la 
locul potrivit în momentul potrivit. 

— Te-ai gândit să denunţi atacurile în faţa unui 
judecător? 

Mackenzie clătină din cap: 

— Nu mă aşteptam să rezolv prea multe cu un denunţ, 
fiindcă el era lordul Branford, moştenitor al unui titlu de 
conte, iar eu, un copil din flori, cu o reputaţie dubioasă. Din 
moment ce oricum urma să plec din Londra în scurt timp, 
am considerat incidentul ca pe o lecţie şi am hotărât să 
stau departe de oamenii care nu ştiu să piardă. 


Julia se întrebă dacă Branford ar fi putut fi potolit dacă ar 
fi suferit consecinţele comportamentului său ticălos. Dar 
averea şi influenţa familiei îl protejaseră de justiţie. 
Singurul om care avusese o mică influenţă asupra lui 
Branford fusese tatăl său, dar contele considerase că fiul 
său nu putea să greşească niciodată. Işi termină berea de 
ghimbir. 

— Ar fi cazul să încep să-mi strâng lucrurile. 

Puse deoparte paharul şi se îndreptă spre vechiul ei 
dormitor. Nimic nu se schimbase. Se părea că Jenny 
sperase că Julia avea să se întoarcă. Sau poate îi era greu 
să creadă că într-adevăr casa îi revenise ei. După ziua 
aceea, avea să devină a ei cu adevărat. Julia îi lăsase 
moştenire casa în testamentul şi în scrisoarea de adio 
redactate în grabă. Dar, din moment ce nu murise, avea să-i 
transfere legal titlul de proprietate înainte de a pleca din 
Hartley. Jenny şi fiica ei aveau să se bucure de siguranţa 
unui cămin pentru viitor. 

Majoritatea obiectelor cu valoare sentimentală ale Juliei 
erau păstrate în sertarul de jos al unei mese de toaletă. 
Câteva bijuterii de la mama ei, nu foarte valoroase, dar 
dragi. O carte de poezii de la bunica ei, alte lucruşoare din 
viaţa ei de dinainte. O pietricică de pe țărm, pe care i-o 
dăduse Molly când se târâse fericită pe plajă. Nimic legat 
de prima ei căsnicie. Suvenirele din acea perioadă îi erau 
marcate pe trup. 

În vreme ce-şi împacheta trecutul într-o geantă de voiaj, 
se gândi la cele două zile care se scurseseră de la 
spectaculos de melodramatica noapte a nunţii. Călătoria în 
spaţiul restrâns al unei trăsuri nu era tocmai o modalitate 
rea de a deveni mai relaxată în preajma soţului tău. Cum 
Mackenzie era şi el de faţă, Julia şi Randall nu discutaseră 
despre nimic important, dar până să oprească la un han în 
prima noapte de când plecaseră la drum, se simţea în stare 
să facă faţă perspectivei de a dormi în aceeaşi cameră cu 
soţul ei. Fusese recunoscătoare şi jenată când el, fără nicio 
vorbă, îşi aşternuse să doarmă pe podea. 


Pas cu pas. 

După ce-şi puse în bagaj obiectele din sertarul de la masa 
de toaletă, Julia verifică pupitrul de scris şi restul căsuţei, 
dar adăugă prea puţine alte lucruri în bagaj. Chiar şi 
notițele medicale pe care le păstrase în legătură cu 
pacienţii ei trebuiau să rămână acolo, pentru a fi folosite de 
Jenny. 

Fiindcă nici Jenny, nici Randall nu se întorseseră, Julia îl 
căută pe Mackenzie, care se aşezase confortabil în camera 
de zi. 

— Făcutul bagajelor mi-a luat mai puţin timp decât aş fi 
crezut, spuse ea. O să fac o plimbare până la țărm, să-mi 
iau rămas-bun de la mare. 

Mackenzie îşi goli carafa şi o puse deoparte. 

— Vin cu tine. 

— Sinceră să fiu, aş prefera să merg singură. Serios 
vorbind, nu cred că e nevoie să mă protejezi. 

— Randall m-ar jupui de viu dacă nu te-aş însoţi. 
Mackenzie se ridică în picioare. Capul aproape că-i atingea 
tavanul jos. Ar fi bine să-i scrii un bileţel lui Randall, ca să 
ştie unde suntem când se întoarce. 

Julia îşi imagină cum ar fi reacţionat Randall dacă ar fi 
găsit căsuţa goală, aşa că mâzgăli un bileţel şi îl prinse pe 
uşa de la intrare. Apoi, porni la drum, cu Mackenzie lângă 
ea. 

— Cât de departe e ţărmul? întrebă el. 

— La zece minute de mers pe jos. Nu există niciun loc în 
Hartley care să nu fie aproape de mare. 

li plăcuse mult acest lucru legat de casa în care se 
refugiase. 

Julia merse în faţă, de-a lungul unui drumeag ce se furişa 
printre dealuri presărate ici-colo de oi ieşite la păscut. 
leşiră pe o plajă îngustă de nisip şi de pietriş, mărginită de 
zidul de piatră care împiedica oile să se piardă în mare. 
Mackenzie întrebă: 

— Ăsta e locul unde a fost adus la țărm corpul lui Ashton 
când s-a înecat? 


— Prea mult spus s-a înecat şi, nu, a fost de cealaltă 
parte a acestei mici peninsule, mai jos de Conacul Hartley. 
Arătă spre sud. Slava Domnului că l-a descoperit Mariah! 
Până dimineaţă, ar fi murit probabil din cauza condiţiilor 
vitrege. 

Se plimbă pe nisipul tare, de culoare întunecată, evitând 
pietrele netezite de apă şi încâlcelile de alge. Această mică 
plajă fusese refugiul ei privat, locul în care venea atunci 
când avea nevoie de linişte. li plăcea veşnicia nemăsurată a 
mării. Simţind poate acest lucru, Mackenzie rămase cu 
vreo câţiva paşi în urma ei. 

Ka-bum! Sunetul unui bubuit ascuţit răsună deasupra 
apei, urmat, o clipă mai târziu, de un al doilea bubuit. 
Nisipul fu împroşcat în aer la doar câţiva centimetri în faţa 
ei. „Doar nu erau gloanţe...?” 

Injurând, Mackenzie o prinse pe Julia şi o trase la 
pământ, în spatele zidului de piatră ce mărginea păşunea. 
Ea se chinui să inspire când el se întinse pe jumătate 
deasupra ei, protejând-o cu propriul lui corp. 

Paznicul ei scoase ca prin magie un pistol de undeva. Cu 
o eficienţă rece, încărcă pistolul şi înălţă capul deasupra 
zidului, cât să lanseze rapid un foc. Detunătura fu 
asurzitoare, foarte aproape de urechile Juliei. 

Mackenzie se piti în spatele zidului când inamicul trase şi 
el. Reîncărcându-şi pistolul, zise blând: 

— Aş spune că urmăritorii tăi ne-au găsit. 

Inima Juliei începu să bată nebuneşte din cauza şocului, 
dar reuşi să-şi păstreze vocea calmă. 

— Se pare că Randall avea dreptate. 

Alte două gloanţe sfâşiară aerul. Mackenzie cobori 
privirea spre nisip, pentru a vedea unde ajungeau 
gloanţele. 

— Sunt doi bărbaţi şi ne-au detectat poziţia. Suntem în 
siguranţă deocamdată fiindcă nu sunt ţintaşi prea buni. 
Pentru că păşunea nu le oferă adăpost, nu pot să vină după 
noi fără să fie împuşcaţi, dar nici noi nu putem să ne 
retragem. Suntem într-o situaţie fără ieşire. 


— Pentru cât timp? 

Băgă mâna sub şold, scoțând o piatră cu muchii ascuţite. 
Aveau să-i apară vânătăi până dimineaţa. 

Mackenzie ridică din umeri, aruncând din nou o privire 
rapidă pe deasupra zidului. Se feri când un alt glonţ trecu 
pe lângă ei. 

— Nu mult. Randall va auzi focurile de armă şi se va 
ocupa de ticăloşi când se va întoarce de la conac. 

Gândindu-se că părea prea relaxat, Julia spuse cu 
asprime: 

— Ai mare încredere în abilităţile lui Randall. 

— Pe bună dreptate. 

Trase pe deasupra zidului. I se răspunse cu două focuri 
de armă. 

Era ceva familiar în felul în care se mişca, iar după o 
clipă, reuşi să-şi dea seama: 

— Ai fost şi tu în armată? 

— Am făcut parte din regimentul condus de Randall în 
Portugalia. Mackenzie îi aruncă un rânjet hoţesc. Dar am 
fost dat afară şi m-am întors în Anglia. 

„Dat afară.” [i fusese retras rangul. Dar, cu siguranţă, nu 
pentru laşitate: 

— A fost vorba de o femeie? încercă să ghicească. 

El râse. 

— Eşti mult prea perspicace. 

Când ea se foi să-şi găsească o poziţie mai confortabilă, 
Mackenzie îşi puse mâna mare peste umărul ei, împingând- 
o din nou la pământ. 

— Nu te mişca. Zidul ăsta nu e prea înalt. 

— Tu rişti mai mult decât mine, fiindcă te expui mai mult, 
remarcă ea. 

El ridică din nou din umeri. 

— După cum ziceam, trag al naibii de prost. 

Minutele care urmară se scurseră agonizant de încet. Din 
când în când, atacatorii lor trăgeau din nou, iar Mackenzie 
le răspundea trăgând şi el, pentru a-i împiedica să se 
apropie. Julia stătea culcată pe nisipul rece, cu pietre tari 


înfigându-i-se în spate, dorindu-şi să fi apreciat mai mult 
viaţa liniştită de care avusese parte. 

Se auzi un alt foc de armă. Mackenzie îşi plecă iute capul 
într-o parte. 

— Şi-a făcut apariţia şi Randall. 

Ea îl privi stăruitor. 

— De unde ştii? 

— Sunetul carabinei sale. E diferită de cea cu care trag 
ceilalţi doi. 

— Ai nişte talente foarte interesante, domnule 
Mackenzie, spuse ea sec. 

— Niciunul dintre ele nu mă ajută să-mi câştig existenţa 
în mod onorabil. Işi verifică pistolul, apoi se ghemui. Mă 
duc să-i dau o mână de ajutor. Să fim în număr egal. 

Ea îl prinse de braţ pentru a-l trage în jos. 

— Vei fi împuşcat! 

— Randall o să-i oblige să rămână feriţi, îi explică 
Mackenzie, desprinzându-i mâna. Fiindcă ştiu destul de 
sigur unde sunt ticăloşii ăştia, Randall şi cu mine ar trebui 
să reuşim să terminăm treaba repede. Tu rămâi pitită până 
vei fi în siguranţă. Randall sau eu vom veni apoi să te luăm. 

Apoi dispăru, mişcându-se repede pentru cineva obligat 
să rămână ghemuit şi folosindu-se de orice adăpost îi ieşea 
în cale. Era greu de crezut că totul se petrecea în doar 
câteva minute, căci timpul i se părea nesfârşit. 

Se auzi o rafală de focuri. Julia se înfioră, nereuşind să 
deosebească armele între ele. Mai rău, auzi un bărbat 
ţipând. Un alt strigăt - era acelaşi bărbat sau un altul? Era 
vocea lui Randall? Nu-şi dădea seama exact. 

Instinctul îi spunea să se ridice şi să vadă dacă era cineva 
rănit, dar ar fi fost o prostie să se facă văzută ca ţintă. Işi 
înfipse degetele în nisip, străduindu-se să-şi ţină în frâu 
tensiunea. 

Julia închise ochii şi se rugă ca soţul ei şi Mackenzie să 
scape cu bine. Ştia că neliniştea ei nu-şi avea rostul - 
Randall era, fără îndoială, la fel de sigur de succes ca 


Mackenzie. Dar ea nu era soldat şi avea tot dreptul să fie 
înspăimântată. 


— Julia! 

__ Cu carabina în mână, Randall alergă până la mica plajă. 
În mod cert, ea era în siguranţă, dar avea nevoie să se 
convingă cu propriii ochi. 

Silueta ei măruntă apăru brusc din spatele zidului de 
piatră şi Julia se aruncă în braţele lui: 

— Mi-a fost atât de teamă că ai să fii rănit! Ce s-a 
întâmplat? Mackenzie e bine? 

Randall o strânse în braţe, simțind cum îi bubuia inima, îi 
părea rău că fusese atât de tulburată, dar era uimitor de 
plăcut sentimentul de a şti că fusese îngrijorată pentru el. 

— Doi atacatori, spuse scurt. Unul e mort, celălalt a fugit. 
Crockett nu era printre ei. Mac a fost zgâriat de un glonţ, 
dar nimic grav. 

Julia oftă uşurată şi-l strânse în braţe preţ de încă o clipă 
înainte de a se da înapoi. 

— Ar fi bine să arunc o privire la rana lui. Eşti sigur că 
celălalt bărbat e mort? 

— Cât se poate de sigur. 

Intuind că Julia ar prefera să nu audă şi alte detalii, îşi 
trecu protector braţul în jurul ei, conducând-o pe cărare. 

Bărbatul mort era întins pe drumeagul din vârful 
dealului, cu haina întinsă peste faţă. Mackenzie era aşezat 
pe zidul de piatră aflat la câţiva metri distanţă, alb la faţă. 
Julia examină pansamentul rudimentar pe care îl aplicase 
Randall pe antebraţul stâng al lui Mac înainte de a veni 
după ea. Eşarfa pe care o folosise drept bandaj avea pete 
purpurii, dar sângerarea se oprise. 

— Rana ar trebui curățată şi bandajată din nou, dar e 
bine deocamdată. Examină chipul lui Mac, încruntându-se. 
Asta e singura ta rană? Pari a fi pe punctul de a intra în şoc. 

— Nu-i place să vadă sânge, explică Randall. 

Julia clipi surprinsă. 


— Atunci, cu certitudine ţi-a fost greu în armată, 
domnule Mackenzie. 

— Nu mă deranjează sângele altor oameni, spuse Mac 
contrariat. Sângele meu e cel care mă face să-mi pierd 
puterile. 

Randall aprecie faptul că Julia se abţinu să zâmbească. 
Pe un ton grav, Julia spuse: 

— Reuşeşti să ajungi pe jos până înapoi la căsuţa mea? Te 
pot bandaja cum se cuvine acolo. 

— Cu cât mai repede, cu atât mai bine. 

Mac se ridică, clătinându-se. 

Randall îl prinse de braţ pentru a-l stabiliza. Slăbiciunea 
lui Mackenzie în faţa rănilor ar fi putut părea ciudată 
pentru un bărbat solid, cu experienţă militară, dar era cât 
se poate de reală. 

— Soții Townsend s-au întors acasă, spuse Randall. Am 
fost invitaţi să ne petrecem noaptea la ei, aşa că, după ce te 
bandajează Julia, putem merge la conac. 

— Bine, spuse Julia. Speram să apuc să-i văd înainte de a 
pleca din Hartley. Privi cadavrul, muşcându-şi buza. Ar 
trebui să văd dacă e unul dintre bărbaţii care m-au răpit. 

— Dacă doreşti. 

Ezitând, Randall îngenunche şi dădu la o parte haina 
care acoperea chipul bărbatului. Un glonţ străbătuse ţeasta 
ticălosului, dar trăsăturile îi erau recognoscibile. 

— El a condus trăsura, spuse Julia fără nicio expresie. Nu 
am auzit niciodată cum îl cheamă. 

Gândindu-se că era păcat că nu fusese împuşcat 
Crockett, Randall spuse: 

— Townsend e judecător, ceea ce ne va prinde bine ca să 
rezolvăm povestea asta. 

li întoarseră spatele bărbatului mort şi porniră spre 
vechea căsuţă a Juliei, dar ea mai aruncă o ultimă privire 
spre mare. Randall intui că, în viitor, nu avea să mai simtă 
la fel în privinţa plajei ei private. 


Capitolul 17 


Julia se aşeză cu atenţie în baia de şezut cu un oftat de 
recunoştinţă. Ziua fusese lungă şi obositoare, dar soţii 
Townsend instalaseră o mare varietate de dispozitive 
menite să ofere confort în Conacul Hartley de când Charles 
câştigase domeniul la cărţi. Baia spațioasă, ascunsă după 
un paravan într-un colţ al dormitorului lor, se număra 
printre acestea. 

Cât timp Julia curăţase şi rebandajase braţul lui 
Mackenzie la căsuţă, se întorseseră şi Jenny şi Molly. 
Reîntâlnirea dintre cele două femei fusese grandioasă, cu 
îmbrăţişări şi lacrimi. Deşi Jenny era încântată de faptul că 
cea care o învățase era în siguranţă, Julia îşi dădu seama că 
ucenica ei începea să se descurce pe cont propriu ca moaşă 
în zonă. Jenny Watson avea să fie foarte bună pentru 
Hartley. 

După ce femeile îşi luară rămas-bun cu lacrimi în ochi, 
Julia şi însoțitorii ei se îndreptară spre conac. Soții 
Townsend se întorseseră acasă exact în dimineaţa aceea. 
Charles Townsend fusese pe punctul de a-i anunţa pe 
ducele şi pe ducesa de Ashton despre răpirea Juliei, când 
apăruse Randall şi îi asigurase că aceasta era în siguranţă. 

O mare parte din restul zilei se scurse cu explicaţii 
despre rangul Juliei şi despre recentul ei mariaj. Sarah 
Townsend, sora geamănă a lui Mariah, găsi întreaga 
poveste extrem de romantică. Julia speră ca tânăra să nu 
aibă parte de o astfel de „poveste romantică” în viaţa ei. 

În vreme ce Julia se îmbăia, Randall şi Mackenzie se 
retrăseseră cu Charles Townsend să discute detaliile 
tulburi ale uciderii ticăloşilor din Hartley. Julia se întrebă 
care dintre bărbaţi trăsese focul ucigaş, apoi decise că 
prefera să nu ştie. Amândoi fuseseră soldaţi. Amândoi 
făceau ceea ce trebuia făcut. 

Cum avea să fie viaţa în viitor? Spera că Randall avea 
dreptate când considera că Daventry urma să înceteze 


vânătoarea după ce afla că Julia era acum soţia lui Randall. 
N-ar fi putut suporta să-şi trăiască restul vieţii în umbra 
violenţei. Şi mai îngrozitor era gândul că şi alţii ar putea 
suferi de pe urma furiei lui Daventry. 

Inchise ochii, savurând uleiul de lavandă parfumat ce 
fusese adăugat în apa fierbinte. Aţipise probabil, căci se 
trezi tresărind când se deschise uşa dormitorului. 

— Julia? o strigă Randall. 

Deşi baia de şezut era în spatele unui paravan, se jenă să 
se ştie goală în aceeaşi cameră cu soţul ei. Se ridică în 
grabă, încercând să nu stropească apă pe covor. 

— Savuram cam prea din plin apa fierbinte, spuse ea, 
întinzându-se după un prosop. 

Se auzi un clinchet de sticlă ciocnindu-se de lemn. 

— Nu-i nevoie să te grăbeşti, spuse el. Townsend mi-a 
oferit baia de şezut din camera lui de baie, aşa că m-am 
îmbăiat şi eu. 

Cămaşa de noapte a Juliei şi halatul erau întinse peste 
paravan, prin urmare, se îmbrăcă în grabă şi ieşi de după 
el, desfăcându-şi părul din ace. Randall se instalase într-un 
fotoliu. După ce se îmbăiase, îşi pusese doar pantalonii, 
lăsându-şi cămaşa nelegată. Părul lui blond căpătase o 
nuanţă mai întunecată datorită umezelii şi arăta relaxat, 
fericit şi de o frumuseţe fatală. 

— Supravieţuieşti mult mai bine decât mine tentativelor 
de asasinat, spuse Julia tristă. 

— Ca în majoritatea activităţilor, totul ţine de exerciţiu. 
Arătă spre masa dintre cele două fotolii pe care se afla un 
pahar de brandy şi o cană aburindă. Am adus coniac pentru 
mine, plus un amestec despre care bucătăreasa zicea că îţi 
place. Cred că e lapte cald cu mirodenii şi ceva tărie. 

— Punciul cu lapte fierbinte al lui Mariah, spuse Julia 
încântată. Işi luă peria de păr de pe masa de toaletă şi se 
aşeză în fotoliul aflat faţă în faţă cu cel al lui Randall. Ce 
drăguţ din partea doamnei Beckett! Mariah a învăţat de la 
bunica ei diverse leacuri de făcut în casă, inclusiv pe 


acesta. E delicios şi are un efect calmant după o zi grea. 
Poate vrei să guşti şi tu. 

Randal privi neîncrezător cana, în vreme ce ea luă o 
înghiţitură. 

— Poate altădată. 

Julia lăsă cana de punci şi începu să-şi descâlcească 
nodurile din părul ud. 

— Vor fi ceva probleme legate de uciderea omului lui 
Crockett? 

— Townsend consideră că trei martori respectabili, 
precum tu, eu şi Mackenzie, sunt suficienţi pentru a 
declara moartea lui o ucidere justificată, zâmbi larg 
Randall. Deşi e cam mult spus să-l numeşti pe Mac 
respectabil. 

— Cu toate că îl tachinezi, ai încredere în el, spuse Julia 
gânditoare. În mod cert, a avut bine grijă de mine azi. 

— Ştiam că aşa va fi. Gândeşte sănătos în probleme 
importante. Randall se încruntă, urmărind-o cum îşi peria 
părul. Eviţi să te uiţi în oglinzi mai mult decât orice altă 
femeie frumoasă pe care am cunoscut-o vreodată. 

Ea înlemni, simțind un nod în stomac. li luă câteva clipe 
până răspunse. 

— Asta fiindcă nu sunt frumoasă. Găsesc că e... mai 
confortabil să evit oglinzile. 

— Dar tu eşti frumoasă, Julia, spuse el încet. Ştiu că ai 
fost nevoită să te ascunzi preţ de mulţi ani, dar acum nu 
mai trebuie. 

Mâinile Juliei se încleştară pe peria pe care o ţinea în 
poale. 

— De la noaptea aceea din Edinburgh am încercat să mă 
împac cu... felul în care am fost desfigurată. Va... dura o 
vreme. 

— Nu eşti desfigurată, spuse el ferm. Da, ai cicatrici pe 
trupul tău minunat, dar frumuseţea nu are nevoie de 
perfecţiune, iar cicatricile tale nici măcar nu sunt vizibile. 

— Nu pot uita că sunt acolo şi mă fac să mă simt urâtă, 
spuse ea tensionată, dorindu-şi ca Randall să renunţe la 


subiect şi să nu-l mai pomenească niciodată. 

Il auzi sorbind din paharul de coniac. 

— Îmi pare rău că mă consideri urât, spuse el. Speram să 
par cel puţin prezentabil în ochii tăi. 

Privirea ei se ridică brusc spre el: 

— De ce spui o asemenea prostie? Eşti de o frumuseţe 
clasică. Înspăimântătoare. E imposibil să nu ştii asta. 

— Dacă cicatricile sunt sursa urâţeniei, eu trebuie să fiu 
respingător, spuse el rece. Ai văzut în ce hal de nedescris e 
partea dreaptă a trunchiului meu şi piciorul, dar acelea nu 
sunt nici pe departe singurele mele cicatrici. Se ridică în 
picioare şi îşi trase cămaşa peste cap, dându-şi la iveală 
bustul gol. Mă îndoiesc că te-ai mai aflat vreodată în 
preajma unui bărbat care să aibă atât de multe cicatrici ca 
mine. 

Julia îl ţintui cu privirea când Randall se întoarse să-şi 
expună spatele, înainte de a reveni cu faţa spre ea. Umerii 
lui laţi, trupul cu musculatură puternică şi talia zveltă erau 
toate frumoase - şi marcate de cicatrici cât se poate de 
diverse. Unele erau mai palide, altele ieşeau mai puternic 
în evidenţă. Erau linii subţiri şi noduri neregulate de ţesut 
incomplet vindecat. Partea dreaptă îi era marcată de 
fragmentele de şrapnel care îi provocaseră răni atât de 
cumplite la picior. Corpul lui era ca o hartă de durere şi de 
răni. 

Cu buzele uscate, ea atinse o cicatrice lungă şi subţire ce 
se curba în jurul umărului lui drept. 

— Asta cum ai căpătat-o? 

— De la sabia unui francez, în timpul retragerii spre 
Corunna. Eu am sângerat, el a murit. Se încruntă privindu- 
şi corpul. Cu siguranţă, fiecare cicatrice are o poveste a ei, 
dar, sincer să fiu, nu mai ţin minte cum m-am ales cu toate. 
Răni minore, de cele mai multe ori. Mă vindec repede, dar 
îmi rămân mereu urme. 

— Ai o paletă uimitoare de cicatrici, recunoscu ea. Cele 
mai multe dintre ele nu sunt niciodată vizibile în public. 

Randall îşi arcui ironic sprâncenele. 


— Dar dacă şi cicatricile ascunse te fac urât... 

— E altceva pentru tine! Cicatricile tale sunt semne 
onorabile ale curajului. 

— Sunt dovada faptului că m-am priceput întotdeauna să 
mă feresc. Îngenunche în faţa ei. Înainte ca ea să-şi dea 
seama ce intenţiona să facă, Randall trase cămaşa şi 
halatul desfăcute de pe umerii ei şi îi prinse sânii în 
palmele lui mari şi calde. 

Julia oftă scurt, simțindu-se ca lovită de trăsnet. 

— Nu! 

— Când am hotărât iniţial să ne căsătorim, mi-ai acordat 
permisiunea de a te atinge, spuse el încet. Te deranjează 
atât de mult? îţi jur că n-am să te siluiesc. Inspiră adânc. 
Deşi asta îmi pune la încercare voinţa. Atingerea e cea care 
te tulbură? Sau faptul că cicatricile tale sunt expuse? 

Julia simţi impulsul să fugă. Sau să-l lovească pe 
nenorocitul acela. In schimb, îşi cobori privirea spre 
cicatricile care-i poceau curbele superioare ale sânilor şi se 
forţă să-şi analizeze reacţia. 

— Atingerea ta nu... e neplăcută. De fapt, chiar îi plăceau 
căldura şi atingerea palmelor lui tari pe pielea ei moale 
ascunsă. Dar cicatricile mă fac să mă simt imperfectă. 
Desfigurată. 

— Ceea ce ai avut de suferit e mai urât decât cel mai 
negru coşmar. Dar asta nu te face pe tine urâtă. Incepu să-i 
mângâie sfârcurile cu degetele mari, încet şi blând. 

Ea simţi un nou fior electric, de data aceasta de plăcere 
de netăgăduit. Sânii pe care îi detesta încă erau capabili de 
o reacţie senzuală. 

— Sunt sigur că, dacă te-ai fi căsătorit cu un bărbat 
rezonabil şi ţi-ai fi trăit viaţa într-o societate normală, ai fi 
fost oricum o femeie încântătoare şi bună la suflet. Dar nu 
ai avea forţa şi individualitatea care te fac atât de specială. 

Gura ei se schimonosi. 

— Ar trebui să fiu recunoscătoare că am fost torturată? 
Că am fost obligată să mă prefac moartă şi să fug, alegând 
să trăiesc în sărăcie? 


— Recunoscătoare? Nu. Dar toate aceste evenimente fac 
parte din tine la fel de mult ca frumosul tău păr castaniu şi 
încântătoarea, catifelata - înghiţi în sec -, fina ta piele. 
Viaţa ne face ceea ce suntem. A ta a fost grea, dar persoana 
creată de acele evenimente e... fascinantă. 

Ea, fascinantă? I-ar fi plăcut să creadă asta, dar gândul 
era prea nou şi prea neobişnuit. 

— Îţi... îţi mulţumesc pentru ceea ce încerci să faci, 
spuse nesigură, împingându-i mâinile. Dar nu pot suporta 
mai mult în seara asta. 

Acceptând acest lucru, Randall îi trase din nou, cu 
blândeţe, cămaşa şi halatul peste umeri, înainte de a se 
ridica în picioare şi de a se îndepărta. Julia oftă uşurată. 

Fiindcă pieptul gol al lui Randall îi distrăgea atenţia, Julia 
sorbi prelung din punciul care începea să se răcească, 
înainte de a se întoarce la periatul părului. 

— Nu sunt sigură dacă ai să-mi salvezi sufletul sau ai să 
mă aduci în pragul nebuniei, Alexander, spuse ea cu 
tristeţe. 

— Prima, sper eu. 

Deschise cufărul de haine şi îşi scoase halatul albastru 
indian. Acoperit, trupul său frumos era mai puţin năucitor, 
însă culoarea îi scotea şi mai mult în evidenţă părul blond şi 
ochii albaştri. Julia îşi plecă din nou privirea. 

— Vreau ca mariajul nostru să fie unul adevărat, domniţa 
mea, şi cred că asta se va întâmpla doar dacă ne vom 
accepta amândoi cicatricile. Cele din suflet şi pe cele de pe 
trup. Zâmbi uşor. Asta înseamnă că ai dreptul să mă 
înfrunţi când încerc să neg ceea ce e de netăgăduit. 

Ochii ei se îngustară. 

— Din moment ce tu ai dreptul să mă atingi în fiecare zi, 
poate că te voi întreba şi eu, zi de zi, care e originea uneia 
dintre cicatricile tale. 

— Poţi s-o faci liniştită, deşi nu cred că m-ar tortura la fel 
de mult precum ceea ce îţi fac eu ţie. Medită puţin. Cu 
toate că unele dintre cicatricile astea reprezintă şi suferinţă 
emoţională, nu doar fizică. Dacă mă întrebi despre una 


anume, s-ar putea să-mi produci o cantitate satisfăcătoare 
de durere. 

— Despre care anume vorbeşti? întrebă ea curioasă. 

— Va trebui să le descoperi tu printre celelalte. 

Randall scoase două pături din cufărul de haine şi le puse 
pe podea. 

Julia îşi dădu seama că intenţiona să-şi aştearnă din nou 
patul pe jos: 

— Nu, spuse ea. Aş vrea să dormim iarăşi în acelaşi pat, 
deşi... nu mai mult de atât. 

— Atunci, tot am avansat puţin, spuse el cu un zâmbet ce 
aproape o făcu să se topească. Ş 

Randall o considera fascinantă. li plăcea ideea, chiar 
dacă ea nu credea asta. 

Randall trecu în spatele paravanului pentru a se schimba 
în hainele de noapte. Fiind mult mai înalt decât Julia, 
paravanul îi lăsa la vedere umerii superbi. 

Având nevoie de calm, nu de confuzie, Julia îşi abătu 
privirea, împletindu-şi părul şi terminându-şi cana de punci. 

— Am să adorm imediat ce mă bag în pat. 

Se ridică în picioare şi-şi dezbrăcă halatul, apoi se 
strecură în aşternuturi, retrăgându-se în partea ei de pat. 

Randall ieşi din spatele paravanului şi începu să stingă 
luminile. 

— Ai vrea să mai stăm o zi aici? Charles Townsend a 
sugerat să mai rămânem şi, astfel, ai avea mai mult timp 
să-ţi iei rămas-bun. 

— Mi-ar plăcea, dacă nu ţii morţiş să ajungi imediat la 
Londra. 

Julia îşi înăbuşi un căscat. Nu glumise când spusese că 
era obosită. 

După ce stinse luminile, Randall i se alătură în pat. 
Salteaua se lăsă sub greutatea lui, iar Julia alunecă pe 
cearşafurile fine în partea lui Randall. 

— Lartă-mă! 

Dădu să se împingă înapoi în jumătatea ei de pat. 


— Nu-i nevoie să fugi. Îşi strecură braţul pe după gâtul ei 
şi o strânse lângă el. De ce să dormim în acelaşi pat dacă 
stăm la margini opuse şi nu ne atingem? 

Imbrăţişarea lui era mai degrabă prietenoasă decât 
carnală, aşa că se instală în braţele lui. Deşi Branford îşi 
dorise adesea sex, nu apelase niciodată la îmbrăţişări pline 
de afecţiune. Julia se simţea bine, relaxată şi în siguranţă. 

Asta până când îşi mişcă mâna, iar palma îi trecu peste 
mădularul lui întărit. Randall tresări cu respiraţia tăiată şi 
se crispă, iar Julia se dădu la o parte cu un scâncet aproape 
isteric. 

— N-am făcut-o intenţionat! 

— Ştiu. N-o trase înapoi lângă el, dar o prinse de mână, 
împletindu-şi degetele cu ale ei. Deşi am făcut ceva 
progrese, încă mai e mult de muncă pentru amândoi. 
Degetele i se strânseră peste ale ei. Ţi-am spus vreodată 
cât de mult îţi admir curajul de a-ţi înfrunta iadul personal? 

Ea zâmbi chinuit în întuneric. 

— Nu cred că am dat dovadă de prea mult curaj. De 
fiecare dată când m-ai forţat, am simţit impulsul să fug. Se 
gândi puţin. Deşi în seara asta, pentru o scurtă clipă, mi-a 
trecut prin gând şi să te lovesc. 

Randall râse, adânc şi cu poftă. 

— Mă bucur că n-ai făcut-o, dar decizia de a lupta în loc 
de a fugi e un semn bun, cred. Chiar eşti o femeie 
uluitoare. Devenim mai puternici trecând prin dificultăţi. 
Aşa se explică de ce Mariah e mai interesantă decât Sarah, 
deşi sunt surori gemene şi la fel de drăguţe şi de amabile. 
Inocenţa pur şi simplu nu stârneşte prea mult interes. 

— Cu siguranţă, prea puţini bărbaţi ar fi de acord cu tine! 

El ridică din umeri. _ 

— Gusturile sunt diferite. Imi plac femeile care au trecut 
prin perioade întunecate. 

— Fiindcă te înţeleg mai bine? întrebă Julia încet. 

Se scurseră mai multe clipe de tăcere, înainte ca el să 
răspundă: 


— Presupun că o căsnicie implică doi oameni care 
reuşesc să se strecoare unul în sufletul celuilalt. Eşti destul 
de bună la asta. 

— La fel şi tu. Simţindu-se mai curajoasă în întuneric, îl 
întrebă: Nu e teribil de dureros să... să fii stârnit aşa cum 
eşti şi să n-ai parte de satisfacţie? 

— Simt vocea lui Branford în spatele acelui comentariu, 
spuse el sec. Da, să fii în permanenţă stârnit e oarecum 
inconfortabil, dar nicidecum de nesuportat. Un bărbat în 
toată firea n-ar trebui să se lase condus de poftele lui 
carnale. 

Branford aşa făcuse. Iar ea fusese cea căreia îi revenise 
obligaţia legală de a satisface acele pofte. 

— Ca moaşă, mi-am petrecut o mare parte din ultimii ani 
în preajma femeilor şi a copiilor mici, spuse ea pe un ton 
meditativ. Incep să-mi dau seama cât de puţine ştiu despre 
bărbaţii în toată firea. 

— IÎnveţi repede. O strânse din nou de mână. Cel puţin, 
pe mine începi să mă cunoşti. Cât despre faptul că sunt 
stârnit - sunt mai multe avantaje decât dezavantaje. Imi 
aminteşte că sunt în viaţă. Multă vreme am uitat asta. 

Juliei nu-i plăcea să se gândească la suferinţele lui 
personale. Dar dacă nu le-ar fi îndurat, nu ar fi înţeles-o sau 
nu ar fi dorit-o. Se rostogoli spre el şi depuse un sărut uşor 
pe obrazul lui. 

— Somn uşor, Alexander. 

El şopti: 

— Somn uşor, domniţa mea. 

Răspunsul lui o însoţi în vise. 


Capitolul 18 


Julia se foi obosită pe scaunul trăsurii. Petrecuse vreo 
zece ani trăind liniştită în sate îndepărtate, fără a călători 
pe distanţe mai mari de câţiva kilometri de casă. Nu mai 
era obişnuită cu drumurile lungi. Randall şi Mackenzie erau 
mult mai rezistenți. 

Randall aruncă o privire pe fereastră: 

— Am avansat rapid azi. Intrăm în Grantham acum. 

Privi şi ea pe fereastra ei şi nu remarcă nimic neobişnuit: 

— Presupun că ai călătorit suficient dintr-un capăt în 
celălalt al Marelui Drum al Nordului cât să recunoşti toate 
semnele din tren. Ne vom opri aici sau mergem la 
următoarea haltă? 

— Ai fost foarte răbdătoare în toate aceste zile lungi de 
călătorie, zâmbi el înţelegător. Grantham are unul dintre 
cele mai bune hanuri de poştă din regiunea Midiands, aşa 
că e un loc potrivit pentru a petrece noaptea. 

Mackenzie era aşezat în faţa lor, aruncând zarurile 
pentru a-şi trece timpul, cu mâna dreaptă petrecută peste 
cea stângă. Fără a ridica privirea, spuse: 

— Mama mea a murit în Grantham. 

— Nu ştiam asta, spuse Randall, părând surprins. 

— Nici nu aveai de unde. Mac luă în mână zarurile, şi le 
scutură între palmele făcute căuş. După cum ştii, era 
actriţă. Ne îndreptam spre nord, pentru a se alătura 
turneului de teatru care-şi avea bazele în York. Moartea ei 
a fost foarte neaşteptată. 

Juliei i se tăie respiraţia, amintindu-şi că Mac era foarte 
mic atunci când murise mama lui. 

— Ai fost de faţă? Cât de îngrozitor pentru tine! 

Mackenzie aruncă zarurile pe scaunul de lângă el şi 
studie rezultatele. Expresia de pe chipul său era 
neverosimil de neutră: 

— Din fericire, slujnica mamei mele era o femeie foarte 
descurcăreaţă. S-a ocupat ca mama mea să fie îngropată în 


cimitirul parohiei, apoi mi-a făcut bagajele şi m-a dus la 
casa de la ţară a tatălui meu. 

— İl mai văzuseşi pe lordul Masterson înainte? întrebă 
Julia. _ 

— O dată sau de două ori. Imi amintesc că mi-a spus că 
semăn mult cu fiul lui, Will, dar fără bune maniere. 
Mackenzie rânji. Asta nu s-a schimbat niciodată. 

Râseră toţi, dar Julia spuse: 

— Ai avut noroc că servitoarea mamei tale a ştiut unde să 
te ducă şi că a şi făcut-o. 

— Şi-a păstrat bijuteriile şi hainele mamei mele drept 
răsplată pentru eforturi, spuse Mac sec. Dar, da, am avut 
noroc că nu m-a abandonat în grija parohiei de aici, din 
Grantham. 

— Ai avut noroc şi că lordul Masterson te-a recunoscut 
drept fiul lui, adăugă Randall. Chiar dacă tatăl lui Will 
Masterson n-a fost tocmai un model de comportament 
moral, îi plăceau băieţii. Am petrecut câteva vacanțe, în 
timpul anilor de şcoală, cu Will, cu Mac şi cu restul familiei. 

Julia ghici că acesta fusese modul în care îl evitase pe 
Branford. O năpădi o amintire: 

— Nu m-am mai gândit la asta de ani buni, dar Branford 
a avut un fiu nelegitim care s-a născut cu puţin timp înainte 
să aflu eu că sunt grea. Mă tachina de multe ori fiindcă îmi 
lua atât de mult să produc un copil, din moment ce el era în 
mod evident capabil să o facă. Mă întreb ce s-a întâmplat 
cu băiatul acela. Trebuie să aibă doisprezece sau 
treisprezece ani acum. 

Mac se încruntă. 

— Copilul a rămas cu mama lui? 

Julia se gândi, apoi clătină din cap. 

— Din câte ştiu eu, da, însă nu-mi amintesc alte detalii. 

Mac se încruntă şi mai tare. 

— Sper că băiatul nu a fost neglijat după moartea tatălui 
său. Era, probabil, încă sugar. 

— Se presupune că mama ar fi putut apela la Daventry 
dacă ajungea în dificultate după moartea lui Branford, 


spuse Randall. 

Avea, fără îndoială, dreptate, dar, cu toate acestea, Julia 
se întrebă ce se alesese de băiat. Orice copil merita o casă 
decentă. 

Se aflau pe strada principală din Grantham, când 
Mackenzie îi făcu semn vizitiului să oprească. 

— Cred că o să cobor acum şi o să străbat pe jos restul 
distanţei, să-mi dezmorţesc picioarele. Am să vă ajung din 
urmă la han. Imi rezervaţi vă rog şi mie o cameră? 
Presupun că intenţionaţi să staţi la „Inger şi Rege”. 

Randall dădu din cap. 

— Dacă nu mai au locuri, vom merge la următorul han de 
pe strada principală. Am uitat cum se numeşte, dar e chiar 
în spatele hanului „Inger şi Rege”. 

— Am să-l găsesc. 

Trăsura opri zgomotos, iar Mackenzie sări din ea. 

După ce închise uşa şi porni pe jos, Julia spuse: 

— Sunt tentată să-l urmez pe dl Mackenzie. Mi-ar plăcea 
şi mie să-mi dezmorţesc picioarele. 

— Mă îndoiesc că şi-ar dori compania ta. Randall arătă 
pe fereastră spre o turlă de biserică neobişnuit de înaltă şi 
subţire. A spus că mama lui a fost îngropată în cimitirul 
parohiei. Eu presupun că s-a dus să-i viziteze mormântul. 

— Atunci am să-l las în pace. Se instală din nou pe 
scaunul ei. Am mai stat la hanul „Inger şi Rege”, deşi asta a 
fost cu mult timp în urmă, desigur. Familia mea se oprea 
frecvent în Grantham când călătoream spre nord, până 
când tatăl meu s-a înfuriat pe hangiu, dintr-un motiv 
oarecare. După aceea, am stat la alte hanuri. Clătină din 
cap uluită. Numele hangiului era Beaton. E ciudat că îmi 
amintesc asta. 

— Actualul domn Beaton e probabil fiul celui pe care ţi-l 
aminteşti. Randall o prinse de mână, fiindcă erau singuri. 
Se întâmpla adesea ca tatăl tău să fie furios? 

— Nu sunt sigură dacă l-am văzut vreodată altfel decât 
furios. Din acest motiv, i-a fost foarte uşor să fie furios pe 


mine când m-am dovedit o asemenea sursă de ruşine 
pentru familia Raines. 

_Trăsura opri în faţa fațadei late de piatră a hanului 
„Inger şi Rege”. Randall cobori şi o ajută şi pe Julia să 
coboare. 

— Furia e o emoție atât de istovitoare. Să refuzi să mai 
vii la un han excelent e de-a dreptul stupid. 

— Probabil tu călătoreşti frecvent pe drumul acesta de 
vreme ce ai prieteni în nord, remarcă Julia, intrând în han 
şi aşteptând apariţia hangiului. 

— Chiar prea des. De regulă, Marele Drum al Nordului se 
pierde într-o învălmăşeală anostă de câmpii şi sate, şi staţii 
de poştă. Rânji cu o nuanţă de tachinare. De departe cea 
mai neplăcută călătorie pe care am făcut-o vreodată prin 
Anglia a fost când i-am însoţit pe Mariah şi pe Ash de la 
Hartley la Londra, iar tu erai prezentă ca damă de 
companie a lui Mariah. Imi doream să fiu oriunde 
altundeva. 

Ea râse. 

— Mă priveai atât de urât, de parcă ţi-ai fi dorit ca eu să 
fiu altundeva. 

— Călătoria e cu mult mai plăcută de când mi-am 
acceptat soarta şi m-am căsătorit cu tine. Vocea îi era în 
continuare lejeră, dar privirea - serioasă. Distanţele sunt în 
continuare lungi, iar drumurile rele, dar paturile sunt mult 
mai confortabile. 

Julia roşi, dar îi răspunse cu un zâmbet. De când 
începuseră iar să doarmă în acelaşi pat, Randall se 
dovedise un gentleman care-şi respecta promisiunile şi nu o 
asaltase cu atenţii nedorite. Randall fusese de-a dreptul 
jenat în dimineaţa când se treziseră amândoi, iar mâna lui 
era pe sânul ei. Ştiind că gestul se petrecuse neintenţionat 
în timpul nopţii, Julia îi îndepărtase calm mâna şi mai 
rămăseseră îmbrăţişaţi încă preţ de câteva minute înainte 
de a se ridica din pat. Cu cât avea mai mare încredere în el, 
cu atât era mai uşor de crezut că, într-o bună zi, aveau să 
devină amanți. Deşi nu încă. 


Îşi făcu apariţia şi hangiul, un bărbat mai tânăr decât cel 
pe care şi-l amintea Julia, dar cu aceeaşi expresie amabilă. 

— Domnule maior Randall, ce plăcere să vă avem din nou 
printre noi. Staţi mult? 

— O singură noapte, răspunse Randall. Am nevoie de o 
cameră pentru mine şi soţia mea şi o alta pentru domnul 
Mackenzie, care va sosi în scurt timp. 

Chipul lui Beaton se lumină de o reală plăcere când se 
înclină în faţa Juliei. 

— Daţi-mi voie să vă felicit, domnule maior Randall. 
Felicitările mele, doamnă Randall. Hangiul consultă cartea 
de oaspeţi. Aveţi noroc. Se aşteaptă un grup mai mare, dar 
camera din colţ care vă place dumneavoastră e disponibilă 
şi există şi o cameră mai mică la două uşi distanţă, pentru 
domnul Mackenzie. 

De afară se auzi uruitul zgomotos al unor trăsuri care 
opreau. Julia ghici că era vorba de grupul mai numeros pe 
care îl aştepta Beaton. In vreme ce Randall semnă în 
registru, Julia îşi scoase boneta, gândindu-se că, dacă 
aveau noroc şi vreme bună, urmau să ajungă la Londra 
peste o zi şi jumătate. Işi dorea cu fervoare acest lucru. 

Un lacheu elegant intră în han şi se întoarse să-i 
deschidă uşa stăpânului său. Un bărbat masiv, impunător, 
de o aroganță înnăscută, intră val-vârtej în „Inger şi Rege”, 
lăsând să se vadă vag în spatele lui grupul ce îl însoțea. 

Privirea Juliei o întâlni pe a lui şi scoase un sunet slab de 
sufocare, de-abia venindu-i să-şi creadă ochilor. Doamne 

Dumnezeule, nu! Dintre toate hanurile din Anglia, de ce 
tocmai acesta? 

Nou-sositul se opri brusc, cu chipul sfâşiat de surpriză, 
de neîncredere şi, în cele din urmă, de furie. Secundele se 
prelungiră până scuipă o replică: 

— Ar fi trebuit să fii moartă! 

Julia îşi dori să poată leşina pentru a scăpa de oroarea 
acelei întâlniri, dar nu exista cale de scăpare. Cu un tremur 
în voce, spuse: 

— Imi pare rău să te dezamăgesc, tată. 


Privirea dispreţuitoare a ducelui de Castelton se opri 
asupra lui Randall, care se întorsese auzind vocea Juliei. 

— Asta e actualul tău amant, Julia? o întrebă tatăl său 
batjocoritor. Presupun că ţi-ai câştigat existenţa stând pe 
spate, din moment ce numai pentru asta eşti bună. 

Violenţa din tonul lui fu ca o lovitură fizică. Julia se 
clătină, pe punctul de a se prăbuşi. Apoi, mâna mare şi 
caldă a lui Randall o prinse strâns de cot. Cu ochii 
îngustaţi, acesta spuse: 

— Chiar dacă sunteţi duce şi tatăl Juliei, nu am să-i 
permit nici unui bărbat să îmi insulte soţia. 

— "Ţi-a spus că şi-a ucis primul soţ, un tânăr gentleman 
cât se poate de distins? izbucni ducele. Din câte ştiu eu, a 
mai ucis încă o duzină de soţi de atunci! 

— Asta e o absurditate, şi o ştiţi bine, spuse Randall 
calm. Orice tată normal s-ar bucura să vadă că fiica lui 
pierdută e în viaţă, dar, dacă aţi fi fost un tată normal, nu 
aţi fi abandonat-o în ghearele cruzimii. Sunteţi o adevărată 
ruşine pentru numele şi pentru familia dumneavoastră. 

Ducele rămase cu gura căscată. 

— Cum îndrăzneşti, domnule! Cine eşti tu? 

Randall se înclină uşor în faţa lui, în batjocură. 

— Sunt maiorul Randall. Dacă doriţi să vă ofer 
satisfacţie, vă voi face bucuros pe plac. Dar ţineţi cont că 
sunt considerat în general un excelent mânuitor al 
pistolului şi al săbiei. 

Ochii ducelui se îngustară. 

—Eşti înrudit cu Daventry? 

— Sunt nepotul şi moştenitorul lui. Randall îi aruncă un 
zâmbet strălucitor. Deci fiica dumneavoastră va fi, într-o 
bună zi, contesă de Daventry, dar cu un soţ ales de ea, nu 
de dumneavoastră. 

Cu o privire înveninată, ducele mârâi: 

— Beaton, scoate afară creaturile astea. Refuz să stau 
sub acelaşi acoperiş cu ele. 

Hangiul, care urmărise scena cu o fascinaţie şocată, 
spuse politicos: 


— Îmi pare rău, Excelenţa Voastră, dar s-au înregistrat 
deja ca oaspeţi. Vă asigur că nu va fi deloc nevoie să-i 
vedeţi din nou, din moment ce aveţi camere în colţuri opuse 
ale casei. 

Ducele se holbă la Beaton, nevenindu-i să creadă. 

— Preferi să-i ai pe ei de oaspeţi în locul meu! 

— Nu am niciun motiv să-i dau afară pe maiorul Randall 
şi pe Lady Julia, spuse hangiul. Iar ei sunt politicoşi. 

Sugestia că ceilalţi oaspeţi nu erau la fel era imposibil să 
treacă neobservată. 

— Eşti la fel de rău ca tatăl tău! scuipă ducele. 

— Sunt onorat de comparaţie, spuse Beaton, rămânând 
netulburat. L-am admirat din toate punctele de vedere. 

— N-am să mai pun niciodată piciorul în acest loc 
împuţit! Privirea de gheaţă a ducelui se mută asupra Juliei. 
Te-am respectat într-o oarecare măsură când am crezut că 
ţi-ai luat singură viaţa drept ispăşire pentru păcatele tale. 
Constat acum că eşti mincinoasă şi laşă. Nu eşti fiica mea. 

Ducele se întoarse, dând să iasă ţanţoş din han, când 
Randall spuse pe un ton dur: 

— Juliei îi este mai bine fără un astfel de tată denaturat, 
Castleton. Dar are drepturi asupra proprietăţii pe care nui 
le puteţi nega. Pregătiţi-vă să îndepliniţi aceste obligaţii. 
Avocatul meu va lua legătura cu al dumneavoastră. 

Tatăl ei aruncă o privire fulgerătoare peste umăr înainte 
de a ieşi din han trântind uşa, urmat de însoțitorii săi. După 
o clipă de tăcere grea, Beaton spuse blând: 

— Excelenţa Sa a încetat să mai vină aici pe vremea 
tatălui meu, dar a hotărât să-mi mai ofere o şansă când am 
moştenit eu hanul. Incă o dată, „Inger şi Rege” nu a reuşit 
să se ridice la înălţimea standardelor ducale. 

— Imi pare rău pentru pierderea suferită de hanul tău, 
spuse Randall. 

Hangiul ridică din umeri. 

— Castleton nu trece prea des pe aici şi s-a dovedit 
dintotdeauna un oaspete dificil. Dumneavoastră şi prietenii 
dumneavoastră sunteţi vizitatori frecvenți şi întotdeauna 


aşteptaţi cu drag. Trecu din nou la aspectele practice. Aţi 
dori să luaţi cina într-o sală privată în seara aceasta? 

Randall studie chipul Juliei: 

— Vom lua cina în camera noastră. Voi comanda eu mai 
târziu. 

Julia aprobă din cap recunoscătoare. Nu-şi dorea nimic 
mai mult decât să intre în vizuină, asemenea unei vulpi 
vânate. 

Randall adăugă: 

— Te rog să-i spui domnului Mackenzie ce s-a întâmplat, 
când soseşte, dar aş prefera să nu discuţi subiectul cu 
nimeni altcineva. 

— Fireşte, nimeni nu doreşte ca problemele de familie să 
fie făcute publice, murmură Beaton. Fiţi buni şi urmaţi-mă, 
domnule maior, Lady Julia. 

Julia urcă scările aproape fără să-şi dea seama, simțind 
doar mâna lui Randall care o susţinea în partea de jos a 
spatelui. Nu era singură. 

Când se întâmplase ultima dată ca un bărbat să-i ia 
apărarea? 

Niciodată. 


Capitolul 19 


De îndată ce Beaton îi lăsă singuri în dormitorul spaţios, 
Julia se întoarse în braţele lui Randall, îngropându-şi faţa în 
umărul lui. Trupul ei zvelt părea fragil. Randall o învălui, 
dorindu-şi s-o fi putut scuti de acea scenă oribilă. 

— Imi pare rău că a trebuit să treci prin aşa ceva, spuse 
ea pe un ton monoton. 

— Nu tu eşti cea care ar trebui să-şi ceară scuze, 
răspunse Randall cu înverşunare. li luă boneta dintre 
degetele amorţite şi o aruncă pe pat. Dintotdeauna a fost 
atât de rău tatăl tău? 

Ea se gândi. k 

— Nu sunt sigură. In copilărie, aveam un comportament 
prea corect pentru a deveni ținta mâniei lui. Il vedeam rar, 
iar atunci când se întâmpla, era întotdeauna foarte sever şi 
oficial. De regulă, mă gândeam la el ca fiind „ducele”, nu 
tatăl meu. Nu cred că îi plac prea mult femeile. Fu 
străbătută de un fior. Apoi m-am dus la el, după moartea lui 
Branford, iar el... el s-a dovedit foarte râu. Nu ştiusem că 
era capabil de o asemenea răâutate. 

— Acum înţeleg mai bine de ce ai fugit şi ai renunţat la 
viaţa ta. Randall îşi înăbuşi o dorinţă puternică de a-l căuta 
pe Castleton şi de a-l bate măr. Dar nu se cuvenea ca un 
bărbat să-i facă aşa ceva socrului său, oricât de mult ar fi 
meritat-o. In schimb, scoase acele din părul Juliei şi i-l 
desfăcu peste umeri, pieptănându-l cu degetele lui. Faptul 
că nu te-ai aruncat cu adevărat în mare e o mărturie a 
forţei tale. 

— Am fost tentată. Foarte tentată. Râse scurt, înăbuşit. 
Dar eram prea încăpăţânată ca să mă dau bătută. Nu sunt 
sigură dacă e acelaşi lucru cu a fi puternic. 

— E cam la fel. 

Incepu să-i maseze pielea capului cu buricele degetelor şi 
fu recompensat când chipul ei tensionat păru să se 
relaxeze. 


— Ştiam că tatăl meu avea să fie scandalizat când urma 
să-mi fac din nou apariţia printre cei vii, dar am presupus 
că avea să afle pe alte căi, spuse Julia plină de regret. 
Surpriza de a mă vedea în viaţă a scos la iveală tot ce-i mai 
rău din natura lui. Bănuiesc că o mare parte din furia lui e 
cauzată de faptul că l-am înşelat, doar înscenându-mi 
sinuciderea. 

— Cel puţin, s-a terminat ce era mai rău. Randall îşi 
plimbă palma caldă pe coloana ei, într-un gest de alinare. 
Mă îndoiesc că altcineva, chiar şi Daventry, ar putea să te 
tulbure la fel de mult. 

— E adevărat. 

Acum, că era mai calmă, o întrebă: 

— Vrei să plec? 

— Nu, de data asta. 

Işi strânse braţele în jurul taliei lui, de parcă s-ar fi temut 
că cineva ar fi încercat să i-l smulgă. Randall se simţi cât se 
poate de satisfăcut. 

— Din moment ce nu vrei să mă alungi, aş zice că am 
înregistrat un oarecare progres. O luă pe sus pe Julia şi se 
instală pe canapeaua mică, ţinând-o în poale. Ea scânci 
uşor, înduioşător, înainte de a se relaxa, sprijinindu-se cu 
capul pe umărul lui. Castleton, Daventry, Branford. Oare 
toţi bărbaţii din viaţa ta au fost atât de dificili? Cum rămâne 
cu fratele tău? 

— Anthony? Nu ştiu sigur cum va reacţiona când va afla 
că sunt în viaţă. Am fost apropiaţi în copilărie, dar nu l-am 
mai văzut de atâta timp. A fost trimis la Eton imediat ce a 
atins vârsta necesară şi avea doar paisprezece ani când m- 
am căsătorit şi am plecat de acasă. Işi muşcă buza. Am 
refuzat să mă gândesc la Anthony. A fost un frăţior iubitor, 
dar, după ce şi-a petrecut atâţia ani ca marchiz de 
Stoneleigh, s-ar putea să fi devenit la fel de nesuferit ca 
tatăl meu. 

— Ce gând deprimant! îmi închipui că vei afla în curând. 
Randall se încruntă. Până acum, nu m-am gândit prea mult 
care vor fi raporturile tale cu familia ta după ce ajungem la 


Londra. Fiindcă Stoneleigh e cea mai apropiată rudă, poate 
ar fi bine să-i scrii direct lui, în loc să-l laşi să afle de la 
tatăl lui. 

Ea se cutremură. 

— Ai dreptate. Am să-i trimit o scrisoare lui Anthony cu 
poşta de dimineaţă, deşi s-ar putea să nu ajungă la el 
înainte de a afla vestea de la duce. Ar trebui să-i scriu şi 
bunicii mele. Trebuie să o anunţ că îi voi face o vizită foarte 
curând şi că acum poate dezvălui celorlalţi că sunt în viaţă. 

— Vei fi cel mai senzaţional subiect de conversaţie din 
înalta societate preţ de cel puţin o săptămână, prezise 
Randall. Poate chiar două săptămâni întregi. 

— Cu siguranţă, nu atât de mult. Julia ridică bărbia 
pentru a-i privi chipul. Cu părul întunecat desfăcut peste 
umeri, arăta tânără şi încântătoare. De unde ai ştiut că am 
dreptul la o parte din banii familiei? Când am renunţat la 
viaţa aceea, mi-am scos din minte moştenirea şi nu m-am 
mai gândit la asta de atunci. 

El ridică din umeri, trecându-şi mâna peste curba fină a 
şoldului ei. 

— Cu siguranţă, mama ta a fost de familie nobilă, deci 
probabil a existat o înţelegere la căsătorie prin care se 
alocau părţi din avere fiecăruia dintre copiii rezultați din 
căsnicie. Poate că ai moştenit şi alte proprietăţi. 

— Mama mea se trăgea din familia Howard. Julia zâmbi 
fără umor. Prin venele mele curge un sânge albastru cum 
rar se mai întâlneşte în Anglia. Cu mult mai nobil decât cel 
al parveniţilor din familia de Hanovra, care se află în 
prezent pe tron. 

Deci era înrudită cu ducele de Norfolk, cel mai de seamă 
duce din Anglia. Randall nu era surprins: 

— Contractul de căsătorie al părinţilor tăi a fost probabil 
la fel de complex precum un tratat între două ţări mici. 

— Sunt sigură că ai dreptate. O notă seacă se strecură în 
vocea ei. Căsătoria cu mine s-ar putea dovedi foarte 
profitabilă, din moment ce proprietăţile unei soţii îi aparţin 
soţului. 


— Nu-ţi port pică fiindcă eşti prudentă în ceea ce 
priveşte motivele bărbaţilor, Julia. Ochii lui Randall se 
îngustară când îi surprinseră privirea. Sunt cât se poate de 
capabil să ofer susţinere financiară unei soţii fără 
moştenirea ta sau averea lui Daventry. Dar acum, că l-am 
cunoscut pe tatăl tāu, consider că ai nevoie să-ţi formezi 
propria situaţie pentru a nu mai fi nevoită niciodată să simţi 
că depinzi de un bărbat. Orice proprietate smulsă din 
mâinile tatălui tău va fi plasată într-un fond destinat 
exclusiv ţie. 

Ea îşi feri capul, cu sângele urcându-i în obraji. 

— Ştiu că nu eşti un vânător de averi, Alex. Prezenţa 
tatălui meu scoate la iveală tot ce-i mai rău din mine, după 
cum şi eu am acelaşi efect asupra lui. 

— Izbucnirile tale nu sunt nimic în comparaţie cu efectul 
pe care îl are Daventry asupra nervilor mei, o linişti el. 
Mâna cu care o mângâia îi trecu peste şold. Julia era 
mărunţică, dar fiecare parte din ea era perfect 
proporţională. Ai vizitat-o pe bunica ta când ai venit la 
Londra cu Mariah? Presupun că e bunica din partea mamei. 

Ea aprobă din cap. 

— Bunica e singura persoană din familie care ştia că sunt 
în viaţă. S-a simţit foarte rău la începutul acestui an şi mi- 
era teamă că n-aveam s-o mai văd niciodată. Acesta a fost, 
în mare parte, motivul pentru care am riscat să merg la 
Londra. 

— Probabil în cursul acelei vizite a descoperit Daventry 
că eşti în viaţă şi l-a trimis pe Crockett după tine. 

— Da, spuse ea încet. Dar nu-mi pare rău. Cu tot tumultul 
din ultimele câteva săptămâni, mă bucur că voi putea să-mi 
trăiesc din nou viaţa cu adevărata mea identitate. 

Randall nu ar fi cunoscut-o niciodată pe Julia dacă ar fi 
refuzat să fie dama de companie a lui Mariah. 

— Dar dacă ai fi fost în siguranţă în Hartley, nu ai fi fost 
nevoită să te căsătoreşti pentru a te pune la adăpost. 

Julia îşi dădu capul pe spate şi îi studie chipul cu o 
expresie serioasă în ochii ei cenuşii. 


— Eşti singurul bărbat care m-a apărat vreodată, spuse 
ea încet. Singurul. Nici nu ştiam cât de mult îmi doream 
asta. 

Se întinse şi îl sărută. 

Era un sărut serios, cu buzele deschise, nu doar unul de 
formă. El răspunse la fel. Julia era o femeie întreagă, caldă 
şi senzuală, iar stăpânirea de sine pe care o tot exersase de 
când o eliberase din mâinile răpitorilor începu să cedeze 
când mâinile îi alunecară peste curbele ei tentante. 

Ei i se tâie respiraţia. 

— Mă simt ca o pisică mângâiată. 

— Şi, precum o pisică, îmi închipui că ai să pleci când ai 
să te saturi. Se aplecă să sărute pielea gingaşă din spatele 
urechii ei. Dar, Julia, poţi deocamdată să îmi acorzi 
suficientă încredere cât să te relaxezi şi să vezi dacă îţi pot 
oferi plăcere? Deşi e prea devreme să devenim amanti, aş 
vrea să văd dacă te pot convinge să mai faci câţiva paşi în 
acea direcţie. 

— Mintea şi trupul meu încă au temeri, dar inima mea 
are încredere în tine, spuse ea, aşezând o mână pe obrazul 
lui. 

Mângâierea uşoară a degetelor ei îi provocă o senzaţie 
surprinzător de erotică. 

Ţinându-şi în frâu reacţia, îi prinse din nou buzele, 
aprofundând sărutul până când limba lui se atinse de a ei. 
Ezitarea ei începu să pălească şi îi simţi respiraţia 
accelerându-se. Căptuşeala matlasată a corsetului ei era 
fermă sub palma lui. Fiind în costum de călătorie, corsetul 
era o versiune mai lejeră ce se încheia la talie. Prin urmare, 
când îşi cobori mâna peste trupul ei, simţi curba bogată a 
şoldului ei şi lungimea fermă a coapsei sub doar două 
straturi de material. 

Julia deveni tensionată când mâna lui i se opri pe 
genunchi, prin urmare, Randall se concentră să descopere 
cât era de sensibilă urechea ei elegantă. Foarte sensibilă, 
după cum se dovedi. Când el îi desenă conturul cu limba, 
Julia expiră într-un oftat de plăcere. 


Când mâna lui alunecă în sus pe coapsă, sub fustă, simţi 
cum era străbătută de un tremur abia perceptibil, dar nu 
încercă să-l oprească. Senzaţia mătăsoasă a ciorapilor fu 
înlocuită de căldura fină a cărnii de femeie. 

Când pielea lor veni în contact direct, Randall îşi opri din 
nou mâna, pentru ca ea să se obişnuiască. Julia îşi lăsă 
capul să cadă pe spate, cu sânii ridicându-i-se şi coborând, 
în vreme ce el îşi plimbă buzele în jos pe gâtul ei. Simţi 
torsul ei de plăcere sub limba lui. 

Işi strecură mâna între coapsele ei, urcând încet, cu 
mângâieri frământate. Ea tresări şi icni când el îi atinse 
pentru prima dată fierbinţeala şi umezeala ascunse la 
îmbinarea coapselor. 

— E neplăcut? îi şopti, apăsând uşor cu marginea mâinii 
între cutele delicate. Vrei să mă opresc? 

— Nu e... neplăcut, spuse cu voce nesigură. Nu. Te opri. 

— Cum doreşti, domniţa mea. 

O mângâie tot mai profund şi mai intim, modificând 
presiunea şi ritmul când respiraţia ei deveni tot mai grea, 
iar picioarele se desfăcură pentru a-i permite să ajungă mai 
bine. Şi respiraţia lui deveni la fel de grea, căci excitarea ei 
o stârnea şi pe a lui. 

Julia îşi arcui spatele, cu ochii închişi, şi începu să-şi 
legene şoldurile într-un ritm neîncetat, involuntar. 

— Alex... spuse, încordată şi plină de dorinţă. 

Apoi strigă, înfigându-şi unghiile în braţul şi în spatele 
lui, zvârcolindu-se în jurul mâinii sale drepte. Căldura şi 
parfumurile sexualităţii aproape îl copleşiră. Mai mult 
decât orice pe lume, îşi dorea să se unească cu ea, să guste 
alături de ea din acea plăcere sălbatică. 

Nu încă, nu încă. Dar se simţea încântat şi satisfăcut că o 
adusese în acel punct. Cu siguranţă, avea să vină şi ziua în 
care să poată face şi ultimul pas şi să se îngroape în ea. 

Julia deschise ochii cu o privire uluită. 

— N-am ştiut, gâfâi ea. Atâtea femei pline de dorinţă pe 
care le-am îngrijit de-a lungul anilor, şi nu am înţeles 


niciodată la ce se refereau când spuneau cât de mult îşi 
doreau bărbaţii. _ 

— Ăsta e doar un pas, Julia. Îi sărută fruntea umedă. 
Există multe altele. 

Posteriorul ei rotund, minunat îl apăsa peste mădularul 
erect, stârnindu-l până la limitele stăpânirii de sine. Se foi, 
simțindu-se inconfortabil, dar încercând să n-o tulbure pe 
Julia. 

Chiar şi ghiftuită de plăcere, Julia rămase receptivă. Se 
lăsă să alunece din braţele lui, aşezându-se pe canapea 
lângă el, dar rămânând în semicercul format de braţul lui. 

— Îmi pare rău. Tu m-ai făcut să uit de întâlnirea cu tatăl 
meu, iar eu, în schimb, îţi provoc neplăceri. 

Randall o strânse mai tare pe după umeri. 

— Neplăcerea e minoră în comparaţie cu satisfacția de a- 
ți fi oferit plăcere. 

— Oricum... 

Strânse ochii, studiindu-i pantalonii întinşi. Apoi inspiră 
adânc şi începu să-i deschidă nasturii de la prohab. 

— Dumnezeule mare, Julia! înlemni, cu vinele străbătute 
de fulgere, strângându-şi puternic degetele peste carnea 
bărbăţiei ce îi pulsa. Nu... nu eşti obligată să faci asta. 

— Ştiu. Muşcându-şi buza, se ridică şi îl încălecă pe 
Randall aşezându-i-se în poală, cu fustele revărsându-i-se 
peste amândoi. Tocmai de asta pot s-o fac. . 

Se cobori uşor peste el, oprindu-se cu un icnet. Înainte ca 
el să apuce să reacționeze, spuse: 

— Sunt bine. Atâta că... eu sunt strâmtă şi tu eşti mare. 

Işi roti uşor şoldurile, făcându-l aproape să explodeze. 
Mâinile lui se prinseră strâns pe şoldurile ei, iar corpul îi fu 
cuprins de valuri de senzaţie. 

Când Julia începu din nou să se lase în jos, alunecară lin 
împreună. Randall era prea paralizat de şoc şi de dorinţă 
răvăşitoare pentru a se putea mişca. 

Julia se aplecă în faţă, lipindu-şi obrazul de al lui. 

— N-a fost chiar aşa de rău. 

Vocea îi era tremurătoare, dar hotărâtă. 


— Nu... n-a fost rău deloc. 

Işi încolăci braţele în jurul taliei ei, sigur că acea 
intimitate era foarte dificilă pentru ea. Insă n-ar fi putut 
suporta ca acel extaz vinovat, ce-i adormea raţiunea, să se 
încheie dacă ea ar fi hotărât să se retragă. 

Preţ de câteva bătăi de inimă, se strânseră în braţe, 
adaptându-se atât fizic, cât şi mental schimbării irevocabile 
din căsnicia lor. Apoi, Julia ridică bărbia pentru a-l săruta, îi 
copleşi toate simţurile cu senzaţii tactile, gusturi şi 
miresme. Soţia lui, împlinirea după care tânjise şi pe care 
se temuse că nu avea s-o cunoască niciodată. 

Şi-ar fi dorit ca acel moment să dureze la nesfârşit, dar 
ea se legănă deasupra lui, murmurând: 

— Mă întreb... 

Apoi el fu cuprins de flăcări, iar ea deveni cenuşă, când 
frenezia îl pârjoli. Se cutremură, cu mintea copleşită de 
senzaţii. 

Furtuna de foc se sfârşi, lăsând fiecare fibră din trupul 
lui să vibreze plină de o conştiinţă fierbinte: 

— Dumnezeule mare din ceruri, reuşi să mai spună, 
strângând-o cu forţă la pieptul lui. 

Julia râse uşor. 

— Cred că iei numele Domnului în deşert. 

— Nu. Îşi îngropă faţa în părul ei întunecat. Rugăciunile 
vin în multe forme. Tu eşti răspunsul la rugăciuni pe care 
nu ştiam că le înălţasem. 

— Asta e ori cât se poate de romantic ori un adevărat 
sacrilegiu. 

Julia se desprinse blând, pentru a se putea ridica în 
picioare, apoi luă două prosoape de pe lavoar. 

Acceptând unul, Randall spuse: 

— Nu mă aşteptam ca asta să se întâmple în noaptea 
asta. li studie chipul. Eşti bine? Nu ţi-am făcut rău? 

Ceea ce voia să ştie de fapt era dacă îi părea rău, dar nu 
era sigur că voia să audă răspunsul. 

Inima îi fu cuprinsă de tristeţe când ea se încruntă, dar, 
când vorbi, în voce i se simţi o notă de seriozitate, nu de 


tulburare: 

— A existat un oarecare disconfort, dar nu mai mult 
decât ar fi firesc. Se curăţă, apoi îşi întinse şi îşi aranjă 
fustele. Mă bucur că s-a terminat. Data viitoare va fi mai 
uşor. 

Era o afirmaţie de un romantism zdrobitor, dar, cel puţin, 
se gândea că avea s-o facă din nou. 

— Data viitoare va fi şi mai bine, îi promise el, încheindu- 
şi nasturii de la prohab. 

— Chiar şi în seara asta a fost foarte plăcut. Ridică 
privirea spre a lui şi vocea i se încălzi. Mi-ai oferit cu 
adevărat plăcere. Şi, ceea ce e şi mai important, mi-ai 
alungat temeri ce m-au stăpânit mult prea mult timp. 

Era un început bun. Simţindu-se optimist, se ridică în 
picioare, trecându-şi un braţ pe după umerii ei, trăgând-o 
spre el într-o îmbrăţişare. 

— Să comand cina şi să pun să ni se pregătească o baie? 

— Ar fi minunat. Se întoarse cu spatele spre el. Ai putea, 
te rog, să-mi desfaci rochia şi corsetul? De-abia aştept să 
petrec o noapte liniştită şi relaxată cu tine. Aruncându-i o 
privire peste umăr, adăugă şoptit: îşi mulţumesc pentru 
bunătate, Alex. Pentru răbdarea ta. 

El începu să-i dezlege şireturile. 

— Eşti demnă de răbdare, domniţa mea. 

Julia roşi şi îşi plecă uşor capul. Părul îi dezgoli ceafa, iar 
Randall se aplecă şi o sărută, copleşit de tandreţe. Avea 
încredere în el. 

Se simţea cu adevărat căsătorit. 


Capitolul 20 


Era aproape întuneric când trăsura ajunse la Casa 
Ashton. Julia uitase cât de mare era conacul ducal. 
Ghicindu-i gândurile, Randall spuse: 

— Clădirea asta uriaşă şi lăbărţată e considerată cea mai 
mare casă particulară din Londra, motiv pentru care Ash îşi 
permite să-mi cedeze un apartament şi nici să nu-mi simtă 
prezenţa. 

— Am să mă bucur să rămân într-un singur loc mai multe 
zile la rând, spuse Julia cu fervoare, în vreme ce soţul ei o 
ajută să coboare din trăsură. 

Câţiva lachei bine pregătiţi sosiră să le ia bagajele. 

Mackenzie cobori din vehicul pentru a-şi lua rămas-bun 
de la ei. E 

— Lady Julia, a fost o plăcere să te cunosc. li sărută 
galant mâna. Deşi sunt profund dezamăgit că această 
călătorie a fost atât de lipsită de evenimente. 

Ea ridică din sprâncene: 

— Vrei să spui că o încercare evidentă de a mă ucide 
înseamnă o lipsă de evenimente, domnule Mackenzie? 

— De-a dreptul plictisitor, confirmă el. Problemele sunt 
ca o a doua natură pentru mine, să ştii. 

Randall râse şi îi scutură mâna lui Mackenzie. 

— Mulţumesc că ne-ai escortat, Mac. Şi pentru toate 
celelalte. 

— Plăcerea a fost de partea mea, spuse celălalt bărbat, 
pe un ton serios de data aceasta. Iți eram dator cu o 
favoare sau două. 

— In acest caz, fiindcă cineva o să organizeze neapărat 
un bal pentru a saluta revenirea Juliei în societate, o să 
participi dacă primeşti o invitaţie? întrebă Randall. 

— Nu-ţi sunt dator cu o favoare chiar aşa mare! 

Rânjind răutăcios, Mackenzie sări din nou în trăsură şi 
făcu semn să pornească. 


Julia îl prinse pe Randall de braţ, urcând împreună 
scările de la intrare. 

— Domnul Mackenzie e obligat să nu apară în societate 
din cauza naşterii sale nelegitime? 

— Nu chiar. Tatăl lui a fost un lord, este recunoscut de 
Will Masterson şi de restul familiei şi a fost popular printre 
celelalte odrasle nobile dificile de la Academia Westerfield. 
Dar a preferat dintotdeauna să se ţină departe de mulţime. 
Randall se strâmbă. Aşa am făcut şi eu, dar asta nu maie 
posibil. 

— Ai fost ofiţer în activitate, ceea ce ţi-a oferit cea mai 
bună scuză pentru a sta departe de clubul nobililor. Ridică 
privirea spre chipul lui din profil. Frumosul ei soţ, al cărui 
exterior intimidant ascundea o bunătate şi o râbdare 
remarcabile. O mare parte din motivul pentru care am venit 
la Londra o reprezintă dorinţa să fiu reintrodusă în 
societate, dar asta înseamnă că şi tu vei fi nevoit să 
participi la baluri şi la întruniri ale gloatei. O să-ţi displacă 
foarte tare? 

— Nu sunt sigur, recunoscu el, în vreme ce uşile mari se 
deschiseră larg în faţa lor. Nu mi-am petrecut niciodată 
prea mult timp în astfel de cercuri. În cantităţi moderate, 
rutina socială ar putea fi amuzantă. [i-a fost dor de 
plăcerile înaltei societăţi? 

— Fiindcă am acceptat o căsătorie aranjată încă de când 
eram tânără, iar apoi am fost izolată la ţară, habar nu am 
dacă o să mă bucur de atmosferă. Dacă da, probabil voi 
prefera să o fac în cantităţi moderate, aşa ca tine. Mâna ei 
se strânse peste braţul lui. Avem noroc că am ajuns aici la 
începutul sezonului de toamnă. Sezonul de primăvară ar 
putea fi prea mult pentru mine. 

Majordomul se apropie afişând acel zâmbet uşor ce 
însemna, după standardele lui, o bună dispoziţie 
debordantă 

— Domnule maior Randall, dnă Bancroft, ce plăcere să vă 
văd din nou. Ducele şi ducesa iau cina acasă în seara 
aceasta. [i voi informa despre sosirea dumneavoastră. 


— Nu-i întrerupe dacă sunt aşezaţi la masă, Holmes, 
spuse Randall. E suficient dacă îi informezi după cină. 

— Nu aş fi demn de postul meu dacă nu i-aş informa 
imediat despre sosirea dumneavoastră, spuse majordomul 
cu o expresie severă. 

Randall îi aruncă o privire Juliei, cu un licăr de umor în 
ochi. . 

— In acest caz, spune-le că tocmai au sosit maiorul 
Randall şi soţia sa. 

Holmes fu atât de surprins, încât ridică involuntar din 
sprâncene înainte de a spune: 

— Chiar aşa voi face. 

Se înclină şi se retrase. 

— Asta îi va aduce pe amândoi rapid, prezise Julia, 
dându-şi jos boneta. În special pe Mariah. 

Previziunea ei se dovedi exactă. Până să-şi dezbrace 
mantia, auzi sunetul unor paşi grăbiţi şi uşori ce se 
apropiau. Ducesa le strigă veselă: 

— Randall, pungaşule! Te-ai răzgândit în privinţa surorii 
mele, Sarah, şi-ai dus-o pe sus în Gretna Green? 

Mariah intră val-vârtej în holul de la intrare, natura ei 
luminoasă umplând holul cu tavan înalt de o căldură aurie. 
Intunecat şi rezervat, Ashton o urma la câţiva paşi distanţă, 
dar zâmbetul lui era la fel de primitor. 

Văzându-i pe nou-sosiţi, ducesa se opri atât de repede, 
încât soţul ei aproape se ciocni de ea. 

— Julia! Tu şi Randall v-aţi căsătorit? 

— Chiar aşa e, spuse Julia blând. 

— Adam, îmi datorezi cinci guinee! Mariah se aruncă în 
braţele Juliei, îmbrăţişând-o cu entuziasm. Ţi-am spus că 
Randall o place. 

— În vreme ce eu, bărbat fiind, aveam impresia că nu se 
pot suferi. Ashton îl prinse pe Randall de umăr, dându-i 
mâna. Drăguţ din partea ta s-o aduci în familie pe cea mai 
bună prietenă a lui Mariah. 

— Julia nu părea interesată, dar, după ce mi-a vindecat 
piciorul rănit, am hotărât că trebuie să mă căsătoresc cu ea 


pentru a fi disponibilă data viitoare când mă stric singur, îi 
explică Randall. 

— Umbli destul de bine. Ochii verzi ai lui Ashton trădau 
amuzamentul. Înţeleg bine de ce ţi-ai dori-o pe Julia. Mai 
surprinzător e faptul că a acceptat ea. 

Julia îşi aminti că ducele era un bărbat cu un remarcabil 
spirit de observaţie. 

— Eram mulţumită cu statutul meu de văduvă, dar 
Randall m-a făcut să mă răzgândesc. Se strâmbă. Au existat 
nişte circumstanţe... extenuante. 

— Pare interesant, spuse Mariah. Trăgeţi-vă sufletul 
câteva minute după drum, apoi veniţi să luaţi cina cu noi. 
Nu trebuie să vă schimbaţi hainele. Cinăm foarte neoficial 
în seara asta. 

— Zece minute atunci. Randall îi oferi braţul Juliei. 
Adresându-i-se lacheului, spuse: Du bagajele lui Lady Julia 
în apartamentul meu. 

— Lady Julia? exclamă Mariah. 

— Ţi-am spus că e complicat, îi aruncă Julia peste umăr, 
începând să urce scările. 

Nu văzuse apartamentul lui Randall când vizitase Casa 
Ashton la începutul anului, prin urmare, privi în jurul ei cu 
interes când el o introduse în salon. Era spaţios şi bine 
mobilat, în nuanţe odihnitoare de albastru şi de crem, cu 
ferestre ce dădeau spre grădina din spatele casei. 

— E minunat! Nici nu-i de mirare că te simţi atât de bine 
aici. 

— E incredibil de generos din partea lui Ash să-mi dea 
voie să folosesc această casă ca şi cum ar fi a mea, consimţi 
Randall. Dormitorul e pe acolo, iar uşa aceea duce la o 
cameră de serviciu. 

Uşa camerei de serviciu se deschise şi un bărbat vânjos, 
cu părul de culoare închisă îşi făcu apariţia, având 
împăturată peste braţ una dintre hainele lui Randall. 

— Bun venit acasă, domnule maior. Apoi o observă pe 
Julia. O cunoştea din cursul vizitei sale anterioare la 
Londra, iar chipul i se însufleţi de curiozitate când se 


înclină în semn de salut. Doamnă Bancroft. E o adevărată 
plăcere, doamnă. 

— Nu mai e doamna Bancroft. Randall îşi aşeză mâna la 
baza spatelui ei. Acum e Lady Julia Randall. Soţia mea. 

Julia ştia că valeţii se simțeau adesea geloşi când stăpânii 
lor se căsătoreau, dar, din fericire, ea şi Gordon fuseseră în 
raporturi cordiale. Deşi afişă o expresie surprinsă, nu părea 
supărat. 

— Felicitări, domnule! Se înclină din nou. Am s-o cunosc 
în scurt timp şi pe camerista domniei voastre, Lady Julia? 

— Mă bucur să te văd din nou, Gordon. După vreo zece 
ani în care avusese singură grijă de ea, Julia aproape uitase 
că se impunea să aibă o cameristă. Nu am o cameristă în 
acest moment, dar presupun că îmi voi căuta una în scurt 
timp. 

Aruncă o privire scurtă spre soţul ei. 

Randall aprobă din cap: 

— Din moment ce îţi vei achiziţiona o garderobă nouă, o 
cameristă e esenţială. 

Gândul de a discuta cu potenţiale cameriste o făcu pe 
Julia să se simtă obosită: 

— Poate că ducesa are o slujnică pregătită să avanseze în 
rang. 

Gordon păru plin de speranţă. 

— Cunosc o tânără care ar putea fi potrivită, Lady Julia. 
Nu are la fel de multă experienţă ca altele, dar se pricepe 
la haine, e expertă la cusut, inteligentă, cu un temperament 
plăcut şi dornică să muncească. 

Randall rânji. 

— Asta e fata pe care mi-o ridicai în slăvi în Portugalia? 

Gordon roşi. 

— Da, domnule. Dar cred sincer că Elsa ar fi potrivită 
pentru domnia voastră, Lady Julia. 

— Atunci, în mod cert am să discut cu ea, consimţi Julia. 

— Vă mulţumesc, doamna mea! Se poate prezenta mâine 
după-masă pentru discuţie. Se înclină. Bagajele v-au fost 
aduse. Veţi sta împreună în acest apartament? 


— Da, răspunse Randall. După ce ai despachetat bagajele 
pentru amândoi, poţi să-ţi iei liber în seara asta. A fost un 
drum lung şi ne vom retrage devreme. 

— Da, domnule. 

Gordon lăsă haina curată pe spătarul unui scaun şi se 
retrase. 

De îndată ce rămaseră singuri, Randall o trase spre el, 
într-o îmbrăţişare. 

— Presupun că va merge să-i spună drăguţei Elsa că e 
posibil să ajungă să lucreze în aceeaşi familie. Aş putea să- 
ţi spun mai multe decât ţi-ai dori vreodată să ştii despre 
fată, despre cum arată, cine îi sunt rudele şi cum s-au 
cunoscut ea şi Gordon. 

Julia râse. 

— Atunci, sper să mi se potrivească. Se relaxă în braţele 
lui Randall, savurând familiaritatea tot mai intensă a 
îmbrăţişării lui, parfumul şi forţa lui. Dacă nu se supără 
nimeni, am să adorm aici, murmură ea. 

— Ai nevoie de mâncare şi de companie plăcută, şi 
ambele te aşteaptă jos. Mâinile lui îi mângâiară şoldurile, 
trăgând-o mai aproape. Călătoria a fost obositoare, dar 
uşoară în comparaţie cu tot ce avem de făcut aici, în 
Londra. O să-mi prindă bine să mă retrag devreme. 

Dându-şi seama că nu la somn se referea, ea spuse 
ezitant: 

— Şi mie îmi va prinde bine să dorm. 

Sesizând unda de ezitare din spusele ei, Randall zise: 

— Cum doreşti. 

Julia detectă o schimbare subtilă în îmbrăţişarea lui. Era 
în continuare plină de afecțiune, dar nu se mai simțea 
anticiparea a altceva. 

— Ai atât de multă răbdare cu progresele mele lente, 
spuse ea cu tristeţe. Mă tot gândesc că un soldat şi-ar dori 
să cucerească. 

El râse. 

— Un soldat are nevoie de răbdare mai mult decât de 
abilitatea de a ataca. Eram dispus să aştept un an întreg 


sperând că vei dori să te culci cu mine, deci cred că 
avansăm foarte bine. 

— Asta e adevărat, spuse ea gânditoare. Poate peste încă 
două săptămâni, sfiala mea va dispărea pentru totdeauna şi 
vei putea să mă seduci oricând doreşti. 

— Eu sper că, la două săptămâni după aceea, tu să fi cea 
care mă seduce pe mine. 

li sărută punctul sensibil de sub urechea stângă. 

Julia îşi ţinu respiraţia, înfiorată de dorinţă. Deşi nu şi-ar 
fi imaginat că ar putea iniţia chiar ea un contact intim, 
ideea îi trezea curiozitatea în egală măsură cu teama. 

— E un gând interesant, Alexander. Deocamdată însă, ar 
trebui să ne aranjăm puţin şi să ne alăturăm gazdelor 
noastre. 

— Cât de mult vrei să ştie ei? o întrebă Randall, dându-i 
drumul din braţe şi scoţându-şi haina pe care o purtase 
toată ziua. 

Ea se gândi. 

— Totul, în afară de detaliile cele mai sordide, cred. Nu 
despre cicatrici şi despre... faptul că sunt stearpă, dar ar 
trebui să afle despre răpire şi despre circumstanţele de 
care se leagă moartea lui Branford. 

— Poţi avea încredere în ei să le împărtăşeşti tot adevărul 
pe care eşti dispusă să-l dezvălui. Turnă apă în lighean 
pentru a-şi spăla faţa. După ce se uscă, adăugă: Presupun 
că povestea oficială va fi mai discretă. Trebuie să ne punem 
de acord asupra detaliilor. 

Julia îşi perie părul şi îl prinse din nou, nespus de 
recunoscătoare că avea prieteni în care se putea încrede că 
aveau să fie de partea ei. Randall se afla pe primul loc între 
aceşti prieteni, dar Mariah şi Ashton îl urmau îndeaproape: 

— Putem spune lumii că Branford a murit în urma rănilor 
suferite în timpul unei căderi, ceea ce e adevărat. Am fost 
atât de devastată, încât am fugit de acasă, lăsându-i pe toţi 
să creadă că sunt moartă, ceea ce e, într-o oarecare 
măsură, adevărat. 


— Suficient de adevărat cât să fie uşor de ţinut minte, 
consimţi Randall. Care va fi explicaţia oficială pe care o 
vom oferi în legătură cu faptul că ne-am căsătorit? 

— Putem spune că ne-am întâlnit în Hartley, iar eu ţi-am 
dezvăluit cine sunt după ce am aflat că eşti vărul 
răposatului meu soţ. Se stropi cu apă pe faţă. După 
doisprezece ani de doliu, eram pregătită să mă gândesc din 
nou la căsătorie, şi cum aş fi putut să-ţi rezist? 

Randall îşi dădu ochii peste cap. 

— Nu uita că trebuie să alegem o variantă aproape de 
adevăr. Cu cât mai puţine detalii, cu atât mai bine. Fiindcă 
nu ai ieşit în societate data trecută când ai venit în Londra, 
vei fi o surpriză ce va trezi curiozitatea societăţii. 

Julia îl tachinase când spusese că era irezistibil, dar era 
adevărat. Savurând felul în care cămaşa lejeră de pânză îi 
dezvăluia trupul zvelt şi puternic, admise că orice femeie 
normală ar fi fost cucerită de la prima vedere. Julia nu 
fusese normală când se cunoscuseră - dar natura ei 
feminină îşi revenea treptat. 

Randall îmbrăcă o haină curată, apoi îi oferi braţul şi 
coborâră să li se alăture soţilor Ashton în salonul mic. 
Mariah arăta radioasă când sosiră. 

Julia îşi studie prietena când intră alături de Randall şi 
recunoscu acea strălucire. 

— Eşti grea! 

— De unde ştii? exclamă Mariah. Dar fireşte că îţi dai 
seama. Mă bucur mult că eşti aici. Sunt încântată, dar puţin 
speriată. 

— La fel şi eu! adăugă Ashton cu fervoare. 

Inăbuşindu-şi invidia dureroasă, Julia o linişti, spunând. 

— Naşterea unui copil e cel mai firesc lucru din lume. Ai 
să te descurci excelent. 

— Felicitări! Randall îi strânse mâna lui Asthon şi o 
sărută pe Mariah pe obraz. Familiile voastre sunt, probabil, 
foarte mulţumite. i 

— Vor fi când vor afla, consimţi Mariah. Incă nu am spus 
nimănui. Dar mă bucur că Julia a ghicit, iar acum pot vorbi 


despre asta! 

— Acum, că v-am împărtăşit veştile noastre, doriţi să bem 
un vin de Xeres, după cum cere moda, întrebă ducele, sau 
să ne aruncăm cu lăcomie asupra cinei? 

— A doua opţiune! Sunt în permanenţă flămândă acum. 
Mariah se strâmbă. Mai puţin dimineţile, când am greţuri. 

Râzând, ambele cupluri trecură în camera de zi, care era 
mult mai confortabilă decât maiestuosul salon oficial pentru 
masă. Conversaţia se învârti în jurul unor subiecte generale 
şi uşoare până la sfârşitul cinei. După ce Mariah porunci să 
se aducă ceai pentru doamne şi vin de Porto pentru domni, 
Ashton îşi trimise servitorii afară, ca să poată discuta în 
intimitate: 

— Ce e cu acele complicaţii? Sunt neplăcute, presupun. 

Randall îi aruncă o privire scurtă Juliei. Ea dădu din cap, 
făcându-i semn să înceapă povestea. 

— Prima complicaţie a fost când am ajuns în Hartley şi 
am aflat că Julia tocmai fusese răpită. 

După ce la captă atenţia soţilor Ashton, Randall continuă 
să-i ţină cu sufletul la gură, povestindu-le pe scurt cum o 
salvase pe Julia şi cum se căsătoriseră în Edinburgh. 
Ducele miji ochii, semn că blândeţea lui ascundea o inimă 
de oţel. 

Când Randall încheie, Mariah spuse cu glas şoptit: 

— Slavă Domnului că ai vizitat Hartley la momentul 
potrivit. Oare Daventry ar fi ucis-o pe Julia? 

— Nu cred că ar plănui să o ucidă cu sânge rece. Dar, 
dacă şi-ar pierde cumpătul... Randall clătină din cap cu o 
expresie gravă. Julia, tu l-ai cunoscut. Ce crezi că 
intenţiona să facă dacă Crockett te lăsa pe mâinile lui? 

— Presupun că Daventry a poruncit să fiu răpită pentru a 
putea să ţipe, să înjure şi să-mi spună ce femeie ticăloasă 
sunt. Julia încercă să păstreze un ton calm, de parcă 
subiectul nu ar fi fost cu nimic mai important decât o 
discuţie despre vreme. Probabil nu plănuia să mă ucidă, 
dar ar fi putut cu uşurinţă să-şi piardă controlul. 

Ashton întrebă: 


— Daventry va renunţa la persecuție când va afla că Julia 
e soţia moştenitorului său? 

— Aşa cred, răspunse Randall pe un ton dur, dar nu sunt 
sigur. Dacă nu o va face... Ei bine, voi face tot ceea ce e 
nevoie pentru a-mi proteja soţia. Ar trebui să fie în Londra 
acum, aşa că îi voi trimite un mesaj pentru a-i cere să ne 
întâlnim cât de curând doreşte el. 

Julia inspiră adânc. 

— Când mergi să-l întâlneşti, vin cu tine. 

Randall se încruntă. 

— Daventry îşi va ieşi cu totul din pepeni când va afla că 
m-am căsătorit cu tine. E posibil ca prezenţa ta să agraveze 
izbucnirea lui. 

— Tot trebuie să mă întâlnesc odată cu el, zâmbi ea plină 
de tristeţe. Dacă tot e să fim amândoi jupuiţi de vii în urma 
întâlnirii, ar putea fi mai uşor dacă am fi împreună. 

Expresia lui se relaxă. 

— Probabil ai dreptate. 

— Ajunge cu problemele. E timpul să vorbim despre 
distracţii, anunţă Mariah. Trebuie să vă prezentăm pe 
amândoi în societate cu un bal. Peste circa două săptămâni, 
ca să apuci să-ţi faci o rochie superbă, Julia. Am să-i cer 
croitoresei să vină aici. Randall, tu va trebui să apari în 
uniformă. Felul în care arăţi în costumul regimentului e de- 
ajuns să le facă până şi pe femeile puternice să leşine. 

Randall oftă auzind-o, însă Julia îi dădu dreptate în gând. 
Lgnorându-l, Mariah continuă: 

— Adam, recunoaşterea de care te bucuri în societate e 
suficient de puternică pentru a compensa faptul că Julia a 
fost renegată de Castleton? 

— Aşa cred. Ashton îi zâmbi afectuos soţiei sale. 
Castleton nu e foarte bine privit, în vreme ce tu, ducesa 
mea de aur, eşti considerată un mare succes în lumea 
nobilă. 

— Ducesă de aur? întrebă Randall. 

— Lumea bună adoră să acorde porecle, explică Mariah, 
zâmbind larg. Având în vedere educaţia mea destul de 


ciudată, mi se pare cât se poate de amuzant faptul că sunt 
considerată la modă. 

Juliei îi veni o idee. 

— Ar ajuta dacă bunica mea ar contribui şi ea la 
organizarea balului? Asta ar demonstra că nu toată familia 
m-a renegat. 

Mariah dădu din cap. 

— O idee excelentă. Cine e bunica ta? 

— Ducesa moştenitoare de Charente. 

Ashton, care cunoştea cel mai bine societatea din Londra, 
izbucni în râs: -Cea mai rafinată, mai rezervată şi mai 
dorită femeie de viţă nobilă din Londra! Prezenţa ei îţi va 
netezi cu siguranţă calea, dacă e dispusă să coopereze. 

Randall ridică din sprâncene. 

— Văd că n-ai glumit când ai spus că ai cel mai nobil 
sânge din Anglia, domniţa mea. 

Julia ridică din umeri. _ 

— Pentru mine, e pur şi simplu bunica. In timpul vizitei 
făcute data trecută a afirmat că e cazul să revin în lume, 
prin urmare, va fi de acord cu iniţiativele tale, Mariah. 

Ochii prietenei sale se aprinseră. 

— Societatea e un joc, iar noi tocmai am primit un set de 
cărţi cu care putem organiza cel mai discutat bal al 
sezonului de toamnă! 


Capitolul 21 


Randall ti trimise o notă lui Daventry la prima oră a 
dimineţii următoare, explicându-i că se căsătorise şi că voia 
să-l viziteze împreună cu soţia sa. Unchiul său răspunse 
imediat, stabilind o întâlnire chiar pentru după-amiaza 
aceea. 

Când Randall o ajută pe Julia să urce în trăsura lui 
Ashton, soţia lui spuse plină de admiraţie: 

— Pari atât de calm. Eu mi-aş roade unghiile dacă nu aş 
avea mănuşi. 

El se strâmbă. : 

— Dacă par calm, e o iluzie. In copilărie, când am fost 
trimis să trăiesc în casa lui Daventry, el era Dumnezeu şi 
diavolul la un loc. Preferam să mă joc cât mai departe de 
luptele lui înverşunate şi antrenante, deci nu aştept cu 
nerăbdare momentul. 

Unchiul său îşi jucase cu siguranţă rolul de diavol atunci 
când Randall zăcuse, pe moarte, în mansarda Casei 
Daventry. Era oare posibil să aibă o relaţie civilizată şi 
adultă cu acel om? Probabil, nu. Decizia de a se căsători cu 
Julia ar fi putut pune capăt pentru totdeauna relaţiei lui 
Randall cu unchiul său. 

Dacă aşa stăteau lucrurile, cu atât mai bine. 

— Ai avut dreptate să vii, îi spuse el. Îl putem înfrunta 
mai bine împreună decât separat. 

Ea îi zâmbi încordată când el o prinse de mână. Chiar şi 
prin mănuşi, degetele ei erau îngheţate. Nu vorbiră deloc 
tot restul drumului. 

Când ajunseră la Casa Daventry şi coborâră din trăsură, 
Julia îl strânse pe Randall de braţ. 

— Detest casa asta, spuse şoptit, începând să urce 
scările. Branford şi cu mine am stat aici câteva zile după 
nuntă, înainte de a ne muta pe moşia lui de lângă Bristol. 

Lui Randall nu-i plăcea să se gândească la felul cum 
fuseseră noaptea nunţii şi luna de miere pentru Julia. 


— Nici eu nu ţin prea mult la locul ăsta. Cred că face 
parte din domeniul inalienabil şi nu poate fi vândută, dar 
nimic nu mă împiedică să dau casa în chirie după ce o 
moştenesc. Putem să ne alegem o casă care să ne placă 
nouă. 

Chipul Juliei se lumină. 

— Ce idee excelentă! 

Ajunseră la uşă, care se deschise larg pentru a-i lăsa să 
intre. Majordomul se înclină respectuos. 

— Lordul şi Lady Daventry vă vor primi pe 
dumneavoastră şi pe soţia dumneavoastră în salonul de 
dimineaţă, domnule maior Randall. 

Faptul că şi contesa era prezentă la întâlnire arăta că 
unchiul său hotărâse să-şi trateze politicos moştenitorul. 
Randall se întrebă cât timp avea să dureze politeţea lui 
Daventry după ce o recunoştea pe Julia. 

Fură conduşi în salonul de dimineaţă. Contesa de 
Daventry era aşezată în spatele unei tăvi de ceai. Cea de-a 
treia soţie a contelui era o blondă atrăgătoare, de vârstă 
mijlocie, cu o eleganţă naturală şi cu o discreţie calmă. li 
salută din cap pe nou-veniţi, dar nu se ridică. 

Daventry domina încăperea. Înalt, cărunt şi plin de forţă, 
îi amintea întotdeauna lui Randall de o rachetă scuipând 
foc, pregătită de lansare. Se ridică în picioare când intrară 
Randall şi Julia. Ea rămase puţin în spatele lui Randall, iar 
el ghici că amâna momentul în care recunoaşterea avea să 
fie inevitabilă. 

— Ziua bună, Randall, spuse Daventry ţeapăn. Mă 
aşteptasem să te consulţi cu mine în alegerea unei mirese. 
Sper că ţi-ai ales o femeie potrivită. 

Inăbuşindu-şi resentimentul familiar faţă de atitudinea 
dominantă a unchiului său, Randall răspunse: 

— Eu sunt cel care trebuie să trăiască alături de soţia 
mea, deci am considerat că alegerea ar trebui să-mi 
aparţină. Dar nu încape îndoială că are rangul de nobleţe 
pe care îl aştepţi de la viitoarea contesă. Unchiule, Lady 


Daventry, permiteţi-mi să v-o prezint pe soţia mea, Lady 
Julia Randall. 

Julia păşi în faţă, înfăţişându-se clar sub privirea socrului 
său: 

— Bună ziua, Lord Daventry, Lady Daventry. 

Contesa zâmbi afabil şi răspunse salutului, dar contele 
înlemni la vederea Juliei: 

— Blestemat să fii, băiete! gemu Daventry. Cum îndrăz- 
neşti să o aduci pe ucigaşa asta în casa mea? E vreo glumă 
bolnavă? 

Iritarea lui Randall crescu considerabil în intensitate, dar 
îşi păstră stăpânirea de sine. 

— Câtuşi de puţin, domnule. Eu şi Julia ne-am căsătorit în 
Edinburgh. 

Daventry revărsă un şuvoi violent de blesteme. 

— Credeam că, în sfârşit, te-ai maturizat suficient cât să- 
ţi recunoşti responsabilităţile. In schimb, tu te-ai căsătorit 
cu nenorocita care l-a ucis pe fiul meu! 

Sosise clipa să lămurească definitiv lucrurile. Randall o 
prinse pe Julia de mână, neştiind sigur care dintre ei avea 
nevoie de mai mult sprijin. Chipul ei era alb, dar nu-şi plecă 
privirea, în pofida furiei dezlănţuite în jurul ei. 

— Moartea lui Branford a fost un accident produs în 
vreme ce Julia se lupta să-şi salveze viaţa, spuse Randall 
categoric. Branford a fost un monstru, Daventry, deşi tu ai 
refuzat dintotdeauna să vezi adevărul. Rănea oamenii din 
plăcere. Am avut noroc să scap din casa ta cu viaţă. Julia 
aproape a murit, lăsată pe mâinile fiului tău. 

— Minţi! urlă Daventry. Branford a fost cel mai bun fiu, 
plin de respect şi supus. Ai fost întotdeauna invidios pe 
forţa şi pe superioritatea lui. Cum îndrăzneşti să-l 
ponegreşti când el nu e prezent să se apere? 

— A fost plin de respect faţă de tine fiindcă tu controlai 
banii, îi replică Randall. Faţă de tot restul lumii a fost o 
brută şi un bătăuş. După moartea lui, ai formulat acuzaţii 
împotriva Juliei, în urma cărora a fost renegată de tatăl ei. 
O strânse mai tare de mână. A reuşit să supravieţuiască în 


pofida celor mai negre rele pe care i le-aţi făcut tu şi 
Castleton. Acum e soţia mea şi n-am să-ţi mai permit să-i 
faci rău pe nicio cale. 

— Deci târfa cea vicleană te-a îmbrobodit cu minciunile 
ei. Daventry o fixă cu privirea pe Julia, cu gura 
schimonosită amar. Arată la fel de tânără şi de inocentă ca 
în ziua în care s-a căsătorit cu fiul meu. Să nu dai vina pe 
mine când o să decidă că s-a plictisit de tine şi o să ucidă 
din nou. 

Iritarea lui Randall crescu vertiginos, dar Julia fu cea 
care izbucni. 

— Ajunge! 

Desfăcându-şi mâna dintr-a lui Randall, porni semeţ spre 
Daventry, o siluetă măruntă şi furioasă. 

— Acum doisprezece ani am fost mai îngăduitoare, 
socotind că durerea ţi-a înceţoşat judecata, dar nu mai e 
cazul! îi aruncă ea. Branford aproape a reuşit să mă ucidă. 
Vara trecută, mai că l-ai ucis pe Randall din cauza 
neglijenţei tale furioase. Branford era nebun şi îmi era milă 
de el aproape la fel de tare pe cât îmi era teamă. Dar tu nu 
eşti nebun, domnule. Eşti o brută egoistă, arogantă şi 
violentă, ceva mult mai malefic decât nebunia! 

Daventry se dădu înapoi în faţa cuvintelor ei. 

— Ştiai că blânda ta soţie e o scorpie atât de periculoasă, 
Randall? Dacă i-ai crezut minciunile, eşti un prost chiar mai 
mare decât aş fi crezut! 

— Vrei să vezi dovada a ceea ce a făcut fiul tău nevinovat 
şi onorabil? Priveşte-o cu ochii tăi! Julia îşi smulse eşarfa 
înfăşurată peste rochie, expunându-şi cicatricile teribile de 
pe curba superioară a sânilor. Branford şi-a înscris inițialele 
pe corpul meu în noaptea în care era cât pe ce să mă ucidă. 
Vocea îi deveni o şoaptă sumbră. Noaptea în care m-a lovit 
până am pierdut copilul pe care îl purtam. Noaptea în care 
a murit. 

Contesa icni surprinsă şi-şi puse mâna peste gură. 

— Dumnezeule mare! 


— "Ţi-ai făcut asta singură ca să-ţi atragi simpatia, spuse 
Daventry după o pauză provocată de şoc, dar vocea îi era, 
ezitantă. 

Privirea îi rămase fixată pe cicatrici. 

— Nu fi prost şi ticălos, Daventry. Inăbuşindu-şi impulsul 
de a-l trânti pe unchiul său la pământ, Randall îşi petrecu 
braţul pe după umerii tremurători ai Juliei, în vreme ce ea 
îşi aranjă la loc eşarfa desfăcută. Julia nu e singura care 
poartă urmele nebuniei lui Branford. Să îţi arăt cicatricile 
pe care le-a sculptat în mine pe când eram doar un băiat pe 
jumătate cât el? 

Chipul lui Daventry se schimonosi de furie şi de teamă, 
dar contesa spuse: 

— Ştiu că l-ai iubit, dragul meu, dar Branford nu era... 
normal. O expresie de dezgust trecu peste chipul ei preţ de 
o clipă. Şi eu am constatat că era mai bine să nu rămân 
singură cu el. 

In vreme ce soţul ei se răsuci spre ea s-o privească, ea 
continuă: 

— Deşi Branford putea fi încântător, prea mulţi oameni 
aveau poveşti înfiorătoare, nu puteau fi toate false. 
Servitorii care fugiseră din casa lui veneau la mine, la fel şi 
vânzătorii şi arendaşii lui. Niciunul dintre ei nu îndrăznea 
să meargă la tine, fiindcă tu refuzai să asculţi. Privirea ei 
plină de compasiune se opri asupra Juliei. Incetează s-o mai 
învinovăţeşti pe această biată fată pentru ceea ce s-a 
întâmplat. 

Cu o expresie de vulnerabilitate, Daventry spuse: 

— Et tu, Louisa? 

— E timpul să nu mai priveşti spre trecut, spuse ea pe un 
ton blând. Mâna îi alunecă spre burtă. Viitorul e mai 
important decât trecutul. 

— Ai dreptate, draga mea. Chipul lui Daventry fu 
străbătut de emoţii contrare. Triumful învinse. Se întoarse 
spre vizitatorii săi. Randall, eram dispus să te accept ca 
moştenitor al meu în ultimă instanţă, dar am aflat recent că 
pot să te reneg. Louisa, ridică-te. 


Contesa se ridică, devenind vizibil faptul că sarcina era 
mult avansată. Vestea fu o adevărată lovitură pentru 
Randall. Dar, pe toţi dracii, nu avea să trădeze asta. Făcu o 
pauză preţ de câteva bătăi de inimă, pentru a-şi recăpăta 
cumpătul, apoi spuse: 

— Felicitările mele, domnule, şi dumneavoastră, doamnă, 
spuse rece. E o veste foarte bună pentru voi. 

— Dar nu şi pentru tine. Vocea lui Daventry era plină de 
convingere. Va fi un fiu. Ştiu asta. Toți copiii mei au fost 
băieţi, iar acesta va fi sănătos. Voi avea din nou un 
moştenitor pentru Daventry, sânge din sângele meu! 

Profitând de schimbarea de dispoziţie a unchiului său, 
Randall spuse: 

— Eşti liber să mă renegi, dar trebuie să încetezi s-o mai 
persecuţi pe soţia mea. Spune-le lui Crockett şi oamenilor 
lui să înceteze vânătoarea. 

li aruncă o scurtă privire contesei, ghicind că aceasta nu 
ştia ce făcuse soţul ei. 

— În această ultimă lună, Julia a fost răpită din casa ei, 
terorizată şi a devenit ţinta gloanţelor oamenilor tăi. Toate 
acestea fiindcă ai refuzat să accepţi adevărul despre 
Branford. După cum a spus Julia: Ajunge! 

Miji ochii, aruncându-i cea mai aspră privire războinică a 
sa, cea în faţa căreia păleau chiar şi bărbaţi înarmaţi. 

— Dacă nu, se va vărsa sânge, şi nu va fi al Juliei sau al 
meu. 

— Maiorul are dreptate, Daventry, spuse contesa, părând 
îngrozită de declaraţia lui Randall. Chiar nu se poate să o 
terorizezi pe soţia nepotului tău. E cât se poate de contrar 
uzanțelor. 

Contele se schimonosi de parcă ar fi muşcat dintr-o 
lămâie, dar, după o scurtă privire spre soţia lui, spuse 
morocănos: 

— Am să-i spun lui Crockett s-o lase în pace. 

— Îmi dai cuvântul tău de gentleman în privinţa asta? 
întrebă Randall. 


— Da, la naiba, ţi-l dau! mârâi Daventry. Acum ieşiţi din 
casa mea şi, pentru numele lui Dumnezeu, sper să nu vă 
mai văd pe niciunul vreodată. Să nu te aştepţi să 
moşteneşti niciun penny de la mine! 

— Nu mi-ai oferit niciodată nimic în trecut, spuse 
Randall, dându-şi pe faţă furia. Nu m-am aşteptat niciodată 
la nimic nici pentru viitor. Faptul că mă renegi doar face să 
fie oficial acest lucru. 

—  Blestemaţi să fiţi amândoi! Daventry le aruncă 
vizitatorilor săi o ultimă privire fulgerătoare, ieşind 
valvârtej, furios, din cameră. 

Contesa fu cea care rupse prima tăcerea. 

— Asta cu siguranţă n-a fost plăcut. Doriţi să luaţi ceaiul 
alături de mine? E un ceai cu bune proprietăţi calmante, iar 
bucătăreasa mea face fursecuri excelente. 

Randall şi Julia schimbară o privire. Furia şi extenuarea 
lui se reflectau şi pe chipul ei, dar dădu din cap, acceptând. 

— Vă mulţumim, Lady Daventry, spuse Randall. Ne-ar 
prinde foarte bine. N-aţi întâlnit-o până acum pe Lady Julia, 
cred? 

— Nu şi sunt foarte nerăbdătoare s-o cunosc. Vă rog, 
luaţi loc. 

Contesa arătă spre fotoliile aflate de cealaltă parte a 
măsuţei de ceai. La distanţă atât de mică, Randall observă 
ridurile fine din jurul ochilor ei şi tensiunea chinuită de pe 
chipul ei, dar graţia îi era impecabilă. 

— Doriţi ceai oolong? Mâna contesei oscilă între două 
ceainice arătoase. Am şi nişte ceai lapsang souchong foarte 
bun. E specialitatea mea favorită. 

Manierele ei calme păreau mai degrabă o nebunie, date 
fiind circumstanţele, dar Randall presupuse că abilitatea de 
a ignora izbucnirile violente era o calitate esenţială pentru 
a putea trăi cu Daventry. 

— Aş dori nişte ceai lapsang souchong, vă rog. 

Deşi se îndoia că ar fi încercat să otrăvească ceaiul, nu 
strica să bea acelaşi lucru ca şi ea. 

Poate cuprinsă de acelaşi gând, Julia spuse: 


— Şi eu tot asta aş vrea. 

Lady Daventry turnă ceaiul, lăsând lichidul parfumat să 
se arcuiască grațios în cești. 

— Lady Julia, te rog să accepţi în dar şalul de mătase 
aşezat pe fotoliul tău. Culoarea îţi vine bine. 

— Mulţumesc, Lady Daventry. Julia îşi petrecu şalul pe 
după umeri, acoperind complet eşarfa şifonată. Eşti foarte 
generoasă. 

— Măcar atât să fac. Contesa le întinse ceştile de ceai. 
Am cunoscut-o pe mama ta pe când eram copilă, domnule 
maior Randall, şi am admirat-o foarte mult. Semeni cu ea. 

Randall simţi un nod neaşteptat în gât când acceptă 
ceaşca delicată de porțelan: 

— Mulţumesc. Mă bucur că semăn cu familia ei. 

— Aşa şi trebuie. Familia Blair e mai de încredere decât 
familia Randall. Contesa amestecă zahărul în propria 
ceaşcă, ţinându-şi privirea coborâtă asupra linguriţei de 
argint. Dar Daventry nu e nebun, să ştiţi, nici malefic. 
Orbirea lui se datorează faptului că pune atât de mult 
suflet. 

— Chiar dacă o orbire atât de profundă nu e malefică, 
produce totuşi rezultate malefice, spuse Randall sec. 
Branford a fost cu siguranţă nebun, dar faptul că tatăl său 
nu l-a ţinut deloc în frâu a accentuat mult caracterul său 
distructiv. Amestecă în ceai, producând un clinchet când 
linguriţa se lovi de porţelanul delicat. A-i da de soţie o 
copilă nevinovată precum Julia a fost o faptă ticăloasă. 

— Chiar aşa a fost. Privirea contesei se mută asupra 
Juliei. M-am bucurat atât de mult când Daventry mi-a spus 
că eşti în viaţă. Din poveştile pe care le auzisem despre 
Branford, îmi imaginez ce oroare trebuie să fi fost să 
împarţi patul cu el. 

— Nu, spuse Julia încet, cu o privire goală. Chiar nu poţi. 

Lady Daventry încremeni. 

— Presupun că nu. A fost o mare greşeală din partea 
soţului meu să aranjeze o căsătorie pentru Branford, dar îl 
chinuie o teamă disperată că sămânţa lui va pieri. Teama 


lui nu e nejustificată. Toate cele trei soţii ale sale, inclusiv 
eu, au pierdut mai multe sarcini sau au născut copii morţi. 
De data asta, nu i-am spus că sunt grea până nu am avansat 
suficient cât să fiu sigură că acest copil se va naşte la 
termen. 

— Nebunia lui Branford se trăgea de la familia Randall? 
întrebă Julia. 

Contesa clătină din cap. 

— I se trăgea de la familia mamei sale. E puţin zis că 
aceasta a fost uşor nebună, dar se pare că avea un farmec 
intens, ce o făcea irezistibilă. Daventry o consideră iubirea 
vieţii lui. A murit în chinurile facerii. 

Uluit de detaşarea lui Lady Daventry, Randall spuse: 

— Cu toate acestea, unchiul meu s-a căsătorit încă de 
două ori. 

Ea le întinse o farfurie de fursecuri glazurate. 

— Era hotărât să se asigure că sângele lui se transmite 
mai departe. Nutrea speranţe mari legate de fiul său mai 
mic, Rupert, care a trecut cu bine de primii ani ai 
copilăriei, dar bietul băiat a fost dintotdeauna bolnăvicios. 
Daventry a fost înnebunit de durere când Rupert a murit la 
zece ani. Chipul contesei se întunecă. Şi mie mi-a părut 
rău. Era un băiat bun. Nici urmă de nebunie în el. Se 
născuse din cea de-a doua căsnicie a lui Daventry. 

Julia întrebă tăios: 

— Pari o femeie rezonabilă. Unde erai atunci când soţul 
tău îl lăsa pe Randall să moară, din neglijenţă, chiar sub 
acest acoperiş? 

Lady Daventry îşi îndreptă privirea direct spre Randall. 

— Eram la Turville Park, refăcându-mă după pierderea 
unei sarcini, atunci când ai fost adus din Spania rănit, 
domnule maior. Te rog să mă crezi că nu aş fi permis o 
asemenea purtare urâtă şi o astfel de neglijenţă. Am fost 
oripilată când am aflat mai târziu de la servitori ce se 
întâmplase. Iţi ofer cele mai sincere scuze. 

Deci, pe lângă faptul că Daventry îşi pierduse singurul fiu 
în viaţă, soţia sa pierduse o sarcină, accentuând 


sentimentul disperat de pierdere care îl apăra pe conte. 
Nici nu era de mirare că detestase abilitatea tenace a 
nepotului său de a supravieţui. Dar furia sa clocotitoare 
aproape că-l făcuse pe Randall să-şi piardă viaţa. 

— Vina nu ţi-a aparţinut, Lady Daventry, spuse Randall. 
Dar aş fi murit dacă Ashton nu ar fi asediat casa şi nu m-ar 
fi dus de aici. 

— Aceea a fost o vară îngrozitoare pentru toată lumea. 
Regret sincer felul în care ai fost tratat şi mă bucur mult că 
ai un prieten ca Ashton. Contesa se întoarse spre Julia cu o 
expresie concentrată pe chip: Lady Julia - Daventry spunea 
că ai fost moaşă. E oare adevărat? 

Deci spre asta se îndreptase conversaţia. Ospitalitatea lui 
Lady Daventry era reală, dar interesul ei faţă de talentele 
de moaşă ale Juliei era arzător. 

— Chiar aşa e. Julia luă o bucată de turtă dulce, dar 
privirea îi rămase aţintită asupra gazdei sale. Cu mare 
plăcere am să discut despre starea ta, dar cu siguranţă 
există vreun doctor pe aici, nu-i aşa? 

— Sir Richard Croft, considerat cel mai bun doctor din 
Londra pentru astfel de probleme. Contesa fărâmiţă o turtă 
de seminţe între degetele ei agitate. Când eram tânără, i- 
am născut pe ceilalţi fii ai mei fără probleme, nici pentru ei, 
nici pentru mine. Imi mai doream un copil. Acesta a fost 
unul dintre motivele pentru care m-am căsătorit cu 
Daventry. Dar acum... am peste patruzeci de ani. 

— Am avut mai multe paciente care au adus pe lume 
copii în siguranţă la vârsta ta, spuse Julia pentru a o linişti. 
Nu e chiar atât de neobişnuit. 

— Sperasem că vom avea ocazia de a discuta în 
particular. 

Contesa îi aruncă lui Randall o privire piezişă. 

Julia aprobă din cap, iar o umbră de zâmbet îi licări în 
priviri: 

— Randall, acesta este genul de conversaţie care îi pune 
pe fugă până şi pe bărbaţii puternici. 


El nici măcar nu voia să-şi imagineze ce anume aveau să 
discute. Işi luă ceaşca de ceai şi o farfurioară cu fursecuri. 

— Uşa aceea dă spre un salon, din câte îmi amintesc, nu-i 
aşa? 

— In prezent, e cabinetul meu privat. Daventry nu intră 
niciodată acolo, răspunse contesa. Probabil s-a dus la 
clubul lui, unde e departe de femei. Sau poate goneşte 
călare prin parc. 

Randall speră ca nenorocitul să-şi rupă gâtul, dar 
diavolul nu l-ar fi lăsat pe unul de-ai lui să piară. Retrăgân- 
du-se în cabinetul particular al contesei, se rugă să nu mai 
fie nevoit să intre vreodată în acea casă. 


Capitolul 22 


Julia ieşi din Casa Daventry cu nervii întinşi. 

— A fost cea mai ciudată întâlnire la ceai din viaţa mea, 
spuse după ce uşa trăsurii lor se închise, iar vehiculul intră 
huruind în traficul sfârşitului de după-amiază. Işi dădu jos 
boneta şi-şi trecu degetele ţepene prin păr, scoțând o parte 
dintre ace. 

— Cu adevărat ciudată. Expresia lui Randall era la fel de 
impenetrabilă ca atunci când se întâlniseră pentru prima 
dată în Hartley. Cum stă Lady Daventry cu sănătatea? 

— Rezonabil de bine. Copilul e foarte activ şi suficient de 
dezvoltat cât să supravieţuiască, probabil, şi dacă se naşte 
înainte de termen. Julia se gândi la loviturile vioaie pe care 
le simţise la îndemnul contesei. Mai mult de-atât nu pot 
spune. S-ar părea că sămânţa lui Daventry suferă de o 
oarecare slăbiciune, care l-a împiedicat să conceapă un 
copil cu adevărat sănătos. 

— Contesa e în pericol? Părea foarte îngrijorată. 

— E înspăimântată că naşterea o va ucide. Julia îşi 
strânse mai tare în jurul umerilor şalul pe care i-l oferise 
Lady Daventry. Şi s-ar putea să fie aşa, desigur. Se pot 
întâmpla multe rele. 

— Ai spus că ai ajutat multe femei de vârsta ei să nască 
în siguranţă. 

— Da, dar am şi pierdut câteva. Uneori, Julia le visa - sau 
avea coşmaruri cu pacientele care muriseră. Oricât te-ai 
strădui, uneori nu e suficient. Lady Daventry a fost foarte 
bolnavă după ce a pierdut ultima sarcină. Această naştere 
va fi, probabil, mai dificilă pentru ea. 

— Dar cum rămâne cu doctorul scump pe care l-a adus 
Daventry? spuse Randall destul de sec. Preţiosul său 
moştenitor se va bucura, cu siguranţă, de cea mai bună 
îngrijire posibilă. 

— Sir Richard Croft are o reputaţie excelentă. I-a luat 
sânge şi a trecut-o pe o dietă de slăbire. Eu nu asta aş 


recomanda. Ştiu că e la modă să naşti asistată de doctori 
bărbaţi, dar o moaşă competentă e la fel de bună sau chiar 
mai bună decât un doctor. Desigur, eu nu pot fi obiectivă. 

— O femeie ar manifesta mai mult respect faţă de 
fenomen, spuse Randall cu un zâmbet uşor. Sper ca Lady 
Daventry să scape cu bine. Sunt uluit că o femeie şi l-ar 
putea dori pe Daventry de soţ, dar se pare că ea îl vede aşa 
cum e şi totuşi îl place. Clătină din cap. Femeile sunt cu 
adevărat extraordinare. 

Julia râse. 

— Bărbaţii şi femeile par adesea un mister unii pentru de 
alţii. Am cedat curiozităţii vulgare şi am întrebat-o de ce s-a 
căsătorit cu el. A fost destul de sinceră. L-a găsit atrăgător, 
aducând puţin cu un erou al lui Byron. 

— Byron? întrebă Randall, nevenindu-i să creadă. 

— După cum spui, femeile pot fi creaturi bizare şi sunt 
adesea atrase de bărbaţii puternici. După ce a rămas 
văduvă, doamna noastră nu s-a simţit pregătită să se 
retragă în monotonia brodatului şi a actelor de caritate. Iar 
prin căsătoria cu Daventry a devenit contesă, cu bogății şi 
cu influenţă. Şi asta a atras-o, desigur. 

— Desigur. 

Tonul său sec se accentuase. 

Julia îşi mută gândurile de la sănătatea contesei la 
consecinţele pe care Randall trebuia să le suporte. 

— Te tulbură faptul că ai fost alungat şi renegat? 

— Eu cred că ne-am descurcat destul de bine. Profilul lui 
era ca de marmură când îşi îndreptă privirea spre strada 
aglomerată. In interval de trei zile, noi doi am fost renegaţi 
de doi dintre cei mai puternici bărbaţi din Anglia. 

— Tatăl meu mă renegase, practic, cu doisprezece ani în 
urmă, deci faptul că am auzit asta oficial nu schimbă cu 
nimic situaţia mea, remarcă Julia. Dar tu nu ai fost doar 
renegat, ci ai pierdut, probabil, şi un titlu de conte. Asta 
contează. 

Afară, o voce ridicată strigă cu accent londonez la un alt 
birjar. Se auziră mai multe schimburi de insulte înainte ca 


Randall să spună: 

— Incepusem să mă obişnuiesc cu ideea de a deveni 
următorul conte. Găseam o oarecare justiţie divină în asta. 
Intoarse capul dinspre fereastră şi o prinse de mână. Mi-aş 
fi dorit să te fac contesă. 

— Ar fi fost un rang inferior celui cu care m-am născut, 
aşa că, pentru mine, nu e o pierdere importantă, spuse ea 
relaxată. Dar tu ai fi fost un conte foarte bun. Drept, 
înţelept şi obişnuit să poruncească oamenilor. 

Randall ridică din umeri, ignorând complimentul, -în cea 
mai mare parte a vieţii mele, nu m-am gândit niciodată la 
posibilitatea de a-l moşteni - erau prea mulţi cei care aveau 
întâietate faţă de mine. Deci nu ar trebui să-mi ia prea mult 
să mă obişnuiesc din nou cu statutul de simplu maior. 

— Rangul din armată ţi l-ai câştigat, ceea ce nu e valabil 
şi în cazul unui nobil. 

— Titlurile nobiliare ţin exclusiv de moştenire, consimţi 
el. Chiar şi atunci când eram moştenitor prezumtiv, am fost 
mereu conştient că domeniul mi-ar reveni mie doar fiindcă 
aveam dreptul la el. Daventry nu mi-ar fi lăsat niciodată de 
bunăvoie ceva din averea lui personală. Deci, ca şi în cazul 
tău, faptul că am fost renegat vine doar să oficializeze o 
realitate care exista deja. 

Simţind că vocea lui părea uşor schimbată, Julia îi studie 
chipul. Trăsura se legăna înaintând, iar lumina soarelui se 
revărsa pe fereastră, dezvăluindu-i clar expresia. Fu şocată 
de ceea ce văzu în ochii lui. 

Chiar dacă Randall nu era excesiv de îngrijorat de 
pierderea titlului de conte, Daventry rămânea bărbatul 
puternic care îi dominase călătoria. Deşi Randall înfruntase 
neclintit furia şi insultele unchiului său, nu rămăsese 
neatins de ele. Exact aşa cum nici ea nu reuşise să ignore 
furia şi repulsia tatălui său. 

Un spirit rănit putea produce o suferinţă mult mai 
îndelungată decât rănile fizice. Acceptarea posacă a lui 
Daventry atunci când îl considerase pe Randall 
moştenitorul său nu însemna prea mult, dar Julia ghici că 


era singura formă de aprobare de care se bucurase soţul ei 
din partea tutorelui său. Iar în acea zi, Daventry sfărâmase 
fragila legătură în ţăndări însângerate. 

Randall nu ar fi putut fi la fel de sensibil ca ea dacă nu ar 
fi avut o copilărie dificilă, care să-i stârnească acea 
conştiinţă de sine. Şi-l imagină copil, un băiat prudent, 
întotdeauna atent la ce se petrecea în jurul său pentru a se 
putea feri, exact aşa cum şi ea fusese vigilentă când 
Branford se afla prin preajmă. Acum, Randall suferea. Era 
timpul să aibă grijă de el, aşa cum el avusese grijă de ea. 

— Drumul până acasă va dura mult la ora asta. Julia 
cobori storul ferestrei din dreptul ei, apoi se întinse peste 
Randall şi cobori şi storul de pe partea lui. Hai să folosim 
timpul ăsta pentru a uita de vizita noastră cam dificilă la 
Casa Daventry. 

In lumina palidă, observă că Randall ridică din 
sprâncene. 

— Ce sugerezi? 

— Mă gândeam să ne sărutăm. Ezitând uşor, ridică 
bărbia şi îşi lipi buzele de ale lui. Am fost dintotdeauna cea 
sărutată, nu cea care sărută, aşa că sper că n-ai să te 
retragi speriat. 

— De ce aş vrea să fac ceva atât de stupid şi să mă retrag 
când am tot făcut eforturi să te ademenesc cât mai mult? 

Randall deschise gura, iar sărutul deveni mai profund. 

Julia savură atingerea şi alunecarea limbilor, senzaţie ce 
o ajuta să uite de vocile bătrânilor furioşi. Realitatea era 
acest bărbat, care făcea ca pulsul să-i gonească nebuneşte 
când trupurile lor erau lipite. Mâinile lui o mângâiară cu 
forţă pe spate, făcând-o să-şi înfigă degetele în braţele lui, 
cuprinsă de o plăcere fierbinte. Nici nu era de mirare că 
damele de companie încercau să le apere pe fete de 
sărutări. O astfel de plăcere îmbătătoare îţi întuneca 
judecata. Dar acest bărbat periculos de atrăgător era soţul 
ei, deci nu era nevoie să rămână raţională. 

Sub şalul viu colorat dăruit de contesă, mâinile lui se 
curbară peste sânii Juliei, iar cu degetul mare îi trezi la 


viaţă, prin mângâieri, carnea sensibilă ce tresări ascunsă 
sub mai multe straturi de material. Dorindu-şi să-i 
exploreze şi ea trupul, Julia îşi strecură mâna de-a lungul 
trunchiului lui, savurând senzaţia cărnii şi a oaselor tari 
sub hainele fin croite ale unui gentleman londonez. 

Incheietura mâinii îi mângâie accidental prohabul. Spre 
propria ei surpriză, fu încântată, nu alarmată, de acea 
dovadă de necontestat că o găsea atrăgătoare. Fascinată de 
efectul pe care îl avea asupra lui, începu să-i deschidă 
nasturii de la pantaloni. 

El o prinse de mână. 

— Nu trebuie să faci asta, domniţa mea, spuse răguşit. E 
de-ajuns că mă săruţi. 

Ea îşi dădu capul pe spate şi-i surprinse privirea. 

— Alex, până acum căsnicia asta a fost centrată în cea 
mai mare parte pe mine şi pe temerile mele. Acum, vreau 
să fac ceva pentru tine. 

El inspiră nesigur. 

— Dacă eşti sigură... 

— Cât se poate de sigură. 

Işi îndreptă din nou atenţia asupra nasturilor, eliberând 
mădularul încordat şi tare şi prinzându-l în mână. Ştia din 
experienţă că acea carne bărbătească putea fi folosită ca 
armă, dar acea constatare era doar o amintire îndepărtată, 
care nu mai conta. 

Ceea ce conta era felul în care mâinile lui o strânseră de 
umeri, desfătarea imensă pe care o simţea oferindu-i 
plăcere în vreme ce îi mângâia şi strângea mădularul, 
jucându-se cu el. Încă de la începutul primului său mariaj, 
învățase cum să satisfacă un bărbat. 

Lecţiile fuseseră dure, dar învățase bine. Mai târziu, se 
folosise de acele abilităţi pentru a se apăra, sperând că, 
dacă Branford era satisfăcut, nu avea s-o rănească. 

Acum, îşi amintea lucrurile senzuale pe care le ştia şi era 
cu un bărbat care nu avea s-o rănească. Când îşi dădu 
seama că îi putea oferi şi mai multă plăcere, ezită, nefiind 
sigură că era pregătită pentru o asemenea intimitate. Ii luă 


câteva clipe lungi până când admise că dorinţa de a-i oferi 
plăcere era mai puternică decât ezitările ei. Inspiră adânc, 
apoi se aplecă şi îi prinse mădularul în gură. 

— Dumnezeule mare, Julia! 

Mâinile îi tresăriră spasmodic pe umerii ei. 

Speriată, Julia ridică capul. 

— Vrei să încetez? 

— Nu! Respirația îi era gâfâită. Doamne, Dumnezeule, 
nu! 

Incântată, Julia se aplecă din nou, gura şi limba ei 
amintindu-şi tehnicile subtile pe care nu le mai folosise de 
atâta timp. Spre surprinderea ei, savura această intimitate, 
nu doar datorită plăcerii pe care i-o oferea lui, ci şi datorită 
puterii pe care o simţea ca sursă a acelei plăceri. Chiar şi 
aerul din trăsură era încărcat de pasiune, căci propria ei 
excitare o reflecta pe a lui. Gâfâitul lui aspru şi trupul rigid 
o făcură să se simtă egala lui din punct de vedere sexual, 
cu adevărat o parteneră, nu o victimă sau un recipient 
pasiv. 

În entuziasmul său, Julia îi declanşă orgasmul mai repede 
decât intenţionase s-o facă. El strigă şi-şi înnodă mâinile în 
părul ei, legănându-şi pelvisul. Când tremurul trupului îi 
încetă, Julia îşi sprijini capul pe pântecul lui, cât se poate 
de încântată de ea însăşi. 

Degetele lui Randall se relaxară în părul ei, începând să o 
mângâie: 

— Eşti o femeie cu totul extraordinară, Julia, spuse el, cu 
o voce deloc egală. Dacă îmi dai voie... O ridică, aşezând-o 
în poala sa. Ai dimensiunile perfecte pentru a fi ţinută în 
braţe. 

— Mi-a făcut plăcere, spuse ea, instalându-se confortabil 
în braţele lui. Sper că ai uitat de vizita noastră la Casa 
Daventry. 

— Nici n-am auzit vreodată despre locul acela, răspunse 
el prompt. Mâna lui stângă cobori mângăietor pe piciorul 
ei, urmărind conturul pulpei şi al gleznei înainte de a 
aluneca în sus pe genunchi, strecurându-se sub fustele ei. 


Juliei i se tăie respiraţia când palma lui caldă pe 
interiorul coapsei sale o smulse din starea de mulţumire, 
stârnindu-i dorinţa. Îşi depărtă genunchii pentru ca mâna 
lui să poată ajunge tot mai sus. Şocul senzual o făcu să 
ofteze adânc când el îi atinse carnea cea mai ascunsă. 
Senzaţia îi învălui mintea într-o ceaţă când mângâierile lui 
pătrunseră tot mai adânc. Dar, de data aceasta, plăcerea nu 
mai era o surpriză. Era... aşteptată. 

Randall ştia ce îşi dorea ea chiar mai bine decât ea, iar 
orgasmul fierbinte îi străbătu fulgerător întregul trup. 
Degetele ei se înfipseră în el, iar pelvisul i se legănă 
sălbatic, lipit de el, atunci când dorinţa de nesuportat 
atinse punctul maxim, apoi se relaxă subit, prăbuşindu-se 
peste el. 

— O, vai, şopti ea. Am fost răsplătită regeşte pentru 
dorinţa de a-ţi oferi plăcere. : 

— E mai bine când plăcerea e reciprocă. li sărută tâmpla 
umedă. Data viitoare ar trebui să încercăm asta într-un pat. 
E mai confortabil şi putem să adormim după aceea. 

— Ar fi plăcut. Işi ascunse un căscat, închizând ochii şi 
simțind, cu obrazul lipit de pieptul lui, bubuitul uniform al 
inimii lui. Sper ca ăsta să fie cel mai îndelungat blocaj de 
circulaţie din istoria Londrei şi să nu ajungem înapoi la 
Casa Ashton decât la miezul nopţii. 

Randall râse şi ridică puţin storul din dreptul lui: 

— N-avem noroc. Am scăpat de ce a fost mai rău din 
trafic şi vom ajunge acasă în câteva minute. 

Dar niciunul dintre ei nu se grăbea să se mişte. Julia îşi 
dădu seama uluită că nu era doar mulţumită. Era fericită. 

Era, totodată, şi curioasă. Randall ştia tot ce avea nevoie 
să ştie despre singurul bărbat cu care îşi împărţise ea 
patul, dar ea nu ştia aproape nimic despre experienţa lui în 
dragoste. 

— Probabil n-ar trebui să întreb, dar unde ai învăţat atât 
de multe despre cum să-i oferi plăcere unei femei? 

— Nu a existat un şir nesfârşit de amante, dacă asta te 
întrebi. Mâna lui o mângâie leneş pe ceafă. Un ofiţer aflat 


în campanie are puţine ocazii. 

— Puţine, dar nu lipsesc cu totul? 

— Am evitat fetele care veneau prin tabără, fiindcă nu-mi 
doream bolile lor, îi explică el. O decizie mai degrabă 
practică decât morală. Dar am avut o singură aventură 
importantă în acei ani. Am salvat-o pe văduva unui ofiţer 
francez şi pe camerista ei din mâinile partizanilor spanioli 
care voiau să se răzbune pe oricine era francez, inclusiv pe 
două femei fără apărare. 

Maiorul Randall, protectorul. Desigur. 

— Doamna a fost probabil foarte recunoscătoare. 

— Aşa a fost, dar cea cu care am avut o aventură a fost 
camerista ei. Zâmbi amintindu-şi. Celeste era drăguță, 
obraznică şi foarte franţuzoaică. Mi-a spus că nu sunt genul 
ei, dar că îi era dor să fie cu un bărbat şi că avea să se 
mulţumească o vreme cu mine. Ea şi stăpâna ei şi-au 
petrecut o iarnă lungă încartiruite în Portugalia, lângă 
regimentul meu, până au putut să se întoarcă în Franţa, la 
familiile lor. 

Julia îşi dădu seama cu regret că pe ea nu o considerase 
nimeni obraznică. 

— Probabil că experienţa cu Celeste s-a dovedit foarte 
educativă pentru un gentleman englez. 

— Aşa a fost, rânji el. Cel mai bun sfat pe care mi l-a dat 
a fost să fiu atent la ceea ce spune o femeie - şi la ceea ce 
nu spune. 

— O femeie înţeleaptă. Sper că au ajuns amândouă înapoi 
în Franţa în siguranţă. 

— Au ajuns. Doamna mi-a trimis un bilet care a reuşit, în 
cele din urmă, să treacă de liniile inamice. Se întorseseră 
amândouă acasă şi erau în siguranţă, în Lyon. Celeste s-a 
căsătorit cu un tânăr pe care îl cunoştea de mulţi ani şi 
care fusese trimis acasă din armata lui Napoleon pe motiv 
de invaliditate. 

— Pare să fi fost foarte amuzantă şi necomplicată. 

Din nou, atribute ce nu i se aplicau în general Juliei. 


— Dar tu eşti mult mai interesantă. Vocea i se schimbă. 
Intrăm pe poartă acum. Treci încoace. O aşeză pe scaunul 
de lângă el. E timpul să devenim cât de cât prezentabili. 

— Pot să-mi netezesc părul, dar nu cred că mă pot 
descotorosi de zâmbetul de mâţă prinsă cu botul în oala de 
smântână, spuse Julia, aranjându-şi hainele. 

El îi răspunse tot cu un zâmbet. 

— Şi eu am o astfel de expresie, cred. 

— Aproape mi te imaginez lingându-ţi smântâna de pe 
mustăţi, consimţi ea. 

— Lingând? 

Julia roşi, jenată, dar şi mai încântată. 

— N-am să mai pot urca niciodată într-o trăsură fără să- 
mi amintesc de călătoria asta, şopti el provocator, când 
vehiculul se opri şi un lacheu deschise uşa. 

Mulţumirea Juliei dură până intrară în Casa Ashton, iar 
majordomul se apropie de ei. 

— Lady Julia, aveţi un oaspete care vă aşteaptă în salonul 
mic. li întinse o carte de vizită. A refuzat să plece fără a vă 
vedea. 

Un oaspete? Surprins că cineva din Londra ştia că era în 
viaţă, Julia citi cartea de vizită. Sângele i se scurse din 
obraji. Lord Stoneleight. 

— Dumnezeule mare, şopti ea. E fratele meu, Anthony. 

— Nu trebuie să-l primeşti dacă nu vrei. Privirea lui 
Randall era fermă. Iar dacă vrei să-l vezi, nu eşti obligată 
să-l înfrunţi singură. N 

Julia se gândi disperată la cum arăta. Işi spuse că arăta 
probabil ca o slujnicuță bine tăvălită, cu obrajii roşii şi 
hainele şifonate. Dar era o altă întâlnire pe care nu putea s- 
o evite. 

Cu o expresie de fermitate, îşi strânse în jurul umerilor 
şalul primit de la Lady Daventry, ca pe o armură 
protectoare. 

— E mai bine să termin şi cu asta. Te rog... vii cu mine? 

— Desigur. Eşti foarte curajoasă, domniţa mea. Randall 
îşi puse mâna pe spatele ei într-un gest de încurajare. 


Mergem în salonul mic. Sper că fratele tău nu seamănă 
prea mult cu Castleton. 
La fel spera şi ea. 

Când Julia şi Randall intrară în salonul mic, ea se opri 
brusc, şocată de cât de mult crescuse fratele ei, care 
ajunsese să semene cu tatăl lor. 

— Anthony, şopti disperată. 

Fratele ei fusese doar un copilandru de şcoală ultima 
dată când îl văzuse, cu mâini şi picioare încă prea mari faţă 
de restul corpului. Acum era un bărbat în toată firea, bogat 
şi aristocrat până în măduva oaselor. Era mai înalt decât 
tatăl ei, dar avea trăsăturile şi tenul familiei Raines, - şi o 
furie ce pârjolea întreaga încăpere. Julia îşi dori să 
izbucnească în lacrimi. Sau să fugă. 

Randall îşi puse o mână caldă la baza spatelui ei, amin- 
tindu-i că nu era singură. Oricât de mult ar fi dispreţuit-o 
propria ei familie, Randall era de partea ei. Acea 
convingere îi permise să rămână neclintită în faţa furiei 
fratelui său. 

Randall vorbi pentru a sparge tăcerea când văzu că ea nu 
reuşea s-o facă: 

— Lord Stoneleigh? spuse pe un ton lejer, închizând uşa 
în urma lor. Sunt maiorul Randall. li întinse mâna. 
Presupun că ai auzit că suntem cumnaţi acum. 

Ignorându-l pe Randall ca şi cum ar fi fost invizibil, 
Anthony veni în faţă cu paşi mari, fără a-şi dezlipi nicio 
clipă privirea de pe chipul Juliei. Cu colţul ochiului îl 
observă pe Randall lângă ea. Era calm şi stăpân pe sine - şi 
pregătit discret să îl oprească brusc pe fratele ei dacă 
bărbatul mai tânăr ameninţa să-i facă rău. 

— Chiar tu eşti, Julie, spuse Anthony încordat. Nu mi-a 
venit să cred când ducele mi-a scris să-mi spună că eşti în 
viaţă. 

Ea încercă să zâmbească. 

— Chiar eu sunt, Anthony. Cu doisprezece ani mai în 
vârstă. Sper că şi puţin mai înţeleaptă. Eu... m-am gândit 
adesea la tine. 


— Atunci de ce m-ai lăsat să cred că eşti moartă? 
strigătul lui ce ţâşnise din adâncul sufletului făcu ţăndări 
faţada lui rafinată, scoţându-l la iveală pe băiatul care 
fusese cel mai drag prieten al ei. Un băiat care suferise 
foarte mult când îşi pierduse singura soră şi care, acum, se 
simţea trădat. 

Julia clipi pentru a-şi împiedica lacrimile să curgă, dar 
nu-şi cobori privirea. 

— Nu am îndrăznit, Anthony. Era un secret prea mare 
pentru a-l arunca pe umerii unui frate mai mic. 

— Poate că ai avut dreptate atunci. Gura i se schimonosi. 
Dar în toţi ani scurşi de atunci? 

— Singurul mod în care puteam supravieţui era întorcând 
spatele trecutului, spuse ea şovăielnic. Şi... mi-era teamă că 
dacă ai fi aflat că sunt în viaţă, m-ai fi disprețuit pentru 
înşelăciunea mea. Se pare că am avut dreptate. 

— Fir-ar să fie, Julie! Cu vocea frângându-i-se, Anthony 
făcu un pas în faţă şi o prinse într-o îmbrăţişare febrilă. 
Creştetul ei de-abia ajungea la bărbia lui. Cum ai putut să 
crezi că mi-aş dispreţui propria soră? 

— Ai... ai crescut, reuşi Julia să spună înainte de a 
izbucni în lacrimi de uşurare. Fiindcă nu se aşteptase la 
nimic bun din partea tatălui ei, disprețul lui fusese dureros, 
dar previzibil. Dar ea şi Anthony fuseseră apropiaţi. Dacă el 
ar fi respins-o, Julia ar fi fost devastată. 

După ce lacrimile se mai potoliră, Randall spuse: 

— Presupun că asta înseamnă că, deşi tatăl vostru a 
dezmoştenit-o pe Julia, tu n-ai să te prefaci că n-o cunoşti 
dacă vă veţi întâlni în societate. 

— Bineînţeles că nu. Vocea lui Anthony era înecată când 
se dădu puţin înapoi, să studieze chipul Juliei. Ochii îi 
moştenise de la tatăl său, dar expresia afectuoasă provenea 
de la mama lor. Eşti sora mea, Julie, şi sunt mândru să spun 
asta lumii. Castleton poate să te ignore, dar nu poate să te 
renege efectiv, fiindcă moştenirea ta e din partea mamei. 

— Nu mă interesează ce crede Castelton despre reaua 
mea purtare. Aproape ameţită de uşurare, Julia se aşeză pe 


canapea, trăgându-l pe Anthony să vină lângă ea. Ceea ce 
contează e că tu mă primeşti cu braţele deschise. 

— Am să discut cu avocatul familiei în legătură cu 
transferul moştenirii tale. Anthony îi aruncă lui Randall o 
privire precaută. Desigur, va trebui redactată o înţelegere. 

Precauţiile lui erau de înţeles. Fiindcă Julia şi Randall se 
căsătoriseră deja, acesta avea dreptul legal de a controla 
complet toate proprietăţile ei. Dacă ar fi fost o căsătorie 
organizată cum se cuvine, ar fi existat negocieri şi un 
contract înainte de nuntă. Julia avea încredere în Randall 
că avea să fie onorabil, dar Anthony nu-l cunoştea. 

— Nu m-am căsătorit cu sora ta pentru vreo posibilă 
moştenire, spuse Randall rece. Am să renunţ oficial la 
pretenţiile mele pentru ca ea să-şi poată controla singură 
moştenirea. 

Anthony se relaxă. 

— E un gest onorabil din partea ta, Randall. Prea mulţi 
bărbaţi ar fi nerăbdători să pună mâna pe averea ei. 

— Cât de mult îmi revine mie? întrebă Julia. Nu mi s-a 
spus niciodată. 

— Nu cunosc suma exactă. Fratele ei se gândi o clipă. 
Dar se apropie de o sută de mii de lire. 

— Doamne Dumnezeule! exclamă Randall, privind-o 
năucit pe Julia. Eşti probabil cea mai bogată moştenitoare 
din Anglia. 

— Nu aveam habar că e atât de mult, ridică ea din umeri 
jenată. Mi-e greu să-mi imaginez o asemenea sumă când eu 
mi-am oferit serviciile pe păsări şi ouă. 

Anthony clipi surprins. 

— Cum ai supravieţuit în toţi aceşti ani, Julie? 

— Am fost moaşă în Cumberland. Julia zâmbi strâmb. E o 
poveste lungă. 

— Una pe care vreau s-o aud, spuse el ferm. Vreau să ştiu 
totul. 

— Voi doi aveţi multe de discutat. Randall îşi puse mâna 
caldă peste umărul Julie înainte de a se îndepărta. Vă las 
acum. 


Julia ridică privirea spre el, sperând că în zâmbet avea să 
i se citească recunoştinţa. 

— Iţi mulţumesc, Alex. Pentru tot. 

Apoi, se întoarse spre fratele ei pentru a-şi împărtăşi 
poveştile din ultimii doisprezece ani. 


Amorţit, Randall închise uşa salonului. Într-o zi cu mult 
prea mult dramatism, mărimea moştenirii Juliei reprezenta 
cel mai mare şoc. Se bucurase că putea să îi ofere o viaţă 
confortabilă şi o moşie modestă, dar plăcută. Era 
înspăimântător să-şi dea seama că ea era de câteva ori mai 
bogată decât el. 

Se întoarse şi o văzu pe ducesa de Ashton aşteptând în 
hol, cu o expresie îngrijorată: 

— Cum decurge întâlnirea dintre Julia şi fratele ei? 
întrebă Mariah. Presupun că nu ai fi lăsat-o singură dacă s- 
ar fi purtat urât. 

— Stoneleigh e supărat că Julia l-a lăsat să creadă că e 
moartă preţ de atâţia ani, dar, după ce au rezolvat asta, s- 
au îmbrăţişat, îi relată el pe scurt. Deşi tatăl ei se va 
preface că nici nu o cunoaşte, Stoneleigh nu-i va urma 
exemplul. Julia e fericită şi uşurată şi probabil vor vorbi ore 
întregi. N 

— O, bine. Il prinse pe Randall de braţ şi îl conduse 
înapoi spre holul de la intrare. Ridicând privirea spre el, 
spuse: Pari incredibil de împietrit. Daventry? 

Randall ridică din umeri. 

— S-a lăudat cu soţia lui gravidă şi m-a anunţat că nu 
doar am fost înlocuit ca moştenitor, ci voi fi şi renegat. O 
interacţiune tipică pentru mine şi unchiul meu. Sper din tot 
sufletul că e ultima dată când voi mai avea de-a face cu el. 

Mariah se crispă. 

— Ai avut o zi mult prea plină de evenimente. 

— Chiar aşa. Punctul culminant avusese loc în trăsură, 
dar nu prea putea să-i povestească lui Mariah despre acel 
lucru. Cel mai mare şoc a fost când am aflat cât de multă 


avere îi revine Juliei. Lumea va spune că a făcut o căsătorie 
sub rangul ei. 

— Ce prostie! pufni ea dispreţuitor. Cui îi pasă de ce zice 
lumea? Când ea era moaşa din Hartley, societatea ar fi spus 
că tu ai fost cel care a făcut o căsătorie sub rangul tău. Dar 
amândoi sunteţi, şi acum, aceiaşi oameni care eraţi şi 
atunci. 

Mariah avea dreptate, dar Randall şi-ar fi dorit oricum ca 
zestrea soţiei sale să fi fost mai puţin extravagantă. 
Evident, ar fi preferat să se simtă ca un protector generos 
şi descuiat la minte, nu ca un vânător de averi. 

— De fapt, eu nu sunt acelaşi om. Când sunt în preajma 
Juliei, sunt într-o dispoziţie mai bună. 

— Am remarcat, spuse Mariah cu un zâmbet. 

Păşiră în holul de la intrare exact în clipa în care Holmes 
conducea înăuntru un oaspete, o doamnă cu părul alb, 
înveşmântată în mătase neagră şi purtând perle 
strălucitoare. Aceasta intră în forţă în hol - scundă şi 
zveltă, frumoasă şi cu o prezenţă impunătoare, rivalizând 
cu cea a generalului Wellington. 

— Excelenţa Sa, ducesa de Charente, anunţă Holmes. 

Mariah scoase o exclamaţie înăbuşită, înainte de a se 
apleca într-o reverență adâncă: 

— Excelenţă. Bine aţi venit în casa mea. Nu mă aşteptam 
să răspundeţi atât de curând biletului meu. 

— Fireşte, doresc să-mi văd nepoata, acum că e din nou, 
oficial, în viaţă, spuse femeia mai în vârstă cu un accent 
franțuzesc caustic. Ridică-te, fată. Respectul faţă de cei mai 
în vârstă e un lucru bun, dar o ducesă n-ar trebui niciodată 
să se umilească în faţa alteia. 

— Imi recunosc greşeala. Mariah se ridică, cu ochii 
dansându-i, dar cu o notă de modestie în glas. Însă eu sunt 
cea mai nouă şi cea mai puţin experimentată dintre ducese. 
Nu ajung nici pe departe la... la noblețea dumneavoastră. 

— Ai să ajungi, în timp, spuse bătrâna cu grandoare, dar 
buzele îi tremurară într-un zâmbet amuzat. 


Randall se aşteptase ca bunica Juliei să fie o femeie 
fragilă, poate chiar neputincioasă. Era evident că sănătatea 
doamnei se refăcuse de la vizita Juliei din primăvară. Julia 
semăna cu bunica ei - şi avea să fie la fel de frumoasă când 
ajungea la vârsta ducesei. 

Mariah continuă: 

— Julia şi fratele ei se află în salonul mic, învățând din 
nou să se cunoască după atâţia ani în care au fost separați. 

Ducesa adulmecă aerul. 

— Stoneleigh e aici? Sper că se poartă cum se cuvine. 

— Se bucură de întoarcerea surorii sale, spuse Randall. 
Au fost foarte apropiaţi şi cred că vor fi din nou. 

Ducesa îşi întoarse privirea sfredelitoare spre Randall. 

— Presupun că sunteţi maiorul Randall, soţul Juliei? 

Acesta se înclină. 

— Aşa e, doamnă. 

— Mogştenitorul lui Daventry, cred? 

—  Moştenitor prezumtiv, răspunse el, dar e puţin 
probabil să-l moştenesc eu. Daventry şi soţia sa aşteaptă un 
eveniment binecuvântat. 

Privirea ochilor căprui se ascuţi. 

— Nu ştiam asta. Păcat că ţi se ia locul. Julia ar trebui să 
fie cel puţin contesă. Ce te face să crezi că eşti suficient de 
bun pentru nepoata mea? 

— Nu sunt, spuse Randall. Dar, uneori, zeii se arată 
îndurători. 

— Aşa a fost în cazul tău, spuse bătrâna doamnă sec. 
Nepoata mea e cea mai bogată moştenitoare din Anglia. 

— Nu m-am căsătorit cu cea mai bogată moştenitoare din 
Anglia, spuse el pe un ton la fel de sec. M-am căsătorit cu o 
moaşă fermecătoare, care nu avea mai mult decât 
acoperişul de deasupra capului. 

Ducesa râse scurt. 

— Eşti în regulă, domnule maior Randall. Acum, duce-ţi- 
mă la nepoţii mei. 

Randall le însoţi pe Mariah şi pe ducesa de Charente în 
salon. Era curios cum aveau să reacționeze Julia şi 


Stoneleigh la apariţia ei. 

Când uşa se deschise, două voci rostiră în cor: 

— Bunico! 

Privind peste capetele celor două ducese, Randall îl văzu 
pe Stoneleigh sărind în picioare şi înclinându-se. Julia se 
ridică şi se plecă plină de graţie, oferindu-i o reverență 
oficială de curte, înainte de a se apropia pentru a-şi 
îmbrăţişa bunica. Era mai înaltă, dar nu cu mult. 

Preţ de o clipă, lacrimile sclipiră în ochii asprei ducese de 
Charente. 

— Mă bucur atât de mult că ai ieşit din umbră, draga 
mea, îi şopti ea. Apoi clipi şi se dădu înapoi să îşi studieze 
nepoata. Arâţi bine, Julia. Mai puţin speriată. Presupun că 
ar trebui să-i mulţumesc bărbatului acesta solid cu care te- 
ai căsătorit? 

— Intr-adevar ar trebui, bunico. Julia aruncă o privire 
peste umărul ducesei, oferindu-i lui Randall un zâmbet pe 
care îl simţi visceral. E un bărbat uluitor de tolerant, care a 
dorit să mă ia de soţie chiar şi după ce i-am explicat toate 
motivele pentru care nu ar trebui s-o facă. 

— Nu e tolerant. E înţelept, spuse ducesa aprobator. 
Atenţia i se mută asupra nepotului ei. Nu ai de gând să te 
porţi cu Julia precum nesăbuitul ei tată, nu-i aşa, 
Stoneleigh? 

— Ar fi o lipsă de respect din partea mea să consimt la 
părerea ta despre tatāl meu, bunico, rāspunse acesta cu 
strălucire în ochi. Dar te asigur că o voi susține pe sora 
mea prin toate mijloacele posibile. 

La fel ca Julia, era evident că îşi respecta bunica fără a fi 
intimidat de ea. 

Ducesa aprobă din cap. 

— Foarte bine. Se întoarse spre Mariah. Noi două avem 
de organizat un bal. Am să le permit copiilor să mai 
povestească puţin. Apoi vei veni să ne ajuţi la organizare, 
Julia. Privirea ei alunecă spre Randall. Tu vei ajuta cel mai 
mult evitând să ne stai în cale. Astea sunt treburi de femei. 


— N-aş îndrăzni să intervin, spuse Randall cu patos. 
Ducesa de Ashton m-a informat deja că trebuie să apar la 
bal în ţinuta regimentului. Vă stau la dispoziţie pentru orice 
alte porunci doriţi să daţi. 

Ducesa de Charente chicoti. 

— Eşti un ticălos, maiorule. Ordinele îţi vor parveni după 
ce mă sfătuiesc cu aghiotanţii mei. Acum, tai-o! 

Randall se supuse. Nu mai fusese numit ticălos niciodată. 
Venind din partea ducesei, presupunea că era un fel de 
compliment. 

Luă mai multe scrisori pe care Holmes le pregătise 
pentru el şi se retrase în apartamentul său. O parte dintre 
scrisori îl urmaseră până în Spania şi înapoi. Știind că 
multe erau de la administratorul afacerilor sale, adăugă 
noile scrisori la grămada de corespondenţă ce aterizase pe 
biroul lui în timpul aventurilor prin ţinutul de nord. Era 
timpul să se liniştească şi să se comporte ca un proprietar 
responsabil. 

Luă un pumnal spaniol din sertarul pupitrului şi începu 
să deschidă peceţile, dar îi veni greu să se concentreze pe 
problemele de rutină legate de afaceri. Îşi începuse ziua ca 
moştenitor al unui titlu de conte, cu o mireasă deosebită, 
interesantă şi săracă lipită pământului. Acum, era un 
gentleman fără niciun titlu şi cu un venit modest, care se 
căsătorise cu o femeie moştenitoare a unei averi aproape 
de neimaginat. 

Se spunea că Sarah, Lady Jersey, intrase în căsătorie cu o 
sută de mii de lire, fiindcă mama ei era fiica unică a lui 
Robert Child, fondatorul băncii familiei Child. Lady Jersey 
fusese principala moştenitoare a bunicului ei şi considerată 
o partidă extraordinară în cercurile de peţitoare. Tăcuta lui 
Julia, care scosese fragmente de şrap- nel din coapsa lui 
rănită, era la fel de bogată. 

Le spusese atât Juliei, cât şi lui Mariah că nu conta prea 
mult faptul că fusese înlocuit ca moştenitor, dar se părea că 
totuşi îi păsa. Deşi îşi trăise cea mai mare parte din viaţă 
fără a se gândi la posibilitatea de a moşteni titlul de conte, 


în ultimele câteva săptămâni se obişnuise cu ideea. Chiar 
ajunsese să-i placă acea perspectivă. Era prea orgolios 
pentru a recunoaşte asta în faţa oricui altcuiva, dar, în 
liniştea propriei minţi, era nevoit să fie sincer. 

Ce se întâmpla atunci când cavalerul rătăcitor îşi salva 
domniţa, iar după aceea se dovedea că ea nu mai avea 
nevoie de el? 

La sfârşitul  după-amiezii, Julia se întoarse în 
apartamentul lor. Se opri în pragul uşii, admirând imaginea 
oferită de Randall lucrând la birou, lângă fereastră. Lumina 
soarelui din acea după-amiază târzie presăra nuanţe de 
auriu şi de argintiu în părul lui şi arunca o strălucire 
încântătoare asupra trăsăturilor sobre şi pline de forţă ale 
chipului său. Simţi un fior interior plăcut la gândul că 
începea să cunoască foarte bine acel corp zvelt, musculos. 

El ridică privirea. 

— Arăţi ca o fată care tocmai a ieşit din clasă, remarcă 
Randall. Tânără, fericită şi încântată de gândul noilor 
posibilităţi. 

— Aşa mă şi simt. Se apropie de Randall şi se aplecă să-l 
îmbrăţişeze. Ştiam că bunica avea să se bucure să mă vadă, 
dar îmi era teamă că Anthony o să mă renege pentru 
totdeauna. 

— E un om mai bun decât tatăl tău. Randall îşi petrecu 
un braţ pe după talia ei şi o trase lângă el. Cum stătea 
aşezat, capul i se sprijinea foarte plăcut, într-o parte, pe 
sânii ei. 

Energia care o însufleţise se evaporă, lăsând-o obosită, 
dar mai fericită decât fusese... vreodată. 

— Îmi pare rău că întâlnirea cu familia mea a fost mult 
mai satisfăcătoare decât cea cu a ta. 

— Aşteptările mele legate de Daventry au fost dintot- 
deauna scăzute, spuse Randall. Ceea ce contează e că i-a 
poruncit lui Crockett să stea departe de tine, aşa că vei 
putea trăi fără a fi nevoită să te fereşti mereu. 

— Mă simt de parcă mi s-a luat o greutate imensă de pe 
umeri. Îşi trecu uşor vârfurile degetelor prin părul lui blond 
şi des, gândindu-se cât de multe îi datora soţului ei. Având 
în vedere că m-am lăsat cu greu convinsă să mă căsătoresc, 
ca o copilă sfioasă, am avut remarcabil de mult de câştigat 
de pe urma căsătoriei cu tine. Spera că Randall avea să 


spună că şi el avusese de câştigat, dar, când nu o făcu, ea 
continuă: Ce părere ţi-ai format despre bunica mea? 

— Li place să înspăimânte oamenii, răspunse el prompt. 
Dar, ocazional, simţul umorului subminează aceste 
încercări. 

Julia râse. 

— O citeşti. A spus că nu semeni deloc cu un Randall, 
ceea ce înseamnă că i-ai plăcut. 

Randall zâmbi din colţul gurii. 

— Ăsta chiar e un compliment. Cred. 

Fiindcă Randall nu părea prea dornic s-o tragă la el în 
braţe, Julia se aşeză în fotoliul alăturat, pentru a-şi 
continua discuţia. Randall arăta calm şi frumos - şi prea al 
naibii de detaşat, având în vedere ce făcuseră în trăsură 
mai devreme. 

Amintindu-şi că detaşarea era expresia lui firească, Julia 
spuse: 

— Drăguţa lui Gordon, Elsa Smith, s-a prezentat să discut 
cu ea. E puţin cam lipsită de experienţă, dar deşteaptă şi 
dornică să înveţe. Cred că va fi foarte bună pentru mine. 

Randall aprobă din cap: 

— Gordon va fi în extaz. Poate să înceapă repede? 

— De mâine. Julia se încruntă amintindu-şi discuţia cu 
fata. Actualul ei stăpân îi face zile negre, aşa că e disperată 
să plece. l-am spus că se poate muta aici în seara asta şi o 
să compensez pentru simbria pierdută din cauză că nu l-a 
anunţat la timp. Ea şi Gordon au plecat imediat spre fosta 
ei casă, să-şi strângă lucrurile. 

Randall o privi curios. 

— Dată fiind situaţia ei grea, ai fi angajat-o şi dacă nu ar 
fi părut o cameristă promițătoare? 

— Probabil că da, recunoscu Julia. Detestam să ştiu că e 
nevoită să se ferească de avansurile stăpânului ei. Cel 
puţin, ea e liberă să plece, spre deosebire de o soţie. 

— Spre deosebire de majoritatea soțiilor, tu eşti liberă să 
pleci, remarcă el. Te-ai asigurat de asta înainte de a 
accepta oferta mea. 


— Trebuia să ştiu că am o portiţă prin care să scap dacă 
aveam nevoie. Să fi trecut oare doar câteva săptămâni de 
când insistase ca Randall să-i ofere o scrisoare prin care să- 
i acorde divorţul dacă şi l-ar fi dorit? Cât de repede 
ajunsese să capete încredere în el! Julia continuă: Situaţia 
Elsei m-a pus pe gânduri. Dacă, într-adevăr, am această 
sumă uriaşă de bani, aş vrea să folosesc o parte din ea ca 
să înfiinţez adăposturi pentru femeile care au nevoie să 
fugă de violenţa bărbaţilor, dar nu au niciun loc sigur în 
care să meargă. Nu toate femeile pot să-şi însceneze 
propria moarte. 

— Şi majoritatea nu ar avea atâta noroc, încât să fie 
adoptate de cineva ca doamna Bancroft a ta. Expresia lui 
Randall era gânditoare. E un plan ambițios, dar astfel de 
adăposturi ar ajunge efectiv să salveze vieţi. Ai vrea să le 
înfiinţezi în toate oraşele mari? 

— Încă nu m-am gândit atât de departe. Ar trebui să fie 
larg răspândite, fiindcă femei abuzate există peste tot. 

— Ce-ar fi dacă adăposturile ar fi afiliate bisericilor 
parohiale? sugeră el. Acestea chiar se găsesc peste tot. 

Julia se încruntă. 

— Da, dar nu sunt sigură că ar fi cel mai bun plan. 
Biserica e condusă de bărbaţi, iar ideile bărbaţilor despre 
locul unei femei sunt adesea diferite de ideile femeilor. 
Presupun că aş putea discuta cu arhiepiscopul de 
Canterbury. E un fel de văr de-al meu. 

— Fireşte că arhiepiscopul de Canterbury ţi-e rudă, spuse 
Randall cu un amuzament trist. Ar fi trebuit să ghicesc. 

— Niciuna dintre slăvitele mele rude nu m-a ajutat atunci 
când am avut nevoie, spuse ea caustic. Bunica a fost 
singura care ar fi putut să mă primească la ea, dar soţul ei 
era pe moarte atunci şi nu puteam să-i mai arunc încă o 
povară pe umeri. 

Iar Julia nici nu se simţise în stare să înfrunte dificultăţile 
de a rămâne în vechea ei lume. 

Amuzamentul lui Randall păli. 


— Deci ai rămas cu Branford până când aproape te-a 
ucis. Ai dreptate, ar trebui să existe refugii pentru femei, ca 
să poată fugi înainte de a fi prea târziu. Poate te-ar interesa 
să colaborezi cu bisericile metodiste. Nu sunt la fel de larg 
răspândite ca parohiile anglicane, dar au deja adăposturi în 
care strâng femeile de pe stradă şi le oferă calificare şi 
educaţie, ca să-şi construiască o viaţă mai bună. 

Julia simţi o tresărire de entuziasm. 

_ — Ai dreptate, metodiştii ar putea fi parteneri mai buni. 
Imi dai te rog o bucată de hârtie şi un creion, să-mi notez 
câteva idei personale? 

Randall scoase hârtia şi creionul şi i le întinse: 

— Poate vrei să începi prin a discuta cu Mariah şi cu 
bunica ta. Vor fi de acord şi îţi vor da idei bune, sunt sigur. 
Ţi-ar oferi şi susţinerea lor plină de influenţă. 

— O altă idee bună. Notă şi acest lucru, în vreme ce, în 
minte, începură să îi încolţească şi alte idei. Am să încep cu 
Mariah. 

— Asta va fi o cale de a ajuta mult mai multe femei decât 
ai ajutat ca moaşă, spuse Randall cu o privire caldă. Ai 
trecut prin multe greutăţi ca să ajungi aici, dar, astfel, ai 
devenit o femeie mai bună, mai plină de compasiune. 

— Aşa îmi place să cred. Ezită, încercând să evite să 
alunge acea căldură. Este ceva ce m-a tulburat toată ziua. 
Lady Daventry a menţionat obsesia contelui de a asigura 
supraviețuirea neamului său. Când am discutat în 
particular, am întrebat-o dacă nu rămăsese vreun copil 
nelegitim în urma lui Branford. Ea nu ştia de niciunul, deci 
poate că Branford nu i-a spus tatălui său. 

Expresia lui Randall se înăspri. 

— Iar tu îţi faci griji în privinţa acelui băiat. 

Julia îşi muşcă buza. 

— Cu puţin noroc, trăieşte fericit cu mama lui şi se 
bucură de susţinere financiară din partea lui Daventry, dar 
m-aş simţi mai bine dacă aş şti că e bine. 

— Asta presupunând că e în viaţă, remarcă Randall. 
Mulţi copii mici nu mai apucă să ajungă la maturitate. 


— Da, şi dacă aşa stau lucrurile, băiatul e în mâinile lui 
Dumnezeu acum. Dar dacă e în viaţă şi are de suferit? 

Julia ştia că unii dintre copiii nelegitimi ai nobililor se 
bucurau de un tratament rezonabil, precum Mackenzie. 
Dar alţii nu aveau la fel de mult noroc. 

— De ce îţi pasă de soarta unui copil al cărui tată a fost 
un bătăuş abuziv, care aproape te-a ucis? spuse Randall 
exasperat. Dacă e în viaţă, s-ar putea să fie un monstru, 
asemenea tatălui său. 

— Poate, dar, după cum spuneai, cu siguranţă Branford 
nu ar fi fost atât de rău dacă ar fi fost crescut mai bine. 
Acelaşi lucru s-ar putea spune şi despre Daventry însuşi. 

— Băiatul ăsta ar avea, cât, doisprezece sau treisprezece 
ani? Probabil, caracterul lui e deja format. 

Julia căută cuvintele care l-ar fi putut convinge pe 
Randall. 

— Poate. Dar, indiferent de caracter, fiecare copil merită 
să fie îngrijit cum se cuvine. Deşi Daventry s-a dovedit un 
tutore rău pentru tine, cel puțin ai avut mâncare şi un 
acoperiş deasupra capului şi ți s-a oferit o educaţie. Cine 
are grijă de fiul lui Branford? Nu ai niciun motiv să-l iubeşti 
pe Branford, dar băiatul e şi văr cu tine. Un Randall prin 
sânge. Cineva ar trebui să vegheze să Îi fie bine. 

Randall oftă. 

— Poate că Daventry o face, dar nu putem afla sigur, 
fiindcă soţia lui nu ştie de existența băiatului şi nu prea am 
cum să-l întreb pe el direct. Prea bine, m-ai convins, deşi nu 
pe deplin, că am o oarecare responsabilitate faţă de copilul 
din flori al lui Branford. Ce măsuri vrei să se ia? Ai vreo 
idee unde se află băiatul? 

Julia încercă să-şi amintească replicile de batjocură ale 
lui Branford. 

— Cred că băiatul s-a născut pe la începutul anului, acum 
doisprezece ani, probabil lângă domeniul lui Branford, 
Upton Hill, lângă Bristol. Bănuiam că mama lui era 
oservitoare care locuia în zonă, dar nu lucra la conac. Se 
mai gândi puţin. Poate o servitoare dintr-un han. Mi-a spus 


în repetate rânduri că sunt o mică târâtură costelivă, care 
ar trece neobservată dacă în cameră s-ar afla şi o slujnică 
de han. 

— Demonstrând încă o dată cât de nesocotit era, spuse 
Randall cu înverşunare, luând şi el notițe pe o altă bucată 
de hârtie. Branford şi-ar fi dorit o femeie care să-i stea la 
dispoziţie când venea la Upton Hill, deci e o zonă bună în 
care am putea începe căutarea. 

— E suficientă informaţie cât să-l găsim pe băiat? Aş fi 
dispusă să merg la Upton să-l caut, dar nu ştiu dacă m-aş 
pricepe la asta. 

— Prietenul meu, Rob Carmichael, face parte din forţele 


de polite A El e bun la astfel de lucruri. Randall îşi mai 
notă o observație. Am să aranjez o întâlnire cu el. 

— Mâine-dimineaţă va sosi croitoreasa lui Mariah, să mă 
pregătească pentru societate. Julia se strâmbă. Vor fi 
prezente şi bunica, şi Elsa Smith, şi Mariah, desigur. 
Bănuiesc că toate vor avea păreri foarte ferme despre noua 
mea garderobă. 

— Se pare că ar trebui să plec din oraş. Randall lovi uşor 
hârtiile din fața lui. Trebuie să vizitez moşia Roscombe. 
Intendentul meu e bun, dar existā unele lucruri de care 
trebuie să mă ocup personal. Plănuisem să merg acolo după 
ce îl vizitam pe Kirkland în Scoţia, dar, după cum ştii, 
atenția mi-a fost distrasă în altă parte. In ochi îi apăru o 
licărire. In cel mai interesant mod posibil. 

Julia simți un junghi la gândul că Randall avea să plece, 
dar spuse veselă: 

— Câtă vreme te întorci înainte de bal. Mariah nu va 
ierta niciodată o absență. Cred că nici eu. Nu voi fi o soție 
solicitantă, dar... voi avea nevoie de tine atunci. J 

— Bineînţeles că mă voi întoarce până la bal, Julia. Asta e 
scopul pentru care am muncit amândoi - să-ţi asigurăm 
securitatea şi să te readucem la poziţia ta de drept. Tonul 
lui era la fel de relaxat ca al ei. După bal, nu vei mai avea 
nevoie de mine. 


— Cred că două săptămâni de frivolităţi vor fi suficiente. 
După aceea, voi tânji să mă instalez la Roscombe. 

Se întrebă ce fel de viaţă aveau să-şi construiască 
împreună, dar descoperi că îi era teamă să-l întrebe. El 
chiar credea că nu va mai avea nevoie de el? 

Sau ceea ce voia să spună, de fapt, era că el nu va mai 
avea nevoie de ea. 

După ce luară cina alături de Mariah şi de Ashton, Julia 
se retrase devreme şi adormi aproape imediat. Simţi vag 
aplecarea patului şi o îmbrăţişare caldă când Randall i se 
alătură, dar când se trezi, el plecase deja, lăsând doar o 
urmă în saltea. 

Când se ridică din pat, descoperi pe lavoar un bilet scurt 
în care îi spunea că pleca devreme pentru a se întâlni cu 
Rob Carmichael. După întâlnirea respectivă, avea să 
pornească spre Roscombe. Nu era nici urmă de sentiment 
în acele câteva cuvinte. Avea să-i fie dor de ea? Ei cu 
siguranţă avea să-i fie dor de el. 

Nu avu timp să se cufunde în gânduri negre, fiindcă Elsa, 
noua ei cameristă, intră timid în încăpere pentru a-şi începe 
sarcinile. Fata era rapidă şi plăcută şi se pricepea la 
aranjatul părului. Julia cobori la micul dejun simțindu-se 
puţin mai mult o doamnă londoneză. 

Mariah era singură în salonul pentru micul dejun. Ridică 
privirea din farfurie cu un zâmbet: 

— Ce bine, am companie! Adam a plecat să facă ceva util, 
în vreme ce eu mănânc tot ce-mi cade sub ochi. Desigur, 
mi-a fost rău când m-am trezit, aşa că acum trebuie să 
umplu spaţiile goale. Cât o să dureze faza asta? 

— Vreo trei luni. Apoi, vor fi vreo trei luni de energie 
nestăpânită, urmate de cele mai lungi trei luni din istoria 
lumii. Julia studie mâncărurile ţinute calde pe bufet. Imi 
recomanzi ceva anume? 

— Cârnatul e foarte bun, răspunse Mariah. La fel şi 
kedgeree-ul ăsta. 

Julia dădu la o parte capacul de argint şi văzu un amestec 
de orez şi de peşte, deasupra căruia fuseseră turnate bucăţi 


de ouă fierte tari, totul parfumat plăcut cu mirodenii 
exotice. Lângă încălzitor se afla un mic platou cu murături 
indiene de culoare portocalie. 

— Arată bine. Felul kedgeree e de origine indiană, nu-i 
aşa? Tatăl meu nu permitea niciodată să se servească ceva 
atât de străin în casa noastră. 

— Atunci s-a lipsit de nişte bucate foarte gustoase, spuse 
Mariah. Am luat un ajutor de bucătar cu experienţă în India 
ca să putem oferi şi diferite tipuri de curry pe lângă 
mâncărurile englezeşti. Partea indiană a familiei lui Adam 
adoră să ia masa aici. Mama lui tot ameninţă că ne va răpi 
bucătăreasa. 

Julia zâmbi, luând o lingură de kedgeree, adăugând pâine 
prăjită şi un ou fiert moale, pentru orice eventualitate. Dar 
kedgeree-ul era gustos, la fel şi murăturile de mango. 

Mariah termină de mâncat prima. Aruncând o privire 
spre ceas, îşi mai turnă nişte ceai şi îşi întinse marmeladă 
pe o felie de pâine prăjită. 

— Avem cam o oră până soseşte croitoreasa. Eşti 
pregătită pentru calvar? 

— Aşa cred. Julia chicoti. Simplul fapt de a fi pomenit de 
croitoreasă l-a făcut pe Randall să-şi ia tălpăşiţa spre moşia 
lui azi dimineaţă, devreme. 

Simţind ceva în vocea Juliei, Mariah întrebă: 

— V-aţi certat? Pari puţin tensionată. 

— N-a fost o ceartă. Julia îşi făcu de lucru cu linguriţa de 
ceai, întrebându-se cât de mult să spună. Dar ieri a fost o zi 
dificilă. Nu sunt sigură dacă pe Randall l-a tulburat mai 
mult faptul că a fost dat la o parte de la moştenirea titlului 
de conte sau vestea că sunt moştenitoarea unei sume 
importante. 

— Dacă e supărat, e în legătură cu moştenirea ta, spuse 
Mariah perspicace. Nu plănuise niciodată să devină conte, 
deci poate să ignore problema asta destul de uşor. Dar 
faptul că tu ai devenit atât de bogată e mult mai deranjant. 
Dumnezeu ştie că mi s-a părut înspăimântătoare averea lui 
Adam. Aş fi fericită dacă ar avea mai puţin. Insă lumea 


bună e plină de femei invidioase, care mă văd ca pe o 
vânătoare de averi care a cunoscut succesul. 

— Dar tu nu ştiai că Adam era duce când l-ai cunoscut, 
remarcă Julia. Şi nici el nu ştia. 

— Nimeni nu vrea să lase faptele să stea în calea unei 
poveşti interesante. Tinerele domnişoare mai ambiţioase au 
început să-mi copieze stilul vestimentar şi să încerce să-mi 
cumpere camerista ca să le spună ce parfum folosesc. 
Mariah râse. O văduvă moştenitoare teribilă, în vârstă, m-a 
studiat prin lornietă înainte de a anunţa: „Frumuseţe în 
schimbul averii”. Apoi s-a îndepărtat semeaţă. 

Nu sunt sigură dacă a fost un compliment sau o insultă, 
dar l-a nedreptăţit pe Adam. E destul de frumos şi el, deşi 
ar suferi dacă aş spune asta în public. 

— Logica bătrânei moştenitoare mi s-ar putea aplica şi 
mie, spuse Julia cu tristeţe, Randall cu frumuseţea, iar eu, 
cu averea. Dar niciunul dintre noi nu s-a aşteptat să 
primesc această moştenire. Îşi încrucişă meticulos cuțitul şi 
furculiţa în farfurie. Randall mi-a promis că se va întoarce 
la timp pentru bal. 

— Iar tu îţi faci griji că nu va fi aşa? spuse Mariah 
surprinsă. Are doar nevoie de timp să se obişnuiască cu 
noua situaţie. Motivele pentru care s-a căsătorit cu tine 
rămân la fel de valabile ca întotdeauna. 

Julia clătină din cap. 

— S-a căsătorit cu mine în special pentru a mă proteja de 
Crockett şi de Daventry. Acea protecţie nu mai e necesară. 

— Ar fi putut să te protejeze şi fără să vă căsătoriţi. E 
tipul de bărbat nobil, dar nu şi-ar fi luat o soţie pe care să 
n-o dorească, spuse Mariah vioaie. Deşi averile voastre nu 
sunt egale, el a fost educat ca gentleman, iar tu, ca 
doamnă. Sunteţi mai apropiaţi ca origine socială decât am 
fost eu şi Adam. 

Cum căsnicia soţilor Ashton părea înfloritoare, Julia 
speră că Mariah avea dreptate. 

— Am inventat un plan de a scăpa de o parte din acei 
bani deranjanţi. Aş vrea să creez adăposturi pentru femei, 


în care să se refugieze atunci când sunt amenințate sau 
abuzate. 

Mariah clipi surprinsă. 

— Ce idee minunată! Pot să mă număr printre ctitori? 

— Desigur, spuse Julia surprinsă. Ducesa de Ashton va 
conferi strălucire acestei iniţiative. Dar de unde începem? 

— De aici. Chiar acum, spuse Mariah cu o licărire în ochi. 
Dă-mi detalii! 

Făcând schimb de idei cu Mariah, nervii Juliei începură 
să se calmeze. Nu era sigură cât de bună avea să fie ca 
soţie sau ca doamnă de societate, dar când era vorba să 
ajute femei, la asta se pricepea. 


Capitolul 25 


Julia ajunse la cea de-a treia ceaşcă de cafea şi tocmai îşi 
spunea cu regret că, în scurt timp, avea să sosească şi 
croitoreasa, când uşa salonului pentru micul dejun se 
deschise. O femeie frumoasă intră în cameră cu fustele 
costumului de călărie de culoare purpurie formând valuri în 
jurul ei. 

— Bună dimineaţa, Mariah! spuse veselă nou-sosita. A 
început să plouă, aşa că m-am gândit să mă refugiez aici şi 
să văd dacă nu cumva aveţi puţin kedgeree delicios. Se opri 
brusc. Imi cer mii de scuze! Nu mi-am dat seama că ai 
companie, Mariah. 

— Eşti întotdeauna bine-venită, Kiri. Mariah se ridică în 
picioare şi o îmbrăţişă pe tânăra femeie. Julia, ai cunoscut-o 
pe sora lui Adam, Lady Kiri, nu-i aşa? 

— Da, aşa e. Primăvara trecută. Julia se ridică zâmbind. 
La fel ca Ashton, Lady Kiri era pe jumătate hindusă şi avea, 
tot ca şi el, păr întunecat şi ochi de un verde surprinzător. 
Spre deosebire de fratele ei, era sociabilă mai degrabă 
decât rezervată, iar vocea ei avea o tentă de accent 
muzical. Londra pare să-ţi priască, Lady Kiri. 

— Doamnă Bancroft, spuse încântată femeia mai tânără, 
rămâi mai mult în Londra de data aceasta? Mi-ar plăcea să 
ne cunoaştem mai bine. 

— Acum e Lady Julia Randall, spuse Mariah. Ea şi 
prietenul lui Adam, maiorul Randall, s-au căsătorit în Scoţia 
şi au venit acum la Londra pentru sezonul de toamnă. 

Kiri făcu ochi mari. 

— Chiar sper că nu toţi prietenii arătoşi ai lui Adam se 
vor căsători înainte să apuc şi eu să arunc o privire! Bravo, 

Lady Julia. Randall e cu adevărat un specimen superb. 
Dar... Lady Julia? 

— Tatăl meu e ducele de Castleton, dar m-a renegat. Julia 
arătă spre bufet. N-aş vrea să te rețin de la kedgeree. 


Mariah spunea mai devreme că jumătatea indiană a familiei 
adoră să ia masa aici. 

Lady Kiri râse, luând o farfurie şi servindu-se. 

— Nici eu, nici felul kedgeree nu suntem cu totul indieni, 
dar e mult mai gustos decât terciul de ovăz. 

Mariah turnă ceai pentru cumnata ei. 

— Va trebui să plecăm în curând, când soseşte 
croitoreasa. Organizez un bal pentru Julia şi Randall peste 
două săptămâni, aşa că trebuie să-şi comande cât de 
repede o rochie potrivită. Eşti invitată şi tu, desigur. 

— Minunat! Kiri se aşeză şi începu să înfulece cu poftă 
din kedgeree. Mi-era dor de ceva interesant. Pot să rămân 
şi cât stă croitoreasa să ia măsurile? îmi place foarte mult 
să mă uit la palete de ţesături şi de stiluri. 

Mariah păru gânditoare. 

— Te-ar deranja, Julia? Kiri are un ochi excelent la culori. 
Prepară şi parfumuri personalizate, inclusiv parfumul pe 
care toate tinerele vânătoare de averi vor să-l copieze. 

— 'Ţi-ar plăcea dacă aş prepara un amestec personalizat 
de parfum pentru tine, Lady Julia? o întrebă Kiri. Ca dar de 
nuntă. 

Kiri păru atât de dornică s-o facă, încât Julia spuse: 

— Mi-ar plăcea mult. Ceea ce însemna că trebuia să-i 
permită fetei să participe la probele făcute de croitoreasă. 
Nu că Lady Kiri ar fi fost tocmai o fetişcană; avea probabil 
puţin peste douăzeci de ani. Dar stilul ei direct şi vesel era 
tineresc. Când Julia avusese puţin peste douăzeci de ani, se 
simţise cu mii de ani mai bătrână. 

Croitoreasa, Madame Helier, sosi tocmai când Kiri îşi 
termina cel de-al doilea mic dejun şi începu măsurătorile în 
salonul privat al lui Mariah. Croitoreasa era însoţită de trei 
asistente încărcate cu ţesături, cu ţinute şi cărţi de modă. 
Doi lachei ai Casei Ashton fură şi ei convinşi să care alte 
suluri de materiale la etaj. 

Elsa îşi făcu şi ea apariţia, părând intimidată de toate 
acele doamne impunătoare. În vreme ce îşi căuta un loc 
într-un colţ al camerei, bunica Juliei intră în forţă în salon, 


luă în stăpânire cel mai confortabil fotoliu şi o atrase pe 
croitoreasă într-o conversaţie într-o franceză rapidă. 

Din fericire, era un salon încăpător. 

Mariah dădu la iveală un scăunel de lemn solid, pe care 
Julia să stea în picioare pentru a-i permite cusătoresei să 
lucreze mai bine. 

— Binevoiţi să păşiţi pe altarul de sacrificiu, doamna 
mea? 

Julia râse şi urcă pe scăunel: 

— Mă simt mai degrabă ca un miel pregătit pentru 
abator. De fapt, singurul motiv pentru care mă aflu aici e ca 
să ofer un pretext acestei întâlniri. 

— Prostii, spuse bunica sa ferm. Eşti aici pentru a deveni 
absolut uluitoare. Fată - îi atrase atenţia Elsei cu o privire 
-, ajut-o pe stăpâna ta să-şi dezbrace rochia, ca să putem 
începe să o învăluim în ţesături. Mare noroc că nu eşti o 
tânără copilă, nevoită să poarte rochii din insipida muselină 
albă, Julia. 

— Un albastru-închis, intens, sugeră Lady Kiri. Cu o 
uşoară nuanţă de verde. Traversă încăperea, apropiindu-se 
de sulurile de ţesături şi bătu uşor într-unul cu degetul ei 
lung. Acesta. 

— O culoare excelentă, spuse madame Helier aprobator, 
îi făcu semn uneia dintre asistente, care ridică supusă sulul 
ales de Kiri şi alte câteva ţesături în nuanţe de albastru. 

Julia întinse braţele, ca Elsa să poată descheia rochia şi 
să i-o tragă peste cap. Julia nu era neinteresată de haine, 
dar, în acel moment, cea mai mare parte din atenţia ei era 
dedicată planurilor legate de adăposturi. Eventual, o 
femeie cu copii ar fi putut fi mutată într-un alt oraş dacă 
exista riscul ca un soţ brutal s-o urmărească. Ce fel de 
aranjamente ar fi fost necesare pentru aşa ceva? 

Bunica Juliei spuse: 

— Ai o siluetă micuță foarte frumoasă, ma petite, şi ar 
trebui să o scoţi în evidenţă. Fată, îndoaie în jos cămaşa de 
corp a stăpânei tale, ca să semene cu o rochie de bal. 


Julia aproape că nici nu observă degetele blânde ale Elsei 
întorcând spre interior marginea cămăşii de corp. Apoi, 
camerista icni surprinsă, provocându-i Juliei un şoc ce o 
readuse în prezent. Cobori privirea şi descoperi oripilată că 
fata îi dezvelise cicatricile. N 

Julia simţi impulsul să se acopere şi să fugă. In schimb, 
strânse din pumni şi rămase complet nemişcată, bucuroasă 
că era întoarsă cu spatele spre majoritatea femeilor. Doar 
Elsa şi Mariah puteau vedea pielea urâţită de cicatrici. 

Ochii căprui ai lui Mariah trădară o clipă de şoc, urmat 
rapid de înţelegere. li aruncă Elsei o privire ascuţită, 
impunându-i să-şi ţină gura, înainte de a spune relaxat: 

— Nu cred că Julia ar trebui să poarte un decolteu adânc. 
Se apropie şi trase în sus cămaşa de corp a Juliei, peste 
cicatrici. Are un soţ cât se poate de bun şi nu e nevoie să-şi 
scoată în evidenţă toate atuurile. Cred că un stil de o 
eleganţă bogată, dar modestă i se va potrivi cel mai bine. 
Rânji. Nu ca în cazul meu. Eu prefer să arăt ca o desfrânată 
rafinată. 

— Excelență! exclamă  oripilată madame  Helier. 
Niciodată, absolut niciodată nu v-ar numi cineva 
desfrânată! 

Kiri râse. 

— Desfrânată, da, dar cu siguranță una cât se poate de 
rafinată. E un stil la care aspir şi eu! 

Bunica Juliei îşi permise să clatine amuzată din cap. 

Comentariile lui Mariah deturnaserā atenția femeilor de 
la Julia, lucru pentru care îi era profund recunoscătoare. 
Elsa nu putea să-i fie cameristă fără a afla despre cicatrici, 
dar Julia n-ar fi putut suporta umilinţa ca întreaga lume să 
afle despre ele. 

După ce-şi calmă respiraţia, Julia întrebă: 

— Dacă mi se permite o opinie, mie îmi place sugestia lui 
Mariah. Mă simt mult mai în largul meu cu o eleganţă 
discretă, decât ca o strălucitoare prinţesă a balului. Işi 
înclină capul spre Mariah. Sau ca o ducesă de aur. 


Toate cele şapte femei o studiară, cântărindu-i cuvintele. 
Julia se simţi ca o bucată de carne căreia i se stabilea 
preţul pe piaţă. Madame Helier, neintimidată de atâtea 
ducese şi fiice de duci, aprobă hotărât din cap. 

— Très bien. Un decolteu modest, dar poate tăiat în spate 
mai adânc decât de obicei, fiindcă aveţi o piele atât de 
frumoasă, Lady Julia. Ca porţelanul. Uşoara dezvelire a 
spatelui va fi mai subtilă, dar de un efect deosebit. Betsy, 
drapează mătasea chinezească în jurul umerilor lui Lady 
Julia. 

O asistentă veni în faţă pentru a îndeplini porunca, iar 
Julia se alătură discuţiei pentru a se asigura că nu sfârşea 
gătită ca un ponei de circ. Rochia de bal fu prima asupra 
căreia se opriră, optând pentru un stil extrem de simplu, 
potrivit staturii ei mărunte. Julia fu înfăşurată în cel puţin o 
duzină de ţesături, dar, într-un final, toată lumea aprobă 
mătasea pe care o indicase Lady Kiri. 

Echipa de modă merse mai departe, punând la cale rochii 
pentru plimbări şi mantii, costume de călărie şi toate 
celelalte ţinute ale unei doamne de seamă. La amiază, 
Mariah sună şi porunci să se servească gustări pentru toată 
lumea, de la ducesa moştenitoare la asistente şi la 
cameriste. Atmosfera de frivolitate feminină era atât de 
intensă, încât ar fi înnebunit orice bărbat, după cum se 
dovedi atunci când Ashton veni în salon, aruncă o privire 
oripilată şi porni apoi spre o zonă mai sigură. 

După ce se luară toate deciziile legate de ţesături, de 
stiluri şi de croieli, Julia cobori de pe scăunelul ei. Ridicând 
un sul de material, aruncă o bucată peste umărul lui 
Mariah. 

— Te-am observat cântărind din priviri această mătase de 
Mantua cu ape. Felul în care verdele capătă străluciri aurii 
se potriveşte perfect cu tine. Aruncă o privire spre celelalte 
femei. Vedeţi cum auriul scoate în evidenţă picăturile de 
aur din ochii Excelenței Sale? 

Mariah mângâie mătasea. 


— Adam spune că ar trebui să cheltuiesc mai mult pentru 
mine. 

— Chiar te rog, cheltuieşte mai mult din banii fratelui 
meu. Lady Kiri zâmbi poznaş. Se va bucura foarte mult să 
te vadă îmbrăcată în acea mătase. Cu smaralde. 

— Urcă pe scăunel, Mariah, porunci Julia. Acum e rândul 
tău. 

Mariah se supuse, alegând un stil care avea să se 
potrivească şi după ce i se îngroşa talia. Înainte să plece 
madame Helier şi asistentele sale, bunica Juliei şi Lady Kiri 
îşi aleseră şi ele ţesături şi îşi comandară rochii. 

Julia îşi turnă o ceaşcă de ceai. 

— Fiindcă nu am avut niciodată la dispoziţie un sezon 
propriu-zis înainte de a mă căsători, nu mi-am dat seama de 
câte eforturi e nevoie pentru a te îmbrăca precum o mare 
doamnă! 

— Lumea bună trebuie să-ţi recunoască rangul, proclamă 
bunica ei. După aceea, poţi să te îmbraci oricât de prost 
doreşti şi vei fi considerată doar excentrică. 

— Imi doresc să fiu discretă, nu excentrică, bunico, oftă 
Julia. Sper să nu mai trebuiască să fac asta vreodată. 

— N-ar trebui să mai fie necesar acum, că ai pus bazele 
unei garderobe adevărate, spuse Mariah pe un ton 
liniştitor. Ţi-ai ales stiluri clasice, care vor arăta 
întotdeauna superb. 

Bunica se ridică şi o îmbrăţişă pe Julia. 

— Madame Helier a fost informată că trebuie să-mi 
trimită mie nota de plată pentru sesiunea de azi, spuse ea 
încet. Darul meu pentru nepoata mea favorită. 

— Bunico, e prea mult! spuse Julia cu respiraţia tăiată. 

— Au trecut mulţi ani pentru care trebuie să compensez. 
Vocea ei trădă un tremur. Nu am mai avut o zi atât de 
plăcută de când... de când a murit mama ta, ma petite. Deşi 
sunt mândră de felul în care te-ai descurcat în toţi aceşti 
ani, mă bucur atât de mult că te-ai întors acasă. 

Julia clipi pentru a-şi stăvili lacrimile. 

— Şi eu mă bucur, bunico. Şi eu. 


Randall uitase pe jumătate cât de frumoasă era moşia 
Roscombe. Işi opri calul pe o colină ce dezvăluia ochilor 
porţiuni întinse din dealurile Cotswold şi conacul de piatră 
discret, în care se născuse. Moşia Roscombe era căminul 
unui gentleman, nu un castel grandios. Aici trâiseră 
generaţii întregi din familia mamei sale. 

După ce părinţii lui muriseră, iar Daventry devenise 
tutorele său, Randall petrecuse prea puţin timp la 
Roscombe. Cât trecuse de la ultima vizită? Doamne, 
Dumnezeule, mai mult de doi ani, încă de dinainte să fie 
rănit. 

Incepu să coboare dealul călare. Cea mai mare parte a 
procesului de vindecare se desfăşurase în Londra. De acolo, 
călătorise în Scoţia, în căutarea lui Ashton, iar după aceea, 
se îmbarcase din nou spre Peninsulă. 

Insă, deşi îşi petrecuse prea puţin timp la Roscombe în 
ultimii ani, moşia aceasta încă reprezenta căminul lui şi 
niciun alt loc nu ar fi putut rivaliza cu el. Trecu călare 
printre vechile porţi de fier care nu erau niciodată închise, 
apoi străbătu aleea lungă ce ducea la conac şi la anexele 
sale. 

Câteva mici căprioare domestice fugiră din calea lui, fără 
a părea neobişnuit de speriate de prezenţa sa. Totul era în 
ordine şi bine îngrijit. Trebuia să recunoască meritul lui 
Daventry de a fi angajat un om bun ca să administreze 
moşia. Caldwell era atât de competent, încât Randall nu se 
gândise niciodată să-l înlocuiască. 

Dimineaţă, avea să-i facă o vizită lui Caldwell, pentru a 
discuta despre colibele arendaşilor şi despre sistemul de 
canalizare, precum şi despre costul unor noi utilaje 
agricole. Probabil avea să accepte toate sugestiile lui 
Caldwell fiindcă acesta păstrase moşia  Roscombe 
profitabilă şi ogoarele înfloritoare timp de mai bine de 
douăzeci de ani. 

Această călătorie nu fusese cu adevărat necesară, dar 
Randall îşi dorise să scape din Londra preţ de câteva zile. 


Gordon păruse trist aflând că va fi abandonat din nou, dar 
avea să-şi revină în scurt timp, având-o pe Elsa sub acelaşi 
acoperiş. 

Randall ocoli casa, oprindu-se la grajduri, şi descălecă, 
ducându-şi înăuntru calul istovit. Rândaşul, Willet, se afla 
în încăperea unde se ţineau harnaşamentele, reparând o 
bucată. Işi înălţă privirea şi se ridică ieşind în întâmpinarea 
stăpânului său, de parcă Randall ar fi fost pe acolo doar cu 
o săptămână în urmă. 

— Ziua bună, domnule maior. Staţi mult de data aceasta? 

— Nu mult, dar, în scurt timp, voi veni să locuiesc aici. 
Randall dădu jos şaua de pe cal şi începu să-l ţesale, 
savurând acest ritual de călăreț. Piciorul îl durea după 
atâta timp petrecut călare, dar nu exista riscul să se 
prăbuşească. In curând, avea să considere această 
recuperare firească. M-am căsătorit, aşa că voiam să mă 
asigur că Roscombe e în stare bună şi că o poate primi pe 
proaspăta mea mireasă. 

Expresia lui Willet deveni mai atentă. 

— Veţi avea nevoie de mai mulţi servitori în casă. Fiica 
mea cea mică e aproape pregătită să intre în serviciu. 

— Soţia mea se va ocupa de angajări, dar am să-i spun că 
fata ta - Randall îşi scotoci în memorie - Nancy, oare? — ar 
putea fi interesată. 

— Da, Nancy a mea e. Aveţi o memorie bună, domnule 
maior. Rândaşul se întoarse în camera pentru har- 
naşamente, adăugând. Bine aţi venit acasă, domnule. E 
timpul ca această casă să fie locuită. 

Sosise timpul de mult. După ce se ocupă de calul său, 
Randall intră în casă, surprinzându-şi  bucătăreasa- 
intendentă în bucătărie. Pregătea o plăcintă ciobănească 
pentru ea şi soţul ei, iar Randall o asigură că o felie din 
acea plăcintă avea să fie excelentă şi pentru el. 

Apoi, rătăci prin încăperile familiare, încercând să le 
vadă cu ochii Juliei. Casa fusese bine întreţinută. Nu 
existau locuri în care apa să picure din tavan, nici lemn 
putrezit, nici carii. 


Dar nici nu se făcuseră eforturi de a decora locuinţa după 
moartea părinţilor sâi. In rarele sale vizite, Randall 
savurase sentimentul de familiaritate dat de faptul că nimic 
nu se schimbase în casa în care copilărise. Din acest motiv, 
vopseaua începuse să pălească, mobila avea nevoie să i se 
refacă tapiţeria, iar o parte dintre covoare erau uzate. Erau 
multe lucruri ce ar fi putut oferi ocupaţie unei stăpâne a 
casei. 

Randall intră în salonul mare şi privi pe fereastră valea 
deluroasă, cu mâinile strânse la spate. Cum ar fi fost viaţa 
lui dacă părinţii lui nu ar fi murit? Ar fi copilărit aici, poate 
ar fi avut fraţi sau surori mai mici. Nu ar fi devenit un băiat 
atât de dificil, încât să fie trimis la Academia Westerfield. 

Insă prieteniile pe care le formase acolo îi îmbogăţiseră 
viaţa nemăsurat de mult. Ar fi devenit la fel de apropiat de 
colegii săi de clasă dacă ar fi fost trimis la una dintre şcolile 
obişnuite pentru rangul familiei sale? Probabil că nu. Elevii 
cu probleme ai lui Lady Agnes avuseseră mai mare nevoie 
unii de alţii decât majoritatea băieţilor de şcoală. 

Ar fi ales să intre în armată? Puțin probabil. Dacă ar fi 
crescut aici, nu şi-ar fi dezvoltat acea vână furioasă de 
violenţă, ce făcea ca bătăliile să-i pară atât de atrăgătoare. 
Nici nu ar fi simţit o dorinţă atât de aprinsă de a se 
îndepărta de Anglia. 

S-ar fi dus la universitate şi ar fi trăit ca majoritatea 
tinerilor bărbaţi de rangul său. Ar fi învăţat de la tatăl său 
cum să se ocupe de moşia de aici, de la Roscombe, şi ar fi 
petrecut ceva timp la Londra, trăind aventuri cu diverse 
femei. S-ar fi căsătorit până acum, probabil ar fi avut şi 
copii. Dar mama copiilor săi nu ar fi fost Julia. 

Nu avea niciun rost să se gândească la ce fel de viaţă ar 
fi dus. Viaţa pe care o trăise includea cicatrici, prieteni la 
fel de apropiaţi ca fraţii şi pe Julia. 

Incercă să şi-o imagineze locuind acolo. Ar fi citit în 
micuța bibliotecă? Ar fi pus conserve în cămară? Nu avea 
să se audă râset de copii din odaia ce le-ar fi fost rezervată 


lor, iar acest gând îi produse mai multă suferinţă decât ar fi 
crezut cu o lună în urmă c-ar fi posibil. 

Julia făcuse din căsuţa ei un loc cald şi primitor. Putea 
face acelaşi lucru şi aici. Însă îi venea greu să şi-o 
imagineze în acele încăperi. Să fi fost din cauză că nu-l 
ajuta imaginaţia sau fiindcă era o prostie din partea lui să 
creadă că ar putea vreodată să locuiască aici împreună? 

Din unele puncte de vedere, căsnicia lui mergea bine. 
Mai bine decât se aşteptase. Dar nu putea ignora faptul că 
Lady Julia era moştenitoarea unei mari averi. Bogăția îi 
asigura libertate şi posibilităţi la care prea puţine femei ar 
fi putut visa. Ar fi putut să-şi cumpere o moşie proprie dacă 
dorea. Sau propria ei casă în Londra. Sau ar fi putut 
călători. 

Cu o sinceritate pură, recunoscu faptul că îşi dorise ca ea 
să depindă de el pentru susţinere financiară şi pentru 
protecţie, fiindcă, Dumnezeu îi era martor, el chiar avea 
nevoie de ea. Nu prea voia ca Julia să aibă de ales dacă 
acest lucru însemna să nu-l aleagă pe el. 

Simţi o apăsare pe picior şi, coborând privirea, văzu o 
pisică mare şi încrezătoare sprijinindu-se de glezna lui. 
Animalul era în cea mai mare parte tigrat, cu dungi de 
culoare închisă, pieptul şi labele albe, şi în acel moment nu 
pregeta să-l acopere de păr alb pe stăpânul moşiei 
Roscombe. 

Randall zâmbi trist şi ridică pisica în braţe. Animalul 
începu să toarcă fierbinte sub degetele lui mângâietoare. 
Mama lui avusese dintotdeauna pisici, iar aceasta era 
probabil, una dintre urmaşe. Chiar dacă Julia nu mai venea 
niciodată, nu avea să fie singur. 


Capitolul 26 


Pregătirile pentru prezentarea ei în societatea londoneză 
o ţinură ocupată pe Julia pe parcursul următoarelor câteva 
zile, deşi nopţile se simţea destul de singură. li plăcea să 
doarmă în acelaşi pat cu soţul ei, chiar şi atunci când 
vremea era caldă. Odată ce sosea iarna, urma să aibă 
nevoie permanentă de el. 

La patru zile după plecarea lui Randall, primi o scrisoare 
de la el, adusă de Elsa pe tava de ceai de la micul dejun. 
Acesta spunea pe scurt că se ocupa de problemele practice 
de la Roscombe şi că de-abia aştepta să o ducă şi pe ea 
acolo cât de curând. 

Julia zâmbi melancolic după ce o citi. Omul acela era un 
soldat şi un protector în adevăratul sens. Nu ar fi trebuit să 
se aştepte şi la cuvinte romantice din partea lui. 

Cel puţin, acest bilet era ceva mai personal decât cel pe 
care i-l scrisese în dimineaţa plecării sale. 

Julia şi Mariah plănuiseră să iasă la cumpărături în ziua 
aceea. Scopul oficial era ca Julia să-şi cumpere câteva 
mărunţişuri de care avea nevoie, dar obiectivul principal 
era să se distreze. Anthony îi deschisese un cont la banca 
lui, astfel că Julia avea acum bani de buzunar. Urma să aibă 
acces la întreaga ei moştenire peste o lună sau două. 

Fratele ei o informase că tatăl lor era furios, dar 
Castleton nu avea niciun drept legal să o împiedice pe fiica 
lui să-şi primească moştenirea. In plus, avocaţii familiei 
recunoscură cu prudenţă că viitorul se afla în mâinile 
lordului Stoneleigh, deci nu încercară să-i pună bețe în 
roată. 

După ce se îmbrăcă, Julia trecu în salonul ei particular, în 
trecut acesta fusese un dormitor, cu o uşă ce dădea spre 
camera de zi a lui Randall, dar, acum, spaţiul îi fusese cedat 
Juliei. După ce patul fusese scos din cameră, Mariah şi Julia 
scotociseră podul casei pentru a alege mobilier şi accesorii. 
Noul ei salon deveni o cameră încântătoare, amenajată în 


nuanţe de crem şi roz-deschis şi era puţin mai mare decât 
camera principală a Juliei din căsuţa ei din Hartley. 

Se aşeză la delicatul pupitru francez de scris şi aruncă o 
privire spre lista de cumpărături. Intr-o bună zi, avea să 
considere că banii din poşeta ei erau un drept firesc, dar, 
deocamdată, reprezentau un lux delicios. Dacă ar fi trăit 
întreaga viaţă în cercurile aristocrate în care se născuse, 
nu ar fi înţeles niciodată pe deplin cât era de norocoasă. 

Julia tocmai voia să coboare să ia micul dejun, când 
lumina soarelui îi atinse verigheta, făcând să strălucească 
rotocoalele modelelor celtice tăiate în aur. Li veni o idee şi îl 
chemă pe Gordon. 

Valetul apăru aproape imediat. 

— Aveţi să-mi daţi o sarcină, doamna mea? o întrebă el 
plin de speranţă. N-am prea avut de lucru. 

Ea râse. 

— Cu siguranţă, eşti ocupat să o înveţi pe Elsa despre 
treburile casei. 

El zâmbi. 

— Da, dar simt că nu-mi îndeplinesc datoria faţă de 
domnul maior. 

— Când se va întoarce, va avea nevoie să-l faci frumos 
pentru societatea din Londra. 

Gordon clătină din cap. 

— Nu are nevoie de ajutor pentru a fi frumos. Eu doar mă 
asigur că hainele lui arată bine. 

Cât se poate de adevărat. Randall era uluitor de frumos, 
indiferent ce ar fi purtat. Sau n-ar fi purtat. Amintindu-şi să 
se ocupe de aspectele practice, Julia spuse: 

— Vreau să cumpăr un inel pentru soţul meu. Poţi să-mi 
aduci un inel pe care bijutierul să-l poată folosi pentru a 
determina mărimea? 

— Vă voi aduce unul chiar acum. 

Gordon se înclină şi se retrase; câteva minute mai târziu 
se întoarse cu un inel de aur cu pecete. 

Julia băgă inelul în săculeţul ei de damă. Randall făcuse 
atât de multe pentru ea. Voia să-i ofere şi ea, în schimb, un 


semn al aprecierii sale. 


În vreme ce un lacheu al Casei Ashton preluă un pachet 
de ciorapi de mătase, Julia remarcă: 

— Uitasem cât e de convenabil să ai pe cineva care să 
care totul pentru tine. 

— Şi să ducă totul la trăsură, care trebuie să fie aproape 
plină, presupun. Nu că nu aş fi contribuit şi eu la umplerea 
ei! Mariah îşi ascunse cu mâna un căscat. Obosesc uşor 
zilele astea. Am ajuns la capătul listei tale de cumpărături? 

— Mai trebuie să ne oprim, într-un loc. Vreau să merg la 
un bijutier sau la un aurar să comand un inel pentru 
Randall. Unul cu acelaşi model ca verigheta mea. Julia 
zâmbi sfioasă. Sper că nu va considera teribil de 
sentimental gestul meu. 

— Ce idee excelentă! Cred că lui Adam i-ar plăcea dacă i- 
aş oferi un inel-pereche, spuse Mariah gânditoare. Chiar 
mi-ar plăcea să-l marchez ca fiind al meu. 

— Mi se pare corect, din moment ce femeile poartă inele 
pentru a evidenția faptul că aparţin cuiva, consimţi Julia. 
Unde ar fi un loc bun să facem inelele? 

— Există un meşter aurar chiar după colţ. Mariah o 
conduse pe strada Bond. Domnul Rose a confecţionat 
verigheta mea şi ştie ce mărime poartă Adam. Işi scoase 
mănuşa şi îi arătă Juliei inelul. Deşi arată ca o verighetă 
simplă de aur, în interior e gravat un model indian ce 
încorporează şi inițialele noastre. Am să ţi-l arăt când 
ajungem la magazin. 

— Poate vom da naştere unei mode de verighete-pere- 
che. Julia îi zâmbi poznaş prietenei sale. In fond, tu eşti 
Ducesa de Aur, foarte, foarte la modă. 

Mariah râse. 

— Moda nu va dura mai mult de un sezon sau două, dar 
asta - ridică mâna stângă fără mănuşă, cu inelul de aur la 
fel de luminos ca părul ei strălucitor - e pentru totdeauna. 

Fireşte, domnul Rose fu încântat să primească două 
doamne de rang înalt în magazinul său. Comandarea 


inelului pentru Adam fu simplă, căci bijutierul îl 
confecţionase şi pe cel al lui Mariah, dar un inel pentru 
Randall era mai greu de realizat. Domnul Rose examină cu 
atenţie verigheta: 

— Pentru a putea copia exact modelul, va trebui să 
păstrez inelul timp de o zi sau două. 

— Nu! Degetele Juliei se strânseră în jurul inelului. 
Zâmbi, ca pentru a-şi cere scuze. Imi pare rău, dar nu îl am 
de prea multă vreme. 

Ochii întunecaţi ai domnului Rose sclipiră. 

— Inţeleg, doamna mea. Şi soţia mea ar simţi exact la fel. 
Dacă vă puteţi despărţi de el preţ de jumătate de oră, voi 
face un mulaj din ceară. 

Julia îi aruncă o privire lui Mariah, care părea obosită, 
înțelegând corect mesajul, bijutierul spuse: 

— Am un salon privat, unde puteţi să aşteptaţi şi să vă 
odihniţi. 

— Mulţumesc, ar fi minunat. 

Julia şi Mariah fură conduse într-un salon plăcut, aflat la 
etaj. Puteau urmări confortabil acel du-te-vino al figurilor 
elegante din strada de dedesubt. 

După ce o servitoare le aduse o tavă cu ceai şi prăjituri, 
Julia îşi întrebă prietena: 

— Te-ai obişnuit să te bucuri de o astfel de servire peste 
tot? După atâţia ani în care am fost o văduvă cu mijloace 
modeste, mi se pare ciudat să fiu tratată cu un asemenea 
respect. _ 

— Incă nu m-am obişnuit nici eu, recunoscu Mariah. Işi 
mângâie talia încă subţire. E ciudat când mă gândesc că 
acest copil şi alţii pe care i-am putea avea eu şi Adam vor fi 
crescuţi într-un asemenea lux. Va trebui să facem mari 
eforturi pentru a ne asigura că generaţia viitoare îşi 
dezvoltă corect simţul perspectivei. Poate va fi ceva mai 
uşor pentru tine şi pentru Randall, deoarece copiii voştri nu 
se vor naşte cu titluri. 

— Noi nu vom avea copii, spuse Julia încet. Fărâmiţă o 
turtă de ovăz. Işi dorise să-i mărturisească lucrul acesta lui 


Mariah, dar încă mai era dureros să rostească acele 
cuvinte. Eu... nu pot să am. 

Mariah tresări surprinsă. 

— Îmi pare foarte rău. Tăcu preţ de câteva clipe, apoi 
adăugă: Presupun că Randall ştie. 

Julia aprobă din cap. 

— E unul dintre cele câteva motive pe care i le-am oferit 
pentru a-i explica de ce nu ar trebui să mă ia de soţie. A 
spus că nu contează. 

— Iar tu îţi faci probleme că nu e romantic. Mariah 
deveni gânditoare. Deşi nu e exact la fel ca a avea propriul 
copil, dacă vrei să creşti unul, există întotdeauna prunci 
care au nevoie de un cămin. Te-ai descurcat minunat cu toţi 
copiii pe care i-ai întâlnit prin intermediul muncii tale şi 
erai absolut încântată de fiica lui Jenny Watson, Molly. 

Julia se încruntă. 

— Nu prea m-am gândit la asta. Nu sunt sigură ce părere 
ar avea Randall să crească un copil care nu e al lui. Dar 
merită să mă gândesc. 

— Personal, cred că ar fi excelent să te alegi cu un copil 
fără să suferi de greţuri matinale, spuse Mariah cu 
fermitate. Metoda obişnuită lasă mult de dorit! 

Julia râse. 

— Te asigur că vei fi uluitor de încântată de tine însăţi 
când îţi vei ţine în sfârşit copilul în braţe. 

— Presupun că ai dreptate. Mariah cobori privirea spre 
ceaşca de ceai. Când va sosi vremea să nasc, vei fi lângă 
mine, Julia? Te rog? 

— Dacă mă vrei alături, bineînţeles că voi fi acolo, 
răspunse Julia. Sunt onorată. 

— Mulţumesc. Mariah zâmbi melancolic. Cred că sunt 
totuşi moderată în neliniştea mea, dar asta înseamnă destul 
de multă nelinişte. 

Inainte ca Julia să apuce să o liniştească şi mai mult, 
domnul Rose intră în încăpere: 

— Lady Julia, poftiţi verigheta dumneavoastră. Inelul 
domnului va fi gata peste o săptămână. 


Îi mulţumiră şi coborâră în stradă, unde le aştepta 
Timms, lacheul Casei Ashton. Acesta se înclină: 

— Voi merge după colţ să chem trăsura, Excelenţă. 

— Pornim şi noi în direcţia aia şi ne întâlnim acolo. 

Mariah părea obosită, iar Julia îşi spuse că era de dorit ca 
prietena ei să ajungă acasă cât mai repede, să se 
odihnească. Mergeau pe stradă, una lângă cealaltă, în urma 
lacheului. 

— O, uite ce bonetă minunată! revenindu-şi brusc, 
Mariah făcu stânga spre vitrina unei modiste bine- 
cunoscute. Crezi că i s-ar potrivi lui Kiri? M-a ajutat atât de 
mult cu organizarea balului, încât mi-ar plăcea să-i ofer un 
semn al aprecierii mele. 

Julia i se alătură, imaginându-şi confecţia viu colorată de 
panglici şi de flori aşezată peste părul de culoare 
întunecată al lui Lady Kiri. 

— Stilul i s-ar potrivi, dar culorile acelea nu sunt chiar 
cele mai adecvate, aş zice eu. Ar trebui să aibă panglici 
verzi, care să scoată în evidenţă culoarea ochilor ei 
uimitori. 

Mariah se gândi, apoi aprobă din cap: 

— Ai dreptate. Am s-o aduc pe Kiri aici după bal şi, dacă 
îi place stilul, putem alege cele mai bune culori pentru ea. 

Când ieşiră din nou pe trotuar, vocea lui Timms se ridică 
într-un strigăt înspăimântat în faţa lor: 

— Doamnele mele, fiţi atente! In spate! 

Şi alte voci strigau. Julia se răsuci şi privi în spate, spre 
locul de unde veniseră. li stătu inima în piept când văzu că 
o trăsură scăpase de sub control şi era pe punctul de a sări 
pe trotuar. La doar câţiva metri distanţă, caii cu priviri 
speriate se îndreptau spre ele cu o viteză amenințătoare. 

Mariah era doar pe jumătate întoarsă, iar privirea ei nu 
surprinse pericolul. Pentru Julia, timpul păru să 
încetinească, aşa cum se întâmpla întotdeauna când 
dezastrul devenea iminent în cazul unuia dintre pacienţii 
săi. 


Magazinul modistei. Două vitrine proiectându-se pe 
trotuar cu uşa adâncită între ele. 

Ştiind că era singura lor speranţă, Julia se aruncă spre 
dreapta, trecându-şi un braţ în jurul lui Mariah, pentru a o 
trage şi pe ea într-un loc sigur. Boneta Juliei îşi luă zborul, 
iar ele se rostogoliră lovindu-se de uşa magazinului cu doar 
o fracțiune de secundă înainte ca trăsura şi caii să treacă 
tunător pe lângă ele. 

Trăsura lovi din lateral vitrinele, iar sticla se făcu ţăndări 
pe ambele părţi, în vreme ce Julia şi Mariah căzură la 
pământ. Caii trecură atât de aproape, încât Julia simţi 
căldura corpurilor lor. Roţile îmbrăcate în fier ale trăsurii 
trecură şi mai aproape. 

Apoi, trăsura se îndepărtă de ele. Julia rămase nemişcată 
preţ de o clipă, în vreme ce aşchiile de sticlă se loveau de 
trotuar cu un clinchet, la doar câţiva centimetri de ele. 
Dându-şi seama că era întinsă peste prietena ei, se ridică 
atentă în şezut. 

— Mariah, eşti bine? 

— M-am lovit, dar, în rest, sunt bine, cred, spuse prietena 
ei cu glas tremurător şi se ridică sprijinindu-se de uşa 
magazinului. Slavă Domnului că ai reacţionat atât de rapid! 
Am văzut odată căruţa unui vânzător ambulant strivită de o 
trăsură scăpată de sub control. Oamenii uită cât de 
periculoase pot fi străzile. 

— Am trăit în liniştea satelor prea mult timp, cred, spuse 
Julia melancolică. Uită-te la biata mea bonetă. Azi am 
purtat-o pentru prima dată, iar acum, e zdrobită şi distrusă. 

Mariah simţi că i se taie respiraţia, iar chipul îi căpătă o 
paloare de mort: 

— Ai urme de roţi pe fustă! Dacă ai fi fost puţin mai 
aproape de stradă... 

Se înfioră. 

Julia se uită la dungile lungi şi întunecate de pe țesătura 
gri-porumbel. Simţise că fustele îi fuseseră smucite 
puternic când trăsura trecuse huruind pe lângă ea. Roţile 


înaintaseră la doar câţiva centimetri de picioarele ei. Ar fi 
fost zdrobită la fel de necruţător ca frumoasa ei bonetă. 

Lacheul, Timms, ajunse la ele alb la faţă ca varul. 

— Excelenţă, doamna mea, aţi fost rănite? Le întinse 
mâna. Fiţi atentă la sticla spartă, doamna mea. 

Julia se schimonosi de durere când tânărul o ajută să se 
ridice, ştiind că avea să rămână cu vânătăi mari. 

— Sunt bine, mulţumită avertizării tale. 

Aruncă o privire în lungul străzii, în vreme ce Timms o 
ajută pe Mariah să se ridice în picioare. Trăsura dispăruse 
după colţ. 

— Trăsura nu s-a făcut zob, deci probabil că vizitiul a 
reuşit să recapete controlul asupra cailor. Apoi şi-a 
continuat drumul pentru a nu fi nevoit să suporte 
consecinţele faptului că s-a dovedit atât de neîndemânatic 
pe capră. 

— Va fi destul de scump pentru modistă să-şi repare 
vitrinele, consimţi Mariah. Dar slavă Domnului că n-a fost 
nimeni rănit! 

Lacheul ridică boneta distrusă a Juliei şi le conduse pe 
ambele femei prin mulţimea care se adunase. Julia era 
recunoscătoare că braţul lui puternic o susţinea, căci 
genunchii ei erau moi. 

Chiar mai tulburătoare decât accidentul era teama că nu 
fusese, de fapt, vorba de un accident. 


Cu eficienţa specifică a Casei Ashton, ducele fu informat 
despre accident înainte ca Julia şi Mariah să apuce să intre 
în casă. Acesta veni în grabă din camera sa de lucru şi le 
întâmpină chiar la uşă. O prinse în braţe pe Mariah cu atâta 
râvnă, încât o ridică de la podea. 

— Mariah, eşti bine? 

— Sunt bine, iubitule, spuse ea râzând, deşi nu se 
desprinse din îmbrăţişarea lui nici când picioarele îi 
reveniră pe pământ. Mulțumită Juliei. A reuşit într-o clipită 
să ne dea pe amândouă la o parte. 


— Slavă Domnului! Ashton îşi petrecu un braţ în jurul 
Juliei şi o strânse într-o îmbrăţişare. Julia se sprijini de el, 
bucuroasă că era suficient de puternic cât să susţină două 
femei zdruncinate. 

— Nici nu vreau să mă gândesc ce mi-ar face Randall 
dacă ai fi rănită cât timp te afli sub acoperişul meu, Julia, 
spuse el cu un zâmbet strâmb. Veniţi în camera mea de 
lucru, vă ofer puţin coniac. 

Cu câte un braţ petrecut în jurul celor două femei, 
Ashton le conduse în camera sa de lucru. 

Julia se cufundă într-o canapea adâncă, tapiţată cu piele, 
în vreme ce ducele turnă trei pahare de brandy. După ce le 
împărţi, se aşeză pe canapeaua din faţa ei, cu braţul 
petrecut în jurul soţiei sale. 

Julia înghiţi o gură de coniac. 

— Lacheul tău, Timms, a strigat să ne atenţioneze. Dacă 
n-ar fi făcut-o, n-am fi reuşit să ne dăm la o parte din calea 
trăsurii. 

— Voi avea grijă să fie răsplătit, spuse Ashton, studiind 
cu perspicacitate chipul Juliei. Mai e ceva ce îţi întunecă 
gândurile? 

Julia oftă. 

— Mă întreb dacă a fost un accident sau o încercare 
intenţionată de a da peste noi. De a da peste mine. 

— Şi eu m-am gândit la asta, spuse Mariah încet. Îşi fixă 
privirea asupra paharului de coniac, fără să bea. Caii 
scăpaţi de sub control au mai degrabă tendinţa să gonească 
prin mijlocul străzii decât să se apropie atât de mult de 
clădiri. 

Expresia ducelui deveni sumbră. 

— Crezi că Daventry a încercat să te ucidă? 

Julia se gândi puţin, apoi clătină din cap. 

— A spus că-şi va pune câinii cu botul pe labe şi cred că 
vorbea serios. Dar poate câinii lui nu ascultă prea bine 
poruncile. 

Ashton se încruntă, iar Julia îşi aminti cât de periculos 
putea fi. 


— Am să cer să fie investigat incidentul, spuse ducele. 
Trebuie să fi existat mai mulţi martori. Până nu ştim exact 
ce s-a întâmplat, vă sugerez să le cereţi furnizorilor voştri 
să vină să vă întâlnească aici. 

— Excelentă idee! Mâna lui Mariah se mută fără voia ei 
peste pântec. Sunt prea multe lucruri în joc pentru a ne 
permite să fim neatenţi. 

Julia fu de acord. Avea să se bucure foarte, foarte tare 
când Randall îşi termina treburile şi se întorcea. 


Randall îşi luă corespondenţa de dimineaţă aşteptând 
parcă să primească ceva anume. Julia îi scrisese câte un 
bilet scurt în fiecare zi, întotdeauna o descriere amuzantă a 
încercărilor şi a chinurilor presupuse de transformarea 
într-o mare doamnă în doar câteva zile. 

Scrisoarea din acea zi îi prezenta vizita croitoresei, 
însoţită de asistentele ei, pentru ultimele retuşuri la rochia 
de bal. Julia încheia cu următoarele cuvinte: 


Mâine, pentru a ne răsplăti, eu şi Mariah vom merge la o sesiune de 
cumpărături cât se poate de frivolă. Viaţa în Londra subminează fără îndoială 
caracterul moral al unei persoane. 


Randall rânji, auzindu-i vocea răsunând luminoasă 
printre cuvinte, apoi puse scrisoarea deoparte şi se 
întoarse spre restul corespondenţei. Erau câteva scrisori ce 
ţineau de probleme de rutină, dar, mai interesant, era şi o 
scrisoare de la Rob Carmichael. 

Rupse sigiliul şi citi mesajul succint al poliţistului. 


Nu am avut timp să-ţi scriu pe larg, dar cred că l-am găsit pe băiatul tău 
pierdut lângă Upton. N-aş lăsa niciun câine în situaţia lui. O să-l scot eu de 
acolo dacă tu eşti prea ocupat. Gândeşte-te cât eşti dispus să faci pentru un 
tânăr văr pe care nu l-ai întâlnit niciodată. Rob. 


Randall se încruntă citind. Adevărul era că nu voia să 
aibă nimic de-a face cu niciun copil de-al lui Branford, dar 
băiatul îi era rudă de sânge. Dacă Rob considera că situaţia 


era atât de gravă, încât era dispus să-l salveze el însuşi pe 
băiat, însemna că lucrurile erau cu adevărat foarte rele. 

Fiindcă era greu să dea de Rob de la distanţă, venise 
timpul să se întoarcă la Londra. 


Capitolul 27 


Presupunând că Randall avea să se întoarcă la Londra cu 
o zi înaintea balului, Julia credea că mai avea de aşteptat 
trei zile până la întoarcerea lui. Oftând, se cufundă în baia 
de şezut, care era suficient de mare cât să încapă în ea cu 
totul. Apa din care se ridicau aburi grei era înmiresmată de 
parfumurile florale eliberate de uleiul de baie şocant de 
scump pe care şi-l cumpărase cu o zi în urmă de pe strada 
Bond. 

Deşi Ashton plănuia să amenajeze mai multe săli de baie 
luxoase în conac, deocamdată Julia era mulţumită cu baia 
de şezut. Apa fierbinte îi alină vânătăile de pe şoldul şi 
cotul drept. Acelaşi efect îl avu şi paharul de vin de Porto 
ce se odihnea pe o măsuţă aşezată la îndemână. Ridică 
paharul şi sorbi, simțind cu încântare că se răsfăţa. 

Se făcuse târziu, iar Elsa primise permisiunea de a se 
retrage. Fata se dovedea potrivită pentru ea. Amabilitatea o 
făcea o prezenţă plăcută şi era util să aibă o cameristă care 
să se ocupe de garderoba ei, care devenea rapid din ce în 
ce mai bogată. 

Insă, după atâţia ani petrecuţi în singurătate, Julia 
prinsese gustul intimităţii. Fiindcă soţul ei era plecat, avea 
să se răsfeţe cu pace, apă fierbinte şi vin. Oftă mulţumită şi 
mai savură o înghiţitură din dulceaţa îmbătătoare a vinului 
de Porto. 

Vinul se terminase, iar Julia aproape că aţipise în apa ce 
începea să se răcească atunci când auzi deschizându-se uşa 
apartamentului. Se trezi imediat. Nici Gordon şi nici Elsa 
nu ar fi venit la acea oră fără să fie chemaţi, iar Mariah şi 
Ashton ar fi bătut dacă s-ar fi hotărât s-o viziteze. 

Se scurseră câteva secunde şi uşa dormitorului se 
deschise. O voce delicată, joasă strigă: 

— Julia? 

Randall! 


Se ridică în pripă din baia de şezut, înfăşurându-se într- 
un prosop de baie mare şi luxos, şi dădu buzna dincolo de 
paravan. O singură lampă era aprinsă, dar era suficientă 
cât să vadă că soţul ei se descălţase, probabil pentru a nu o 
trezi dacă dormea. In lumina scăzută, părul lui auriu şi 
silueta zveltă, cu umeri laţi îi evocară din nou un zeu 
nordic. 

— Mă bucur atât de mult că te-ai întors! 

Julia îi sări direct în braţe şi mai să-l răstoarne în 
entuziasmul ei. 

Expresia lui ostenită dispăru. Râzând, se dădu un pas în 
spate pentru a-şi recăpăta echilibrul, dar braţele lui o 
cuprinseră cu o viteză satisfăcătoare: 

— Am lipsit mai puţin de o săptămână, domniţa mea. Nu 
că m-ar deranja o astfel de întâmpinare. Îşi îngropă faţa în 
părul ei umed, pe care şi-l prinsese în vârful capului. 
Mmmm... miroşi ca un buchet de primăvară. 

El mirosea ca... el însuşi. Familiar, sigur şi masculin. 
Toate simţurile Juliei se treziră cu intensitate, absorbindu-i 
lacome prezenţa. Îşi dădu capul pe spate şi îl sărută cu 
plăcere nereţinută. După o clipă de surprindere, Randall îi 
răspunse imediat cu pasiune. O sărută cu o intensitate 
egală cu a ei, trăgându-i acele din păr până când acesta se 
revărsă senzual peste umerii ei goi. 

Trupul Juliei fu cuprins de fierbinţeală, concentrată sub 
pântece şi în sâni. Simţise şi înainte fiori de dorinţă faţă de 
el, dar acum era un foc dezlănţuit pe deplin. Femeia calmă 
şi rezervată care se formase în anii petrecuţi în exil 
dispăruse, fiind înlocuită de o fetişcană dornică şi lipsită de 
ruşine. 

Mâna lui se strecură seducător pe spatele ei gol, pe sub 
prosop: 

— Nu porţi prea multe, spuse gâfâind uşor şi strângându- 
i fesele în palme. 

— lar tu porţi prea multe. 

Işi puse mâinile pe reverele hainei, dezbrăcându-i-o de pe 
umeri. Prosopul înfăşurat nu foarte strâns în jurul ei i se 


desfăcu şi căzu până la talie. 

El deveni ţeapăn, zgâindu-se la ea. 

— Dacă ai dubii unde va duce asta, domniţa mea, acum e 
momentul să te retragi. 

Dar ea nu voia să se retragă. _ 

— Nu am dubii, Alex, spuse încet. În noaptea asta, vreau 
să ne unim ca doi amanți care nu au cunoscut niciodată 
întunericul. 

El inspiră adânc. 

— Mi-aş dori asta mai mult decât orice pe lume. 

Ea zâmbi şi dădu drumul prosopului, lăsându-l să se 
strângă pe podea lângă picioarele ei goale. Nu se simţea ca 
o tânără fată perfectă şi fără cicatrici. Se simţea feminină, 
experimentată şi puternică. 

Cicatricile ei nu erau importante, erau o rămăşiţă a 
trecutului. Prezentul era pulsaţia fierbinte a dorinţei, ce îi 
atrăgea laolaltă ca şi cum ar fi fost doi poli opuşi ai unui 
magnet: 

— Spuneai ceva de hainele alea... 

Trase de haina lui, dezbrăcându-l complet de ea, în 
vreme ce el îşi dezlegă cravata şi o aruncă. Cu mişcări 
rapide, Julia îi descheie nasturii de la gât şi se întinse să-i 
sărute pielea netedă, uşor sărată. Pulsul lui bătu nebuneşte 
sub buzele ei şi scoase un sunet înăbuşit de plăcere. 

Cât se poate de încântată de ea însăşi, îi atacă şi restul 
hainelor. Fiindcă şi el făcea acelaşi lucru, mâinile li se 
încâlciră şi degetele  rătăciră într-o  învălmăşeală 
fermecătoare de atingeri şi de chicoteli. In ceea ce priveşte 
dezbrăcarea, eforturile lor reciproce păreau lipsite de 
eficienţă, dar era un amuzament delicios, iar absenţa fricii 
reprezenta cel mai puternic afrodiziac pe care îl încercase 
vreodată. 

Dezbrăcat, era de o frumuseţe masculină dură, ce i-ar fi 
făcut de ruşine pe sculptorii greci. Julia îşi trecu mâinile 
peste umerii şi peste trunchiul lui, pipăind texturile 
schimbătoare ale pielii, ale cicatricilor şi ale părului blond. 


— Nu te-am văzut niciodată cu totul, şopti ea. Ce am 
aşteptat oare? 

— Momentul potrivit. O ridică în braţe şi o aşeză în 
mijlocul patului. Cum azi am călărit mult, sunt flămând. Iar 
tu, domniţa mea, eşti ca un banchet şi un buchet 
deopotrivă. 

Inainte ca Julia să fi apucat să se instaleze pe saltea, 
Randall se întinse alături, cu tot corpul lipit de ea, de la 
coaste la pulpe. Se aplecă asupra ei, oferindu-i un sărut 
profund, cu buzele întredeschise. Degetele ei de la mâini şi 
de la picioare se înfiorară de voluptatea nestăpânită a 
întâlnirii dintre limbile şi buzele lor. 

Sărutul se prelungi până rămaseră amândoi fără suflare. 
Randall ridică bărbia. 

— Ai un gust delicios, de vin de Porto înţepător, produs 
de Ballard. 

Julia râse ameţită. 

— Poţi identifica şi producătorul? 

— Ashton nu ia decât de la Ballard, fiindcă e produs de 
un prieten, spuse Randall rânjind. Şi e un vin de Porto 
excelent. Dar gustul tău e mai dulce şi mai îmbătător decât 
al celor mai fine licori. 

Işi apăsă buzele pe gâtul ei, sprijinindu-şi mâinile pe sâni. 

Când degetul lui mare îi mângâie sfârcul, ea se arcui 
lipindu-se de palma lui. Randall începu s-o muşte mărunt, 
coborând pe trupul ei cu un foc lent de sărutări. 

Julia oftă când gura lui se strânse peste sânul ei stâng şi 
supse cu forţă din sfârc. Şoldurile începură să i se legene, 
lipindu-se de el. După ce-i sărută şi celălalt sân cu la fel de 
multă intensitate, gura lui cobori tot mai mult peste 
pântecul ei. 

Doar nu avea de gând să... scânci înăbuşit şi aproape îi 
sări inima din piept când buzele şi limba lui îndemânatice 
ajunseră la cele mai intime părţi ale corpului ei. 

— Alex! 

Invăţase cum să-şi folosească gura pentru a-i oferi 
plăcere unui bărbat, dar nu se gândise niciodată cum ar fi 


să primească, la rândul ei o astfel de plăcere. Degetele el 
se împletiră strâns în părul lui Randall, în vreme ce trupul i 
se arcui tot mai strâns şi mai strâns, şi mai strâns, cuprins 
de o dorinţă atât de aprinsă, încât era aproape dureroasă. 

Descărcarea o sfâşie cu o forţă zdrobitoare. Işi strigă 
plăcerea, cu fiecare muşchi din corp cuprins de încordare. 
Când valul de senzaţii scăzu în intensitate, Randall îşi 
sprijini capul pe coapsa ei, respirând uşor peste pubisul ei. 

— Cu adevărat eşti Alexandru cel Mare, spuse ea şoptit, 
desfăcându-şi mâinile din părul lui şi dându-i blând la o 
parte buclele groase de păr auriu de pe fruntea lui. Nici nu- 
i de mirare că ţi-a plăcut atât de mult când ţi-am făcut eu 
asta. 

— „Plăcere” e un cuvânt mult prea inexpresiv pentru o 
astfel de experienţă. Işi dădu capul pe spate pentru a-i 
surprinde privirea. Mi-am dorit să te gust cu lăcomie încă 
de prima dată când te-am văzut. 

Julia simţi o roşeaţă fierbinte, încântată, urcându-i în 
obraji. 

— Mă bucur că n-am ştiut. Erai şi aşa destul de 
înfricoşător în postura de soldat care nu mă plăcea. li 
desenă cu degetul conturul urechii. Dar, cu siguranţă, 
suntem abia pe la jumătate. 

— Dacă ai avut timp să-ţi recapeţi respiraţia... Se ridică 
deasupra ei, folosind un deget pentru a mângâia faldurile 
umede de carne, intens sensibilizate, dintre picioarele ei. 

Mici fiori de plăcere o străbătură când el descoperi 
centrul senzaţiilor. 

— Eşti gata să-mi oferi al doilea fel, domniţa mea? 

— Şi când mă gândesc că-ţi citeam scrisorile şi mi se 
părea că nu există nici urmă de poezie în sufletul tău! spuse 
ea râzând. 

— Poate nu poezie. Dar un apetit profund şi statornic, pe 
care doar tu îl poţi sătura. 

Se instală atent între picioarele ei, mângâind-o cu o 
îndemânare desăvârşită până când ea începu să se 
zvârcolească sub degetele lui. 


— Acum? o întrebă. 

— Acum! 

Il trase cu forţă în jos, peste ea, ridicându-şi şoldurile 
pentru a-l primi. Era uimitor cât de mult tânjea să-l simtă 
împlântându-se în ea după atât de mulţi ani în care se 
temuse de asediul bărbaţilor. Dar când el se îngropă în ea, 
nu se mai simţi asediată. Se simţi completă. 

Se legănă cu el, surprinsă să constate că dorinţa începea 
să ajungă la intensitatea pe care o simţise înainte. Dar, de 
această dată, valul îi răpi pe amândoi, ritmurile înnebunite 
ale trupurilor lor ajungând să se potrivească până când el 
se cutremură şi se descărcă în ea cu un geamăt profund. Ea 
răspunse în ecou descărcării lui, fără a şti sigur care dintre 
ei ajunsese primul la punctul culminant. 

Respirația lui chinuită încetini şi se rostogoli pe spate, 
trăgând-o şi pe ea într-o îmbrăţişare strânsă. Julia se relaxă 
cu faţa sprijinită de umărul lui şi cu braţul trecut peste talia 
lui. Cândva se simţise recunoscătoare pentru celibatul ei. 
Nu ar fi crezut niciodată că ar fi putut să cunoască o 
asemenea explozie uluitoare de dorinţă. Dar corpurile lor 
goale, împletite stăteau mărturie că nu era totul doar un 
vis. 

Randall îşi curbă mâna peste capul ei, strecurându-şi 
degetele în părul ei încâlcit. 

— Mă întreb dacă am intuit că eşti capabilă de o 
asemenea pasiune generoasă, murmură el. Sau sunt, pur şi 
simplu, cel mai norocos bărbat de pe pământ? 

— Eu sunt cea norocoasă, râse Julia înăbuşit. Norocoasă 
şi egoistă. Probabil chiar ţi-e foame, dacă ţi-ai petrecut 
toată ziua călare. lar eu m-am apucat să-ţi distrag atenţia. 

— De fapt, m-am oprit prin bucătărie să îmbuc ceva 
înainte de a urca. li masă blând capul. Dar chiar de n-aş fi 
făcut-o, eşti o hrană mai satisfăcătoare decât orice altceva 
aş fi putut găsi. 

— Asta e bine, fiindcă n-am forţă să cobor două rânduri 
de scări pentru a da iama în cămară. De-abia am energie 
cât să aleg o cicatrice pe care să mi-o identifici, deşi sunt 


atâtea dintre care pot să aleg. Trasă cu arătătorul o linie 
peste coastele lui. Asta, dacă îmi amintesc corect, e de la o 
tăietură de baionetă cu care te-ai ales în timpul retragerii 
din Corunna. 

El aprobă din cap. 

— Jumătate dintre campaniile militare din ultimii 
cincisprezece ani sunt înscripţionate pe pielea mea. Am 
avut noroc că, în tot acest timp, am suferit o singură rană 
gravă. 

Ea se înfioră. 

— Încerc să nu mă gândesc la toate acele dăţi când ai fi 
putut fi ucis, Alex. Nu te-aş fi cunoscut niciodată. 

— Asta înseamnă că nici nu mi-ai fi dus lipsa, remarcă el, 
cu un zâmbet în voce. 

— Refuz să mă pierd în filosofii în noaptea asta. Se 
încruntă când degetele ei coborâră spre regiunea lui 
inghinală. Nu-l mai văzuse gol niciodată, iar acum, 
descoperea noi cicatrici. Liniile astea palide sunt ciudate. 
Par să fie o duzină sau poate mai multe şi sunt aproximativ 
paralele. Îşi trecu uşor vârfurile degetelor peste carnea 
crestată a zonei inghinale. Ce armă din lumea asta ar fi 
putut produce o astfel de rană? Dacă era cu vreo câţiva 
centimetri mai spre stânga nu ne-am fi putut bucura de o 
seară atât de încântătoare. 

— Nu a fost o armă. Oftă. Branford. 

Atenţia ei se trezi pe deplin şi se ridică sprijinindu-se 
într-o mână, pentru a putea studia cicatricile mai 
îndeaproape. 

— Doamne, Dumnezeule, te-a tăiat intenţionat? 

— S-a întâmplat când am ajuns pentru prima dată la 
Turville. Vocea lui Randall era lipsită de inflexiuni. Declara 
că porneşte la vânătoare şi începea să mă gonească. Când 
mă ajungea din urmă, iar asta se întâmpla întotdeauna, 
fiindcă era mai mare, mai înalt şi mai rapid, mă ţintuia la 
pământ. Apoi, îmi trăgea pantalonii şi mă tăia cu pumnalul 
său mic. De fiecare dată când se întâmpla, tăia puţin mai 


aproape. Îmi spunea că, atunci când va ajunge la sculă, mi- 
o va tăia cu totul. 

Juliei i se tăie respiraţia de groază, acoperindu-şi gura cu 
mâna. 

— De ce nu l-a oprit nimeni? 

— El era tânărul stăpân. Nimeni nu îndrăznea să i se 
împotrivească. 

— Deci ai învăţat să te lupţi şi să te porţi urât ca să fii 
alungat. 

Işi lipi buzele peste cicatricile lui, suferind când şi-l 
imagină copil, chinuit şi neavând la cine să apeleze. Nici nu 
era de mirare că Randall devenise atât de protector. 

Sărutându-i cicatricile, îl simţi reacţionând şi agitân- du- 
se puţin. Randall spuse trist: 

— Te poţi baza pe Branford să distrugă un moment 
perfect chiar şi acum. Trebuie să discutăm, domniţa mea, 
iar asta înseamnă că ar fi bine să te îmbraci cu ceva, altfel 
nu voi fi în stare să mă exprim raţional. 

— Atunci şi tu trebuie să te acoperi, domnule maior, 
spuse ea aspru. Crezi că femeile sunt imune la astfel de 
privelişti ce distrag atenţia? 

— Mă bucur că tu nu eşti, spuse el cald, mângâindu-i 
trunchiul. Doamne, Dumnezeule, ce ai păţit pe şold? Nu-mi 
vine să cred că n-am observat vânătăile astea mai devreme! 

— Lumina era scăzută, iar noi eram ocupați cu altele. 
Julia se ridică, conştientizând mai clar rana. O trăsură 
scăpată de sub control aproape ne-a lovit pe mine şi pe 
Mariah ieri, când făceam cumpărături. Am căzut când m- 
am dat la o parte. Inspiră adânc, dorindu-şi să nu fie 
nevoită să strice atmosfera. A fost probabil un accident, 
dar... nu suntem sigure. Ashton a cerut ca accidentul să fie 
investigat. 

Randall expiră zgomotos. 

— Nu poţi uita de lume nici măcar preţ de o noapte, se 
pare. Mai există vreun loc rămas sigur? Avem chiar mai 
mult de discutat decât credeam. 


Capitolul 28 


Fiindcă avea la dispoziţie o baie de şezut plină cu apă, 
Randall se spălă rapid înainte de a-şi îmbrăca hainele de 
noapte, apoi turnă două pahare de vin de Porto şi i se 
alătură Juliei în pat. Părul ei întunecat era pieptănat într-o 
coadă împletită cu grijă, ce-i cădea pe un umăr, iar o 
cămaşă de noapte modestă din muselină o acoperea cu 
totul, dar chiar şi aşa, era atât de atrăgătoare, încât îi 
distrăgea atenţia. 

De fapt, ştiind ce se afla sub acea muselină, o găsea şi 
mai atrăgătoare. Poate că şi reciproca era valabilă, căci ea 
îl privea cu o încântare nestingherită, deşi acum era la fel 
de îmbrăcat ca şi ea. 

li întinse vinul, apoi se strecură sub plapumă lângă ea. 
Sprijinindu-se de pernele aşezate grămadă, îşi petrecu un 
braţ în jurul ei: 

— Să beau vin în pat cu o femeie frumoasă e visul 
oricărui soldat, mai ales când se târăşte prin noroiul unei 
campanii militare. 

Ea zâmbi. 

— Vinul e primul lucru la care se gândeşte un soldat? 

— Al doilea. 

O sărută prelung, punând capăt sărutului cu multă 
ezitare. Acum, că obstacolele din calea intimităţii fuseseră 
anihilate, îşi dorea să facă dragoste cu Julia până ajungea 
atât de slăbit, încât să nici nu se mai poată da jos din pat. 

Amintindu-şi că aveau să se bucure şi de alte nopţi, o 
întrebă: 

— A găsit Ash vreun martor pentru incidentul cu trăsura? 

— Da, dar deocamdată nimic care să demonstreze dacă a 
fost sau nu intenţionat. Sorbi din vinul de Porto, în- 
cruntându-se. Dacă a fost o încercare de a mă ucide, nu văd 
cum ar fi putut fi plănuită. Nici măcar eu şi Mariah nu 
ştiam că ne vom afla în acel loc în momentul respectiv. 


— Un bărbat care v-ar fi urmărit ar fi putut găsi atunci o 
oportunitate neaşteptată de a ataca şi să fi acţionat 
spontan, spuse Randall încet. 

— Poate că asta e, consimţi ea. De regulă, străzile acelea 
sunt prea aglomerate pentru ca o trăsură să poată prinde 
viteză, dar incidentul s-a petrecut în timpul uneia dintre 
acele pauze în trafic care mai apar uneori. Un urmăritor ar 
fi putut decide să profite de ocazia de a mă călca. Degetele 
i se strânseră pe pahar. Ar fi putut s-o omoare şi pe Mariah. 

Mariah şi copilul din pântecele ei. Dacă cele două femei 
ar fi fost rănite, Randall şi Ashton s-ar fi întrecut să facă 
dreptate şi să-l pedepsească pe vinovat. 

— Il cunoşti pe Crockett. Ar fi posibil să ignore porunca 
lui Daventry de a te lăsa în pace dacă şi-ar dori în 
continuare să se răzbune? 

— E posibil. Crockett îi era loial lui Branford. Exista între 
ei un ataşament ciudat, pe care nu l-am înţeles niciodată. 

Expresia Juliei era tulburată. 

Randall o prinse mai strâns de după umeri. 

— Cât timp investighează Ash accidentul, eu aş putea să 
încep de la celălalt capăt, încercând să urmăresc mişcările 
lui Crockett. Pare cel mai probabil ca el să fie cel care îţi 
doreşte râul. 

Julia oftă. 

— Mi-ar plăcea să cred că acea trăsură chiar a scăpat 
accidental de sub control, iar Crockett nu se află nicidecum 
în apropiere de Londra. Nu vreau să fiu nevoită să mă tem 
pentru viaţa mea. 

— Nu ar fi trebuit să te las singură aici. 

— Fiind instalată în mijlocul Casei Ashton, nu prea se 
poate spune că am fost singură, remarcă ea. Nimeni nu a 
avut de suferit, cu excepţia unei bonete drăguţe, şi am 
comandat o alta la fel pentru a o înlocui. Dar tu? Şi tu aveai 
ceva de discutat, parcă? 

Randall roti paharul de vin, unnărind cum lumina lămpii 
se reflecta în lichidul roşu-auriu. 


— La Roscombe am primit o scrisoare de la Rob 
Carmichael. Crede că l-a găsit pe fiul lui Branford lângă 
Upton. Mi-a recomandat ca băiatul să fie salvat imediat din 
situaţia actuală. 

Julia se ridică în capul oaselor atât de brusc, încât 
aproape îşi vărsă vinul. Nici măcar nu observă când 
Randall stabiliză paharul. 

— Ce altceva a mai spus? în ce fel de situaţie dificilă se 
află băiatul? 

— Ştii la fel de multe ca mine, răspunse Randall. Rob nu 
scrie prea mult nici în cele mai bune momente ale sale şi, 
din câte am înţeles, era pe fugă când mi-a mâzgălit biletul 
ăsta. Va trebui să dau de el, ceea ce ar putea dura câteva 
zile. Am avut noroc că l-am găsit atât de repede înainte de 
a pleca la Roscombe. 

— Trebuie să mergem la Upton şi să luăm copilul, spuse 
Julia cu pasiune. 

— Nu înainte de balul lui Mariah - nu ne-ar ierta-o 
niciodată. Randall se încruntă. Julia, de ce îţi pasă atât de 
mult de copilul din flori al unui soţ pe care l-ai detestat? 
Există numeroşi copii în situaţii dificile, iar dacă îţi vei 
înfiinţa adăposturile, îi vei ajuta pe foarte mulţi dintre ei. 
De ce anume acest copil? 

— Nu... nu sunt sigură. Dar băiatul are, neîndoielnic, 
nevoie să fie îngrijit. Îşi muşcă buza. Are aproape aceeaşi 
vârstă pe care ar fi avut-o acum copilul meu. 

lar Julia nu avea să mai aibă vreodată un alt copil. 
Randall reuşi să înţeleagă vag de ce se simţea legată 
tocmai de acest băiat pierdut. Dar era copilul lui Branford. 

— Julia, spuse Randall. Dar dacă băiatul e nebun, ca tatăl 
său? 

— Sper că nu e. Julia îi adresă o privire rugătoare. Dar 
Chiar dacă e tulburat... Alex, ai spus chiar tu că, dacă 
Branford ar fi fost crescut mai bine, poate că n-ar fi fost 
atât de distrugător. 

— Poate că nu. Dar poate ar fi fost un depravat indiferent 
de educaţie. Randall îşi aminti teroarea de a fi țintuit la 


pământ, în vreme ce vărul său masiv agita vesel micul 
pumnal strălucitor. Buzele i se strânseră. Dacă băiatul e ca 
Branford, nu cred că aş suporta să locuiesc sub acelaşi 
acoperiş cu el. Tu ai putea? 

Julia închise strâns ochii. 

— Nu ştiu, şopti. Dar chiar dacă e dificil, cu siguranţă îi 
putem găsi un loc mai bun decât cel în care se află acum. 
Ce-ai zice de Academia Westerfield? Aţi ridicat toţi în slăvi 
miracolele făcute de Lady Agnes. 

— Doar dacă în spatele comportamentului deviat se află 
un material uman sănătos, spuse Randall. Destul de mulţi 
băieţi ajung la academie într-un moment în care sunt pe 
punctul de a exploda, dar depăşesc momentul dacă sunt 
trataţi bine. Lady Agnes nu ar accepta un elev care simte 
plăcere să le facă rău altora. 

— Presupun că nu. Dar e singurul nepot al unchiului tău. 
Cu siguranţă, Daventry şi-ar dori să-l ia pe băiat în grija lui, 
nu-i aşa? 

— Poate că da, poate că nu. De ce ar trebui să-i pese de 
un copil nelegitim necunoscut, acum, când soţia lui e pe 
punctul de a-i oferi fiul pe care şi l-a dorit de atâta timp? 
Chiar dacă ar fi dispus să îşi facă datoria faţă de băiat, 
Daventry l-ar putea transforma pe copilul acesta într-un 
monstru la fel de îngrozitor ca Branford, spuse Randall fără 
ocoliş. Dacă băiatul e violent, cea mai bună soluţie ar fi să-i 
impunem să intre în serviciul militar. Pe un vas al Marinei, 
ar învăţa să respecte disciplina pentru a supravieţui. 

Julia se înfioră. 

Mai blând, Randall spuse: 

— Nu toată lumea poate fi salvată, Julia. Sunt dispus să îl 
caut. După cum ai spus, e vărul meu. Dar dacă e un 
monstru, la fel ca tatăl său, n-am să-i permit să pună în 
pericol alţi oameni. 

— Ştiu că ai dreptate, spuse ea atât de încet, încât de- 
abia se auzi. Dar sunt şanse mari ca băiatul să fie normal. 
Trebuie să aflăm. Putem merge în ziua următoare balului? 


— Asta depinde de cât de repede reuşesc să-l găsesc pe 
Rob Carmichael. Randall o trase spre el. Ea se relaxă la 
pieptul lui cu un oftat. Pentru următoarele câteva zile, nu te 
gândi la băiatul ăsta. Concentrează-te pe bal, pe prietenii 
tăi şi pe noua ta viaţă. 

— E un sfat bun. Işi ascunse un căscat. Deocamdată, sunt 
pregătită să dorm. 

Şi el era. Avea să doarmă şi s-o viseze pe Julia. 


Randall se trezi cu Julia cuibărită la pieptul lui, ţinându-şi 
mâna într-un loc foarte intim. Trupul lui reacţionă şi el. Se 
foi puţin, frecându-se de mâna ei, iar ea se trezi. 

Julia deschise ochii. După o foarte scurtă clipă de 
surpriză, mâna ei se strânse încet în jurul lui. Randall simţi 
că i se taie respiraţia şi deveni tare ca piatra: 

— Sper că nu intenţionai să te dai jos din pat imediat, 
spuse el cu glas sugrumat. 

— Cu siguranţă, nu. Zâmbetul ei era jucăuş, iar mâna şi 
mai şi. Sunt doisprezece ani de compensat, Alexander. 

— Am să fac tot ce pot ca să te ajut să recâştigi timpul 
pierdut. Dar, în dimineaţa asta, tu trebuie să faci toată 
treaba. 

O prinse de talie şi o trase peste el. 

Distinsa, eleganta şi curajoasa lui soţie chicoti. Apoi se 
aplecă să-l sărute, mulându-şi corpul moale după al lui. 

Făcură dragoste lent, cu satisfacţie, până la sfârşit, care 
nu fu lent deloc. 

După ce-şi ostoiră pentru moment pasiunea, rămaseră 
lipiţi, cu părul ei revărsându-se peste gâtul lui: 

— Nu ştiam de ce mă lipsesc, şopti ea. Nu ştiam. 

Randall cunoscuse pasiunea, dar niciodată atât de strâns 
împletită cu tandreţea. li masă uşor spatele, de la umerii 
fini şi talia subţire la posteriorul desăvârşit. La destul de 
scurt timp după ce începuseră, îşi aruncaseră deoparte 
hainele de noapte, astfel că stăteau acum întinşi goi. 

— Am ştiut că te doresc încă din prima clipă în care te- 
am întâlnit, domniţa mea. Râse. Nu am înţeles atunci de ce. 


Acum, da. 

Rămaseră întinşi, satisfăcuţi, preţ de încă vreo câteva 
minute, apoi Julia spuse cu regret: 

— Trebuie neapărat să ne sculăm. Tu trebuie să-l cauţi pe 
domnul Carmichael, iar eu trebuie s-o ajut pe Mariah la 
câteva mii de detalii legate de bal. Se dezlipi de Randall şi 
se ridică în capul oaselor, ca o delicioasă nimfă goală. In 
plus, Lady Kiri va trece pe aici în dimineaţa asta, parţial 
pentru kedgeree şi parţial pentru a-mi da un parfum pe 
care l-a conceput special pentru mine. Mariah spune că se 
pricepe foarte bine la asta. 

— Mă îndoiesc că te poate face să miroşi mai bine decât 
miroşi acum. 

Se târî de-a buşilea prin aşternut, ţinându-se după Julia. 
Ea râse şi cobori din pat. 

— Încerci să-mi subminezi planurile pentru ziua de azi, 
domnule maior. 

— Chiar asta fac. Dar avea şi el multe de făcut. Nu mă 
întorc până la cină. 

— Anthony vrea să semnezi o declaraţie de renunțare, 
prin care să cedezi drepturile tale de soţ asupra averii 
mele. Julia păru puţin jenată. Tu ai spus c-o vei face. 

— Desigur. 

Nu-l deranja să semneze un document prin care să 
renunţe la dreptul său legal asupra banilor ei. Dar şi-ar fi 
dorit ca ea să nu aibă acei bani. 


x 


Lady Kiri sosi chiar în timp ce Julia şi Mariah serveau o 
ultimă ceaşcă de ceai la micul dejun şi înainte ca kedgeree- 
ul să fie luat din sala de mese. Julia îi zâmbi femeii mai 
tinere. 

— Ai un instinct excelent să soseşti cât încă mai este 
mâncare. 

— Misterioasa înţelepciune a Orientului, spuse Kiri 
mândră, servindu-se cu o porţie din mâncarea indiană şi 


adăugându-şi o felie de pâine prăjită. După ce puse jos 
farfuria, scoase din săculeţul ei o sticluţă de cristal 
minunată. Poftim parfumul pe care l-am preparat pentru 
tine, Lady Julia. Sper sincer să-ţi placă. 

Julia nu şi-ar fi permis niciodată să fie nepoliticoasă în 
privinţa acceptării unui cadou, în special când era însoţit de 
expresia neliniştită a celui care îl oferea. Mariah îi spusese 
că tânăra Kiri îşi lua foarte în serios parfumurile. 

— Nu am mai primit niciodată un parfum făcut special 
pentru mine, deci, cu siguranţă, are să-mi placă foarte 
mult. 

Kiri păru în continuare îngrijorată. 

— De regulă, când prepar un parfum pentru cineva, îi 
ofer femeii respective diferite arome pe care să le testeze şi 
discutăm despre ceea ce îi place. Dar Mariah vorbeşte des 
despre tine, aşa că te cunosc puţin. Când te-am văzut ieri 
dimineaţă, m-a lovit inspiraţia şi am început să amestec 


arome ca un pictor din [ara Lacurilor cuprins de 
nebunie cu acuarelele sale. li dădu Juliei sticluţa. Asta e 
doar prima versiune. Parfumurile reacţionează diferit pe 
persoane diferite, de aceea trebuie adesea ajustate, în 
cazul lui Mariah, a fost nevoie de mai multe încercări până 
am obţinut combinaţia perfectă. 

— Cinci, dar a fost o experienţă minunată. Nu trebuie să- 
ţi faci atâtea griji, Kiri, spuse Mariah liniştitor. Sunt sigură 
că nu s-a întâmplat niciodată ca parfumurile tale să nu 
placă. 

— Nimeni nu mi-a spus asta în faţă, răspunse Kiri aspru. 
Dar oamenii mint tot timpul. In special cei din înalta 
societate. 

Hotărând că era cazul să pună capăt îngrijorării lui Kiri, 
Julia scoase dopul sticluţei şi îşi puse o picătură de parfum 
pe încheietura mâinii. Apoi mirosi parfumul ameţitor. 

Înlemni şi se lăsă transportată înapoi în copilărie. În gât i 
se formă un nod, iar în ochi i se strânseră lacrimi. 

— O, vai... şopti. 


— Nu mi s-a mai întâmplat niciodată ca cineva să plângă 
mirosind parfumul meu! exclamă Kiri îngrozită, îmi pare 
atât de rău, Lady Julia! 

Se întinse după sticluţă, dar Julia clătină din cap. 

— Mirosul îmi aminteşte de mama mea, spuse pe o voce 
sugrumată. Era frumoasă şi luminoasă şi... şi-mi oferea 
siguranţă. 

După ce murise mama ei, Julia nu mai trăise timp de 
mulţi ani sentimentul de siguranţă. Nu până acum, cu 
Randall. 

— E bine atunci. Kiri se relaxă şi luă o înghițitură de 
kedgeree. Iți evocă şi alte lucruri? 

Julia mirosi din nou parfumul, încercând să fie mai 
analitică: 

— Par a fi mai multe straturi de miresme. Florale, dar 
mai complexe. Imi aminteşte de liliac, care îmi place foarte 
mult, dar are şi o aromă mai bogată de trandafir şi un 
foarte subtil parfum de... de pădure întunecată în timpul 
nopţii. Işi ridică din nou încheietura. Şi totul e străbătut de 
ceva sălbatic şi fragil, ce îmi aminteşte de un oboi croindu- 
şi drum printre viori şi violoncele. 

Kiri dădu din cap satisfăcută. _ 

— Descrii foarte bine, Lady Julia. Imi doream o astfel de 
complexitate pentru tine. Acum, să vedem cum se simte pe 
pielea ta. 

Mariah luă sticluţa şi inhală. 

— Mmm, minunat, Kiri. Zâmbi poznaş. Lui Randall o să-i 
placă, Julia. 

— Aşa cred şi eu. Julia zâmbi pentru sine. Soţul ei avea să 
aprecieze parfumul în mod deosebit dacă îl purta fără nimic 
altceva pe ea. 


Capitolul 29 


Rob Carmichael răspunse biletului lui Randall stabilind o 
întâlnire acasă la el, în dimineaţa balului. Randall se 
bucură că avea să se întâmple în timpul zilei. Zona de lângă 
Covent Garden nu era cea mai rea din Londra, dar, cu 
siguranţă, nici cea mai bună. 

Taxiul închiriat de Randall îl lăsă pe o stradă din 
apropiere şi străbâtu pe jos distanţa corespunzătoare 
ultimelor câteva blocuri. Cartierul era liniştit în miezul 
dimineţii, dar el rămase atent. 

Insă nu suficient de atent. Aproape ajunsese la casa lui 
Rob, când simţi un obiect tare înfigându-i-se în spate. O 
voce groasă mârâi: 

— Banii sau viaţa! 

Randall îndesă un cot în coastele atacatorului. Bărbatul 
scoase un sunet gâtuit. 

Răsucindu-se pe călcâie, Randall lovi picioarele 
atacatorului, care căzu ca şi cum ar fi fost secerat, apoi îi 
scoase cuțitul pe care îl ţinea ascuns. Bărbatul, un 
muncitor în haine sărăcăcioase, pică lat pe jos. Ashton îşi 
învățase colegii de clasă Kalarippayattu, un stil de luptă 
indian, când erau copii. Mai târziu, Randall acumulase 
experienţă practică în bătăi pe câmpul de luptă. Rezultatele 
erau, de obicei, cele scontate. 

Randall băgă cuțitul în teacă, dându-şi seama, la o privire 
mai atentă, cine era muncitorul zdrenţuit. 

— Noroc că te-am recunoscut înainte să te rănesc grav, 
Rob, spuse el cu un amuzament sec. 

— Întotdeauna subestimez cât eşti de rapid, spuse 
polițistul pe tonul său normal, ridicându-se uşor în picioare. 
Credeam că o să ajung acasă să mă spăl înainte să soseşti 
la întâlnire, dar treaba pe care am avut-o înainte mi-a luat 
mai mult decât m-am aşteptat. 

— Şi, fireşte, n-ai rezistat ispitei de a mă pune la 
încercare. Randall îşi studie prietenul, în vreme ce porniră 


din nou. Ţi-aş strânge mâna, dar mi-e teamă să nu iau vreo 
boală dezgustătoare. Ce mi-ai înfipt în coaste? 

— Un kottukampu. E un baston scurt, folosit în 
Kalarippayattu. Rob îi arătă o bucată de lemn şlefuit, de 
grosimea unui deget mare şi lung cam cât o mână. 

Randall îl studie cu interes. 

— Nu l-am văzut niciodată pe Ashton folosind ceva de 
genul ăsta. 

— E o tehnică avansată, pe care el nu o cunoştea. Rob 
ascunse mica armă în interiorul hainei. Am învăţat să-l 
folosesc cât am fost în India. Prefer să îl ţin la îndemână în 
locul unui cuţit, fiindcă riscul să ucid pe cineva din greşeală 
e mai mic. 

— Şi se mai spune că soldaţii duc o viaţă periculoasă, 
remarcă Randall. Bănuiesc că viaţa în armata lui Wellington 
e paşnică în comparaţie cu munca ta. 

— Majoritatea zilelor mele sunt destul de paşnice. Dar un 
poliţist care se aşteaptă să trăiască în siguranţă va avea o 
carieră scurtă. 

Clădirea veche în care locuia Rob avea o casă de amanet 
la parter şi un apartament deasupra. Rob descuie uşa de la 
casa scării de lângă amanet şi îl pofti pe Randall înăuntru. 

Urcară un şir de trepte şubrede, trecură de o altă uşă 
încuiată şi ajunseră la locuinţa lui Rob. Sufrageria 
principală era surprinzător de confortabilă şi mobilată cu 
un simţ al ordinii milităresc. Servitorul lui Rob, Harvey, 
veni să vadă cine sosise. Bătut de soartă şi cu trupul vânjos 
plin de muşchi, Harvey era formidabil, în ciuda piciorului 
său de lemn. 

Recunoscându-l pe Randall, îl salută din cap. 

— Ziua bună, domnule maior. 

Apoi, dispăru în partea din spate a apartamentului. 

— Lasă-mi câteva minute să îmi reintru în piele, spuse 
Rob, ieşind după Harvey. 

Randall se instală într-un fotoliu lângă fereastră şi luă din 
teancul de pe măsuţa de lângă el unul dintre ziarele zilei, 
dar nu reuşi să se concentreze asupra ştirilor. In seara 


aceea se ţinea marele bal al Juliei şi avea să savureze 
momentul mai bine după ce se lămurea nesiguranța legată 
de fiul nelegitim al lui Branford. Randall era şi el curios în 
privinţa băiatului, chiar dacă nu-şi dorea să fie. 

Zece minute mai târziu, Rob se întoarse purtând o tavă 
cu un ceainic aburind pentru cafea şi două ceşti. Nu mai 
avea părul ciufulit şi se descotorosise de hainele murdare şi 
zdrenţăroase. Prietenul său purta haine curate, ce nu 
ieşeau în evidenţă, specifice unui gentleman cu mijloace 
modeste. Şi acest costum era tot o deghizare, la fel ca 
hainele de cerşetor, dar era o ţinută ce îi permitea să se 
mişte şi în înalta societate, şi în păturile de jos, fără a 
atrage prea mult atenţia. Constituţia zveltă şi părul 
castaniu nu se remarcau cu nimic. Doar ochii lui albaştri şi 
reci sugerau că era mai mult decât părea. 

Randall acceptă o ceaşcă de cafea şi îşi amestecă frişcă 
în ea. După o înghiţitură, îşi dădu seama ca era foarte 
fierbinte şi suficient de tare cât să doboare un bou. Adăugă 
şi zahăr: 

—  Povesteşte-mi despre tânărul meu văr cu origini 
obscure. A fost greu să dai de el? 

— Nu prea. Rob îşi turnă şi lui cafea fără a adăuga nimic 
care să-i atenueze gustul. Amintirile lui Lady Julia s-au 
dovedit corecte. Mama băiatului, Sally Thomas, era într- 
adevăr slujnică într-o cârciumă. Lucra la o tavernă aflată la 
câţiva kilometri la nord de Upton. Nu era niciun secret cine 
era tatăl copilului. Branford a vizitat-o pe Sally Thomas cu 
regularitate ani la rând, iar copilul seamănă cu el suficient 
cât să nu fie pusă la îndoială relaţia dintre ei. 

Deci băiatul arăta ca Branford. Un fapt deloc atrăgător. 
Dar Randall se îndoia că acest lucru avea să-i stea în cale 
Juliei. Nici nu putea s-o critice pentru sufletul ei cald şi 
protector, căci şi el se bucura de avantaje. Considerând că 
era cazul să nu-i mai spună doar „băiatul”, Randall întrebă: 

— Cum îl cheamă? 

— Benjamin Thomas. Numit şi Ben sau Benny bastardul. 
Rob dădu pe gât jumătate de ceaşcă de cafea fierbinte 


dintr-o singură înghiţitură, apoi îşi umplu din nou ceaşca. A 
locuit cu mama sa la tavernă până la nouă ani. Ea a murit 
în timpul unei naşteri, iar Benjamin e singurul ei copil care 
a supravieţuit. Sally Thomas era o femeiuşcă bună şi 
puternică, mi s-a spus, şi aparent dispusă să tolereze 
trăsăturile de caracter mai urâte ale lui Branford. A venit 
de undeva din West Country, dar nimeni nu ştie de unde 
anume. Nu are rude de care să se ştie, aşa că Benjamin a 
rămas singur pe lume. 

— Unde e acum? 

— Parohia nu a vrut să-i ofere susţinere financiară, aşa că 
a fost, practic, vândut ca sclav de muncă celui mai brutal 
fermier din zonă. Chipul lui Rob se întunecă. Nimeni nu-l 
vrea pe băiat. Nimănui nu-i pasă dacă trăieşte sau moare. 

Randall simţi o tresărire nedorită de simpatie. 

— A încercat cineva să-l informeze pe Daventry că are un 
nepot? 

— Nu, din câte am aflat eu. Dacă a încercat cineva, a dat 
greş dintr-un motiv sau altul. Rob luă încă o înghiţitură 
mare de cafea. Fermierul, Jeb Gault, e o creatură 
monstruoasă. A avut o soţie, dar l-a părăsit. Nu prea 
reuşeşte să-şi păstreze muncitorii, de aceea s-a oferit cu 
generozitate să-l ia în casa lui pe băiatul flămând pentru ca 
parohia să fie scutită de cheltuiala de a-i asigura traiul. 

— Pare o situaţie grea pentru orice copil. Randall se 
gândi din nou la asemănarea dintre băiat şi tatăl său. 
Benjamin a moştenit violenţa nebună a tatălui său? 

— Nu ştiu. Nu am vorbit personal cu el. Rob se încruntă. 
Dar unul dintre localnicii cu care am discutat mi-a spus că 
toată lumea se aşteaptă ca, mai devreme sau mai târziu, 
Gault să îl ucidă pe băiat sau băiatul să îl ucidă pe Gault. 

Un bastard care arăta ca Branford şi care s-ar fi putut 
dovedi un ucigaş. Minunat. Randall oftă. 

— Am să merg la Gloucestershire, să-l iau de la fermă. 
După aceea, totul depinde de cum e tânărul Benjamin. 
Promit că va ajunge într-o situaţie mai bună decât cea în 
care e acum. 


Rob îşi mai turnă cafea. 
— Familia poate fi un iad. 
Foarte adevărat. Dar rămânea, totuşi, familie. 


Julia primi calmă veştile despre Benjamin Thomas. 

— Să plecăm mâine dimineaţă la prima oră, Alex. 

El râse. 

— Iţi garantez că vei fi extenuată după balul din această 
noapte. La fel şi Mariah. Işi va dori să petreacă o zi liniştită, 
discutând în detaliu evenimentele serii, iar tu, ca o bună 
prietenă, ar trebui să-i faci pe plac. Vor fi şi oaspeţi care 
vor veni să-şi exprime aprecierea faţă de bal. Nu cred că se 
va putea să plecăm mâine. 

Julia se încruntă. 

— Cred că ai dreptate. Poimâine atunci. 

O parte din Randall îşi dorea să amâne acea călătorie cât 
de mult posibil. Cealaltă parte, mai bună, voia să-l salveze 
pe tânărul său văr necunoscut, cu origini umile, din mâinile 
fermierului brutal. Niciun copil nu ar trebui să fie victima 
violenţei. 

Ironia faptului că Randall fusese brutalizat tocmai de 
tatăl tânărului Benjamin era prea puternică pentru a 
rămâne neobservată. 


x 


În vreme ce Julia se pregătea de bal, salonul ei privat se 
umplu de oameni veniți să se asigure că avea să arate cât 
de bine posibil pentru debutul ei în societatea londoneză. 
Julia stătu răbdătoare în picioare până când madame Helier 
şi o cusătoreasă o îmbrăcară în rochia de bal şi făcură mici 
ajustări. Modista îi interzisese Juliei să se apropie de vreo 
fereastră până când nu ajungea să arate perfect. 

Fireşte, camerista personală a lui Mariah era prezentă şi 
ea pentru a o ajuta pe Elsa la măreaţa pregătire. Mariah, 
arătând superb în brocart auriu, sosi să ofere încurajări. 
Lady Kiri apăru şi ea, splendidă în stacojiu. Teoretic, venise 


să-şi ofere ajutorul în caz că era nevoie, dar, de fapt, 
recunoscu ea veselă, voia să participe la distracţie. In cele 
din urmă, intră şi bunica Juliei, arătând mai regal decât 
regina, îmbrăcată în satin negru, tivit luxos cu dantelă 
argintie asortată cu părul ei. 

În vreme ce Elsa îi prindea părul Juliei cu agrafe, aceasta 
îi murmură lui Mariah: 

— Cred că sunt deja în plus. Dacă aş pleca pe furiş, nu ar 
observa nimeni. 

— Ar observa la un moment dat, spuse Mariah râzând. 
Aruncă o privire spre ceasul de pe masa de toaletă. Trebuie 
să cobor să întâmpin primii oaspeţi. Să nu-ți faci apariţia 
încă un sfert de oră, iar când vii, asigură-te că intri cu 
Randall. Împreună, veţi arăta chiar mai bine decât separat. 

Julia închise ochii. 

— E prea târziu să fac o criză de plâns pentru a scăpa de 
participare? 

— Cu siguranţă, e prea târziu! Mariah îşi mângâie 
prietena pe braţ. Ştiu că nu-ți place să te afli în centrul 
atenţiei dar îţi promit că seara va decurge bine. Ai prieteni 
aici iar până la sfârşitul serii, îţi vei face şi alţii noi. 

Mariah le luă pe Lady Kiri şi pe bunica Juliei şi le 
conduse politicos afară din cameră. Elsa termină de aranjat 
părul Juliei, în vreme ce camerista lui Mariah folosi un 
pămătuf din labă-de-iepure pentru a-i întinde o umbră 
discretă de fard pe obraji. O pomadă roz de aceeaşi nuanţă 
îi fu aplicată pe buze. 

— Foarte bine, Lady Julia, spuse aprobator madame 
Helier. Puteţi să vă priviţi. Sunteţi cu adevărat superbă 
Julia traversă încăperea, apropiindu-se de oglinda înaltă. 
Imaginea reflectată era a unei străine - o străină 
surprinzător de stilată. Mătasea albastră cu nuanţe marine 
pe care o alesese Lady Kiri îi venea perfect Juliei, scoțând 
în evidenţă culoarea delicată a chipului său şi nuanțele 
discrete de roşcat din părul ei de culoare închisă. Croiala 
decolteului era ridicată pentru o rochie de bal, dar, după 
cum promisese modista, spatele avea o croială atât de 


îndrăzneață, încât fusese nevoie de un corset şi de o 
cămaşă de corp făcute anume pentru acea rochie. 

Liniile rochiei erau simple, iar singurele bijuterii erau un 
colier de perle şi cercei asortaţi. Acestea fuseră primite în 
dar de la bunica ei, care le moştenise de la propria ei 
bunică. 

Un şir de perle mai mici fusese împletit prin părul ei 
prins sus, alături de boboci de trandafir minusculi, 
confecţionaţi din aceeaşi mătase ca şi rochia. O singură 
buclă jucăuşă se încolăcea pe gâtul ei până la umăr. Efectul 
era exact ceea ce îşi dorise Julia: un aspect modest, dar 
elegant, atrăgător, dar fără a sări în ochi. Întorcându-se 
spuse călduros: 

— Vă mulţumesc tuturor. Arăt mai bine decât mi-aş fi 
imaginat vreodată că pot arăta. 

Madame Helier zâmbi satisfăcută. 

— Dacă îmi veţi permite şi în continuare să vă îmbrac, 
Lady Julia, veţi fi considerată una dintre marile frumuseti 
ale lumii bune. 

__Chiar dacă rochia era modestă, modista nu era. 
Inăbuşindu-şi un zâmbet, Julia le ceru cameristelor şi lui 
madamee Helier să se retragă. Aplică parfumul lui Lady 
Kiri la baza gâtului şi pe ceafă. Apoi porni să-şi caute soţul. 

Trecu din salonul ei privat în sufragerie exact în clipa în 
care Randall intră. Respirația i se tăie când îl văzu. Il 
considerase dintotdeauna remarcabil de frumos, chiar şi 
atunci când se întâlniseră pentru prima dată, iar el stătuse 
încruntat jumătate din timp. Arăta chiar mai bine acum, 
când îşi amintise să zâmbească. 

Mariah avusese dreptate. Îmbrăcat în uniforma sa de 
gală, Randall era o privelişte ce le-ar fi putut da pe spate 
chiar şi pe femeile puternice. Jacheta stacojie ajustată pe 
corp îi scotea în evidenţă umerii laţi, iar pantalonii de 
călărie din piele se mulau pe picioarele sale musculoase, în 
vreme ce lumina lumânărilor dădea strălucire părului său 
auriu şi îi sculpta trăsăturile fine ale chipului. Un zeu 
nordic, şi era al ei. 


Randall se opri brusc când o văzu, ţintuind-o cu privirea. 

— Arăţi... superb. Işi drese vocea. Deşi te-am dorit încă 
de la început, de-abia acum îmi dau seama cât eşti de 
frumoasă, domniţa mea. 

Julia râse încântată: 

— Nu am fost niciodată o frumuseţe, dar mă bucur dacă 
tu crezi asta. Se apropie şi îl prinse de braţ. Tu, domnule, 
vei face ca femeile impresionabile să te urmeze peste tot 
prin sala de bal, ca nişte răţuşte ameţite. Doreşti să 
coborâm la bal? 

Ignorând comentariul ei, Randall se aplecă şi-şi apăsă 
buzele pe ceafa ei, apoi cobori cu sărutul până la umăr. 

— Miroşi ucigător de delicios. Doreşti să întârziem la bal? 

O dorinţă ascuţită şi dulce o străbătu. 

— Ştiu că doar mă tachinezi, spuse Julia cu respiraţia 
tăiată, dar ai grijă. S-ar putea să intru în joc. 

El păru însufleţit de speranţă. 

— Îţi stau întotdeauna la dispoziţie, domniţa mea. 

Julia se gândi la nopţile pe care le petrecuseră împreună 
de când se întorsese la Londra, iar dorinţa se intensifică. 
Acum, că barierele fuseseră doborâte, descopereau noi 
modalităţi îmbătătoare de a-şi oferi reciproc plăcere. 

— Nu mă ispiti, Alexander! Prea mulţi oameni au muncit 
să organizeze acest bal. Trebuie să ne îndeplinim rolurile. 

Randall zâmbi şi o conduse la uşă. 

— Suntem chemaţi la datorie. Intotdeauna suntem 
chemaţi, amândoi. Dar te avertizez că, după ce se termină 
balul, am să fac tot ce-mi stă în putinţă pentru a te ademeni 
în patul meu. 

Râzând, coborâră împreună scările largi. 

Julia ştia că ea şi Randall arătau extraordinar coborând 
scările largi ce duceau la holul de la intrare - orice femeie 
ar fi arătat extraordinar la braţul lui Randall. Dar avea un 
nod în stomac şi se simţea de parcă avea să fie cuprinsă de 
greață. Toată durerea, respingerea şi suferinţa din prima ei 
căsnicie şi izgonirea din casa părintească ajunseseră să se 
împletească în această grandioasă reîntoarcere în 
societate. 

Mariah ridică privirea spre scări şi îi făcu semn Juliei să 
vină lângă ea pentru a întâmpina grupul de oaspeţi ce se 
formase la intrarea în sala de bal. Ashton era acolo, 
povestind cu bunica Juliei, a cărei prezenţă arăta lumii că 
îşi susţinea nepoata multă vreme pierdută. Randall o 
conduse până la ultima treaptă şi se instală lângă ea. Era 
înconjurată de prieteni, iar temerile îi dispărură în câteva 
clipe. 

— Nu e prea rău, nu? îi şopti Mariah în timpul unei pauze 
după sosirea unui prim val de oaspeţi. 

— Nu e rău deloc, recunoscu Julia. Mă bucur că m-ai 
obligat să fac asta, Excelenţă. 

Mariah râse, apoi mai întâmpină un oaspete. Lumea era 
cât se poate de curioasă în privinţa fiicei de duce care se 
întorsese din morţi, dar Julia nu detectă deloc ostilitate. 
După cum spusese Ashton, tatăl ei nu era prea popular în 
societate, iar ducesa moştenitoare de Charente inspira 
adoraţie. Lumea bună era pregătită să o placă pe Lady Julia 
Randall. _ 

— Anthony! exclamă când apăru fratele ei. Il îmbrăţişă 
fierbinte. Ai să dansezi cu mine mai târziu? 

El râse şi o îmbrăţişă la rândul lui. 

— Da, chiar dacă mă calci pe toate degetele. Presupun că 
nu prea ai dansat în regiunile rurale sălbatice din nord. 

— Nu, dar Mariah mi-a adus un instructor care m-a 
pregătit fără milă. Il studie pe Anthony, care arăta frumos şi 


elegant, aşa cum i se impunea unui viitor duce. Dacă nu ai 
fi fratele meu, aş spune că arăţi înnebunitor de atrăgător. 

Ochii lui Anthony sclipiră. 

— Şi eu aş spune acelaşi lucru dacă nu ai fi sora mea. 

Anthony se apropie apoi de Randall. Cei doi bărbaţi îşi 
strânseră mâinile şi se angajară într-o conversaţie uşoară. 

Următorul oaspete, spre surpriza nemăsurată a Juliei, fu 
Lady Daventry. I se trimisese o invitaţie şi ei, şi soţului ei, 
dar Julia şi Randall se aşteptaseră ca acesta din urmă să 
facă bucăţi invitaţia şi s-o arunce în foc. 

Insă iată că sosise contesa de Daventry, arătând pe cât de 
elegant era posibil pentru o femeie cu o sarcină foarte 
avansată, într-o rochie albastru azur, cu nişte safire 
superbe. Sosise la braţul unui tânăr arătos. După o privire 
rapidă peste umărul contesei, Julia spuse plină de căldură: 

— Cât de mult mă bucur să te văd din nou, Lady 
Daventry. 

— Nu-ţi face griji, spuse contesa cu un zâmbet poznaş. 
Soțul meu nu se află aici. A fost nevoit să plece la Turville 
pentru câteva zile. Işi mângâie burta. Nu am voie să 
călătoresc, desigur. Dar când am primit invitația, nu am 
rezistat ispitei de a veni. 

— Mă bucur că ai venit. Julia îl studie pe tânărul care o 
însoțea pe contesă. Bănuiesc că acest tânăr arătos este 
unul dintre fiii tăi, nu-i aşa? Seamănă foarte mult cu tine. 

Tânărul roşi, iar Lady Daventry spuse: 

— Da, fiul meu cel mare, Lord Morton. Se va întoarce la 
Oxford în scurt timp, dar a fost de acord să-şi însoţească 
bătrâna mamă în această seară. 

Lordul Morton zâmbi. A 

— Mama mea face nişte remarci teribile. Imi face mare 
plăcere să vă cunosc, Lady Julia. 

Când privirea lui plină de admiraţie alunecă spre 
Randall, Julia ghici că tânărul era, probabil, înnebunit după 
urmată. li făcu cunoştinţă cu soţul ei, apoi se întoarse spre 
Lady Daventry. 


— Daventry va fi furios când va afla că aţi venit la bal, 
deşi el l-a renegat pe soţul meu, nu-i aşa? 

— Da, dar nu e prima dată când îi trezesc furia, spuse 
contesa aspru. Tună şi fulgeră furios, dar niciodată nu a 
ridicat mâna asupra mea la mânie. Nu aş tolera aşa ceva. 

Cel puţin, contele nu era la fel de nebun pe cât fusese fiul 
său. 

— Eşti o femeie curajoasă, Lady Daventry. 

Entuziasmul contesei păli şi îşi întinse mâna peste burtă. 

— Nu sunt curajoasă deloc. 

— Cum te mai simţi? o întrebă Julia brusc preocupată. 

— Uriaşă. Înceată. Lady Daventry înghiţi un nod. Eram 
foarte tânără când s-a născut primul meu fiu, iar ceilalţi au 
apărut în următorii cinci ani. Corpul meu nu mai e la fel de 
puternic sau de rezistent cum era atunci. 

Julia luă mâna contesei. 

— Asta nu înseamnă că nu vei putea naşte în siguranţă 
un copil frumos şi sănătos. Ai încredere, Lady Daventry. Un 
spirit plin de speranţă va încuraja un deznodământ 
favorabil. 

— Mi-e greu să-mi păstrez speranţa, spuse femeia mai în 
vârstă, cu glas şoptit. Mâna ei se strânse peste a Juliei timp 
de o clipă, înainte de a-i da drumul. Dar ajunge cu discuţiile 
despre mine. Când ne-am întâlnit prima dată, spuneai că 
eşti curioasă dacă Branford a lăsat în urmă vreun copil 
nelegitim. Mi-am pus şi eu întrebarea asta. 

Cu atenţia stârnită, Julia spuse: 

— L-ai întrebat pe soţul tău? 

— L-am iscodit pe Daventry pe această temă, dar ela 
spus că nu. Din păcate. Contesa oftă. Ar fi fost o consolare 
să ştiu că putea avea urmaşi sănătoşi. Ai noroc că soţul tău 
a moştenit sângele sănătos al familiei mamei sale. 

Cu alte cuvinte, Randall ar fi putut concepe, probabil, 
copii puternici... dacă ar fi avut o altă soţie. Julia îşi înăbuşi 
gândul. Se părea că Daventry nu ştia de existenţa lui 
Benjamin Thomas. Poate avea să fie dispus să-l accepte pe 
băiat. Julia aşa spera. 


Dar, mai întâi, trebuiau să-l găsească. 


Randall îşi luă pe sus soţia, dând tonul primului vals. 

— E evident că orele în care ai exersat cu instructorul de 
dans îşi spun cuvântul. Dansezi foarte bine şi încă n-ai 
greşit niciun pas. 

Soţia sa râse, cu o expresie de încântare vie. 

— Îmi place la nebunie să dansez! Chiar cred că învăţ să 
savurez viaţa socială a Londrei. Mai ales când mă pot 
bucura de primul vals şi de dansul festiv cu tine. 

Câteva şuviţe diafane din părul ei întunecat se desprin- 
seseră din agrafe, alunecându-i în jurul feţei şi pe umeri. 
Efectul era surprinzător de erotic. Şi-ar fi dorit să-i lingă 
gâtul subţire, dar se mulţumi să spună: 

— Dacă tot suntem căsătoriţi, putem să dansăm mai mult 
de două dansuri fără a provoca un scandal. 

— Pentru a-mi îndeplini cum se cuvine datoria de invitat 
de onoare, n-ar trebui să petrec prea mult timp cu tine, 
zâmbi ea poznaş. Lumea ar putea crede că încerc să te 
seduc. Ar fi oare teribil de grosolan din partea mea dacă aş 
recunoaşte că aşa e? 

Randall rânji: 

— Probabil că, la sfârşitul nopţii, vom fi amândoi prea 
obosiţi ca să ne mai pese, dar putem rămâne în pat până 
târziu mâine-dimineaţă. 

Ea se apropie puţin mai mult de pieptul lui, cu o privire 
arzătoare. 

— Ai avut dreptate. Nu vreau să pornesc spre 
Gloucestershire mâine-dimineaţă la prima oră. Va fi bine şi 
poimâine. 

Nu mai spuseră altceva, dar el savură căldura dintre ei. 
Văduvele moştenitoare aveau dreptate să se împotrivească 
valsului - plăcerea de a te învârti într-o sală de bal cu o 
femeie frumoasă în braţe îţi stârnea într-adevăr pasiunea. 
Conştientizarea faptului că aveau să ajungă în pat mai 
târziu era singurul lucru ce-l împiedica s-o ademenească pe 
terasă pentru a-i fura câteva sărutări. 


Dansul tocmai se încheiase, iar Randall o conducea pe 
Julia la marginea ringului de dans, când un bărbat cu un 
chip familiar şi piele întunecată veni spre ei. 

— Ballard! exclamă Randall, strângându-i mâna 
prietenului său. Credeam că eşti deja în Portugalia la ora 
asta. 

— Afacerile m-au reținut. Plec mâine, aşa că, în seara 
asta, pot fi aici. Ballard se întoarse spre Julia. Iar această 
fiinţă minunată trebuie că e soţia ta. 

După ce Randall făcu prezentările, Julia îi întinse mâna 
lui Ballard: i 

— E o mare plăcere să te cunosc, spuse cald. Incepe să- 
mi placă tot mai mult vinul de Porto produs de Casa 
Ballard. 

Ballard râse. 

— O femeie cu gusturi fine! Eşti un bărbat norocos, 
Randall. Muzicienii începură o nouă bucată, iar Ballard îi 
oferi Juliei braţul său. Imi oferi acest dans, Lady Julia? 

— Cu plăcere. li aruncă lui Randal o privire 
ştrengărească, lăsându-se condusă de Ballard. Vreau să-mi 
spui poveşti ruşinoase despre soţul meu. 

Randall o urmări plecând, simțind cum inima i se 
strângea în piept. Râdea şi era radioasă, potrivindu-se 
perfect cu mediul acesta. Decolteul rochiei era modest, dar 
tăietura îndrăzneață a spatelui aţâţa dorinţe, iar corsajul 
strâns pe trup dovedea că silueta ei nu era lipsită de 
feminitate. 

Acum, că îşi învinsese temerile şi îşi descoperise natura 
pasională, atrăgea atenţia oricărui bărbat care o vedea. 
Lady Julia Raines era frumoasa balului. Se născuse cu un 
rang înalt, era frumoasă, avea un farmec îmbătător şi o 
avere exorbitantă. Ar fi putut avea orice bărbat dorea. 
Această constatare îi stătea ca un nod greu în stomac. 

Faptul că avea în prezent un soţ era doar un impediment 
Minor, de vreme ce se asigurase de posibilitatea de a pune 
capăt căsniciei după un an, dacă dorea. Semnase un act de 
cedare, prin care renunţa la drepturile sale de soţ asupra 


averii ei. De ce ar fi rămas Julia căsătorită cu un bărbat 
fără mare avere sau rang? 

Era adevărat că se dovediseră a fi foarte compatibili ca 
amanți. Dar, când o privi râzând cu Ballard, recunoscu 
sumbru că i-ar fi uşor să găsească satisfacţie şi cu 
altcineva. Nu era gelos pe Ballard, care nu ar fi trădat 
niciodată un prieten, dar lumea era plină de bărbaţi care ar 
fi fost încântați să se culce cu o femeie atât de 
fermecătoare şi de senzuală ca Julia. Putea oare căsnicia 
lor să supravieţuiască, ţinând cont că exista o diferenţă atât 
de mare între averile lor şi de faptul că nu aveau să se 
nască copii care să-i ţină uniţi? 

Dându-şi seama că gândea pesimist şi absurd, se sili să 
nu-şi mai privească soția.  Intorcându-le spatele 
dansatorilor, o văzu pe Lady Agnes, cea care fondase 
Academia Westerfield. Inaltă şi autoritară, stătea la 
marginea ringului de dans, urmărindu-i pe ceilalţi oaspeţi 
cu un amuzament benign. 

— Lady Agnes! Traversă încăperea până la ea şi se 
înclină. Ashton mi-a spus că v-a invitat, dar nu credea că 
veţi reuşi să ajungeţi. 

După ce se ridică din plecăciune, Lady Agnes îl 
îmbrăţişă. 

— Arăţi foarte bine, Randall. Culese un fir de aţă de pe 
mâneca lui stacojie. Oricât ai fi de superb în această 
uniformă, mă bucur că te-ai retras din armată. Ştii că îmi 
fac griji. 

Lady Agnes era o directoare vizionară şi o profesoară 
talentată, dar cel mai important lucru era afecțiunea pe 
care le-o acorda elevilor ei, care veneau adesea la ea furioşi 
şi neglijaţi. Nu era chiar ca o mamă pentru băieţii ei, dar 
era o mâtuşă minunată. 

— Ce vă aduce la Londra? întrebă el. Doar balul sau şi 
alte probleme? 

Ea râse: 

— Oricât de mult mi-aş iubi băieţii, aveam nevoie de 
câteva zile de conversații cu adulţi. E vară, iar în şcoală nu 


mai rămas doar o mână de băieţi, aşa că am decis să vin în 
oraş. Stau în casa fratelui meu şi mă răsfăţ. Privirea îi 
alunecă spre soţia lui. Am discutat puţin cu Lady Julia 
primăvara trecută când am fost aici. O tânără care 
gândeşte foarte sănătos. S-a transformat dintr-o omidă 
tăcută într-un fluture strălucitor în lunile care s-au scurs de 
atunci. Asta e opera ta? 

— Poate, puţin. Dar, în cea mai mare parte, e meritul 
Juliei. S-a născut într-un astfel de mediu, iar acum, în 
sfârşit, îşi revendică dreptul la el. Îi oferi braţul. Imi daţi 
voie să vă conduc la o îngheţată? 

Ea îl prinse de braţ. 

— Băiat poznaş! Ştii cât de mult îmi place îngheţata. 

Indreptându-se spre masa cu gustări, Randall spuse: 

— S-ar putea să am un elev pentru dumneavoastră. Se 
pare că vărul meu, Branford, a avut un fiu nelegitim despre 
care familia nu a ştiut. Rob Carmichael crede că l-a găsit pe 
băiat, Benjamin Thomas. Julia şi cu mine vom merge în 
Gloucestershire să-l vedem. 

— Fiul nelegitim al primului bărbat al soţiei tale? Lady 
Agnes ridică din sprâncene. Ştia despre violenţa lui 

Branford din povestirile lui Randall din timpul cursurilor 
la academie. Era cât se poate de capabilă să deducă ce 
însemnase acest lucru pentru Julia. Lady Julia are un spirit 
foarte generos, dacă vrea să-l ajute pe acel copil. 

— Julia e generozitatea în persoană, mai ales că se pare 
că băiatul e supus unor tratamente dure. 

Randall luă două porţii de îngheţată şi două linguri de pe 
masa cu gustări, apoi îşi conduse însoţitoarea la o măsuţă 
aflată sub un palmier înalt. După ce se aşezară, continuă: 

— Parohia locală l-a dat pe tânărul Benjamin pe mâna 
unui agricultor brutal, ca să-l folosească la muncă. Probabil 
că băiatul nu are nici urmă de educaţie sau de bune 
maniere. Ştiu că aveţi reputaţia de a înfăptui miracole, dar 
orice are o limită. Aţi fi dispusă să îl acceptaţi pe băiat? 

— Mama lui Branford avea origini nesănătoase. Lady 
Agnes păru intrigată. Dar asta nu înseamnă că băiatul lui 


Branford e nebun. Trebuie să aibă doisprezece sau 
treisprezece ani acum, nu-i aşa? 

— Din câte ştim, da. 

— Tânărul Benjamin ar fi o provocare, dar nu o misiune 
imposibilă, dacă ar fi dispus să facă eforturi. l-am putea 
oferi lecţii în particular, dacă e nevoie, spuse Lady Agnes 
gânditoare. După ce ai băiatul în mâinile tale, adu-l la mine 
să vorbesc cu el. Dacă nu are pregătire şi înclinaţie spre 
domeniul academic, presupun că l-ai putea plasa ca ucenic 
undeva sau i-ai putea găsi o altă situaţie potrivită. 

Uşurat de acceptarea ei calmă, Randall spuse: 

— Sperasem că veţi fi dispusă să-l examinaţi. Staţi mult 
în oraş? 

— Cam două săptămâni, cred. Luă o înghiţitură din 
îngheţata ei de lămâie şi zâmbi fericită. Mă voi întoarce la 
Conacul Westerfield chiar înainte să înceapă trimestrul, de 
Sfântul Mihail. 

— Atunci, am să vi-l aduc aici pe băiat, nu în Kent. 

Odată lămurită problema, Randall se concentră pe 
îngheţata sa. Dar privirea lui continuă să o caute pe Julia 
pe ringul de dans. 

Ce trebuia să facă nobilul cavaler când prinţesa nu mai 
avea nevoie de el? 

Julia dansă fiecare dans, dar avea să fie nevoie de mai 
mult de-o noapte pentru a recupera toţi anii în care dusese 
lipsă de asta. Se retrăsese pe margine, studiindu-şi 
melancolică tivul rochiei, când Randall se apropie aducând 
două pahare de şampanie. Din felul în care îl urmăriră 
privirile femeilor, Julia înţelese că Mariah avusese dreptate 
când comentase cât de bine arăta în uniformă. Simplul fapt 
de a-l privi îi trezi un val de căldură în cele mai intime 
locuri. 

Randall îi întinse un pahar de şampanie: 

— Probleme cu rochia? 

— Ultimul meu partener a călcat pe volanul de la baza 
rochiei şi s-a desprins. Acceptă şampania şi sorbi cu 
plăcere. Voi merge în salonul unde se retrag doamnele. 
Elsa lucrează acolo şi poate să-l prindă cu ace. 

— Hai să urcăm în apartamentul nostru, sugeră el. Mă 
descurc eu dacă îmi dai ace. Mi-ar prinde bine o pauză de 
atât de mulţi oameni. 

Expresia din ochii lui o făcu să simtă şi mai intens 
căldura. Îşi termină şampania dintr-o singură înghiţitură şi 
puse paharul pe o măsuţă din apropiere: 

— Mi-ar plăcea. Il prinse de braţ şi porniră să traverseze 
sala de bal. Am observat că ai dansat majoritatea 
dansurilor. Chiar te simţeai bine sau făceai eforturi să fii un 
oaspete bun? 

— Mariah mi-a dat lista de ordine înainte de bal, îi 
explică el. Am dansat cu fiecare fată timidă şi cu fiecare 
văduvă zburdalnică din Casa Ashton. 

— Sper că nu s-au îndrăgostit toate de tine. 

Tonul ei era lejer, dar fusese foarte atentă la partenerele 
lui Randall. Deşi el susţinea că îşi făcuse doar datoria, 
unele dintre acele „fete timide” fuseseră tinere şi mai 
frumoase decât avea ea să fie vreodată. 


— Dacă au fost atrase de uniformă, sunt convins că 
expresia mea severă a descurajat eventualele fantezii 
romantice. In cea mai mare parte, mă bucur că te-ai 
descurcat atât de bine să-mi repari piciorul, încât nu mă 
doare aproape deloc. li zâmbi. Te descurci foarte bine. 

— Guvernanta pe care am avut-o în copilărie ar spune 
probabil că lecţiile mele de broderie au fost o bună 
pregătire pentru munca de chirurg, răspunse Julia. Incerca 
în permanenţă să mă convingă să mă ocup de lucruri mai 
potrivite pentru o doamnă. 

Aerul mai răcoros din afara sălii de bal era o adevărată 
uşurare. Începând să urce scările, Julia îşi ridică fusta în 
locul în care volanul ajungea pe jos: 

— E convenabil să locuieşti chiar în casa în care se ţine 
balul. Poţi să te refugiezi din calea zgomotului şi a 
discuţiilor. 

— Am fost pe câmpuri de bătaie care erau mai puţin 
zgomotoase decât un bal londonez în toi, consimţi Randall. 

Ajunşi în capul scărilor, cotiră spre dreapta, spre 
apartamentul lor. Când Randall deschise uşa sufrageriei, 
Julia îşi dădu seama că se aflau exact deasupra sălii de bal. 
Auzea muzica şi îi simţea vibrația sub picioare. 

Inchizând uşa, Randall spuse: 

— Toată noaptea mi-am dorit să fac asta. 

Se întoarse şi o trase în braţele sale. 

— 0... da! 

Julia se întinse şi-şi prinse braţele pe după gâtul lui, iar 
pasiunea izbucni între ei ca un fulger de căldură. Toată 
noaptea fusese atentă la Randall, nu doar urmărindu-l unde 
se afla în sala de bal sau cât de splendid arăta, ci 
concentrată şi pe amintiri despre gustul lui, atingerea lui, 
capacitatea lui de a o face să se topească de dorinţă. 

Randall se adăpă din ea ca dintr-o fântână, lacom precum 
cineva care moare de sete. Julia îşi dădu seama vag că era 
cu spatele lipit de uşă, în vreme ce gurile şi limbile lor se 
topeau împreună într-un foc fără început şi sfârşit. 


Şoldurile ei se ridicară lipindu-se de el. Simţi o 
dezamăgire scurtă când el se retrase puţin, până îşi dădu 
seama că îi ridicase fusta. Aerul rece atinse carnea 
înfierbântată, în vreme ce el îi căută şi îi găsi cea mai 
sensibilă parte a corpului. 

Oricât de delicioase ar fi fost senzațiile, îşi dorea mai 
mult. Se chinui orbeşte cu pantalonii lui, descheindu-i 
nasturii cu degete neîndemânatice, până eliberă mădularul 
tare ce pulsa şi îl luă în mâna ei. 

El gemu. Julia se aşteptase să o poarte în sărutări până la 
dormitor, dar el o prinse de talie şi o ridică mult de la 
pământ. Prinsă strâns între uşă şi trupul lui tensionat, Julia 
fu cuprinsă de o plăcere şocantă când el se strecură în 
profunzimile ei umede şi înfierbântate. Timp de o clipă, 
rămaseră amândoi nemişcaţi, acomodându-se. 

Apoi Julia îşi înfăşură picioarele în jurul taliei lui şi se 
frecă frenetic de el. Unghiile i se înfipseră în braţele lui, iar 
dinţii îi muşcară din stofa stacojie de pe umăr, în vreme ce 
în urechi îi răsună respiraţia lui gâfâită. Mai mult, mai 
mult, mai mult. 

O astfel de pasiune nu putea să dureze. Trupul i se 
zvârcoli şi îşi înăbuşi strigătul în umărul lui. O clipă mai 
târziu, Randall se descărcă în ea cu un geamăt smucit. 

Descărcarea zguduitoare păli, iar raţiunea îşi reintră în 
drepturi. Randall plănuise o seducţie jucăuşă, nu o 
împreunare mânată de o asemenea dorinţă crudă. 
Respirând greu, o cobori pe Julia cu picioarele pe pământ. 

— Îmi pare rău, gâfâi el. Sper că nu te-am rănit. 

— N-ai făcut-o, Alex. Pulsul Juliei îi bătea nebuneşte în 
gât, în vreme ce îşi cobori blând palmele peste braţele lui, 
frământându-l cu degetele. Nu mi-ai făcut nimic ce nu mi-aş 
fi dorit. 

Randall îi fu recunoscător pentru acest lucru. Deşi nu se 
aşteptase să fie cuprins de un asemenea foc şi o astfel de 
sălbăticie, cel puţin arseseră împreună. Dar când pasiunea 
începu să se retragă, îşi dădu seama cu tristeţe că 


posedarea fizică era ceva trecător. Julia îi aparţinea în acel 
moment. Dar în viitor? 
Doar Dumnezeu ştia. 


Julia se trezi greu în dimineaţa următoare balului. Dacă 
era într-adevăr dimineaţă. Ochii încă îi erau închişi şi ar fi 
putut la fel de bine să fie şi toiul amiezii. Muşchii o dureau 
după atâta dansat, iar în stomac avea o uşoară senzaţie de 
greață, probabil de la prea multă şampanie. Totul era cât se 
poate de minunat. 

Corpul lui Randall era cald şi aproape, aşa că deschise 
leneş ochii. Era întins pe o parte, cu mâna trecându-i prin 
părul blond, ciufulit, studiind-o gânditor. Pieptul îi era gol şi 
la fel era şi ea, îşi dădu seama. Dumnezeule, amândoi erau 
goi puşcă! Se simţi delicios de indecentă. 

O  năpădiră amintirile. După ce îşi reveniseră din 
împreunarea sălbatică, se întorseseră sfioşi în sala de bal, 
pentru a lua cina. Ea fusese sigură că purtarea ei 
destrăbălată i se citea pe chip, dar nimeni nu păruse să 
observe nimic. 

Când ea şi Randall se retrăseseră într-un sfârşit spre 
dimineaţă, la o oră absurd de târzie, se simţise gata să se 
prăbuşească în pat şi să doarmă preţ de câteva zile. Insă, 
când el o ajutase să se dezbrace, ea făcuse acelaşi lucru, 
aşa că hainele lor sfârşiseră toate grămadă pe covor. 

Senzaţia pielii lui peste a ei fusese atât de plăcută, încât, 
atunci când se urcaseră în pat, nu reuşiseră să-ţi ţină 
mâinile departe unul de celălalt. Oboseala dispăruse şi 
făcuseră dragoste încet şi atent. Julia adormise zâmbind. 

Când deschise ochii, Randall o întrebă: 

— Ai dormit bine? 

__— Probabil că da, din moment ce nu îmi amintesc nimic. 
Işi acoperi un căscat. Ai idee cam cât e ceasul? 

— Am auzit clopotele bisericii bătând de amiază nu cu 
mult timp în urmă. Mâna lui o mângâie pe braţ, apoi îi 
prinse sânul în palmă. Ai avut mare succes azi-noapte. 


— Lumea a fost foarte bună. Mi-era teamă că oamenii se 
vor zgâi la mine nepoliticos sau, cel puţin, vor face 
comentarii caustice, dar, dacă s-a întâmplat într-adevăr aşa 
ceva, eu n-am auzit. Oftă de plăcere, simțindu-se ca o pisică 
bine mângâiată. Nu părea să-i pese nimănui că tatăl meu 
m-a renegat. 

— Susținerea arătată de fratele şi de bunica ta au mai 
mare greutate decât dezaprobarea lui Castleton. Degetul 
mare al lui Randall îi mângâie blând sfârcul, provocându-i 
un fior de plăcere. După noaptea trecută, ai de unde să-ţi 
alegi amanti. Jumătate dintre bărbaţii din aristocrația 
londoneză te doresc. 

Ea se smuci de parcă ar fi turnat apă rece ca gheaţa 
peste ea: 

— Dumnezeule mare, Alex! De ce mi-aş dori amanți? Tu 
ar trebui să ştii cel mai bine că sunt o femeie căsătorită. 

Expresia din ochii lui era profund tristă: 

— Totul s-a schimbat de când ţi-am cerut mâna în acea 
colibă din Cumberland. A fost înţelept din partea ta să-ţi 
doreşti o portiţă de scăpare din căsnicie dacă se dovedea a 
fi o greşeală. După ce ne asigurăm că nu mai există 
ameninţări la adresa siguranţei tale, nu mai e nevoie să 
rămâi căsătorită cu mine. S-ar stârni un oarecare scandal 
dacă am aranja un divorţ scoţian, dar nimic atât de grav 
încât o moştenitoare fermecătoare să nu-i poată face faţă 
din punct de vedere social. 

Julia dădu să-i spună că ei îi plăcea să fie căsătorită cu el, 
dar stomacul ei agitat se dădu peste cap. Cu o senzaţie de 
ameţeală şi de confuzie, se târî din pat şi vărsă în oala de 
noapte. 

Randall luă o pătură de pe pat şi o înfăşură în jurul ei. 

— Imi pare rău, spuse încet. N-am vrut să te supăr. 

După ce îşi goli stomacul, se ghemui aşezată pe călcâie şi 
îşi strânse pătura în jurul ei. 

— De ce presupui că o să-mi doresc să pun capăt acestei 
căsnicii? Eu credeam că ne înţelegem destul de bine. 


— Deocamdată. O ridică în braţe şi o băgă înapoi în pat, 
învelind-o cu pătura şi cu tot restul. Apoi se îndreptă spre 
dulapul său de haine şi îşi scoase halatul. Imbrăcându-l, 
continuă: 

— Dar ce vei simţi după ce s-a scurs un an? S-au 
schimbat atât de multe în doar câteva săptămâni. Pe viitor 
vei cunoaşte şi alte schimbări. 

— Ştie cineva ce va simţi peste un an? întrebă ea. 

Salteaua se lăsă când Randall se aşeză pe margine lângă 
ea. 

— Nu ai cum să ştii aşa ceva, consimţi el. Dar, având în 
vedere cât de mult ţi-a plăcut să dansezi, sa flirtezi şi să 
socializezi azi-noapte, s-ar putea să preferi o viaţă 
mondenă. 

Julia închise ochii, dorindu-şi să fi dormit în continuare în 
pace. Flirtase într-adevăr? Poate că da, dar fusese doar un 
amuzament relaxat şi plăcut! 

— Dacă flirtez, asta nu înseamnă că vreau să mă culc cu 
vreunul dintre partenerii mei de dans. 

— Poate nu acum, dar de-abia începi să-ţi descoperi 
natura proprie. S-ar putea să vrei să te culci cu alţi bărbaţi, 
iar eu chiar nu pot să accept asta cât timp eşti căsătorită cu 
mine, spuse el calm. Averea ta te plasează într-o poziţie 
rară. Poţi face acte de caritate, să-ţi iei amanti, să-ţi găseşti 
un soţ care să ţi se potrivească mai bine decât mine sau 
toate aceste lucruri deodată. 

Julia îşi dădu seama că ea crease acea situaţie prin 
insistența ei de a nu se angaja cu totul în căsnicia lor. I se 
păruse un pas logic la momentul respectiv şi credea că 
rămăsese la fel. Sau oare faptul că Randall era dispus, cu 
generozitate, să-i permită să plece ascundea propria lui 
dorinţă de a fi liber? 

Cu glas tensionat, îl întrebă: 

— Vrei să anulez căsătoria ca să-ţi poţi găsi o soţie care 
să-ţi ofere copii? 

După o scurtă pauză, el spuse pe un ton uniform: 


— Mi-ai spus de la început că nu e posibil. Am acceptat 
asta. 

Ceea ce era adevărat, dar răspunsul lui se lăsase aşteptat 
preţ de câteva secunde. 

— Ai dreptate, ne-am schimbat amândoi mult în ultimele 
câteva săptămâni, spuse ea obosită. Deci poate a fost 
înţelept să ne lăsăm o portiţă de scăpare. Dar de ce ai adus 
vorba despre asta în dimineaţa asta? 

— Fiindcă situaţia ta s-a schimbat atât de dramatic 
noaptea trecută. Oftă. Te-ai căsătorit cu mine fiindcă eram 
cea mai bună opţiune dintr-o serie de opţiuni rele. Acum ai 
o viaţă plină de posibilităţi. De la bun început, ne-am 
străduit amândoi să fim sinceri unul cu celălalt, aşa că m- 
am gândit că cel mai bine ar fi să ne asigurăm că lucrurile 
sunt clare în această privinţă. 

Nenorocit de bărbat onorabil! Julia se întoarse cu spatele 
la el şi se îngropă sub plăpumi. În mintea ei ştia că avea 
dreptate. Peste un an, poate avea să-şi dorească frenetic să 
scape din căsătoria în care intrase din disperare. 

Dar, dacă aşa stăteau lucrurile, de ce îi venea să vomite 
din nou? 


Capitolul 32 


Randall opri cabrioleta şi citi semnul erodat de 
intemperii: 

— Ăsta e drumul ce duce la ferma lui Jeb Gault. 

— Vom afla în curând, spuse Julia cu vocea gâtuită. 

Era cât se poate de adevărat. Dar ce anume aveau să 
afle? Randall o urmări pe Julia cu colţul ochiului, în vreme 
ce viră trăsura uşoară pe drumeag. Nu-i luase prea mult 
timp să-şi dea seama că prea multă sinceritate putea fi o 
greşeală într-o căsnicie. Cele două zile ce urmaseră 
discuţiei sale cu Julia despre viitor fuseseră pline de 
tensiune. Juliei nu-i stătea în fire să stea bosumflată, dar 
fusese foarte tăcută de atunci. 

Când se băgaseră în pat în seara respectivă, ea se 
retrăsese pe partea ei, întorcându-i spatele. Mesajul păruse 
clar, însă, când îi atinsese umărul pentru a-i ura în tăcere 
noapte bună, ea se întorsese în braţele lui şi făcuseră 
dragoste cu disperare, fără cuvinte. In noaptea următoare, 
se întâmplase acelaşi lucru. Nu se putea plânge de lipsa 
pasiunii, dar îi lipseau conversațiile care creaseră 
intimitate dincolo de raporturile lor fizice. 

Şi-ar fi dorit să ştie la ce se gândea. Analiza ideea unor 
potenţiali amanți după ce se sfârşea căsnicia lor? îşi exersa 
talentele senzuale pentru a le folosi cu viitori parteneri de 
amor? Nu că ar fi avut nevoie de aşa ceva - talentul ei 
pentru pasiune era de neegalat. Sau era doar iritată de 
abordarea lui directă? 

Gândul că Julia l-ar putea părăsi era ca o baionetă înfiptă 
în măruntaie, dar, după ce văzuse cât de bine se simţise la 
bal, îşi dăduse seama că probabil ar fi fost mai fericită 
alături de un bărbat mai vesel. Mai egal cu ea în rang şi 
avere. Aşa că se silea să fie raţional şi detaşat, fiindcă 
alternativa ar fi putut însemna să devină nebunesc de 
posesiv. Suferise destul din cauza posesivităţii cu Branford. 


Ultimul lucru pe care şi l-ar fi dorit ar fi fost s-o supere, 
dar asta făcuse. Şi nu putea să-şi retragă cuvintele. 

După cum plănuiseră, plecară din Londra în căutarea lui 
Benjamin Thomas în dimineaţa celei de-a doua zi de după 
bal. De data aceasta, călătoriră pe picior mare, folosind 
două trăsuri pentru a-i transporta pe Gordon şi pe Elsa, şi 
bagajele lor. Deoarece Upton se afla la câteva ore distanţă 
dincolo de Roscombe, călătoriseră până la moşia lui şi îşi 
petrecuseră noaptea acolo. 

În dimineaţa aceea, Julia fusese atât de încordată, încât 
nu mâncase decât o felie de pâine prăjită şi băuse o ceaşcă 
de ceai la micul dejun. După aceea, porniseră la drum în 
cabrioleta lui Randall. 

Drumeagul ce ducea la ferma Gault's Hill era lung şi 
brăzdat de făgaşe. Randall conduse cu grijă şi descoperi că 
drumul dădea direct spre terenurile fermei. Lângă hambar 
se afla un băieţel zdrenţuit, care dădea de mâncare la găini 
şi care ridică privirea neîncrezător la apariţia trăsurii. 

Cu acel chip, băiatul nu putea fi decât Benjamin Thomas. 
Bastardul lui Branford semăna mult cu tatăl său la vârsta 
respectivă. 

Randall îi aruncă o privire Juliei, ai cărei ochi cenuşii 
erau întunecaţi. Observase şi ea asemănarea. 

Forţându-se să-şi amintească situaţia actuală, în care era 
adult, şi nu un copil încercând să fugă de un văr mai mare, 
violent, Randall sări din trăsură. 

— Ziua bună. 

Băiatul se dădu în spate. 

— Domnu” Gault îi în casă. 

Arătă spre casă. 

— Nu-l caut pe domnul Gault. Randall îi dădu frâiele 
Juliei. Cred că pe tine te caut. Eşti Benjamin Thomas? 

— Nu făcui nimica! 

Băiatul se dădu şi mai mult înapoi, lipindu-se de zidul 
grajdului. Era mic pentru vârsta lui de treisprezece ani şi 
părea că nu mai mâncase zdravăn de câţiva ani. Picioarele 


îi erau goale, iar printr-o tăietură din cămaşă i se vedeau 
coastele osoase. 

— N-a spus nimeni c-ai fi făcut ceva. 

Vocea îi era blândă, dar privirea cercetătoare. 

— Cred că tatăl tău a fost vărul meu, ceea ce înseamnă 
că şi noi doi suntem veri. Randall nu se apropie, căci 
băiatul era pregătit s-o ia la fugă. Dar, ca să fiu sigur, pot să 
te întreb cum îl chema pe tatăl tău? 

— Un nenea pe nume Branford. Eu nu l-am văzut 
vreodată. Privirea lui alunecă spre cabrioletă. Mama zicea 
că e bogat. Ca tine. 

Uşa casei de deschise şi un bărbat corpolent, cu un bici 
în mână ieşi în pas războinic. Duhnea a whisky, deşi nu era 
decât miezul zilei. 

— Cine naiba sunteţi voi şi de ce vorbiţi cu băiatul meu? 

— Numele meu este Randall. Presupun că dumneata eşti 
domnul Gault. Randall îşi arcui sprâncenele. Zici că e fiul 
tău? 

— Nu, dar sunt responsabil pentru el. Benjamin era în 
grija parohiei, aşa că am zis că-l iau eu, să am grijă de el. 
Gault se încruntă spre băiat. E un mic bastard inutil. 

— Nu aţi avut grijă de el prea bine, spuse Julia aspru. 
Poartă zdrenţe şi i-am putut număra coastele. 

Gault îi aruncă o privire duşmănoasă. 

— Nu-i vina mea că îşi distruge hainele! Primeşte destulă 
mâncare, dar e în creştere şi de aia pare aşa slab. Haleşte 
ca un porc şi e prea puturos să muncească. 

Benjamin scoase un sunet subţire, evocându-i lui Randall 
o pisică scuipând. Aruncă o privire spre băiat, care se zgâia 
la Gault cu o expresie... ucigaşă. Prin găurile hainelor 
zdrenţuite, se vedeau crestături pe piele. Urme de bici. 

— Atunci, sunteţi norocos azi, dle Gault, spuse Randall 
rece. Familia nu ştia despre existenţa lui Benjamin şi nu a 
aflat decât recent. Acum, că ştim, ne vom asuma 
responsabilitatea pentru el, fireşte. 

Capul lui Benjamin se răsuci fulgerător şi se zgâi la 
Randall. În pofida asemănării cu Branford, lui Randall îi 


amintea de altcineva. 

De el însuşi, când fusese un băiat speriat şi abuzat. 

Sprâncenele lui Gault se încreţiră: 

— Vreţi să plătiţi pentru întreţinerea lui? Ar fi cât se 
poate de onorabil din partea voastră. Sunt dispus să am în 
continuare grijă de el, pentru, să zicem - privirea îi alunecă 
spre cabrioleta scumpă - cincizeci de lire sterline pe an. E o 
adevărată pacoste, nu s-ar potrivi în casa unui gentleman, 
dar eu pot să-l ţin în frâu. Ar fi o cruzime să-l luaţi de la 
fermă după ce a stat cu mine patru ani. E ca propriul meu 
copil. 

Suma era scandaloasă. Dacă Randall ar fi făcut prostia 
de a accepta acele condiţii, Benjamin nu s-ar fi ales 
niciodată nici măcar cu un penny. 

— Generos din partea dumitale, domnule Gault, spuse el 
cu doar o umbră de sarcasm, dar nu e nevoie să ai grijă în 
continuare de el. Locul unui copil e alături de familia sa, 
aşa că eu şi soţia mea îl vom lua pe Benjamin acum. Te 
asigur că se va bucura de grija cuvenită. 

Furia lui Gault umplu aerul. 

— Parohia mi l-a dat mie! Nu puteţi să mi-l luaţi pur şi 
simplu! 

— Sunt sigur că parohia se va bucura să scape de 
responsabilitatea de a îngriji un orfan. Randall se întoarse 
spre băiat. După cum ziceam, Benjamin, noi doi suntem 
veri. Ai şi un bunic. Nu eşti singur pe lume. 

Chipul băiatului trădă gândurile ce îl chinuiau: 

— Nu mai trebuie să rămân aici? 

— Nu. Ai ceva lucruri pe care vrei să le iei cu tine? 

— Blestemat să fii! tună Gault, strângând mâna pe bici. 
Nu poţi să-mi răpeşti argatul! Cine o să aibă grijă de 
animalele mele? Măcar la atâta e bun. 

— Ia-ți un alt argat. Randall se aşteptase ca Gault să nu 
renunţe de bunăvoie la băiatul care muncea pe gratis, aşa 
că venise pregătit. Scoase douăzeci de lire din buzunar şi 
tinu bancnotele astfel încât bărbatul să le poată vedea. 
Cred că e suficient pentru câţiva ani de muncă. 


Gault se zgâi la bani. 

— Prea bine. Luaţi-l pe micul bastard şi tăiaţi-o! 

Randall se întoarse spre băiat. 

— Benjamin, vrei să ştii mai multe despre mine înainte de 
a urca în trăsura mea? îţi promit solemn că nu vei răbda de 
frig sau de foame şi că nu vei mai fi biciuit niciodată. 

— Aş merge cu oricine ca să scap de el! Băiatul îşi plimba 
privirea de la Randall la Lady Julia. Chiar sunteţi rude? 

— Aşa e. 

Privind mai atent chipul murdar al băiatului, Randall 
văzu o altă moştenire în afară de aceea lăsată de Branford. 
Bărbia lui Benjamin era mai pătrată, ochii de culoarea 
alunei, nu albaştri. lar dacă avea porniri violente faţă de 
Gault, erau justificate: 

— Ai nevoie de ajutor să-ţi aduci lucrurile la trăsură? 

Clipind, Benjamin clătină din cap şi dădu buzna în 
hambar. Se auzi zgomot de paşi grăbiţi, urcând o scară, 
presupuse Randall. Gault spuse brusc: 

— Daţi-mi banii! 

— Când suntem gata de plecare. Randall îi aruncă 
fermierului cea mai intimidantă privire a sa, iar Gault se 
supuse. 

In mai puţin de cinci minute, Benjamin ieşi cu o 
bocceluţă într-o mână şi cu o pisică alb cu negru întinsă 
peste umăr. 

— Pisica e a ta? îl întrebă Randall. 

Băiatul aprobă scurt din cap. 

— Ar omori-o dacă aş lăsa-o aici. 

— Ba bine că nu, tună Gault. O bestie fără valoare. 

— Atunci, pisica vine şi ea, consimţi Randall. Are nume, 
Benjamin? 

— Miss Kitty. 

Benjamin veni spre trăsură, ţintuindu-l prudent cu 
privirea pe Gault. 

— E un nume drăguţ. Pare, într-adevăr, o lady. Julia luă în 
mâna stângă frâiele trăsurii. Vrei să mi-o dai mie până urci? 


Fiindcă Benjamin nu putea să ţină pisica şi bocceluţa şi 
să urce în acelaşi timp, îi întinse ezitant pisica Juliei. 

— N-o să fugă câtă vreme sunt cu ea. 

— E foarte calmă. Julia mângâie pisica, iar aceasta se 
răsuci şi apoi se instală în poala ei. Era o pisică foarte 
mare, cu labe pufoase, uriaşe. Ce blană mătăsoasă 
minunată! 

— O pieptăn în fiecare seară cu un pieptene pe care l-am 
făcut eu, spuse Benjamin mândru, punându-şi bocceluţa în 
spatele scaunului. 

Păcat că Benjamin nu folosise pieptenele şi pe el, dar nu 
conta. Randall bănuia că un băiat care iubea o pisică şi ştia 
să aibă grijă de animale probabil nu moştenise violenţa 
tatălui său. Dar, chiar dacă ar fi fost aşa, Randall nu ar fi 
lăsat niciun arici turbat pe mâinile lui Jeb Gault. 

In loc să urce în trăsură, Benjamin se întoarse şi luă de 
pe jos o piatră cât pumnul lui. Apoi traversă în fugă curtea 
şi aruncă piatra spre bărbia lui Gault. 

Fermierul urlă când piatra îl lovi în bărbie. Prinzându-l îl 
aruncă la pământ pe băiat, care încerca să împartă pumni 
şi picioare. Când Benjamin alunecă în noroi, Gault întinse 
biciul şi-l plesni violent peste braţ. 

Fermierul era pe punctul de a lovi din nou, când Randall 
îi smulse biciul. Gault se întoarse spre Randall, încercând 
să-l lovească cu pumnul său uriaş. Randall se feri abil, apoi 
folosi o aruncare pe care o învățase de la Ashton pentru a-l 
trânti pe Gault pe spate. 

— La naiba! mârâi fermierul. Ai văzut cum m-a atacat 
bestia aia mică! Merită o ultimă bătaie înainte de a pleca! 

Până să reuşească Gault să se ridice, Randall se aplecă şi 
îşi înfipse două degete în gâtul bărbatului, blocând fluxul 
de sânge spre creier. De la distanţă atât de mică, duhoarea 
de whisky era copleşitoare. Gault începu să gâfâie şi îşi 
pierdu impulsurile bătăuşe. 

— Ajunge! izbucni Randall. Băiatul e acum problema 
mea, nu ata! 


Chiar în clipa în care Randall se ridică, Benjamin veni şi 
încercă să-l lovească pe Gault din nou cu piatra. Randall îl 
prinse de talie şi îl ridică în aer. 

— Ajunge şi pentru tine! Dă drumul pietrei! 

Benjamin se zvârcoli, încercând să se elibereze. 

— O să i-o plătesc fiindcă m-a bătut! 

— Nu! 

Randall smulse piatra din mâna băiatului şi o aruncă. 
Surprinse privirea lui Benjamin şi îl obligă să se liniştească. 

Când furia sălbatică începu să pălească din ochii săi 
căprui, Randall spuse încet: 

— Învață să-ţi alegi cu atenţie bătăliile. Asta s-a încheiat. 
Pentru totdeauna. Pricepi? 

Când Benjamin aprobă din cap, Randall îl puse jos, dar 
mâna îi rămase pe umărul băiatului. Adresându-i-se lui 
Gault, spuse sec: 

— Ar trebui tu să mă plăteşti că îl iau, dar, fiindcă am 
avut o înţelegere... 

Aruncă banii lângă fermier, apoi îl duse pe Benjamin la 
cabrioletă, unde Julia, îngrijorată, ţinea o mână pe frâie, iar 
cealaltă pe pisică. li zâmbi liniştitor. 

— Toţi băieţii îşi mai ies din fire. ) 

Ea dădu din cap, dar păru în continuare îngrijorată. In 
sinea sa, şi Randall era îngrijorat. Violenţa lui Benjamin ar 
fi fost de înţeles, date fiind circumstanţele, dar atacul 
sălbatic asupra lui Gault era tulburător venind de la fiul lui 
Branford. Pentru Julia, ideea era probabil îngrozitoare. 

Randall se uită în jos spre băiat, care îi răspunse cu o 
privire sfidătoare: 

— Uneori e nevoie să te lupţi, alteori, nu, Benjamin. Vom 
discuta mai mult despre asta mai târziu. Dar îţi spun de pe 
acum că, dacă vreodată ridici mâna asupra soţiei mele sau 
încerci s-o răneşti în vreun fel, am să iau un cuţit şi-o să-ţi 
jupoi pielea de pe oase. Ai înţeles? 

Benjamin se încruntă. Părea surprins în faţa unui adult 
care vorbea în loc să lovească. 

— N-o s-o rănesc dacă ea nu mă râneşte. 


Randall îşi spuse că era suficient pentru moment. 

— E bine. Acum plecăm. 

Il urcă pe băiat în cabrioletă, apoi sări pe capră. Aşezat 
între adulţi, Benjamin îşi luă în primire pisica, mângâind-o 
cu degetele lui murdare. 

Fermierul se ridică în picioare, clătinându-se. 

— 'Tăiaţi-o de pe pământul meu şi să nu mai lăsaţi 
bastardul ăla mic să se mai apropie vreodată de mine! 

Randall înclină din cap: 

— O zi bună, dle Gault. 

Apoi întoarse îndemânatic trăsura pe suprafaţa redusă a 
curţii şi porni înapoi pe drumeagul desfundat. Benjamin, 
care era aşezat între Randall şi Julia, spuse bătăios: 

— N-ar fi trebuit să-i daţi bani. Până şi porcii lui erau 
hrăniţi mai bine decât mine. 

— Nu-i merită, consimţi Randall. Dar banii au făcut ca 
totul să decurgă mai uşor şi mai rapid. Mai ales că tu ai 
sărit pe el şi ai fi putut fi acuzat de atac. 

— Dar m-a bătut întruna. 

— Da, şi foarte rău a făcut, spuse Julia. Dar uneori există 
o diferenţă între ceea ce e corect şi ceea ce prevede legea. 
Din punct de vedere legal, bărbaţilor li se permite, de 
regulă, să-şi disciplineze soțiile şi copii. O notă de 
amărăciune se strecură în vocea ei. Uneori, e mai bine să 
pleci. 

Băiatul se încruntă, cântărind vorbele ei. Părea să existe 
o minte ascuţită în capul acela zdrenţuit. Avea potenţial - 
dacă nu cumva moştenise nebunia tatălui său. 

Apropiindu-se de satul Upton, Randall spuse: 

— Mă gândeam să ne oprim la tavernă să mâncăm 
înainte de a merge acasă. 

— Să mănânc la o tavernă adevărată? spuse Benjamin, 
nevenindu-i să creadă. Oricât vreau? 

— Nu chiar atât de mult, spuse Julia ferm. Fiindcă nu ai 
mâncat cum trebuie, probabil ţi s-ar face rău dacă ai mânca 
după pofta inimii. Dar ai să mănânci destul şi vei primi o 
cină consistentă când ajungem acasă. 


— Acasă. Expresia de pe chipul băiatului deveni plată. 
Unde mă duceţi? 

— La Roscombe, moşia mea, aflată la vreo două ore spre 
est de locul acesta, răspunse Randall. O parte din hainele 
mele vechi o să-ţi fie bune până putem comanda la un 
croitor să-ţi facă altele noi. 

— Haine noi? Băiatul strânse mai tare pisica placidă. 
Coada ei neagră şi stufoasă lovea uşor coapsa lui Randall. 
Şi după aia? O să vreţi să lucrez pe moşia voastră? 

— Foarte multe depind de tine, Benjamin, spuse Julia cu 
seriozitate. Noi am prefera să te trimitem la şcoală. Ştii să 
citeşti? 

— Bineînţeles că ştiu să citesc! Mama m-a învăţat să 
citesc şi să socotesc. 

— Excelent! spuse Julia. Ai vrea să înveţi mai multe? 

Tonul ei era atât de cald, încât ar fi scos din carapace şi 
pe cel mai suspicios copil. 

Benjamin ezită. 

— Poate. Depinde. 

Lucrurile decurgeau promiţător. Randall avusese dubii 
legate de găsirea copilului din flori al lui Branford, dar 
acum, că băiatul căpătase un chip şi o personalitate, era 
imposibil să-l ignore. Dacă era dispus să înveţe, Lady Agnes 
avea să lucreze cu el până reușea. 

Benjamin ridică privirea spre Randall. 

— Mi-ar plăcea să învăţ să mă lupt aşa ca tine. Ai vrea să 
mă înveţi? 

Amintindu-şi că era normal ca băieţii să aibă impulsuri 
violente, Randall spuse: 

— Poate, într-o bună zi. Dar nu înainte să înveţi să-ţi ţii în 
frâu izbucnirile violente şi să-mi demonstrezi că n-ai să fii 
bătăuş cu alţi oameni doar fiindcă poţi. 

Benjamin se încruntă, dar cu o expresie gânditoare, 
Randall continuă: 

— Am să opresc şi la biserica parohiei, să-ispun vicarului 
că ai fost revendicat de familia ta. 


— Familia mea, spuse Benjamin, cântărind cuvintele. 
Povestiţi-mi despre tatăl meu. 

Privirea lui Randall o întâlni pe cea a Juliei pe deasupra 
capului lui Benjamin. Discutaseră acest aspect şi 
hotărâseră că era mai bine să-i spună adevărul, dar fără a-i 
oferi detalii sordide. 

— Asta mai poate aştepta o vreme. Intrăm în Upton 
acum. 

Popasul lui Randall la biserica parohiei fu scurt. Vicarul 
se dovedi prea puţin interesat de faptul că familia lui 
Benjamin Thomas voia să-l ia de acolo. Nu i se ceru nicio 
dovadă. Faptul că Randall părea să aibă o situaţie 
financiară bună fu suficient. 

Conducând cabrioleta spre taverna din sat, Randall îşi 
spuse că găsirea băiatului fusese partea uşoară. Să 
hotărască ce să facă în privinţa lui avea să fie mai dificil. 


Capitolul 33 


După prânz, Randall se gândi să caute o cuşcă sau o 
cutie pentru Miss Kitty, dar aceasta părea mulţumită să 
călătorească în braţele lui Benjamin. Pisica avea o faţă albă 
frumoasă, cu ochii verzi uriaşi scoşi în evidenţă de o pată 
neagră în vârful capului şi de un cerc negru, caraghios pe 
bărbie. Nu le făcu probleme, deşi se presupunea că 
motanul care era stăpân peste Conacul Roscombe nu avea 
să fie încântat să o vadă. 

Pe drumul spre Roscombe, Julia începu o discuţie cu 
Benjamin. Pe măsură ce acesta se relaxa ascultându-i 
întrebările blânde, răspunsurile lui deveneau tot mai lungi. 

Se părea că Sally Thomas fusese o mamă plină de 
afecţiune şi îi oferise fiului ei o educaţie de bază solidă. 
Lucrase ca slujnică la un bar de poştă, iar Benjamin 
începuse să ajute la bucătărie şi ca băiat în casă imediat ce 
crescuse suficient de mare. Interacțiunile cu diverşi 
călători îi lărgiseră orizonturile şi îl făcuseră mai învăţat cu 
lumea decât ar fi fost dacă şi-ar fi petrecut întreaga viaţă la 
Hill Farm. 

Ambiţia lui fusese să devină vizitiu de poştă. Apoi mama 
sa murise şi fusese dat pe mâna lui Gault. Se gândise să 
fugă, dar era suficient de inteligent cât să-şi dea seama că 
nu avea unde să meargă. Mai ales cu o pisică după el. 

Benjamin făcu ochii mari când intrară pe moşia 
Roscombe şi opriră lângă conac. O strânse pe Miss Kitty 
fără un cuvânt. Rândaşul, Willett, preluă trăsura, iar 
Randall, Julia, Benjamin şi Miss Kitty intrară în casă. 

— Benjamin, acum pune-o jos pe Miss Kitty, spuse 
Randall. Va fi în siguranţă aici şi îşi va dori să exploreze 
casa. 

Benjamin se supuse, iar pisica o luă din loc. Cu un 
instinct fără greş, se îndreptă spre bucătărie, deşi fusese 
hrănită la tavernă cu două ore în urmă. 

Randall continuă: 


— Lady Julia va pregăti o cameră pentru tine. Dar primul 
lucru de rezolvat e să ţi se facă o baie. 

Benjamin păru îngrozit. 

— N-am nevoie de baie! Un lighean şi o bucăţică de 
săpun îmi ajung. 

— Baie, spuse Julia ferm. Eventual în spălătorie? Este o 
vană mare acolo şi e aproape de bucătărie, unde apa poate 
fi încălzită. 

Benjamin dădu să se ferească, părând să regrete 
plecarea de la fermă. 

— N-am nevoie de baie! 

— Ba chiar ai. 

Văzând că băiatul era pe punctul să o ia la fugă, Randall 
îl prinse de braţ. Benjamin se crispă şi încercă să se 
elibereze. 

Ghicindu-i gândurile, Randall spuse cu blândeţe: 

— Nu, n-am să te bat ca să te fac să asculţi, dar nu mă 
deranjează să-mi folosesc forţa superioară ca să te arunc 
într-o vană pentru rufe. 

Benjamin încetă să se mai zbată pentru a scăpa, dar 
continuă să gâfâie uşor, arătând de parcă s-ar fi aşteptat în 
continuare la o lovitură. 

Randall îi spuse Juliei: 

— Pune-l pe Gordon să găsească nişte haine care să-i fie 
bune şi să mi le aducă la spălătorie. Întorcându-se spre 
Benjamin, spuse: Acceptă să faci baie şi vei primi ceai şi 
prăjituri după aceea. In cantităţi moderate. 

Promisiunea funcţionă. Benjamin se îndreptă spre vana 
de rufe cu expresia unui martir legat pe rug, dar nu se 
împotrivi. 

Randall îşi strânse buzele când Benjamin se dezbrăcă, 
dând la iveală un trup slab, marcat din belşug cu vânătăi şi 
cicatrici. Randall ar fi trebuit să-l biciuiască el însuşi pe 
Gault. 

Baia dură mult, iar Randall îl ameninţă pe băiat că avea 
să-l frece cu o perie de bucătărie dacă nu se spăla temeinic. 
Fu nevoie de trei vane pline de apă caldă pentru a 


îndepărta toată mizeria strânsă. Randall rămase să-l 
păzească pentru a-l împiedica să fugă şi îi sugeră locuri în 
care trebuia să se spele mai cu sârg. 

După ce se uscă, Benjamin îmbrăcă hainele pe care i le 
adusese Gordon. Acestea stăteau largi pe trupul lui 
subţirel, dar nu-i veneau rău. Când valetul îi tunse părul 
încâlcit, Benjamin tremură ca un ponei agitat, dar, din nou, 
toleră procesul. 

Randall era din ce în ce mai optimist că băiatul avea 
inteligenţa necesară să profite de învăţătura la Academia 
Westerfield. Spălat şi îmbrăcat decent, arăta de-a dreptul 
prezentabil. 

— Acum, e timpul pentru ceai şi prăjituri, spuse Randall, 
conducându-l pe Benjamin în sus pe scări, până la etajul 
principal. Le vom servi alături de Lady Julia în salonul de 
dimineaţă. 

— Lady Julia? 

Benjamin se încruntă lângă Randall. 

— Soţia mea e fiica ducelui de Castleton, îi explică 
Randall. E un rang foarte înalt. 

Intrând în salon, Benjamin spuse: 

— Mama mi-a zis că tatăl meu a fost căsătorit cu o fată 
snoabă numită Lady Julia. 

— Eu eram. Julia ridică privirea dinspre tava de ceai. Vă 
rog, staţi jos. Nu cred că eram snoabă, Benjamin. In cea 
mai mare parte eram tânără şi fusesem crescută cu o 
educaţie foarte strictă. Tu câţi ani ai acum - vreo 
treisprezece? 

— Aproape. Se zgâi la ea, aşezându-se pe canapea. Peste 
câteva săptămâni. 

— Eu aveam şaisprezece ani când m-am căsătorit cu tatăl 
tău. Turnă trei ceşti de cafea. Nu cu mult mai mare decât 
eşti tu acum. 

Deşi cuvintele Juliei erau adevărate, ea fusese o tânără 
femeie neştiutoare. Benjamin era încă un copil. Poate că 
dezvoltarea îi fusese încetinită de foame şi abuzuri. Dar, în 
curând, avea să înceapă să crească fulgerător. Avea să 


devină puternic şi periculos. Randall spera că putea fi 
îmblânzit înainte să se întâmple acest lucru. 

Benjamin acceptă ceaşca de ceai oarecum 
neîndemânatic, de parcă s-ar fi temut să nu scape delicata 
formă de porțelan. 

— Mama mea spunea că l-ai omorât pe tatăl meu. 

Pe chipul lui se vedea că îi venea greu să împace 
purtarea Juliei cu ideea că îl omorâse pe Branford. 

Randall îi spuse Juliei: 

— Trebuie să ştie. Preferi să-i spun eu? 

Ea clătină din cap şi îi întinse lui Benjamin platoul cu 
prăjituri. 

— Tatăl tău a fost un om foarte dificil. Semăna oarecum 
cu domnul Gault. 

Băiatul se încruntă. 

— Beţiv? 

— Uneori, dar chiar şi când nu era băut, putea fi 
înspăimântător. 

Julia îi întinse lui Randall platoul de prăjituri, iar el 
observă că mâna îi tremura. 

Randall continuă explicaţia: 

— Tatăl tău putea fi foarte deştept şi fermecător, 
Benjamin, dar era un bătăuş. După ce au murit părinţii mei, 
am fost trimis să locuiesc la Turville Park, domeniul 
familiei, şi am crescut în aceeaşi cameră cu Branford. El 
era mai în vârstă şi mai mare decât mine şi mi-a făcut viaţa 
un iad, spuse fără ocolişuri. Viaţa mea a fost foarte dificilă 
până am plecat la şcoală. 

Benjamin îşi îndesă în gură prăjitura glazurată, de parcă 
s-ar fi temut că avea să-i fie luată. După ce o înghiţi, spuse: 

— De asta l-ai omorât, Lady Julia? 

Julia păli, dar nu încercă să se eschiveze de la răspuns. 

— A fost un accident. Mă bătea şi eu voiam să scap. L-am 
împins. Băuse şi şi-a pierdut echilibrul. A căzut şi s-a lovit 
cu capul de colţul şemineului. 

— Era ca Gault? 

După o privire prudentă, Benjamin mai luă o prăjitură. 


— Înspăimântător şi imprevizibil? spuse ea. Da. 

Băiatul devoră şi cea de-a doua prăjitură la fel de repede 
ca pe prima: 

— Se pare că a meritat să fie omorât. Uneori, mama mă 
mai pocnea când eram rău. Nu mă deranja. Ştiam că 
meritam. Dar, când cineva te loveşte fără motiv - e altceva. 
Il privi pe Randall. Ai fi putut uşor să-l omori pe Gault, dar 
n-ai făcut-o. 

— Nu e greu să omori, spuse Randall. Dar nu e ceva ce 
poţi face cu inima uşoară. 

Privirea lui Benjamin alunecă spre Julia. 

— De ce ai venit să mă cauţi? 

Ea inspiră adânc. 

— Nu pot să schimb cu nimic moartea lui Branford, deci 
cred că a avea grijă de fiul lui e o cale de a compensa 
pentru asta. Aveam nevoie să ştiu că eşti bine. 

Benjamin îşi îngustă ochii. 

— Dacă ar fi trăit mama mea, m-ati fi luat de lângă ea? 

— Nu. Locul copiilor e alături de mamele lor. Dar ne-am fi 
asigurat că vă merge bine şi că nu vă lipseşte nimic, spuse 
Randall. Aş fi plătit taxele tale şcolare. 

Băiatul se strâmbă. 

— Iar şcoală. De ce? 

— Pentru că educaţia îţi oferă posibilitatea unei vieţi mai 
bune. Îţi deschide uşi. Randall zâmbi. Şi îţi oferă ocazia să- 
ţi faci prieteni. Majoritatea celor mai buni prieteni ai mei 
sunt băieţi care mi-au fost colegi de şcoală. 

— Aveam prieteni în sat când locuiam cu mama mea 
spuse Benjamin bătăios. Dar nu fu nimeni de vârsta mea la 
fermă. 

— Atunci, s-ar putea să-ţi placă la şcoală. Julia duse 
platoul într-un loc unde Benjamin să nu poată să-l atingă 
înainte ca acesta să-şi ia o a cincea prăjitură. 

Băiatul privi prăjiturile cu poftă, dar nu se întinse să-şi 
mai ia una. 

— La ce şcoală m-aş duce? 


— Aş vrea să te trimit la Academia Westerfield, spuse 
Randall. E şcoala la care am fost şi eu şi e un loc bun 
pentru băieţii care sunt uşor diferiţi. E 

— Vrei să merg la şcoala ta? spuse Benjamin surprins. In 
ce fel ai fost tu diferit? 

— Eram încăpățânat şi cu toane. Randall ghici că lui 
Benjamin îi venea greu să-şi imagineze că un adult care 
părea bogat şi încrezător fusese un copil-problemă. Îţi 
aminteşti că m-ai întrebat dacă o să te învăţ să te lupţi aşa 
ca mine? 

Benjamin dădu din cap, iar Randall continuă: 

— Poţi să înveţi asta la Academia Westerfield. Primul elev 
al şcolii a fost ducele de Ashton, care e pe jumătate indian, 
iar el era maestru în stilul de luptă indian Kala rippayattu. 
Şi-a învăţat şi colegii de clasă acest stil ca să aibă cu cine 
să-l exerseze. Kalarippayattu a devenit o tradiţie în şcoală, 
iar băieţii mai mari îi învaţă pe cei mai tineri odată ce se 
consideră că sunt pregătiţi. 

— Asta mi-ar plăcea, spuse Benjamin prudent. Dar, am să 
locuiesc la şcoală tot timpul? 

— Nu, vei petrece vacanţele aici, la Roscombe. Randall fu 
uimit de cât de firesc îi făcea o promisiune atât de 
generoasă fiului lui Branford. 

Ben părea că ar fi vrut să creadă, dar încă nu era sigur. 
Avea să fie nevoie de timp. Randall continuă: 

— Trebuie să mergem la Londra săptămâna viitoare, 
pentru ca Lady Agnes Westerfield să poată discuta cu tine 
legat de şcoala ei. 

— Londra! şopti Benjamin. Chiar voi merge la Londra? 
Randall aprobă din cap. 

— Presupunând că Lady Agnes te acceptă, vom avea cam 
o săptămână pe care s-o petrecem în vacanţă la Londra. Să 
vezi leii, să vizitezi circul Astley's, să-ţi faci haine noi. Dar 
sunt şi alte sarcini de îndeplinit. li aruncă o privire rapidă 
Juliei, care aprobă scurt din cap. Va trebui să te prezentăm 
bunicului tău, contele de Daventry. 

Benjamin se încruntă. 


— Un conte? Asta nu e ceva foarte măreț? 

— Ba da, aproape la fel de măreț ca un duce, spuse Julia 
pe un ton uşor sec. 

— Va fi interesat să mă cunoască pe mine, un bastard? 
spuse Benjamin îngrijorat. 

— Nu ştiu, recunoscu Randall. Daventry ţine foarte mult 
la familie şi a suferit că nu i-a supravieţuit niciun copil. Nu 
cred că Branford i-a spus vreodată despre naşterea ta. 
Daventry e... un om oarecum dificil, dar sunt sigur că ti-ar 
fi asigurat susţinere financiară dacă ar fi ştiut că exişti. 

— Oare nu ar fi mai bine să-i scriem lui Daventry în loc 
să-l ducem pe Benjamin să-l cunoască? Julia îşi muşcă buza. 
Acum, că Lady Daventry e pe punctul de a naşte, Daventry 
va fi distras. 

— M-am gândit şi eu la asta, dar cred că e mai bine să se 
întâlnească, spuse Randall. Când se vor vedea, Daventry îşi 
va da seama imediat că Benjamin e nepotul lui. 

Julia aprobă din cap, dar îşi păstră expresia îngrijorată. 
Randall era îngrijorat. Numai ca să ascundă existenţa fiului 
lui Branford l-ar fi înfuriat şi mai tare pe Daventry atunci 
când ar fi aflat, într-un final. Era mai bine să facă 
prezentările cât de curând posibil. lar dacă Daventry îl 
respingea pe băiat, nu conta. Benjamin avea acum un 
cămin. 

Intorcându-se din explorare, Miss Kitty intră în salonul 
de dimineaţă, fluturându-şi coada pufoasă. Veni spre 
Benjamin şi se întinse peste picioarele lui. 

— E foarte bine-crescută, remarcă Julia. 

Adoptând din nou un ton bătăios, Benjamin spuse: 

— Doarme întotdeauna cu mine. 

— Sunt sigur că vă place amândurora, spuse Randall. 
Când eram cu armata în Portugalia, am fost adoptat de un 
câine care dormea cu mine în fiecare noapte. Santa Cruz 
era o companie plăcută. Şi îmi ţinea de cald în nopţile 
friguroase. 

Julia râse. 


— Nu ştiam asta. De ce i-ai pus câinelui numele Sfânta 
Cruce şi ce s-a întâmplat cu el? 

— Il consideram crucea pe care o aveam de purtat, îi 
explică Randall. Când am fost rănit şi trimis acasă în 
Anglia, Santa Cruz şi-a dedicat afecțiunea unui 
sublocotenent din regimentul meu. Am aflat că şi 
sublocotenentul, şi câinele o duc foarte bine. 

Benjamin chicoti, părând copil pentru prima dată de când 
îl întâlniseră. 

Motanul Conacului Roscombe intră lent în încăpere. Era 
mai mic decât Miss Kitty, dar compensa prin aroganță. 
Randall spuse: 

— Acesta este Reggie T. Cat, care îşi petrece cea mai 
mare parte din timp în bucătărie. Sper că el şi Miss Kitty 
pot negocia un armistițiu. 

Reggie o observă pe Miss Kitty. Părând vesel, porni 
legănat spre ea. Visele lui de dominație se spulberară când 
ea se ghemui şi îi aruncă o privire furioasă, cu blana atât de 
zbârlită, încât semăna cu o oiţă alb cu negru. 

Când mârâi cu o intensitate terifiantă, Reggie se opri 
brusc. Apoi se ghemui într-o poziţie identică cu a ei şi se 
fixară cu privirea. 

Randall nu-şi putea da seama ce mesaje fără cuvinte se 
transmiteau între ei, dar duelul se încheie când Reggie îşi 
frecă prudent botul de cel al lui Miss Kitty. Apoi ieşi agale 
din cameră, cu coada în sus, arătând de parcă pierduse o 
luptă şi nu voia s-o recunoască. 

— Politică pisicească în acţiune, spuse Julia râzând. Sper 
că asta înseamnă că nu se vor bate în toiul nopţii. 

Benjamin îşi termină ceaiul şi se ridică în picioare. 

— Pot să plec acum? Vreau s-o duc pe Miss Kitty în 
camera mea, ca să ştie unde e. 

— Desigur, spuse Julia. 

Benjamin luă pisica în braţe şi ieşi. După ce plecă, Julia 
întrebă: 

— Ce părere ai despre copilul nostru sălbatic? 


— Va fi bine, spuse Randall gânditor. E un mic diavol 
împieliţat, dar nu pare să fi moştenit nebunia lui Branford 
Eu l-am cunoscut pe Branford când era mai mic decât 
Benjamin şi era deja evident că ceva nu era în regulă cu el. 
Benjamin e colţuros. E speriat, şi pe bună dreptate, clar nu 
e nebun. E suficient de deştept astfel încât să aprecieze cât 
de mult s-a îmbunătăţit situaţia lui şi vrea să păstreze asta. 
Dacă i se vor oferi educaţie şi oportunităţi, cred că va ieşi 
un om bun din el. 

— Va semăna mai mult cu tine decât cu vărul tău, cu alte 
cuvinte, spuse Julia. 

Ea aşa îl considera? Tensiunea care existase între ei se 
risipise, îşi dădu seama Randall. 

— Cred că da. Sunt sigur că Lady Agnes va fi dispusă să 
se ocupe de el. Să petreacă aici câteva zile, apoi îl putem 
duce la Londra să o întâlnească. 

Julia zâmbi. 

— Ea îl va transforma într-un adevărat gentleman cât ai 
clipi. 

— Poate nu chiar un gentleman. Zâmbi şi el. Dar pe- 
acolo. 

Una dintre servitoarele din casă care avea fraţi mici se 
oferi să se ocupe de Benjamin, care era prea mare pentru a 
i se aduce o doică, dar trebuia învăţat cum să locuiască 
într-o casă adevărată. Julia nu fu surprinsă când află că, la 
Hill Farm, băiatul dormise în hambar pe o grămadă de fân, 
cu o pătură şi cu Miss Kitty. 

Benjamin avusese o zi obositoare, prin urmare, Julia îl 
trimise la culcare imediat după cină. Acesta nici măcar nu 
încercă să se împotrivească, ceea ce nu-i stătea deloc în fire 
unui băieţel şi dovedea cât era de obosit. 

După cină, Julia şi Randall petrecură o seară liniştită în 
bibliotecă. Ea citi, în vreme ce el scrise câteva scrisori. Nu 
făcu nicio sugestie prostească legată de faptul că şi-ar 
putea găsi noi amanti, ceea ce fu o uşurare pentru Julia. 

Când ceasul bătu de zece, ea se ridică şi îşi ascunse un 
căscat. 


— Mă duc la culcare, dar o să văd ce face Benjamin mai 
întâi. Sper că nu i se pare prea ciudat să doarmă într-un pat 
adevărat. 

Randall rânji. 

— Câtă vreme are pisica lângă el, îmi închipui că va 
dormi bine. 

Benjamin primise o cameră în aripa opusă celei unde se 
aflau camerele stăpânului casei. Ferindu-se să nu-l 
trezească, Julia deschise uşa fără să mai bată. Camerista 
lăsase o lampă de noapte aprinsă, ca să nu fie tulburat de 
locurile necunoscute în cazul în care avea să se trezească. 

Benjamin forma o mică grămăjoară în pat. Miss Kitty era 
de cealaltă parte a lui şi înălţă capul pentru a vedea cine 
era intrusul. Julia era pe punctul de a se retrage când auzi 
un hohot de plâns înăbuşit. 

Incruntându-se, traversă încăperea. Benjamin îşi trase 
imediat păturile peste cap, dar tot nu reuşi să se oprească 
din plâns. Julia se aşeză pe marginea patului şi îi puse o 
mână pe umăr. 

— Ce-i cu tine, Benjamin? Prea multe schimbări? 

Schimbările erau sursă de tulburare, chiar şi schimbarile 
bune, după cum ştia şi ea. 

Benjamin îşi trase păturile cât să-şi dezvelească faţa 
mânjită de lacrimi. 

— Mă... mă gândeam la mama mea, spuse cu sughiţuri. 
Ce ar spune să mă vadă aici? : 

— Mama ta ar fi fericită, spuse Julia încet. Îşi dorea tot 
ce-i mai bun pentru tine. 

— M;i-era cel mai bine cu ea. 

— Ştiu. Julia oftă. Eu mi-am pierdut mama când aveam 

aproximativ vârsta ta. li mângâie umărul ascuns sub pături. 
Mi-a fost îngrozitor de dor de ea. Dar aveam alte rude care 
să aibă grijă de mine, iar acum, şi tu ai o familie. 
__ Benjamin începu să fie scuturat de hohote şi mai intense. 
Invăţase să fie dur pentru a supravieţui la Hill Farm, dar 
era încă un băieţel. Julia se aplecă să-l sărute pe creştet, iar 
el se aruncă în braţele ei. 


— Mama mea venea întotdeauna să mă sărute de noapte 
bună, spuse pe o voce groasă. Apoi a murit şi m-a lăsat 
singur. 

— Acum nu eşti singur, Benjamin. Julia îl strânse mai tare 
în braţe. Deşi nu erau rude de sânge, începea să simtă că 
erau. Nu ca înlocuitor al copilului pe care îl pierduse, ci ca 
Benjamin: un copil pierdut, ce se chinuia să 
supravieţuiască. Iţi jur. 

Plânsul lui încetă treptat, în vreme ce Julia îl mângâie pe 
cap, reuşind în cele din urmă să adoarmă. Julia îl băgă din 
nou sub pături, sub privirea rece a ochilor verzi ai lui Miss 
Kitty, care nu se mişcase deloc în timpul acestei scene 
dramatice. Pisica se adapta vieţii într-un conac mai uşor 
decât stăpânul ei. 

Simţindu-se plină de speranţă, Julia se retrase la culcare. 

După o săptămână la Roscombe, Benjamin Thomas se 
transformă într-un tânăr ce aducea destul de mult cu un 
gentleman. Julia era amuzată şi înduioşată de cât de atent îi 
urmărea Ben pe ea şi pe Randall, copiindu-le vocabularul şi 
manierele, şi avea oportunităţi din belşug, fiindcă toţi trei 
luau toate mesele împreună. Era uluitor de rapid. Accentul 
provincial îi dispărea rapid, deşi reapărea când era 
entuziasmat de ceva. 

Mintea băiatului era la fel de flămândă ca trupul lui. Julia 
îi dădea lecţii după-amiaza, ajutându-l la citit şi la 
matematică şi oferindu-i o bază la istorie şi la geografie. 
Roscombe avea o bibliotecă bine dotată, iar Benjamin putea 
fi găsit acolo, de regulă, atunci când nu era prins cu 
altceva. 

Dimineaţa, Randall îl ducea pe băiat să călărească. O 
anunţă că Benjamin avea o pasiune pentru cai şi urma să 
devină un călăreț de prima mână. 

La rândul lui, Benjamin îl adora pe Randall ca pe un 
erou. Julia ducea băiatul la culcare în fiecare noapte. 
Discutau despre cum îşi petrecuse ziua, Julia îi răspundea 
la o parte dintre întrebările ce nu se mai sfârşeau, apoi îl 
săruta de noapte bună. Trei zile fuseseră suficiente pentru 
ca Benjamin să renunţe la ambiția din copilărie de a deveni 
vizitiu de poştă. Acum, îi mărturisi Juliei, voia să devină 
ofiţer de armată. Ea considera că ar fi putut fi o carieră 
bună pentru el. Dar mai avea timp suficient să hotărască. 

Nici nu plecase încă la şcoală şi deja îi era dor de el. 

Cu o zi înainte să plece la Londra, Randall anunţă la 
micul dejun: 

— Benjamin, ai muncit din greu şi meriţi o vacanţă. Azi 
începe târgul din sat şi e atât de aproape, încât putem 
merge pe jos. Vrei să mergem în după-amiaza asta? Am 
putea organiza o ieşire în familie. 

— O, da, domnule! răspunse Benjamin radiind. 


Julia era la fel de încântată de ideea că ei trei formau o 
familie. Oare Benjamin avea să-i lege mai puternic pe ea şi 
pe Randall? Dacă da, era un motiv în plus să-l iubească pe 
băiat. 


— Jur că băiatul a crescut vreo doi centimetri în 
săptămâna ce-a trecut, spuse Julia afectuos, privindu-l pe 
Benjamin, care râdea la un spectacol de teatru de păpuşi cu 
un grup de alţi copii. 

— Cel puţin a mai pus câteva kilograme de care avea 
mare nevoie, aprobă Randall. Compensează pentru cât a 
răbdat de foame. 

Gândindu-se la apetitul lui Benjamin, Julia îl întrebă: 

— Mâncarea de la Academia Westerfield e bună? 

— Foarte. Lady Agnes ştie că băieţii şi bărbaţii de orice 
vârstă sunt mai puţin buclucaşi când sunt bine hrăniţi. 
Randall cobori vocea. Uite că vin alţi boiernaşi din 
vecinătate să se prezinte. Trezeşti mult interes, domniţa 
mea. 

— E firesc. Tu eşti un proprietar important din zonă şi un 
erou la nivel local. Bineînţeles că oamenii se bucură că te 
instalezi în sfârşit la Roscombe. 

Julia zâmbi cuplului mai în vârstă ce se apropia. 

Bărbatul avu prezenţa de spirit să se prezinte pe el şi pe 
soţia sa ca sir Geoffrey şi Lady Bridges, ghicind probabil că, 
după atâţia ani în care fusese plecat, Randall nu le mai ştia, 
poate, numele. Dar familia mamei sale trăise în 
Gloucestershire generaţii întregi, iar el era considerat ca 
făcând parte din comunitate. Sir Geoffrey şi soţia sa se 
dovediră foarte primitori. 

După câteva minute de conversaţie uşoară, soţii Bridges 
trecură mai departe, iar Julia îl prinse din nou de braţ pe 
Randall. Era o zi foarte frumoasă pentru un târg, însorită şi 
cu un uşor aer de toamnă. O zi bună pentru a sărbători 
progresele din ultima săptămână. 

Julia începuse să se relaxeze de când Randall nu mai 
făcuse observaţii legate de încheierea căsniciei lor. Poate 


că nopţile lor tăcute şi mistuitoare îl făceau să se 
răzgândească. Julia şi-ar fi dorit să creadă că relaţia lor era 
specială. Dacă nu era aşa - prefera să nu ştie. 

În următoarele câteva ore, Julia întâlni un număr 
ameţitor de oameni. Ea şi Randall îndepliniră activităţile 
tradiţionale pentru un târg, de la admirarea animalelor şi a 
jonglerilor la degustarea de mâncare de la vânzătorii 
ambulanți. Julia nu gustă din cârnatul pe băț fiindcă 
stomacul ei era tulburat, dar savură limonada proaspătă, 
tartele cu mere şi caşul prăjit pe pâine. 

Benjamin venea să-i caute cam la fiecare jumătate de oră, 
de parcă s-ar fi temut că ar fi putut dispărea. După ce se 
liniştea, pleca din nou în fugă, să se joace cu băieţii din 
zonă. 

După o astfel de vizită fulgerătoare, Randall comentă: 

— Se pare că nu a fost afectat negativ de anii petrecuţi 
cu Jeb Gault. Faptul că se înţelege bine cu alţi băieţi e un 
semn bun pentru când va merge la şcoală şi pentru viaţă, în 
general. 

Julia aprobă din cap. 

— Meritul e al mamei sale, cred. L-a ţinut lângă ea în 
primii nouă ani de viaţă şi asta l-a pus pe drumul cel bun. 
Işi acoperi un căscat. Sunt obosită. Din cauză că am întâlnit 
atât de mulţi oameni, presupun. 

— Eşti gata să mergem acasă? întrebă Randall. Am văzut 
cam tot ce era de văzut şi se va însera în curând. 

— Mi-ar plăcea. Îşi puse mâna streaşină la ochi. Unde s-a 
dus Benjamin? 

— Acolo, lângă chioşcurile cu jocuri. Se pare că îşi 
încearcă mâna la aruncatul mingilor. Randall luă braţul 
Juliei şi porniră spre băiat. E destul de mare cât să rămână 
mai mult, pe cont propriu, dacă doreşte. Am să-i mai dau o 
jumătate de coroană dacă vrea să cumpere prăjituri pentru 
câţiva dintre noii lui prieteni. 

Benjamin era concentrat pe ţintă şi nu îi văzu apropiin- 
du-se de chioşcul unde se aruncau mingi. Capete împăiate 
reprezentându-l pe Napoleon, de trei mărimi diferite, erau 


aşezate pe o bordură. Din prima lovitură, răsturnă cel mai 
mare cap de pe bordură. Izbucniră aplauze vagi. 

Ridică cea de-a doua minge în aer de câteva ori pentru a 
se obişnui cu ea, apoi aruncă din nou spre capete. Paiaţa 
Napoleon de mărime mijlocie zbură în aer: 

— Bravo, băiete! strigă proprietarul chioşcului. Crezi că-l 
poţi nimeri şi pe cel mai mic Boney? Ala e cel mai greu, nu 
glumă. 

Cu ochii îngustaţi, Benjamin testă greutatea celei de-a 
treia mingi, apoi îşi luă avânt şi o aruncă în chioşc. Mingea 
îl lovi pe Napoleon exact între ochi. De această dată, 
aplauzele fură mai zgomotoase. Dacă proprietarul era 
dezamăgit că avea un câştigător, îşi ascundea bine emoția. 

— Alege-ţi un premiu de pe raftul ăla. Poate un soldat de 
jucărie? 

Benjamin privi cu jind la soldaţii mici, dar clătină din cap: 

— Una dintre panglicile acelea. Cea albastru-verzui. 

— Aha, ai o domniţă pe care vrei s-o vrăjeşti. 

Proprietarul scoase panglica lungă albastru-verzui dintr- 
un mănunchi de panglici de diferite culori şi i-o oferi cu o 
înfloritură a mâinii. 

Rânjind, Benjamin se întoarse, apoi clipi surprins când îi 
văzu pe Julia şi pe Randall în spatele lui. Maiorul. Spuse: 

— Noi vom pleca acum, dar tu poţi să rămâi până la 
lăsarea întunericului, dacă vrei. 

— Nu. Vin cu voi. Benjamin îşi luă rapid rămas-bun de la 
băieţii pe care îi cunoscuse, apoi porni la drum lângă 
Randall. 

— Ai un braţ bun, spuse Randall, îndepărtându-se de târg 
şi intrând pe cărarea ce ducea prin păduri la Roscombe. Ai 
fost vreodată aruncător de crichet? 

— Uneori, jucam în sat când eram mic. La Academia 
Westerfield se joacă crichet? întrebă Benjamin plin de 
speranţă. 

— Da, se joacă. Se practică şi alte sporturi. 

— O să-mi placă asta. Benjamin ridică privirea spre Julia 
cu o expresie timidă. Am luat panglica pentru tine. M-am 


gândit că nuanţa o să arate frumos în părul tău. 

Julia simţi că i se topeşte inima când băiatul îi oferi 
panglica ieftină. 

— Ce drăguţ! exclamă ea. Şi-o legă imediat în jurul unei 
şuviţe de păr. Ai gusturi bune. Fiica unui duce care se 
pricepe la modă a ales aceeaşi culoare pentru rochia pe 
care am purtat-o la primul meu bal din Londra. 

Benjamin păru gata să explodeze de mândrie. Porni în 
faţa lor pe cărare, săltând, iar Julia spuse încet: 

— Chiar e un băiat bun. Se potriveşte atât de bine aici. 

— N-aş fi crezut că Branford poate avea un fiu atât de 
bun, consimţi Randall. Sper ca Daventry să-l placă pe 
Benjamin. Şi să nu încerce să-l ia de la noi. 

— Ar putea face asta legal? întrebă Julia, cu o îngrijorare 
apărută brusc. 

— Nu sunt sigur. Nu a fost numit niciodată tutore legal. 
Fiindcă şi eu sunt rudă de sânge, aş putea ridica oarecare 
pretenţii dacă s-ar ajunge la o dispută. Tonul lui Randall 
deveni sec. Daventry va fi probabil atât de încântat de noul 
său moştenitor, încât nu-l va interesa prea mult un nepot 
bastard. 

— Să sperăm. 

Julia se întrebă din nou dacă nu ar fi fost mai bine să nu îi 
spună lui Daventry despre existenţa lui Benjamin. Dar, 
inevitabil, avea să afle în cele din urmă. La fel ca Randall, 
spera că Daventry avea să fie atât de preocupat de naşterea 
unui nou fiu, încât avea să-şi recunoască nepotul, dar fără 
a-şi dori să-l ia în grija lui. 

Ridicând privirea spre Randall, văzu că expresia lui era 
foarte atentă şi că studia pădurea de ambele părţi. 

— E ceva în neregulă? întrebă Julia. 

El îi zâmbi scurt. 

— Probabil că toată viaţa am să consider astfel de locuri 
teritorii propice pentru curse. Consecințele unei cariere 
militare! 

Julia privi în sus spre copaci, unde razele soarelui de 
sfârşit de după-amiază se cerneau printre ramuri. Păsările 


îşi cântau trilurile, iar o veveriţă sări de pe o creangă. 

Era un peisaj cât se poate de paşnic, dar cuvintele lui 
Randall îi amintiră de incidentul cu trăsura din Londra. Era 
posibil ca pericolul să se ascundă printre acele tufişuri? 
După-amiaza păru ceva mai puţin paşnică. 

Işi propuse să nu fie absurdă, dar nu se putu abţine să nu 
studieze coliba veche, fără ferestre, de lângă cărarea din 
faţa lor. Era un fel de clădire pentru păstrarea recoltelor, 
dar, când Benjamin trecu vesel pe lângă ea, Julia îşi dădu 
seama că micuța clădire ar fi putut adăposti răufăcători. 

— Mare pacoste e imaginaţia, spuse cu tristeţe când se 
apropiară de colibă. Acum, că mi-ai atras atenţia la ce se 
poate întâmpla, văd pericole peste tot... Coliba sări în aer. 

Cu urechile zbârnăindu-i din cauza detunăturii, Julia fu 
aruncată în aer, iar Randall sări spre ea şi se rostogoliră de 
cealaltă parte a cărării, departe de locul exploziei. Resturile 
cădeau potop în jurul lor, dar ea era în siguranţă sub corpul 
soţului ei, ce o apăra ca un scut. Cu excepţia sângelui, care 
se revărsa peste faţa ei. I se tāie respiraţia. 

— Alex? 

In liniştea bruscă ce urmă exploziei, Benjamin slobozi un 
țipăt sfâşietor. li auzi picioarele bocănind înapoi pe cărare 
spre ei, în vreme ce ea se târi de sub corpul nemişcat al 
soţului ei. 

Randall se rostogoli greoi pe spate, cu ochii închişi şi cu 
sângele scurgându-i-se dintr-o rană lungă, cu margini 
neregulate, de pe partea stângă a capului. Sângele era o 
privelişte mult mai şocantă în contrast cu părul blond decât 
cu cel de culoare întunecată, îşi spuse ameţită. Dar nu ar fi 
sângerat atât de tare dacă ar fi fost mort. 

Aducându-şi aminte că rănile la cap sângerau ca naiba, 
Julia scoase o batistă împăturită din săculeţul ei de mână. 
Apoi, cu mâini tremurânde, îşi smulse eşarfa de pe bonetă 
şi o folosi ca bandaj pentru a lega batista împăturită peste 
rana ce sângera. Când Benjamin se lăsă în genunchi lângă 
ea, puse presiune pe batista folosită ca bandaj, sperând să 
oprească sângerarea. 

— Lady Julia? Ce s-a întâmplat, întrebă Benjamin cu 
respiraţia tăiată şi cu o voce în care se simţea disperarea. A 
murit maiorul Randall? 

Ochii lui Randall se deschiseră. 

— Sunt bine... relativ. Nu mor. 

— Dar vei muri. Rânjind de satisfacţie, Joseph Crockett 
ieşi din pădure ţinând în mâini o puşcă de vânătoare cu 
țeavă dublă. Eşti rapid, Randall. Dacă n-ai fi prins-o pe 
curva de nevastă-ta şi n-ai fi sărit să te fereşti de explozie, 


ai fi deja hrană pentru păsări. Acum, ai ocazia să-ţi vezi 
moartea cu ochii. 

În timp ce vorbea, un ajutor înarmat la fel ca el ieşi din 
pădure din stânga, cu un chip ca de granit. Julia îl 
recunoscu în bărbatul solid pe cel mai înspăimântător 
asociat al lui Crockett atunci când o răpiseră. 

Privind ochii nebuni şi plini de ură ai lui Crockett, Julia se 
întrebă cum putuse vreodată să creadă că ar fi fost 
satisfăcut cu orice altceva în afară de moartea ei. Ameţitor 
şi tremurând, se ridică în picioare clătinându-se, ştiind că 
şansele de a-i salva pe Randall şi pe Benjamin erau foarte 
slabe, dar trebuia să încerce. 

— Împuşcă-mă şi termină cu asta, Crockett. Dar lasă-i în 
pace pe soţul meu şi pe băiat. Ei nu ţi-au greşit cu nimic. 

— Te înşeli. Ochii lui Crockett erau duri ca agatele. 
Scumpul tău maior mi-a ucis unul dintre oameni şi mi-a 
provocat o iritare nesfârşită. Ai fi fost de mult moartă dacă 
n-ar fi intervenit el. Arătă spre Randall cu puşca de 
vânătoare. Şi, dacă îl las în viaţă, mă va urmări. 

— Ai perfectă dreptate, spuse Randall cu o şoaptă aspră, 
întins pe spate şi pătat cu sânge, părea deja mai mult mort 
decât viu, dar privirea îi era de gheaţă, fixată asupra lui 
Crockett. Dar n-ai vrea să-l omori pe băiat. 

— E bastardul tău, Randall? Privirea lui Crockett alunecă 
spre Benjamin, care îi răspunse cu o privire întunecată, de 
o intensitate sălbatică. O să-mi facă plăcere să-ţi distrug 
sămânţa. Desigur, poate că ai mai presărat şi alţi bastarzi 
pe ici, pe colo. 

Işi mută privirea asupra Juliei. 

— Tu vei muri ultima, scumpă domniţă, fiindcă eşti lipsită 
de apărare. Abia aştept să te aud ţipând când îi vei vedea 
murind pe bărbaţii tăi. 

— Benjamin nu e bastardul meu, Crockett, spuse Randall 
cu un zâmbet viclean. E al lui Branford. L-ai omori pe 
singurul copil al lui Branford? 

Crockett tresări surprins. 


— Branford a lăsat în urma lui un fiu? Nu mi-a spus 
niciodată. Privirea lui lacomă se fixă pe chipul lui Benjamin. 
Dumnezeule, şopti. Spui adevărul. Maică-ta a fost slujnica 
cea rumenă de la cârciumă? Hai încoace, băiete! Pe tine o 
să te ţin. O să te cresc ca pe propriul meu fiu. 

— Nu! îi aruncă Benjamin cu ochii strălucindu-i de 
lacrimi. 

— Fă cum spune el, Benjamin. Randall se ridică greu în 
capul oaselor. Luându-l pe Benjamin de mână, spuse încet: 
Dacă vrei să fii soldat, trebuie să înveţi să reduci pierderile. 
Crockett şi omul lui sunt înarmaţi, iar noi nu suntem, aşa că 
eu şi Julia nu avem nicio şansă. Dar vom muri mai fericiţi 
dacă ştim că tu eşti în siguranţă. IÎnţelegi ce zic? Deci du-te 
la Crockett! Se va purta cu tine mai bine decât a făcut-o Jeb 
Gault. 

Benjamin clipi pentru a-şi opri lacrimile şi dădu din cap. 
Cu bărbia plecată şi cu mâinile îndesate în buzunar, trecu 
ezitant lângă Crockett. 

Randall ridică privirea spre Crockett. 

— Ai fost soldat, nu-i aşa? 

— Ba bine că nu. Am fost sergent şi i-am urât dintot- 
deauna pe nenorociţii de ofiţeri ca tine! 

Crockett ridică puşca de vânătoare în poziţie de tragere. 

Vocea lui Randall tremură. 

— Ca de la soldat la soldat, îmi vei permite să mor în 
picioare, în loc să fiu împuşcat ca un câine? 

Crockett ezită, apoi aprobă scurt din cap. 

— Dacă poţi să te ridici în picioare, am să te împuşc 
atunci. Dar mişcă-te repede. În scurt timp, sunetul exploziei 
va atrage lume aici. 

Randall întinse mâna spre Julia, iar ea îl ajută să se ridice 
în picioare. Strânsoarea mâinii lui era surprinzător de 
puternică şi, în plus, ceva nu fusese în regulă legat de ceea 
ce-i spusese lui Benjamin. Oare Randall şi-ar fi recunoscut 
vreodată înfrângerea astfel? 

Tocmai încerca să-şi dea seama ce i se părea în neregulă, 
când violențele izbucniră din nou. Când Crockett îndreptă 


puşca de vânătoare spre Randall, Benjamin prinse ţeava 
puştii şi o trase cu o mână în jos. Cu cealaltă, şfichiui 
gâtlejul lui Crockett. 

Sângele ţâşni violent în toate direcţiile, inclusiv peste 
Benjamin. Crockett scoase un sunet gâtuit oribil, cu o 
expresie uluită. Apoi se prăbuşi pe spate. 

În aceeaşi clipă în care Benjamin îl atacă pe Crockett, 
Randall o împinse pe Julia, iar aceasta căzu din nou la 
pământ. Din aceeaşi mişcare se aruncă apoi asupra 
ajutorului lui Crockett. Puşca de vânătoare a acestuia bubui 
când se lăsă pe spate cu Randall deasupra lui şi se 
prăbuşiră amândoi la pământ. 

Frunze fărâmiţate explodară deasupra cărării când 
alicele se înfipseră în copac, iar duhoarea acră de pulbere 
neagră umplu aerul. O clipă mai târziu, Julia auzi un sunet 
oribil de rupere şi văzu că gâtul bărbatului era răsucit la un 
unghi letal. 

Julia vărsă, îngreţoşată de atâta violenţă. Dar nu era timp 
să se ocupe de stomacul ei sensibil. Se ridică în picioare 
împleticindu-se: 

— Benjamin, eşti bine? 

Benjamin tremura şi era alb la faţă, zgâindu-se la 
bărbatul pe care îl omorâse, apoi la sângele ce picura de pe 
cuțitul său mic. Scoase un sunet gâtuit şi aruncă pumnalul 
înainte de a se arunca în braţele Juliei. Strângându-şi 
braţele în jurul lui, strigă speriată: 

— Alex, puşca te-a ratat? 

— Da. La mustață. Randall se ridică cu greu, sprijinindu- 
se cu o mână de trunchiul unui copac când se clătină. 

Crockett avea dreptate când a spus că oamenii vor fi 
atraşi de zgomot din clipă în clipă. Benjamin, ai fost 
extraordinar, dar să lăsăm lumea să creadă că eu am fost 
singurul care a ucis. 

Benjamin îşi ridică faţa îngropată în umărul Juliei: 

— De ce? 

— Autorităţile se aşteaptă ca soldaţii să ucidă. Dar îşi fac 
mari probleme când copiii ucid, chiar dacă situaţia e 


justificată. Împleticindu-se, Randall veni spre ei şi se 
prăbuşi pe jumătate într-o îmbrăţişare cu Julia şi Benjamin. 
E mai bine să... nu-şi pună întrebări în privinţa ta. 

Mai ales că băiatul era orfan şi copil din flori. Sângele 
Juliei îngheţă când se gândi ce i s-ar fi putut întâmpla lui 
Benjamin dacă autorităţile ar fi decis că trebuia pedepsit. 
Spunându-şi că, după ce se termina totul, avea să verse din 
nou, întrebă: 

— I-ai dat lui Benjamin cuțitul din cizmă atunci când l-ai 
prins de mână? 

Randall aprobă din cap. 

— A fost suficient de deştept să înţeleagă că trebuie să 
lucrăm împreună. Vei fi un ofiţer excelent într-o bună zi, 
Benjamin. 

Băiatul închise ochii şi îi îmbrăţişă pe amândoi mai 
strâns. Randall îi şopti Juliei la ureche: 

— E ca mine, Julia, nu ca Branford. A ucis fiindcă a fost 
nevoit. _ 

Julia ştia că soţul ei avea dreptate. Intr-un colţ îndepărtat 
al minţii sale era impresionată de cât de perfect 
colaboraseră Randall şi Benjamin pentru a evita dezastrul. 
Aproape ca tată şi fiu. 

Dar, în acel moment, Julia nu şi-ar fi dorit nimic mai mult 
decât să se retragă într-o mănăstire plină cu femei blânde 
şi iubitoare, care n-ar fi ridicat o mână nici împotriva unui 
ţânţar. 


x 


Julia reuşi să îşi păstreze sângele rece până se rezolvară 
toate problemele esenţiale. Câţiva bărbaţi sosiră în goană 
de la târg încă înainte să se fi risipit fumul de la pulberea 
neagră. Cum toţi trei erau răniţi şi mânjiţi de sânge, sir 
Geoffrey, care era magistratul local, acceptă fără alte 
întrebări explicaţia oferită de Randall despre ceea ce se 
întâmplase. 


Julia fu impresionată în sinea ei de felul în care Randall 
reuşi să explice ce anume se întâmplase şi să sugereze că 
el îi omorâse pe amândoi bărbaţii fără a spune vreo 
minciună propriu-zisă. Ar fi fost un avocat foarte bun. Atât 
Julia, cât şi Benjamin păstrară în mare parte tăcerea. Ea 
era mai mult decât dispusă să joace rolul de femeie fragilă 
şi înspăimântată, iar Benjamin avea experienţă în a nu 
vorbi. 

Era aproape întuneric când s-au finalizat declaraţiile 
oficiale. După ce se întoarseră la Conacul Roscombe, Julia îi 
ceru lui Gordon să îi facă o baie lui Benjamin. Când băiatul 
ieşi din baie, sosise şi chirurgul local să îi bandajeze capul 
lui Randall. 

Benjamin nu protestă aproape deloc când îl trimiseră la 
culcare. Când Julia veni să-l învelească, băiatul îşi ţinea un 
braţ în jurul lui Miss Kitty şi părea suficient de obosit cât să 
doarmă neîntors până a doua zi dimineaţa. Julia îi mângâie 
pe spate părul castaniu. 

— A fost o zi plină, nu-i aşa? Vom amâna cu o zi călătoria 
la Londra. Cu toţii avem nevoie să ne revenim. 

— Nu vrei să scapi de mine? o întrebă Benjamin cu glas 
pierdut. Ţi-am văzut chipul când l-am omorât pe bărbatul 
acela. 

Băiatul observa prea multe. Presupuse că această 
calitate se  dovedise necesară pentru a-i asigura 
supraviețuirea. 

— Am fost tulburată, recunoscu ea. Munca mea a 
presupus dintotdeauna să mă lupt cu moartea. Dar prefer 
să-l văd pe Crockett şi pe omul lui murind decât să-i las să 
ne omoare pe tine, pe mine şi pe maiorul Randall. Ai fost 
foarte deştept şi foarte curajos. Chiar dacă soţul meu e abil 
în luptă, nu cred că ar fi putut să ne salveze dacă tu nu 
făceai ceea ce ai făcut. 

Benjamin se întinse şi mângâie panglica pe care i-o 
dăduse, care era în continuare legată în părul ei. 

— Bărbatul ăla, Crockett, merita să moară. Mă bucur că 
l-am omorât înainte să vă facă rău ţie sau maiorului. 


Era o afirmaţie înfiorătoare din partea unui băiat atât de 
tânăr, dar cu adevărat înspăimântător de rezonabilă în 
acele circumstanţe. Julia spera doar că Randall avea 
dreptate, iar Benjamin nu era ca tatăl său. 

După ce îl sărută pe Benjamin de noapte bună, porni să-l 
caute pe chirurg, care terminase examinarea lui Randall şi 
îi bandajase capul. Acesta declară că rana nu îi punea viaţa 
în pericol şi îi dădu Juliei instrucţiuni detaliate privind 
tratamentul. Ea nu se obosi să-i spună că, probabil, 
experienţa ei în domeniu era egală cu a lui. 

Julia îl conduse afară pe chirurg şi se întoarse în 
dormitorul lor comun. Nu intenţiona să-l deranjeze pe 
Randall dacă dormea, dar el deschise ochii când Julia intră 
în cameră şi reduse intensitatea lămpii. Ea îl întrebă: 

— Chiar ai nevoie de un chirurg personal. Cum te simţi? 

— Am o durere de cap şi câteva vânătăi mărunte acolo 
unde au aterizat peste mine bucăţi de lemn, dar, în general, 
mă simt bine, spuse el somnoros. Dar tu? După ce ai fost 
trântită la pământ de două ori, cu siguranţă te-ai ales şi tu 
cu vânătăi. 

— Câteva. Foarte puţin grave, având în vedere ce s-ar fi 
putut întâmpla. Se aşeză pe marginea patului. Ar fi trebuit 
să ştiu că Crockett nu avea să renunţe până nu m-ar fi 
văzut moartă. Nu mi-am dat seama că puneam în pericol 
viaţa ta şi pe a lui Benjamin. 

— Dar n-ai făcut-o. Nu te învinovăţi. Chiar dacă am fi fost 
siguri că Crockett s-a aflat în spatele acelui accident de 
trăsură din Londra, ce am fi putut face în privinţa lui până 
nu ieşea la lumină? spuse Randall raţional. I-a fost probabil 
uşor să afle unde locuiesc. Apoi, nu mai avea altceva de 
făcut decât să aştepte până deveneam vulnerabili. Imi 
închipui că ne-a văzut mergând la târg şi s-a pregătit să ne 
ucidă când ne întorceam acasă. A fost o prostie din partea 
lui să arunce în aer coliba, dar poate că voia ca morţile 
noastre să pară accidentale. 

Ea îşi arcui sprâncenele. 

— Se poate întâmpla ca o colibă să explodeze singură? 


— Uneori, în special dacă s-au înmagazinat grâne într-o 
clădire închisă. Işi acoperi un căscat. Dar se întâmplă rar. 
Trebuie să existe nişte condiţii speciale. Din fericire, 
instinctele m-au avertizat că ceva era în neregulă şi am 
reacţionat la timp, apucând să ne dăm la o parte din calea 
exploziei. Benjamin cum e? 

— Tulburat, dar face faţă primului său omor mai bine 
decât aş face-o eu. 

— Benjamin chiar are toate calităţile unui ofiţer de prima 
mână. Armata e un loc bun pentru un tânăr cu 
personalitate tăioasă. In cazul meu a funcţionat. Randall o 
luă de mână şi o trase să se întindă lângă el. Relaxează-te, 
domniţa mea. Eşti în siguranţă. 

Istovită peste măsură, Julia îşi sprijini capul pe umărul lui 
şi închise ochii. Acum, că ea era în siguranţă, oare Randall 
avea să considere că nu mai avea nevoie de protecţia lui şi 
putea să plece la sfârşitul anului? 

În seara aceea era prea obosită pentru a se gândi la acest 
lucru. 


Capitolul 36 


Ca întotdeauna, Lady Agnes Westerfield se dovedi o oază 
de calm neclintit. Randall şi Julia îl duseră pe Benjamin să o 
întâlnească la Casa Rockton, locuinţa din Londra a fratelui 
ei, ducele de Rockton. Benjamin era pus la patru ace şi 
îngrijorat, în pofida asigurărilor lui Randall că Lady Agnes 
avea să-l accepte cu siguranţă în şcoala ei. Işi dorea atât de 
mult să fie ca ceilalţi băieţi. 

Lady Agnes îi aştepta, prin urmare majordomul îi 
conduse în salonul de dimineaţă bogat mobilat. Lăsând 
deoparte ziarul, Lady Agnes se ridică în picioare. În rochia 
de culoare albastră, foarte la modă, avea un aer mai regal 
decât orice membru al familiei regale, dar expresia ei era 
primitoare. 

— Ziua bună, Lady Julia, Randall. Privirea i se îndreptă 
spre Benjamin. Tu eşti, presupun, tânărul Benjamin 
Thomas, vărul maiorului Randall? 

El dădu din cap: 

— Da, Lady Agnes. 

Accentul de provincie se simţea puternic în ziua aceea. 

Randall întrebă: 

— Să ne retragem, ca să puteţi discuta cu Benjamin între 
patru ochi? 

— Nu ar trebui să fie nevoie. Vă rog, luaţi loc. Se instală 
din nou în fotoliu. Mă întorc în Kent mâine-dimineaţă, deci 
e bine că aţi reuşit să veniţi azi. Benjamin, de ce vrei să fii 
elev la Academia Westerfield? 

Benjamin păru surprins de întrebarea ei directă. 

— Aâă... fiindcă şi maiorul Randall a fost elev acolo? Şi 
fiindcă el s-a gândit că ar fi o şcoală bună pentru mine. 

Lady Agnes aprobă din cap. 

— Randall ţi-a spus probabil că Academia Westerfield e 
neobişnuită, fiindcă toţi elevii au câte o ciudăţenie în firea 
lor. A ta care e? 

Benjamin păru nesigur din nou. 


— Ma... mama mea a fost slujnică într-o cârciumă, iar eu 
sunt bastard, spuse bâlbâindu-se. M-am născut şi am 
crescut într-o staţie de poştă până când ea a murit şi am 
fost încredinţat unui fermier ca să muncesc pentru el ca un 
sclav. Asta e ciudat. 

— Nu ai fi primul copil nelegitim care să devină elev la 
Academia Westerfield şi au fost şi alţi elevi care au avut un 
trecut la fel de neobişnuit ca al tău, spuse directoarea 
zâmbind uşor. Biletul de ieri al maiorului Randall spunea că 
ai cunoştinţe de bază în materie de citit, de scris şi de 
matematică şi că îţi place foarte mult să citeşti. 

— Da, dar nu ştiu deloc latină sau greacă, recunoscu el. 
Un gentleman trebuie să ştie latină şi greacă. 

— Poţi fi gentleman şi fără asta, dar sunt materii bine de 
ştiut. Cu lecţii în particular, ai putea să-i ajungi din urmă pe 
băieții care s-au bucurat de educaţie mai tradiţională. Lady 
Agnes îl privi gânditoare. Întotdeauna am două întrebări 
pentru potenţialii mei elevi. Ce anume te-ar face fericit la 
şcoală? Şi ce ai uri cel mai mult? 

— Am o pisică, spuse Benjamin ezitant. Aş putea s-o iau 
pe Miss Kitty la şcoală cu mine? Nu face probleme! 

— Şi alţi elevi au animale. Cinci câini, trei pisici, papagal 
şi doi dihori domestici, în momentul de faţă, cred, răspunse 
Lady Agnes. Mai e loc pentru încă o pisică dacă nu face 
probleme şi dacă te ocupi tu de ea, deci asta se poate 
rezolva. Dar ce ai detesta? 

Benjamin strânse buzele: 

— Să fiu bătut fără un motiv temeinic! 

— Te asigur că asta nu se va întâmpla. Lady aprobă din 
cap cu un gest scurt şi rapid. Cred că ai să te descurci 
foarte bine la Academia Westerfield, Benjamin. Şcoala 
începe de luni într-o săptămână. Majoritatea băieţilor vor 
ajunge în vinerea de dinainte pentru a se instala înainte de 
a se apuca de treabă. Randall va şti de ce ai nevoie - ridică 
un dosar de pe măsuţa de lângă fotoliu şi i-l întinse lui 
Benjamin dar găseşti aici informaţii generale despre şcoală. 

Benjamin se holbă la dosar, fără a-l lua: 


— Mai e ceva, Lady Agnes, spuse pe nerăsuflate. Am 
omorât un bărbat acum trei zile. 

Timp de o clipă, salonul de dimineaţă fu cufundat într-o 
tăcere deplină. Randall şi Julia îşi ţinură răsuflarea, dar 
Lady Agnes întrebă calm: 

— De ce ai făcut-o? 

— Incerca să-i omoare pe maiorul Randall şi pe Lady 
Julia. 

— Dacă aşa stau lucrurile, ai făcut ceea ce trebuia. 

Lady Agnes îşi îndreptă privirea spre Randall, cerându-i 
fără cuvinte explicaţii. 

— Un prieten al primului soţ al Juliei a avut mai multe 
tentative de a o ucide, spuse el succint. Acum trei zile, el şi 
un om al său ne-au atacat în vreme ce ne întorceam pe jos 
de la târgul din Roscombe, dar eu şi Benjamin i-am oprit. 
Versiunea oficială e că eu i-am ucis pe ambii atacatori, 
fiindcă era puţin probabil ca eu să sufăr consecinţe pentru 
aşa ceva. Dar Benjamin a fost foarte curajos şi foarte 
deştept. Sunt mândru de el. 

— Părea mai bine ca Benjamin să nu fie considerat 
ucigaş, consimţi Julia. De ce i-ai spus acum lui Lady Agnes, 
Benjamin? 

El îşi muşcă buza. 

— Am considerat că ar trebui să ştie înainte să mă 
accepte ca elev. 

— E un gest foarte onorabil din partea ta, Benjamin, 
spuse Lady Agnes cu gravitate. Aş sugera să nu mai spui 
nimănui, din motivele pe care le-a menţionat Randall, dar 
apreciez faptul că ai fost sincer cu mine. Li întinse din nou 
dosarul cu informaţii despre şcoală. Dar să ţii minte că, la 
Academia Westerfield, nu e permis să ucizi. Mai ai 
întrebări? 

— Nu, doamnă! 

Benjamin luă dosarul, părând mult mai relaxat. 

— Atunci, ne vedem în Kent. Se ridică plină de graţie. Am 
multe de făcut înainte de a pleca de la Londra. 


— Vă mulţumesc că v-aţi făcut timp să discutaţi cu 
Benjamin, spuse Julia. Ileşind, îi spuse lui Randall: Mai 
există vreo directoare în Anglia care să accepte o astfel de 
veste cu atât de mult calm? 

El rânji. 

— Mă îndoiesc. Tocmai de asta, şcoala lui Lady Agnes e 
unică şi constituie un loc perfect pentru Benjamin. 

Instalându-se în trăsura familiei Ashton, Julia spuse: 

— Bravo, Benjamin. Era să leşin când i-ai spus lui Lady 
Agnes despre Crockett, dar instinctele tale nu te-au înşelat. 
Sinceritatea e de preferat. Mai ales când nu atrage 
consecinţe negative. 

— Una dintre regulile lui Lady Agnes, pe care le vei găsi 
probabil în acel dosar, e să spui întotdeauna adevărul, 
oricât ar fi de oribil. Randall îşi studie tânărul văr, uluit de 
integritatea lui înnăscută. O moştenise de la mama lui? Sau 
era un talent special, pe care doar Benjamin îl avea? Eşti 
încântat că ai fost acceptat? 

— Aş prefera să fiu la Roscombe, dar trebuie să merg la 
şcoală dacă vreau să devin un gentleman, spuse Benjamin 
pragmatic, ocupând un loc faţă în faţă cu Randall şi cu 
Julia. La început, Lady Agnes mi s-a părut 
înspăimântătoare, dar are ochi strălucitori şi zice că o pot 
păstra pe Miss Kitty. Şi a avut şi alţi bastarzi printre elevii 
ei! 

— Chiar aşa e, spuse Randall, gândindu-se la Mackenzie. 
Cei care au studiat la academie şi au mers mai departe s-au 
descurcat bine. 

Julia îşi încreţi sprâncenele. 

— Vreau să îţi ofer un sfat, Benjamin, dar nu sunt foarte 
sigură cum să mă exprim. In esenţă, e adevărat că trebuie 
să accepţi cu sinceritate cine eşti cu adevărat, dar nu e 
nevoie să demonstrezi asta făcând paradă de cine eşti. 

— Nu sunt sigur că eu m-aş putea exprima mai bine, dar 
ai dreptate, spuse Randall încet. La Academia Westerfield, 
vei fi judecat în funcţie de ceea ce faci, nu pe baza 
trecutului tău. Eşti un prieten bun, un elev bun, un sportiv 


bun? Acestea sunt lucrurile care contează pentru colegii tăi 
de clasă. 

Benjamin păru cufundat în gânduri. 

— Cred că înţeleg. Dar ce voi spune când voi fi întrebat 
despre familia mea? 

— Poţi să spui că tutorele tău e maiorul Randall de la 
Conacul Roscombe. Nu e un rang înalt, dar e respectabil, 
spuse Randall. Sau poţi spune că eşti rudă cu Lord 
Daventry. Dar asta ar putea da naştere la mai multe 
întrebări decât ţi-ai dori. 

— Dar dacă oamenii vor crede că sunt bastardul tău? 
întrebă Benjamin. 

— Aş fi onorat dacă ar crede asta, spuse Randall încet. Pe 
tine te-ar deranja? Suntem o familie, în fond. Relaţia exactă 
nu e decât un detaliu. 

— O, nu, domnule! Benjamin păru gata să se topească de 
fericire. N-o să mă deranjeze. 

Julia îi strânse mâna lui Randall şi îi zâmbi cu atâta 
căldură, încât el începu să calculeze cât avea să mai dureze 
drumul până la Casa Ashton. Din cauză că amândoi aveau 
vânătăi, se mulţumiseră doar să doarmă împreună în 
ultimele trei nopţi. Acum, simţea nevoia să-şi lipească 
pielea de a ei, realizând cea mai strânsă apropiere posibilă 
între doi oameni. 

Tocmai se întreba dacă Julia ar fi putut fi convinsă să 
urce în apartamentul lor pentru un scurt episod romantic 
înainte de prânz, când ea spuse brusc: 

— Casa Daventry e pe strada asta, nu-i aşa? Să ne oprim 
să vedem dacă Daventry e disponibil să-l întâlnească pe 
Benjamin. 

— Acum? spuse Benjamin nesigur. 

Randall se încruntă, spunându-şi că nu voia să strice o zi 
care decursese bine până în acel moment. Înţelegând 
expresia lui, Julia spuse: 

— Poate contele nu e acasă. Dar dacă e, putem să 
scăpăm şi de întâlnirea asta înainte să apucăm să ne facem 
mai multe griji. 


— Cred că ai dreptate, spuse Randall fără entuziasm. 

— Aşa sper. Julia privi din nou pe fereastră, încruntată. 
Am un sentiment puternic că ar trebui să mergem acum. 

Randall îi făcu semn vizitiului să oprească. El avea 
intuiţia formată pe câmpul de luptă, Julia avea intuiţie 
umană. Şi avea dreptate că era mai bine să scape odată. 

Aşteptându-se la ce era mai rău, îi spuse lui Benjamin: 

— Va fi bine dacă Daventry te recunoaşte ca fiind nepotul 
lui, dar ţine minte că nu ai nimic de pierdut nici dacă nu te 
recunoaşte. 

Benjamin îşi încreţi nasul. 

— Bătrânul vostru conte nu poate fi mai rău decât Jeb 
Gault. 

Ceea ce însemna să priveşti lucrurile în perspectivă. 


Nervii Juliei erau întinşi până aproape de limită când 
Randall bătu la uşa Casei Daventry. Mai trăise acea 
senzaţie, de regulă atunci când una dintre pacientele ei era 
pe punctul de a naşte. Profesoara ei, doamna Bancroft, 
trăise aceleaşi senzaţii cu pacientele ei. Deşi Lady Daventry 
nu era pacienta Juliei, discutaseră despre sarcina femeii 
mai în vârstă. Dacă naşterea se declanşa mai devreme... 

Gândurile îi fură întrerupte când un lacheu agitat 
deschise larg uşa. 

— Slavă Domnului...! Expresia lui se schimbă când văzu 
cine se afla în prag. Credeam că e sir Richard Croft. 
Plecaţi, nu se primesc vizite. 

Doctorul care trebuia s-o asiste pe Lady Daventry la 
naştere! Julia tocmai se întreba dacă era cazul să intre cu 
forţa, când un țipăt răsună cu ecou sinistru prin casă. 
Tânărul lacheu îşi ţinu răsuflarea şi păru gata s-o ia la fugă. 

— Lady Daventry e în chinurile facerii? întrebă Julia pe 
un ton ascuţit. 

— Da, şi e teribil de îngrozitor! Cred că e pe moarte. 
Lacheul se crispă când se auzi un alt țipăt. Lord Daventry a 
plecat să-l caute pe Sir Richard Croft. 


— Eu sunt moaşă şi am discutat cu Lady Daventry despre 
sarcina ei. 

Julia intră în forţă în casă, ca şi cum ar fi avut drepturi 
depline să se afle acolo. 

— Dar... dar... se bâlbâi lacheul, neştiind sigur ce să facă. 

Randall puse o mână pe spatele lui Benjamin şi intrară 
după ea: 

— Bucură-te că a sosit o moaşă cu experienţă, spuse 
Randall aspru. Presupun că Lady Daventry e în 
apartamentul contesei, nu-i aşa? 

— Da, dar... 

Ignorând protestele servitorului, Randall spuse: 

— Ştiu eu unde e, Julia. 

Ea aruncă o privire în spate, spre Benjamin: 

— Poate ar trebui să rămâi aici. 

— Vin şi eu. 

Cu o expresie hotărâtă, Benjamin urcă scările după Julia 
şi după Randall. E 

Julia nu avu nevoie să fie condusă. li era suficient să 
urmărească strigătele de durere ale lui Lady Daventry. Coti 
la stânga în vârful scărilor şi avansă pe coridor aproape 
alergând. Randall deschise uşa din capăt, iar Julia intră în 
grabă. 

In mijlocul uriaşului ei pat cu baldachin, Lady Daventry 
se zvârcolea în agonie pe cearşafurile pătate cu sânge. O 
cameristă albă la faţă o ţinea strâns de mână pe contesă, cu 
o expresie neajutorată. 

— Daţi-vă la o parte din calea mea, porunci Julia. Alex, 
am să-ţi spun dacă voi avea nevoie de ajutor. Benjamin, du- 
te la lacheu şi cere o sticlă de coniac şi un vraf de prosoape 
curate. 

Aceştia se supuseră, iar Julia se apropie de pat. Petele 
terifiante erau mai degrabă roz decât roşii, arătând că 
femeii i se rupsese apa şi sângera puţin. Era suficient cât să 
arate oribil, dar Julia ghici că situaţia părea mai gravă 
decât era cu adevărat. 


— Lady Daventry, sunt Julia, spuse pe cea mai liniştitoare 
voce a ei. Totul va fi bine. 

— Slavă Domnului că ai venit! După ce se încheie 
contracția, Louisa o prinse pe Julia de mână. Chipul 
acoperit de sudoare îi era schimonosit de durere. Te rog, 
ajută-mă! Ceva e diferit de data aceasta. Acum nu mai era o 
contesă, ci o femeie disperată şi înspăimântată. O să mor? 

— N-ai să mori, spuse Julia ferm. Lângă masă se aflau un 
bol de apă şi o cârpă, iar Julia umezi cârpa şi şterse 
sudoarea de pe chipul Louisei. Sunt moaşă, îi spuse 
cameristei. lar tu eşti...? 

Camerista era cam de aceeaşi vârstă cu Lady Daventry. 
Acum, că sosise cineva competent, încercă să-şi recapete 
cumpătul. 

— Eu sunt Hazel, camerista doamnei, dar nu ştiu ce să 
fac. La ceilalţi copii, doctorul a sosit întotdeauna la timp. 

Julia întrebă: 

— De cât timp a început travaliul doamnei? 

— Nu... nu sunt sigură, doamnă. O oră, poate? spuse 
camerista şovâind. I s-a rupt apa şi au apărut rapid 
contracţiile şi sângerarea. Azi, servitorii au jumătate din zi 
liberă, aşa că nu e aproape nimeni în casă. Excelenţi Sa, 
Lord Daventry, a plecat personal să caute ajutor. 

In vreme ce Lady Daventry gemu chinuită de o altă 
contracție, Hazel spuse îngrijorată: 

— Se tot zvârcoleşte teribil de mult. De-abia am reuşit s-o 
ţin nemişcată. 

— O femeie care naşte nu trebuie să stea nemişcată, 
spuse Julia. Louisa, celelalte naşteri ale tale au decurs 
rapid? 

— Da. Privirea contesei se fixă pe cea a Juliei, dar păru 
ceva mai puţin înspăimântată. Cel mai mic fiu al meu s-a 
născut după doar câteva ore. 

— Cât eşti de norocoasă, spuse Julia admirativ. Stai să-mi 
spăl mâinile în ligheanul ăsta, apoi am să te examinez. 
Intotdeauna mă spăl temeinic când aduc pe lume un copil. 
Moaşa care m-a învăţat spunea că n-are cum să strice şi ar 


putea chiar să ajute, căci curăţenia e soră cu sfinţenia. Şi 
avea dreptate. Doamna Bancroft nu a pierdut aproape 
niciodată un copil sau o mamă. 

Julia continuă să vorbească în vreme ce se spăli, 
revărsând asupra contesei cuvinte calde, liniştitoare, care 
să-i calmeze teama. Un alt lucru pe care îl învățase de 1. T 
doamna Bancroft era că o femeie care nu se aştepta să 
moară avea şanse mai mari să supravieţuiască. 

După ce termină cu spălatul mâinilor, Julia spuse: 

— Am să te examinez acum, Louisa. E ruşinos, dar ai 
născut trei copii puternici şi sănătoşi până acum, deci ştii 
ce înseamnă să dai naştere. 

— Da... aaahh! 

Louisa se zvârcoli, cuprinsă de o altă contracție, 
strângându-şi mâna peste a lui Hazel până când 
încheieturile i se albiră. 

— În scurt timp se va termina, spuse Julia liniştitor, în 
foarte scurt timp. Nu uita, corpul tău ştie cum să dea 
naştere şi ai trei băieţi voinici şi frumoşi ce stau mărturie. 
Fiindcă acest copil se naşte cu vreo câteva săptămâni mai 
devreme, va fi mai mic, iar naşterea va fi mai uşoară pentru 
tine. 

Lumea se reduse doar la Louisa şi la patul pătat de 
sânge, în vreme ce Julia pipăi abdomenul dilatat al 
pacientei sale cu mâini abile. Se încruntă când simţi sfera 
tare a capului orientată în sus, nu în jos, lângă canalul 
cervical. 

Văzându-i expresia, contesa o întrebă plină de teamă: 

— E... e mort copilul? 

Julia simţi o lovitură uşoară pe palma stângă: 

— Nu, tocmai m-a lovit şi pare foarte viguros. Dar copilul 
e întors şi va ieşi cu picioarele înainte. De asta simţi că 
ceva e diferit. 

Louisei i se tăie respiraţia. 

— E o naştere pelviană? Asta e rău, nu-i aşa? 

— Nu neapărat. După cum spuneam, corpul ştie ce are de 
făcut. O naştere pelviană fără complicaţii nu e cu nimic mai 


periculoasă decât una obişnuită. 

— Nu suport să stau aşa întinsă, spuse Louisa, foindu-se 
agitată. Trebuie să mă ridic. 

— Atunci, ridică-te, spuse Julia încurajator. O prinse pe 
Louisa de cealaltă mână. După cum ziceam, corpul unei 
femei ştie ce are de făcut. Hazel, ajut-o pe doamnă să se 
ridice. O să permitem gravitaţiei să ajute la naşterea 
acestui copil. 


Capitolul 37 


Randall rămase lângă uşă, bucuros că dormitorul era atât 
de mare, încât patul nu se vedea prea bine de acolo. Era 
mai mult decât călit în urma a ceea ce trăise pe câmpurile 
de bătălie şi a intervențiilor chirurgicale brute de după 
bătălii, dar nu văzuse niciodată ceva mai chinuitor decât 
bătălia neînfricată, perfect calmă a Juliei de a salva viaţa lui 
Lady Daventry şi a copilului ei. 

De a-l salva pe moştenitorul lui Daventry. Situaţia era cât 
se poate de ironică, dar avea să se gândească la asta mai 
târziu. Deocamdată, se concentra să-şi păstreze o expresie 
stoică şi să fie pregătit dacă Julia avea nevoie de el. 

Benjamin se întoarse cu prosoapele şi cu o sticlă plină de 
coniac. Randall deschise sticla şi o aşeză alături de 
prosoape pe o masă lângă Julia. Fu tentat să ia o duşcă, dar 
presupuse că ea intenţiona să folosească băutura pentru a 
reduce riscul unei infecţii, aşa cum făcuse când îl operase 
pe el. Julia de-abia dacă îl observă, ocupată să-i vorbească 
în cuvinte liniştitoare contesei. Randall îşi feri privirea, 
simțind că nu se cuvenea să violeze intimitatea lui Ladv 
Daventry. 

Se retrase la postul lui lângă uşă. Benjamin era alb la 
faţă, dar calm. Probabil văzuse multe lucruri trăind într-un 
han de poştă, iar mama sa murise în chinurile facerii. Era 
un băiat rezistent. Dar amândoi tresăreau de fiecare dată 
când Lady Daventry tipa de durere. 

— Eşti sigur că nu ai prefera să fii altundeva? O sală de 
naşteri nu e un loc potrivit pentru bărbați, spuse Randall 
încet. Trăsura te-ar putea duce înapoi la Casa Ashton. 

Benjamin clătină din cap încăpățânat. 

— Nu. Vreau să stau cu voi. 

Randall aprobă din cap şi îşi trecu un braţ pe după 
umerii băiatului. Chiar dacă nu era un loc potrivit pentru 
bărbaţi, simțea o bucurie egoistă în a-l avea pe Benjamin 
alături. Stâlpii masivi ai patului ascundeau o mare parte din 


scenă, dar Lady Daventry părea să stea îngenuncheată, 
susţinută de cameristă şi de Julia. 

Uşa de la intrare se deschise din nou şi se auziră paşi 
tunători urcând scările. Sosise în sfârşit medicul preferat 
de înalta societate pentru naşteri? 

Lordul Daventry dădu buzna în dormitor cu chipul 
răvăşit. 

— Rezistă, Louisa, doctorul va ajunge în scurt timp! 

Apoi o văzu pe Julia lângă pat şi se opri brusc: 

— Tu! spuse veninos. Pleacă de lângă soţia mea, javră 
ucigaşă! 

Contesa ţipă atât de puternic încât le îngheţă sângele în 
vine. Furios, Daventry dădu să traverseze încăperea. 

Dându-şi seama de ce Julia îi ceruse să rămână să ajute, 
Randall prinse braţul unchiului său într-o strânsoare de 
fier. 

— Stai aici! 

Capul lui Daventry se roti fulgerător şi i se tăie respiraţia 
de şoc când îl văzu pe Randall. 

— Ar fi trebuit să ştiu că ai să fii şi tu aici, mârâi. Aţi 
venit să vă asiguraţi că moştenitorul meu moare, tu şi soţia 
ta născută din diavol! Ei bine, nu veţi reuşi, la naiba! 

Se smuci, încercând să-şi elibereze braţul. 

Randall îl tinu ferm în continuare. 

— Vino-ţi în fire! izbucni. Julia nu e moaşa pe care ai fi 
ales-o tu, dar, printr-un miracol, se află aici. Ar trebui să 
cazi în genunchi şi să mulţumeşti cerurilor că am decis să 
venim. Dacă soţia şi fiul tău vor supravieţui, va fi datorită 
ei. 

Furios, Daventry dădu să-l plesnească pe Randall cu 
mâna liberă peste faţă. Acesta îl prinse de încheietură şi i-o 
răsuci, provocându-i o durere insuportabilă: 

— Dacă vrei să îţi ajuţi soţia, poartă-te ca un bărbat, nu 
ca un sălbatic. Şi dacă te apropii măcar de Julia, îţi rup 
braţul. 

Tremurând de furie, contele îi scuipă: 

— Nu ai niciun drept să mă ţii departe de soţia mea! 


Înainte ca Randall să apuce să răspundă, se auzi un 
plânset dinspre pat. De data aceasta, nu era un țipăt de 
agonie al contesei, ci scâncetul slab al unui nou-născut. 
Daventry îşi îndreptă atenţia spre pat: 

— Louisa? 

Randall îi dădu drumul unchiului său şi îl urmă în 
încăpere, pregătit să-l oprească dacă o ameninţa pe Julia. 
Ajunseră împreună la căpătâiul patului chiar în clipa în 
care Julia rosti mângăietor: 

— Te-ai descurcat excelent, Louisa! Ce-a fost mai greu a 
trecut, iar suferinţele ţi-au fost răsplătite. 

În vreme ce camerista o ajută pe contesă să se întindă, 
Julia tamponă copilul cu un prosop curat pentru a-l usca. 
Nou-născutul era murdar de sânge şi cam mic, dar plin de 
vigoare şi cu plămâni impresionanţi. 

— Fiul meu? Fiul meu e sănătos? croncâni Daventry. 

— Felicitări, Lord Daventry. Julia îi aruncă o privire rece, 
aşezând nou-născutul pe braţul stâng al soţiei sale. Aveţi o 
fiică frumoasă şi sănătoasă. Adresându-i-se Louisei, spuse: 
Are nevoie de căldura ta şi să-ţi audă bătăile inimii, aşa că 
tine-o lângă tine. 

Chipul contesei era alb ca zăpada, dar îi străluci de 
bucurie când îşi privi copilul. 

Daventry îşi ţinu răsuflarea, cu privirea aţintită asupra 
copilului care era, fără urmă de îndoială, fată. 

— O fiică? 

Randall tresări uluit. Fusese convins de siguranţa lui 
Daventry că acest copil avea să fie băiat. Copiii concepuţi 
în trecut de conte susţinuseră această convingere, dar, ca 
întotdeauna, ultimul cuvânt îi aparținuse lui Dumnezeu. 
Incă o dată, Randall era moştenitorul lui Daventry. 

Contesa îi aruncă soţului ei o privire încruntată 
sfidătoare, strângând braţul peste nou-născutul ei: 

— Ştiu că îţi doreai un fiu, dar eu am tânjit dintotdeauna 
să am o fiică. Am să-i pun numele Sophia. Dacă tu nu ne 
vrei, am s-o duc pe Sophia undeva unde nu vei fi nevoit să 
ne mai vezi niciodată, pe niciuna dintre noi. 


Era o ameninţare clară. 

Cu chipul schimonosit de emoţii, Daventry întinse o mână 
tremurătoare şi atinse degetele minuscule ale unui picioruş 
perfect. Sophia chiţăi şi îşi trase piciorul. Chipul contelui fu 
cuprins de venerație când îşi privi nou-născutul. 

— O fiică pentru Daventry, murmură. Nu mi-a trecut 
niciodată prin cap că aş putea avea o fiică. 

— Stă în firea lucrurilor să se nască şi fete, spuse Julia 
sec. Spuneai cândva că nu concepi decât băieţi, Lord 
Daventry, şi poate că tocmai asta era problema. Am 
cunoscut femei care au pierdut toate sarcinile de băieţi sau 
care au născut băieţi ce au murit la vârste fragede, în 
vreme ce fetele au dus-o foarte bine. E o slăbiciune în 
sămânţa masculină, cred. Chiar dacă Sophia nu-ţi va putea 
moşteni titlul, sângele tău se va transmite şi în generaţiile 
următoare. 

Daventry mângâie părul soţiei sale cu o delicateţe 
diafană, de parcă i-ar fi fost teamă să nu se spargă. 

— Louisa va fi bine? A pierdut atât de mult sânge. 

— Contesa va fi foarte slăbită o vreme, dar ar trebui să 
fie bine. Julia se întoarse spre lighean să-şi spele sângele de 
pe mâini. După ce îşi spălă şi uscă mâinile, începu să 
maseze abdomenul contesei cu gesturi blânde, dar ferme. 
Hazel, fii atentă ce fac, ca să poţi face şi tu acelaşi lucru. 
Frecţia ajută pântecul să se contracte. Aşa se reduce riscul 
să apară sângerări. Ai să poţi simţi diferenţa. 

— Da, doamnă, spuse camerista plină de respect. Fac 
orice îmi spuneţi. 

— Ne vei vizita, nu-i aşa? o întrebă Lady Daventry cu 
speranţă. Soţul meu nu va încerca să te împiedice. Nu-i aşa, 
dragul meu? 

In ultimele ei cuvinte se simţea o notă tăioasă clară. 

Pe un ton ce sugera că ar fi preferat să-i fie smulşi toţi 
dinţii din gură mai degrabă decât să fie nevoit să-i 
mulţumească Juliei pentru ceva, Daventry spuse ezitant: 

— N-am s-o împiedic. Presupun că trebuie să-ţi fiu 
recunoscător, Lady Julia. 


Benjamin se lipi de trunchiul lui Randall cu ochi mari şi 
curioşi. Randall se gândi uluit că Sophia era mătuşa lui. 

Amintindu-şi de ce veniseră el şi Julia iniţial, Randall 
spuse: 

— Sângele tău se va transmite prin mai multe căi, 
Daventry. Julia şi cu mine am venit azi să ţi-l prezentăm pe 
nepotul tău, Benjamin Thomas. Fiul lui Branford, născut cu 
vreo câteva luni înainte de moartea lui Branford. 

Daventry nu-l observase pe Benjamin, dar acum privirea 
îi căzu asupra băiatului. 

— Vrei să mi-l bagi pe gât pe băiatul acesta pretinzând că 
e nepotul meu? tună el. 

Suspiciunile şi furia neîncetată a unchiului său erau al 
naibii de obositoare. Randall spuse rece: 

— Nu încearcă nimeni să-ţi bage nimic pe gât. Benjamin 
e fiul meu adoptiv şi locuieşte la Conacul Roscombe. Va 
începe şcoala la Academia Westerfield peste o săptămână. 
Nu are nevoie de tine, dar eu şi Julia am considerat că ai 
dreptul să-ţi cunoşti nepotul. 

— Seamănă cu Branford, spuse contesa ameţită. Doar că 
mai drăguţ. Bună, Benjamin. Eu sunt bunica ta vitregă. Am 
un fiu nu cu mult mai mare decât tine. 

Preţ de o clipă îndelungată, Daventry îl studie pe 
Benjamin. Expresia iniţială de îndoială se transformă într-o 
examinare minuțioasă intensă, urmată de recunoaştere. 

— Chiar semeni cu Branford. Arăţi ca el în copilărie. 
Contele arăta ca un boxer care încasase prea multe lo vituri 
în cap. Clătină din cap şi reuşi să zâmbească strâmb. M-am 
ales pe neaşteptate cu o fiică şi cu un nepot în aceeaşi zi. 

— Mama mea a fost slujnică în cârciumă, dar a fost o 
doamnă mai mult decât eşti tu gentleman. Benjamin se 
încruntă spre conte. Nu ştiu dacă te vreau de bunic. Eşti 
rău şi ţipi la toată lumea. 

Surpriza lui Daventry fu atât de mare, încât Randall avu 
nevoie de întreaga sa stăpânire de sine pentru a nu izbucni 
în râs. Contele îşi găsise naşul. 


— Da, ţip mult şi uneori am fost rău, spuse Daventry cu 
seriozitate. Dar, din moment ce, se pare, sunt bunicul tău, 
ar trebui să ne cunoaştem. 

— E timpul ca toată lumea să plece, spuse Julia ferm. 
Lady Daventry are nevoie de odihnă. 

Uşa se deschise şi un bărbat îmbrăcat la modă, cu o 
geantă neagră îşi făcu intrarea. 

— Am venit cât de repede am putut, Lord Daventry, spuse 
îngrijorat. Cum se simte contesa? 

— Contesa şi fiica ei sunt foarte bine, sir Richard. Louisa 
îşi acoperi un căscat. Mulțumită prietenei mele, Julia, care 
e moaşă. 

Sir Richard Croft îşi umflă nările de parcă ar fi simţit un 
miros neplăcut. 

— O moaşă ţi-a adus pe lume copilul? Ai noroc că s-a 
sfârşit cu bine. O privi suspicios pe Julia. Cine e această 
femeie? 

— „Această femeie” e Lady Julia Randall, moaşă cu 
experienţă şi fiică a ducelui de Castleton, spuse Randall, 
ghicind că medicul de naşteri al nobilimii era un snob. 

Julia îşi dădu şi ea seama de acest lucru. Cu o sclipire 
jucăuşă în ochi, îi spuse lui Lady Daventry: 

— In loc să-ţi iei o doică, Louisa, îţi sugerez s-o alăptezi 
chiar tu pe Sophia. E mai bine pentru copil şi mai bine 
pentru tine. 

— Prea bine, dacă aşa zici tu, spuse Lady Daventry 
supusă. 

Sir Richard păru oripilat. 

— Doamnele nu-şi alăptează singure copiii. 

— Poate că nu, spuse Julia. Dar mamele, da. Se aplecă şi 
o sărută pe contesă pe obraz. Somn uşor, Louisa. Ai muncit 
bine pe ziua de azi. 

Se ridică şi se clătină uşor. Dându-şi seama că era 
extenuată, Randall îşi petrecu un braţ în jurul ei. 

— Am să-mi duc soţia acasă acum. 

Julia se sprijini de el, cu faţa pământie. Spuse şoptit: 

— E bine că n-am mai mâncat de câteva ore. 


Dacă se simţea rău era de dorit să ajungă acasă cât mai 
repede. I-ar fi displăcut profund să verse în acea companie. 
Făcu un semn din cap spre grup: 

— Felicitări pentru fiica nou-născută, Lady Daventry. 
Odihnă plăcută. Vino, Benjamin. 

Randall, Julia şi Benjamin străbătuseră deja jumătate din 
distanţa până la uşă când Daventry spuse: 

— Staţi. Aş vrea ca... nepotul meu să rămână în după- 
amiaza aceasta, să ne cunoaştem mai bine. Când Randall 
ezită, contele adăugă: Am să-l trimit acasă înainte de cină. 

— Benjamin, tu vrei? întrebă Randall. 

Băiatul ridică din umeri. 

— Cred că da. 

Dar sclipirea din ochii lui sugeră că era încântat de 
interesul bunicului său. 

— Prea bine. Ne vedem la cină. 

Randall o ajută pe Julia să coboare scările şi o conduse 
afară. Strada era atât de puţin aglomerată, încât trăsura 

Casei Ashton rămăsese să aştepte lângă bordură. Cât 
timp petrecuseră în casă? Mai puţin de două ore, calculă el. 
După ce urcară în trăsură şi porniră spre Casa Ashton, o 
întrebă: 

— Te simţi mai bine? 

Ea îi oferi un zâmbet strâmb: 

— Aveam nevoie doar de aer proaspăt. 

— Cât de gravă era starea lui Lady Daventry? o întrebă 
el. Pentru un ochi profan, situaţia părea foarte proastă. 

— Fiindcă am fost eu acolo, totul a decurs bine, răspunse 
Julia. li era teamă din cauza vârstei, iar teama e 
periculoasă. Mai mult... spuse ea ezitant. 

— Mai mult? o încurajă el. 

— Poate nu e corect faţă de sir Richard să spun asta, dar, 
dacă el ar fi asistat naşterea, poate că deznodământul nu ar 
fi fost la fel de fericit, spuse ea fără prea mult entuziasm. 
Bărbaţii preferă adesea să acţioneze în loc să lase natura 
să-şi facă treaba. Să tragi de un copil care se naşte invers 
poate provoca probleme grave. 


Dincolo de cuvintele ei rezervate, Randall intui că 
naşterea ar fi putut uşor să aibă un deznodământ fatal. 

— Lady Daventry are mare noroc că-i eşti prietenă. 

— Eu doar am făcut ceea ce am învăţat să fac. Sper ca 
Louisa să-şi alăpteze într-adevăr copilul. Chiar e mai bine 
pentru amândouă. Istovită, îşi sprijini capul pe umărul lui. 
Mă bucur că Benjamin a fost acceptat de Daventry. Are 
nevoie de toate rudele şi de acceptarea de care ar putea 
avea parte. 

— Asta nu e valabil pentru toţi? spuse Randall cu tristeţe. 
Fiindcă Ash şi Mariah nu sunt la Londra, hai să ne 
petrecem după-amiaza împreună, în linişte, în apartamentul 
nostru. ie ti-ar plăcea să faci o baie, sunt sigur, iar eu am 
să poruncesc să ni se aducă sus prânzul. 

Julia zâmbi. 

— Pare minunat. 

Dar ziua nu se încheiase nici pe departe. Cuprinzând-o cu 
braţul său, Randall simţi că relaţia maritală dintre el şi Julia 
se schimbase. 

Dar nu era sigur în ce fel. 


Capitolul 38 


Rochia pătată de sânge a Juliei stârni exclamaţii de 
surpriză când intră alături de Randall în Casa Ashton. În 
vreme ce el porunci să li se aducă în apartament apă 
pentru baie şi mâncare, ea aruncă o privire obosită spre 
tăviţa de argint pe care se afla corespondenţa lor. 

Pe lângă scrisori se afla şi un pachet mic de la domnul 
Rose, meşterul bijutier. Ghicind că fusese adus de mână, 
deschise pachetul. Inăuntru se afla o cutiuţă de catifea cu 
inelul pe care îl comandase pentru Randall. 

Admiră modelele celtice întortocheate, spunându-şi că 
inelul era un bun simbol al iţelor complicate ale căsniciei 
lor. Închise cutiuţa şi o ascunse în săculeţul de mână, apoi îl 
prinse pe Randall de braţ şi urcă scările. 

Apa fierbinte sosi în cameră imediat cum ajunseră. Julia 
era încântată de eficienţa ce domnea în Casa Ashton. 

După ce plecară servitorii, Randall veni în spatele ei, să-i 
dezlege şireturile de la rochie. 

— Încearcă să nu adormi în baia de şezut. 

— Nu promit nimic. Deşi Elsa devenea o cameristă tot 
mai bună, Juliei îi plăcea intimitatea senzaţiei stârnite de 
degetele lui Randall atingându-i uşor ceafa şi spatele. Să 
aduci copii pe lume e o muncă obositoare. Şi niciodată nu 
păruse atât de obositoare ca în ziua respectivă. Julia îşi 
spuse că-şi ieşise din mână. 

Trecu în spatele paravanului ce ascundea baia de şezut 
din care ieşeau încet aburi. Lady Kiri crease un ulei de baie 
special, cu acelaşi miros ca parfumul pe care i-l dăruise 
Juliei, iar ea îşi turnă câteva picături din acel ulei în apă. De 
fiecare dată când folosea parfumul, descoperea noi niveluri 
de complexitate. 

Oftând fericită, îşi prinse sus părul cu agrafe, apoi intră 
în cadă, savurând întâmpinarea delicioasă a apei fierbinţi în 
vreme ce se cufundă în ea. Cada era suficient de mare cât 
să se cufunde în apă până la bărbie. 


Randall veni de cealaltă parte a paravanului. 

— Excelenta bucătăreasă a lui Ash a aflat că tocmai ai 
adus-o pe lume pe fiica lui Lady Daventry, aşa că a trimis 
un amestec minunat de şampanie rece şi suc de portocale. 
Mă gândeam că poate vrei puţin. li întinse un pahar înalt 
de băutură portocalie înspumată. Pentru Lady Sophia! Să 
crească sănătoasă şi fericită! 

— Pentru Sophia! Julia luă paharul şi sorbi băutura dulce 
şi înţepătoare. Mmm... nu există plăcere senzuală mai mare 
decât asta. 

Randall rânji jucăuş. 

— Niciuna? 

— Fi, aproape niciuna. _ 

Julia îşi studie soţul cu o plăcere fierbinte. Işi dăduse jos 
haina şi cravata şi îi plăcea la nebunie intimitatea relaxată, 
de budoar, de a-l vedea doar în cămaşă. 

Randall spuse pe un ton lejer: 

— Dacă nu încetezi să mă priveşti astfel, ai să te trezeşti 
că termini baia mai repede decât te-ai fi aşteptat. 

— Am să ies curând. 

Pentru a-l tachina, ridică un picior din apă, curbându-şi 
piciorul ca o dansatoare. 

— Nu destul de curând! 

Randall se aplecă şi o sărută pe frunte, apoi îşi plimbă 
degetele pe interiorul piciorului ei. 

Ea oftă. 

— Apa pare mult mai caldă! 

— Să nu stai până se răceşte ceva, spuse el cu subînţeles. 

Aproape dădu să iasă din cadă şi să-l urmeze, dar nu era 
nicio grabă, iar aşteptarea avea să facă şi mai 
satisfăcătoare consumarea pasiunii. 

Julia îşi îndreptă din nou atenţia spre apa caldă şi 
parfumată şi spre băutura rece şi înţepătoare cu şampanie. 
Hotări că trebuia să ceară reţeta. 

Aruncă o privire leneşă spre sânii ei. Cicatricile erau, în 
cea mai mare parte, ascunse de spuma din baie. Mulțumită 
lui Randall, nu se mai simţea acum dezgustată de propriul 


ei trup. Învăţase să accepte că, deşi semnele erau urâte, 
făceau parte din ea, iar el nu o considera câtuşi de puţin 
respingătoare. 

Julia bău din nou, gândindu-se că era o zi foarte bună 
pentru ea. Benjamin fusese acceptat atât de Lady Agnes, 
cât şi de contele de Daventry, o fetiţă frumoasă se născuse 
cu bine şi îşi permitea să aştepte cu nerăbdare o după 
amiază de seducţie reciprocă. 

Julia îşi trecu mâna liberă peste corp. Vânătăile care 
apăruseră în urma întâlnirii cu Crockett începeau să 
pălească în nuanţe interesante de galben şi de verde, dar 
nu o dureau prea tare. Observă că sfârcurile îi erau 
neobişnuit de sensibile. Probabil i se apropia menstruaţia. 

Nu. Se gândi la calendar şi aproape oftă cu voce tare 
când îşi dădu seama cât timp trecuse. Exista un singur 
motiv. 

Dar acela era imposibil. 

Insă, când se gândi la toate simptomele, răspunsul fu 
acelaşi. Ceea ce ar fi trebuit să fie evident fusese ascuns de 
neputinţa ei de a crede, ca să nu mai vorbim de 
evenimentele importante din ultimele câteva săptămâni, 
care îi distrăseseră atenţia. 

Fericirea încântată îi picură spumoasă în vene precum 
şampania. Deşi inima îi bubuia, rămase în baie suficient cât 
să decidă ce voia să spună. Acest lucru avea să schimbe 
radical căsnicia ei oarecum nesigură. Mai ales după ziua de 
azi. Se întrebă ce simţea Randall acum, că era din nou 
moştenitor al titlului de conte, mai ales că era puţin 
probabil să fie înlocuit de data aceasta. 

Cu nervii făcuţi ghem de speranţă, ieşi din cadă, se uscă 
şi îşi puse halatul moale. Apoi, îşi desfăcu agrafele din păr 
şi îl perie peste umeri, aşa cum îi plăcea lui Randall. După 
ce-şi scoase verigheta, pregătindu-se pentru scena la care 
se gândea, ieşi din spatele paravanului. 

Randall îşi citea corespondenţa într-un fotoliu de piele 
capitonat lângă fereastra dormitorului, dar puse deoparte 
scrisorile şi se ridică în picioare când apăru ea. 


— Arăţi delicioasă precum Venus ieşind din mare, spuse 
cu admiraţie. 

Ea râse. 

— Avantajele de a avea o educaţie clasică şi motivul 
pentru care Benjamin ar trebui să înveţe latina. 

— Fiindcă îi place să înveţe, va fi un mai bun cunoscător 
al clasicilor decât mine. Mă întreb cum se înţelege cu 
Daventry. Ochii albaştri ai lui Randall sclipiră. Eu şi 
Daventry vom fi obligaţi să avem din nou raporturi 
civilizate. Nu sunt sigur că asta e bine. Era mai uşor când 
mă dezmoştenise şi când nu eram nevoit să fac faţă 
izbucnirilor lui temperamentale. 

— Acum, că Daventry are doi urmaşi care să-i ducă mai 
departe moştenirea, cred că va fi mai uşor să te înţelegi cu 
el. Studie felul în care lumina de la fereastră îi poleia părul 
şi desena conturul siluetei sale cu umeri laţi, aşa cum 
stătea sprijinit cu spatele pe pervaz. La vârsta lui, e 
probabil obositor să stea furios în permanenţă. 

— Sunt din nou moştenitorul lui prezumtiv. Având lumina 
în spate, expresia de pe chipul lui Randall era 
indescifrabilă. E un rang suficient de înalt ca să merite să 
rămâi în această căsnicie? Un conte ţi se potriveşte mai 
bine decât un simplu gentleman de la ţară. 

Mâna Juliei se strânse în jurul verighetei când vorbele lui 
făcură ţăndări dispoziţia ei jubilantă, precum gheaţa într-o 
dimineaţă de iarnă. Dar gheaţa se transformă în foc pur. 
Uitându-şi cuvintele atent plănuite, izbucni: 

— Alexander Randall, eşti un idiot! Chiar crezi că îmi 
pasă dacă ai sau nu un titlu? 

Randall fii zguduit de vehementa ei. 

— Ar trebui să-ţi pese, Julia. O mare moştenitoare poate 
avea orice bărbat îşi doreşte. Căsătoria cu mine ţi-a oferit 
protecţie, dar acum, când Crockett e mort, nu mai ai nevoie 
de asta. 

Julia se apropie îndeajuns cât să-i vadă chipul. Furia îi 
dispăru. Expresia lui mohorâtă era mai grăitoare decât 
cuvintele, trădându-i convingerea că nicio femeie nu l-ar fi 


dorit decât din motive practice. Să fie iubit pentru el însuşi 
era o experienţă străină lui. 

Se blestemă singură când îşi dădu seama că şi condiţiile 
pe care le impusese când acceptase căsătoria veniseră să 
întărească această convingere. Şi nu era nici ea cu nimic 
mai bună în domeniul acesta. 

— Suntem amândoi nişte idioţi, Alexander. Scuză-mă o 
clipă... 

Cu paşi grăbiţi, deschise uşa de legătură ce ducea la 
salonul ei privat. li luă doar o clipă să găsească scrisoarea 
pe care o redactase Randall pentru a-i permite să obţină un 
divorţ la un tribunal scoţian, dacă dorea. 

Întorcându-se în dormitor, despături scrisoarea şi i-o 
arătă. 

— Recunoşti asta? 

— Bineînţeles. O privi precaut, ca şi cum ar fi fost o 
rachetă pe punctul de a exploda. Scrisoarea pe care mi-ai 
cerut s-o redactez. 

Julia rupse hârtia în fâşii lungi, cu degete furioase. 

— Mi-aş dori să fie aprins focul în şemineu, ca să pot 
arunca în flăcări această scrisoare blestemată. S-o ard mi- 
ar oferi mai multă satisfacţie decât s-o rup. 

Strânse bucăţile sfâşiate într-un ghem şi le aruncă în 
şemineul gol. 

— Scuză-mă, dar nu sunt sigur că înţeleg ce înseamnă 
gestul tău măreț, spuse el prudent. Nu vreau să înţeleg 
greşit. 

Julia oftă. 

— Suntem doi oameni foarte derutaţi, Alex. Mai rău 
decât derutaţi. Răniţi. Tu îţi făceai griji că îmi doresc avere 
şi rang. Eu îmi făceam griji că ai să-ţi pierzi interesul faţă 
de mine după ce nu mai aveam nevoie de protecţie. Şi, 
după ce am văzut cât de repede te-ai ataşat de Benjamin, s- 
a adăugat şi teama că speri, în secret, că voi dori să 
divorţez pentru ca tu să-ţi poţi găsi o femeie capabilă să îţi 
ofere copii. 


— Nu mi-am dorit niciodată în secret să divorţezi de 
mine, Julia! spuse el tăios. Dacă e să punem capăt căsniciei 
noastre, va fi din dorinţa ta, nu a mea. 

— Tu eşti cel care tot pomeneşte de încheierea căsniciei, 
nu eu. Îşi fixă privirea în ochii lui. Dar vina îmi aparţine. 
Căsătoria nu e o problemă de bani sau de pasiune, şi nici 
chiar de copii. E o promisiune pe care şi-o fac doi oameni. 
Un angajament, şi nu poate fi cu totul real dacă unul dintre 
cei doi îşi păstrează o portiţă de ieşire. 

— Poate că nu, spuse el încet. Dar, dacă nu ţi-aş fi lăsat o 
portiţă, nu te-ai fi căsătorit cu mine. Mai mult decât orice 
pe lume, îmi doream ca tu să spui da. 

Julia simţi lacrimile izvorându-i în ochi. 

— Chiar şi după ce ţi-am spus că sunt stearpă?! Acela a 
fost cel mai mare miracol din viaţa mea. 

— Benjamin mi-a câştigat afecțiunea prin propria lui 
persoană, nu fiindcă mă aşteptam să fie un liant în căsnicia 
noastră. Gura lui Randall se curbă, însă fără nicio notă de 
veselie. Dar am sperat într-adevăr că acesta va fi unul 
dintre rezultate. Deşi nu putem avea copii născuţi din 
carnea noastră, există alţi copii care au nevoie de un cămin 
primitor şi de oameni care să aibă grijă de ei. 

— Speram că ai să simţi asta. Zâmbi trist. Şi, deşi tocmai 
am spus că pasiunea luată separat nu e suficientă pentru a 
construi o căsnicie, cu siguranţă ajută. Sau legătura care 
există între noi ca amanți e ceva ce simt doar eu? 

— Nu. Incheieturile degetelor i se albiră când degetele i 
se strânseră în jurul pervazului. Nu, acea legătură e 
reciprocă. 

— Prea bine atunci. Julia îşi luă săculeţul de mână de pe 
masa unde îl lăsase şi scoase inelul pe care îl făcuse pentru 
el. Prinzându-l în palmă alături de propriul ei inel, întinse 
mâna, lăsând lumina soarelui să strălucească pe modelele 
celtice tăiate în aur. Căsătoreşte-te cu mine din nou, 
Alexander David Randall. De data aceasta, pentru 
totdeauna, fără portiţe de scăpare. N-am să te părăsesc. 
Nici acum, nici toată viața. lar dacă tu vei hotări vreodată 


că vrei să mă părăseşti - ochii i se îngustară, nici nu 
intenţionez, nici nu-mi doresc să comit adulter, deci nu vei 
avea nicio scăpare legală. Vei fi legat de mine pentru 
totdeauna. 

Randall păru atât de tensionat, încât ar fi putut în orice 
clipă să explodeze. 

— Eşti sigură, Julia? Am încercat din greu să-mi 
îndeplinesc promisiunea de a-ţi reda libertatea după un an 
dacă asta îţi doreşti. Nu mi-a fost uşor, fiindcă din prima 
clipă în care te-am văzut, am vrut să spun: „Eşti a mea, a 
mea, a mea!”. Dacă te angajezi să-mi fii soţie, nu vei putea 
să te răzgândeşti, căci n-am să te las niciodată să pleci. 

— Sunt sigură, Alex, spuse ea încet. Acum şi pentru 
totdeauna, amin. 

Cu o precizie delicată, Randall luă inelul mai mic din 
palma ei şi i-l strecură pe inelar: 

— Te iubesc, Julia, la bine şi la rău, până când moartea 
ne va despărţi. 

Prinzând-o de mână, se aplecă şi sărută verigheta de aur. 

— Şi eu te iubesc, Alexander. Lacrimi tăcute se revărsară 
şuvoi pe chipul Juliei când luă inelul mai mare şi îl strecură 
pe mâna soţului său. Asta ne lipsea. Capacitatea de a 
recunoaşte că iubim şi de a ne lăsa iubiţi la rândul nostru. 
li ridică mâna şi îşi lipi obrazul de ea, cutremurător de 
fericită că era dispus să poarte inelul ei. 

Braţele lui o cuprinseră cu o intensitate sălbatică. Era 
cald şi puternic, şi, în sfârşit, simţea acum, era al ei. 

— Nu credeam în dragoste la prima vedere, spuse el 
încet. Deci nu puteam să recunosc asta nici în faţa mea, cu 
atât mai puţin în faţa ta. Laşitate pură. Era mult mai uşor 
să pornesc un atac împotriva unei divizii din artileria 
franceză decât să-mi pun inima în mâinile tale. 

— Ai forţa unui războinic, Alex, dar nu cred că războinicii 
obişnuiesc să-şi recunoască emoţiile, spuse ea râzând uşor. 
Fiind femeie, ar fi trebuit să mă descurc mai bine, dar n-am 
făcut-o. 


— Tu ai forţa unei femei, care e egală cu cea a oricărui 
războinic. Poate că oamenii trebuie să înveţe să-şi dezvăluie 
emoţiile cele mai profunde. Işi lipi obrazul de părul ei 
umed, eliberând în aer o umbră de parfum. Radiezi o 
căldură feminină pe care mi-am dorit-o întreaga viaţă. 

— În vreme ce eu mi-am dorit un bărbat în care să pot 
avea încredere. Expiră uşor lipită de gâtul lui, simțindu-se 
pe deplin în siguranţă. Dar pregăteşte-te sufleteşte, maior 
Randall. Cred că voi avea un copil. 

— Dumnezeule mare! Dispoziţia romantică de vis 
dispăru, iar Randall o prinse de umeri, ţinând-o la distanţă 
pentru a-i putea privi chipul. Pulsul îi bătea nebuneşte în 
gât. Vorbeşti serios? 

— Atât de serios cum doar o moaşă poate vorbi, îl asigură 
ea. Doamna Bancroft îmi spusese că, după bătăile încasate 
de la Branford şi după avortul suferit din cauza lui, corpul 
meu fusese prea grav afectat pentru a mai putea avea 
vreodată un copil. Ea singură recunoştea că organismul 
uman e misterios, dar n-am avut niciodată motive să pun la 
îndoială raţionamentul ei. De-asta nu am observat semnele 
că sunt grea. Rânji. De exemplu, proasta mea dispoziţie. 

— Fiindcă nu ai împărţit patul cu nimeni în toţi aceşti ani, 
convingerea ei nu a fost pusă la încercare. Uluit, îşi întinse 
mâna peste pântecul ei, cu palma lui largă, transmiţându-i 
căldura până în interior. Va trebui să ne asigurăm că 
Benjamin nu se simte mai puţin iubit din cauza celorlalţi 
copii pe care s-ar putea să-i avem. Vreau ca el să crească 
mai puternic şi mai încrezător decât am crescut noi. 

— Există dragoste îndeajuns şi pentru el. Îşi puse mâna 
peste a lui. Probabil am conceput copilul acesta prima dată 
când ne-am împreunat, la hanul din Grantham. Sunt de-a 
dreptul fertilă. 

— Eşti de-a dreptul un miracol, domniţa mea. O ridică în 
braţe şi o duse la pat, întinzând-o tandru peste cuvertură. 
Aşezându-se lângă ea, se aplecă să o sărute, agăţându-şi 
buzele într-ale ei. A mea, murmură. 


Cobori şi îşi strecură capul în crăpătura halatului, 
deschizându-l ca să-i poată săruta sânii, jucându-se cu 
limba pe ei. 

— A mea. Apoi, dezlegă cordonul şi îi sărută pântecul, ce 
închidea în el pulsul unei noi vieţi. A mea! 

Râzând din nou, Julia se întinse să-i deschidă cămaşa ca 
să-i poată mângâia pielea fină şi întinsă a spatelui. 

— lar tu eşti al meu, Alexander. Acum, dezbracă-te să-mi 
pot studia cum se cuvinte proprietatea. Fiecare centimetru 
de cicatrici şi de frumuseţe al trupului tău. 

Chipul lui se lumină de un râs la fel de fericit. 

— Cu plăcere, domniţa mea. Tot ceea ce am, tot ceea ce 
sunt îţi aparţine. _ 

— După cum şi eu îţi aparţin ţie. Li trase capul spre ea 
pentru a-l săruta din nou. 

În sfârşit, acum şi pentru totdeauna, se simţea căsătorită. 


1j- 
[1 In engleză, în original, milady (n. Red.) 


2]. 
[2] În original, Bow Street Runners, prima unitate profesionistă de poliție 
din Londra, fondată în 1749 (n.red.) 


3], 
3l In orig., Lake District, zonă muntoasă din nord-vestul Angliei (n.red.) 


